
„Suferinţa nu se dă la 
fraţi...“ 


Mărturia Lucreţiei Jurj despre 
rezistenţa anticomunistă din 
Apuseni (1948-1958) 


Prefaţă de DORU RADOSAV 


EDITURA 
DACIA Cluj- 


Napoca, 2002 _ 
ISTORIA SUBIECTIV, 


Cartea de faţă este rezultatul unui dialog purtat cu 
instrumentele istoriei orale, cu un personaj care, la prima 
vedere, îşi povesteşte viaţa, pe traiectoria unui interviu 
narativ biografic. „Povestea vieţii", dincolo de un act de 
comunicare în sine, primeşte în cazul Lucreţiei Jurj 
semnificaţii aparte, întrucât ea reconstituie un destin 
individual la întâlnirea acestuia cu marea istorie. în fond, 
această simplă poveste a vieţii este o mărturie cu valoare 
incontestabilă de sursă istorică, deoarece naratorul, în 
cazul de faţă, a fost un participant activ la evenimentele 
istorice din a doua jumătate a secolului XX. 

Biografia Lucreţiei]urj a fost marcată şi articulată de 
fenomenul rezistenţei armate anticomuniste din Munţii 
Apuseni, aşadar de o angajare în prima linie a opoziţiei 
faţă de instaurarea regimului comunist în România. 

Relevanţa mărturiei sale stă în această relaţie 
instituită între biografie şi istorie, întrucât nu orice 
biografie transmite în mod direct şi istorie, ci doar în acele 
cazuri în care povestea aparţine unui personaj implicat în 
asamblarea „marii istorii”. Povestea vieţii Lucreţiei Jurj 
este, înainte de toate, izvorul istoriei, deoarece consacră 
această „mare istorie ” la nivelul unei istorii „ trăite ” nu 
numai în plan individual, ci şi colectiv, ea fiind actor sau 
subiect al istoriei colective reprezentate de rezistenţa 
organizată anticomunistă. Destinul ei individual s-a 
conectat total la destinul colectiv al celor care au asumat 
atitudini active faţă de instaurarea comunismului în 
România. în biografia ei, cel puţin unul-două decenii sunt 
alocate „marii istorii”, ea fiind, prin urmare, participantă 


la evenimentele care au marcat istoria recentă a României. 
în momentul în care ea îşi narează propria viaţă în 
cuprinsul acestei cărţi, îşi converteşte ipostaza de 
participant în cea de narator şi, implicit, în cea de autor în 
elaborarea discursului istoriografie. 

Aceste variabile în ipostaza Lucreţiei Jurj definesc, în 
esenţă, mecanismele istoriei orale. Ea este un narator, un 
autor de istorie privilegiat, în sensul că înainte de a scrie 
(comunica) istoria, ea, „cum grano salis”, a făcut istorie. 
Reconstituirea trecutului în acest caz se petrece în mod 
direct prin rememorarea propriei vieţi. Se elaborează, 
aşadar, o relaţie de verosimilitudine - după formula lui 
Karl Popper - între adevărul realităţii istorice şi 
reprezentarea acesteia în naraţiunea istorică. Această 
verosimilitudine în istoria orală are o valoare de 
autenticitate şi nu neapărat de adevăr istoric. 

Pe de altă parte, din perspectiva obiectivitătii istorice, 
mărturia  Lucreţiei Jurj este în egală măsură o 
reconstituire istorică şi o retrăire a propriei vieţi, în 
condiţiile în care această rememorare reactivează în 
trăirea adiacentă povestirii din prezent drame, suferinţe 
de altădată şi induc multă subiectivitate (emotii, 
sensibilităţi etc.). Povestirea propriului trecut se face 
printr-o memorie „ulcerată”, violentată de suferinţele prin 
care a trecut. Putem subscrie fără nici o rezervă la această 
subiectivitate pentru că istoria orală, prin reconstituirea 
istoriei trăite, celebrează subiectivitatea, ştiut fiind faptul 
că întotdeauna istoria-realitate a fost o istorie trăită de 
oamenii trecutului. Acest tip de istorie trăită, reconstituită 
prin releul oralităţii, poate fi un discurs istoriografie 
paralel la ceea ce este istoria oficială, istoria „ tare ” sau o 
istorie complementară. 

Această carte poate fi adjudecată literaturii 
memorialistice care a debordat după 1989 şi care este 
circumscrisă unei biblioteci interzise, întrucât se ocupă de 
subiecte-tabu (rezistenţa anticomunistă, universul 
concentraţionar, disidenţa). Spre deosebire de alte lucrări 
memorialistice, ea este o carte provocată de istoricul 
oralist. Ea s-a elaborat, totuşi, dinspre o presiune 

interioară a femeii luptătoare din munţi, pentru a depune 
mărturie despre dramele de care a avut parte, o carte care 
elaborează personaje din fatalitatea amintirilor tragice, iar 
pe de altă parte, ea s-a realizat din imperativele 
exterioare, circumscrise discursului public, ale istoriei 
interzise atâtea decenii. Prin urmare, cartea este o 
mărturie a unui om simplu, care nu are emfaza auctorială 
a literaturii memorialistice apărute după 1989. Lucreția 
Jurj îşi povesteşte „istoria ei”, care în mod indirect a fost şi 
istoria noastră, nespusă dar împărtăşită. 

Meritul celor doi tineri istorici oralişti, Cornel Jurju şi 
Cosmin Budeancă, este de a recupera o astfel de istorie şi 
a-i conferi semnificaţiile unui discurs istoriografie de mare 
actualitate, care trebuie, însă, ferit de orice induceri 
hagiografice, atât de frecvente în scrisul istoric de la noi. 


Prof. univ. dr. DORU RADOSAV 
ARGUMENT 


Până în 1989, comunismul românesc a fost lipsit de 
istorie, sau a avut o istorie oficială, profund mistificată. 
După prăbuşire, comunismul a intrat imediat sub lupa, mai 
mult sau mai puţin obiectivă, a cercetării istoricului. Cu 
toate acestea, problemele au continuat să existe. Arhiva 
comunismului s-a dovedit greu accesibilă, lucru care se 
petrece şi în prezent, în împrejurările în care fonduri 
întregi de documente au fost şi sunt administrate 
discreţionar de către diferite instituţii, sau chiar distruse 
(vezi cazul Berevoieşti). Pe de altă parte, arhiva scrisă 
produsă în 50 de ani de regim totalitar cuprinde, din punct 
de vedere calitativ, deficienţe, la rândul lor semnificative. 

Constatăm aici caracterul ideologizat şi chiar „prefabricat” 
al documentului de arhivă, cu deosebire în punctele 
sensibile ale istoriei comunismului: rezistenţa 
anticomunistă, sistemul concentraţionar, naţionalizările, 
colectivizarea agriculturii etc. 

lată de ce, în condiţiile date, singurul „remediu” 
rămâne memoria celor care au trăit experienţa comunistă, 
în poziţiile sale privilegiate, dar mai cu seamă în cele 
tragice. Tehnic vorbind, conservarea memoriei acestei 
perioade pentru posteritate poate fi realizată prin 
intermediul memorialisticii individuale, sau într-un cadru 
instituţionalizat, prin înregistrarea, pe criterii tematice 
bine delimitate, a diferitelor experienţe personale. 
începând din 1997, această ultimă variantă a fost adoptată 
şi de către Universitatea „Babeş-Bolyai” din Cluj-Napoca, 
în cadrul căreia s-a constituit un Institut de Istorie Orală, 
orientat spre „achiziționarea” şi „stocarea” memoriei în 
general şi a memoriei comunismului, în special. O primă 
temă de cercetare avută în vedere, a fost rezistenţa armată 
anticomunistă din munţii României. Pentru aceasta, 
Institutul de Istorie Orală a realizat mai multe cercetări de 
teren, în Munţii Rodnei, Bucovina, Munţii Făgăraş, Banat, 
Zarand şi Munţii Apuseni. Din zona Apusenilor a fost 
cercetată activitatea a trei importante grupuri de 
rezistenţă: „Şuşman”, „Capota-Dejeu” şi „Cruce şi Spadă”. 
Pentru grupul „Şuşman”, în perioada 1998-1999 au fost 
efectuate trei campanii de documentare, pe parcursul 
cărora au fost intervievate un număr de peste 30 de 
persoane, participanţi direcţi sau martori la evenimente. 

Dintre interviurile realizate s-a detaşat, prin 
spectaculozitatea, conținutul şi rigurozitatea informației, 
cel cu Lucreția Jurj, singurul membru al grupului 
„Şuşman” care a supraviețuit comunismului. De altfel, 
alături de Maria Plop (din grupul „Arnăuţoiu-Arsănescu” 

din Făgăraş), Lucreția Jurj s-a numărat printre puţinele 
femei care au făcut parte dintr-un grup de partizani şi 
singura care mai este în viaţă. Au fost câteva dintre 
motivele care ne-au condus spre ideea dezvoltării 
interviului iniţial într-unul de profunzime cu caracter 
biografic, prin care să punem în evidenţă un important 
episod de istorie locală, reprezentat de activitatea grupului 
de partizani de la Răchițele, dar şi intimităţile unei 
experienţe personale de excepţie. 

Sub aspect metodologic, interviul a fost realizat pe 
baza unui chestionar întocmit în prealabil şi în care am 
încercat să anticipăm temele principale de discuţie. 
Chestionarul a fost redactat pornind de la materialul oral 
sau scris existent despre activitatea grupului „Şuşman”. în 
acelaşi scop, au avut loc câteva discuţii preliminare, în 
care s-a urmărit construirea unei relaţii de încredere cu 
intervievatul, dar şi obţinerea unor date biografice 
necesare completării chestionarului. Iniţial au fost avute în 
vedere următoarele probleme: copilăria şi adolescenţa; 
căsătoria cu Mihai Jurj; primele legături cu partizanii 
(Leon Şuşman şi Teodor Şuşman); intrarea în grupul 
„Suşman”; organizarea grupului; relaţia cu populaţia din 
zonă; conflictele cu autorităţile; pierderile suferite de 
grupul  „Şuşman”; viața pe munte (alimentația, 
îmbrăcămintea, condiţiile de habitat, igiena corporală, 
viaţa religioasă etc.); arestarea, anchetele şi procesul; anii 
de închisoare; eliberarea şi reintegrarea socială. Ulterior, 
structura chestionarului a fost sensibil dezvoltată, fiind 
inserate teme noi, apărute în timpul discuţiilor. Interviul 
propriu-zis a fost realizat pe parcursul a nouă întâlniri, 
desfăşurate în perioada 26 noiembrie 2000 - 9 februarie 
2001, fiind înregistrate 11 casete care însumează peste 16 
ore. Informaţia de pe casete a fost transcrisă respectându- 
se cu fidelitate conţinutul şi particularităţile de limbaj şi 

exprimare. Redactarea finală a interviului a reclamat, însă, 
anumite reformulări impuse de nevoia unei coerenţe şi 
cursivităţi sporite a textului. Orientate, aşadar, spre o mai 
bună sistematizare a informaţiei, intervenţiile făcute în 
text nu au afectat forma şi cu atât mai puţin fondul 
mărturiei, care şi-a păstrat autenticitatea. 

Interviul Lucreţiei Jurj debutează cu primele amintiri 
din satul natal, Scărişoara Nouă, dar şi cu anii de refugiu 
din cel de-al doiea război mondial, continuă cu povestirea 
experienţei de luptător anticomunist în cadrul grupului 
„Şuşman” (1950-1954), a procesului şi detenţiei (1954- 
1964), încheindu-se cu relatarea mai succintă a perioadei 
care a urmat eliberării, atât înainte cât şi după 1989. 
Acoperind un segment cronologic extins, pe lângă aspectul 
cantitativ al informaţiei, mărturia Lucreţiei Jurj parcurge 
dintr-o perspectivă personală câteva dintre fenomenele 
majore ale istoriei României în secolul al XX-lea (reforma 
agrară din 1921; dictatul de la Viena; al doilea război 
mondial; comunizarea societăţii româneşti; revoluţia din 
1989 etc.), fiecare dintre ele reliefând „imixtiunea” marilor 
evenimente la nivelul existenţei şi al destinului individual. 
De altfel, studiul care precede interviul Lucreţiei Jurj 
încearcă să ofere o imagine de ansamblu asupa activităţii 
grupului Şuşman”, punând în evidenţă într-o formă şi mai 
clară acest raport dintre „istoria mare” şi „istoria celor 
mici”. Pe de altă parte, studiul oferă posibilitatea unei 
viziuni comparative între poziţia oficială, a autorităţilor 
comuniste faţă de rezistenţa din munţi şi percepţia celor 
implicaţi direct, a celor care au dat substanţă fenomenului. 
Clivajul între cele două perspective, subliniat deopotrivă 
de documentele de arhivă şi mărturiile orale folosite, este 
sub multe aspecte semnificativ, putând fi constatat atât la 
nivelul conţinutului, cât şi al simbolisticii de exprimare. 
Spre exemplu, în documentele oficiale (ale Miliției şi 

Securității), luptătorii anticomunişti din munți sunt 
etichetaţi drept „bandiţi” sau „tâlhari”, în vreme ce pentru 
marea parte a populaţiei au fost asimilați prin intermediul 
unor formule antinomice, cum ar fi „fugari” sau 
„partizani”. Mai mult, pentru aceeaşi lume a satului, prin 
apelativele „bandiţi” şi „hoţi”, îi găsim identificaţi, de fapt, 
pe reprezentanţii regimului comunist (securişti, milițieni, 
activişti de partid, informatori). Se întâlnesc, prin urmare, 
două tipuri de subiectivităţi, prima dintre ele însuşită pe 
filieră ideologică, iar cea de-a doua întemeiată, şi tocmai 
de aceea legitimă, pe un sentiment anticomunist larg 
răspândit în România, la sfârşitul anilor '40 şi în anii '50. 
Este o ambivalenţă din care cititorul îşi va putea clădi o 
imagine despre procesul şi consecinţele instaurării 
comunismului la nivel local, în cazul de faţă în ţinutul 
Huedinului. 


Cornel Jurju 
Cosmin Budeancă 


LUPTĂTORII ANTICOMUNIŞTI DIN APUSENI 
GRUPUL „ȘUȘMAN“ 


Dincolo de sobrietatea unor analize cauzale pe tema 
instaurării comunismului, la modă în cercetarea 
fenomenului, ne permitem să apreciem că de la sfârşitul 
anului 1944, România a căpătat forma unui uriaş laborator 
experimental, postura de cobai fiind atribuită societăţii 
româneşti. în cealaltă parte, din poziţia de coordonatori şi în 
acelaşi timp de executanţi ai sinistrului experiment, s-au 
aflat Uniunea Sovietică şi Partidul Comunist. Diferenţa avea 
să fie aceea că pe post de bisturiu sau eprubetă a fost 
folosită mitraliera, respectiv teroarea şi crima. Obiectivul 
urmărit era comunizarea societăţii româneşti printr-o 
transformare, de fapt degenerare, la nivelul parametrilor săi 
definitorii (politici, economici, sociali, spirituali, culturali, 
educaţionali etc.). 

Desigur că acest marş tragic spre comunism a trecut 
prin câteva etape, fiecare fiind echivalentă cu o 
redimensionare a influenţei Partidului Comunist în lumea 
românească. Perioada august 1944 - martie 1945 i-a adus 
pe comunişti la putere, ce-i drept, în formula unor guverne 
de coaliţie, în care mai intrau liberali şi ţărănişti şi care au 
fost conduse succesiv de generalii Constantin Sănătescu şi 
Nicolae Rădescu.! în august-septembrie 1944 s-au mai 
consumat două momente de o importanţă covârşitoare prin 
care au fost create premisele ca România, din punct de 
vedere politic şi economic, să intre sub controlul decisiv al 
URSS. Mai întâi, la 31 august, armata roşie a ocupat 
Bucureştiul. Au urmat 14 ani în care trupele generalisimului 
Stalin s-au „împământenit” în România îndeplinind un rol 
esenţial în procesul de comunizare. Consecințe similare a 
produs şi armistițiul semnat la Moscova în 12 septembrie 
1944, care a oferit Kremlinului pârghiile necesare pentru a 

direcţiona evoluţia realităţilor politice şi economice din 
România.? 

Intrarea României în sfera de influenţă rusească a 
cunoscut o primă concretizare la 6 martie 1945, când, prin 
intervenţia directă a Uniunii Sovietice, la Bucureşti a fost 
instaurat guvernul Groza. Dominat de comunişti, cabinetul 
Groza era în realitate un executiv minoritar, care nu 
reprezenta voința majorității românilor, antiruşi şi 
anticomunişti. Din această cauză, noul guvern s-a confruntat 
de la început cu o criză de legitimitate, fiind recunoscut 
oficial de Statele Unite şi Marea Britanie abia la 4 februarie 
1946 şi numai după ce a fost lărgit cu doi miniştri fără 
portofoliu, unul de la ţărănişti (Emil Haţieganu), iar celălalt 
de la liberali (Mihai Romniceanu). Totuşi, legalizarea 
guvernului Groza s-a dovedit a fi o mare greşală tactică din 
partea puterilor occidentale, care, prin actul recunoaşterii, 
renunţau înainte de organizarea alegerilor la singurul mijloc 
eficient prin care ar fi putut exercita presiuni asupra puterii 
comuniste din România, impusă în mod abuziv.* 

Eliberat de complexul legalităţii internaţionale, guvernul 
Groza s-a lansat imediat în pregătirea alegerilor prin care 
puterea comunistă trebuia cu orice preţ confirmată. 
Campania electorală a prilejuit un comportament mai mult 
decât incisiv din partea blocului comunist, administraţia, 
Poliţia şi Jandarmeria fiind utilizate pe o scară foarte largă şi 
în sens partizan. în aceste condiţii, adversarii comuniştilor - 
naţional ţărăniştii, liberalii şi social-democraţii lui Titel 
Petrescu - au avut de suportat rigorile unei campanii 
electorale extenuante, în care obstrucţiile, hărţuielile, 
arestările au fost regula. Păstrate în nota campaniei, 
alegerile din 19 noiembrie 1946 s-au desfăşurat într-o 
atmosferă tensionată, amplificată de  aroganţa şi 
agresivitatea delegaților comunişti din secţiile de votare. 
Rezultatul scrutinului, conform datelor oficiale consacra 
„victoria lejeră” a comuniştilor cu 70% din voturi. în 
realitate, succesul obţinut de comunişti era rezultatul unui 

fals de proporţii, în condiţii normale PNȚ putând câştiga 
alegerile cu aproximativ 70%, expresie a încrederii de care 
se bucura, poate, cel mai democratic partid politic românesc 
al momentului.+ 

Beneficiind de o poziţie solidă în Adunarea Naţională, 
dar şi de conjunctura favorabilă apărută o dată cu semnarea 
Tratatului de Pace de la Paris dintre România şi puterile 
învingătoare în război (februarie 1947), Partidul Comunist s- 
a angajat în „opera” de lichidare efectivă a opoziţiei 
democrate. în vara anului 1947, în urma înscenării de la 
Tămădău, PNȚ a fost dizolvat, iar principalii săi lideri 
arestaţi. Procesul lotului țărănist, din care au făcut parte 
Iuliu Maniu şi Ion Mihalache, a început la 29 octombrie 
1947, principalul cap de acuzare fiind acela de trădare în 
favoarea  „imperialiştilor occidentali”. Finalul parodiei, 
inspirată după modelul proceselor staliniste din anii '30, s-a 
dovedit predictibil. La 11 noiembrie, Tribunalul îi condamna 
pe Iuliu Maniu şi Ion Mihalache la închisoare pe viaţă, 
pedepse severe fiind pronunţate şi împotriva celorlalţi 
ţărănişti. în a doua parte a anului 1947 şi începutul anului 
1948, celelalte două formaţiuni ale opoziţiei, PNL şi PSD 
(aripa Titel Petrescu) şi-au încetat în mod tacit activitatea.? A 
urmat ziua de 30 decembrie 1947 când Regele Mihai 1 al 
României a fost obligat să abdice, în aceeaşi zi decorativa 
Adunare Naţională proclamând Republica Populară 
Română.* Era decapitată în acest fel, ultima dintre instituţiile 
tradiţionale ale românilor şi totodată cel mai important 
bastion moral pe care românii îl puteau folosi împotriva 
comunismului: Monarhia. 

Consecutiv subjugării totale a politicului, Partidul 
Comunist, supravegheat îndeaproape de consilierii sovietici, 
a trecut cu „mânie proletară” la distrugerea economiei 
capitaliste şi substituirea acesteia cu modelul economic 
stalinist. A fost avută în „atenţie” atât economia urbană cât 
şi agricultura, populaţia rurală fiind supusă, începând din 
martie 1949, unui coşmar prelungit, reprezentat de sistemul 

cotelor obligatorii şi de colectivizare.” în acelaşi ritm 
halucinant, a continuat procesul de transfigurare/pervertire 
a atmosferei culturale-spirituale din România. Academia 
Română a fost bolşevizată, Biserica Ortodoxă a fost în bună 
măsură aservită propagandei oficiale, iar Biserica Unită, în 
toamna şi iarna anului 1948 a fost interzisă, înalții săi 
ierarhi fiind arestaţi.* 

Fără să intrăm în detalii, considerăm că din cele 
prezentate se detaşează cu claritate impresia că într-o 
perioadă de timp foarte scurtă, aproximativ între anii 1944- 
1949, Partidul Comunist, sprijinit din plin de Uniunea 
Sovietică, a reuşit să paraziteze un întreg edificiu politic, 
instituţional, economic şi social, destul de bine fundamentat 
în România şi să-l substituie cu sistemul sovietic. Istoricul 
Keith Hitchins, în lucrarea România 1866-1947, formulează 
în termeni sugestivi metamorfoza tragică trăită de 
societatea românească la sfârşitul anilor '40: „Instituţiile şi 
spiritul care guvernaseră evoluţia ţării de pe la mijlocul 
secolului al XIX-lea îi aduseseră pe români mai aproape de 
Europa. în viaţa politică, guvernarea parlamentară le-a 
servit drept model, chiar dacă, practic, uneori nu a fost la 
înălţimea idealului; economia, încet dar nu mai puţin 
hotărât, s-a îndreptat către sistemul capitalist 
antreprenorial şi orientat către piață; structura socială a 
dobândit treptat un model occidental, care s-a manifestat 
prin predominaţia clasei mijlocii în viața politică şi 
economică interbelică; majoritatea intelectualilor şi 
oamenilor politici nu au şovăit în credința că erau o parte a 
Europei. începând cu 1944, această Românie avea să fie 
înlocuită cu o alta. După răsturnarea dictaturii lui 
Antonescu, cursul dezvoltării țării s-a îndepărtat brusc de 
Europa, orientându-se către Răsărit”. 

Impusă din exterior, această deviație severă de evoluție, 
cu un efect profund distructiv asupra structurilor româneşti 
tradiționale, foarte bine socializate la nivel de masă, a 
produs serioase nemulțumiri în rândul populației. Drept 

urmare, interacţiunea stat comunist-societate avea să fie 
marcată din start de un clivaj evident, orientat spre 
cristalizarea unei atmosfere conflictuale reale. 

Lăsând la o parte anticomunismul interiorizat, tacit, cu o 
acoperire socială destul de largă, semnalăm că spiritul de 
frondă la adresa comunismului a produs şi forme concrete de 
opoziţie. Dintre acestea, gradul cel mai înalt de autenticitate 
l-a avut, probabil, rezistenţa armată din munţi, care s-a 
exprimat prin intermediul unor grupuri de partizani cu o 
componenţă numerică aflată în jurul cifrei de 10 persoane. 
Constituite mai ales din tineri, bărbaţi dar şi femei, membrii 
grupurilor de rezistenţă, deşi regimul a încercat să-i 
asimileze cu Mişcarea Legionară, au avut o apartenenţă 
politică diversă: ţărănişti, legionari, liberali etc. Sub aspect 
organizatoric, grupurile de partizani au fost lipsite de 
legături coerente, fiind mai degrabă creaţii spontane cu 
caracter local, dar care şi-au făcut simțită prezenţa din 
primii ani postbelici până spre sfârşitul anilor '50 şi 
începutul deceniului următor. Reacţia autorităţilor la această 
formă de apărare în faţa agresiunii comuniste a fost 
întemeiată cu deosebire pe teroare şi represiune. 
Instrumentele calificate ale persecuției au devenit mult 
temuta Securitate, creată prin decretul nr. 1512 din 28 
august 1948, Miliția, înfiinţată la 23 ianuarie 1949 şi 
Procuratura Republicii Populare Române, al cărei obiectiv 
principal consta în „apărarea ordinii sociale şi orânduirii de 
stat”.* Eforturile angajate de cele trei instituţii pentru 
eliminarea rezistenţei din munţi, au avut un caracter 
continuu, cunoscând intensităţi deosebite între anii 1948- 
1953 şi apoi, după o perioadă de relaxare, între anii 1957- 
1960. Consecințele au fost dintre cele mai dramatice, 
însemnând numeroase pierderi de vieţi omeneşti, mii de 
persoane condamnate la pedepse grele, inclusiv la muncă 
silnică pe viaţă sau la moarte. Din bilanţul tragic al 
represiunii declanşate de statul comunist împotriva 
partizanilor, nu au lipsit familiile distruse, precum şi 

traumele diverse la care au fost expuse întregi comunităţi 
rurale, unele dintre ele vizibile şi astăzi. 

Ca zonă de acţiune, grupurile de partizani s-au 
manifestat cu predilecție în spaţiul submontan şi montan, 
care, fiind acoperit de vegetaţie forestieră, era mai greu 
accesibil Securităţii şi Miliției. în plus, muntele, datorită 
caracterului difuz al localităţilor, oferea condiţii mai sigure 
de aprovizionare şi, implicit, de supraveţuire. Mai trebuie 
spus că acest tip de opoziţie violentă împotriva 
comunismului nu a cunoscut o arondare uniformă în întreg 
spaţiul montan al României, geografia rezistenţei 
cuprinzând câteva zone cu o efervescenţă mai mare: Munţii 
Făgăraş (grupul „Ion Gavrilă Ogoranu", grupul „Arnăuţoiu- 
Arsenescu”); Munţii Banatului (grupul „Blănaru-lonescu”, 
grupul colonelului „Uţă”), Bucovina (grupul „Macoveiciuc”, 
grupul „Cenuşă”, grupul „Vatamaniuc”); Munţii Apuseni 
(grupul „Suşman”, grupul „Leon Şuşman”, grupul „Dabija”, 
grupul „Capota-Dejeu”, grupul „Cruce şi Spadă”) etc. 

Apropiindu-ne de tema particulară a reconstituirii 
noastre, constatăm de la început că, alături de „Arnăuţoiu- 
Arsenescu” şi „Ion Gavrilă Ogoranu”, grupul „Şuşman” 
reprezintă unul dintre .cele mai semnificative repere ale 
rezistenţei anticomuniste româneşti. Denumirea grupului a 
fost dată de familia „Şuşman” din Răchițele care a avut un 
rol determinant pe tot parcursul evenimentelor desfăşurate 
în zona Munţilor Vlădeasa în perioada 1948-1958. Aria de 
acţiune a acestui grup a fost relativ extinsă, deşi, cu o 
singură excepţie, toţi componenţii săi proveneau din corn. 
Răchițele, raionul Huedin, jud. Cluj. Timp de un deceniu 
grupul a fost semnalat în zona localităţilor Răchițele, Dealul 
Boţii, Beliş, Râşca, Scrind, Mărgău, Călăţele, Călata, 
Săcueu, Morlaca, Brăişor, Hodişu, Valea Drăganului, Lunca 
Vişagului, Traniş (raion Huedin, jud. Cluj), Scărişoara (raion 
Câmpeni, jud. Alba), Poiana de Vaşcău, Budureasa, Ferice, 
Bonteşti, Sudrigiu, Onceasa (raion Beiuş, jud. Bihor). 

Activitatea grupului „Şuşman” în cele trei judeţe a fost 
favorizată în primul rând de amplasamentul localităţii 
Răchițele, care, cu toate că era integrată administrativ în 
jud. Cluj, se învecina cu jud. Alba, dar şi cu jud. Bihor. în 
plus, moţii din Răchițele, prin căile de comunicaţii montane, 
aveau legături strânse în regiunile Câmpeni şi Beiuş, atât 
din punct de vedere economic, cât mai ales al relaţiilor 
interumane. Această interdependenţă fusese consolidată în 
timpul celui de-al doilea război mondial, când, o dată cu 
ocuparea  Huedinului de către armata maghiară, în 
septembrie 1940, pentru răchiţeni singurele posibilităţi de 
ieşire din munte au rămas Câmpeniul şi Beiuşul. După 1948, 
relaţiile personale avute în satele din judeţele Alba şi Bihor, 
mai ales de către familia Şuşman şi Mihai Jurj, aveau să fie 
menținute şi utilizate pentru susţinerea activităţii grupului. 
Din punctul de vedere al împrejurărilor istorice, grupul 
„Şuşman”, la fel ca alte grupări de partizani, a fost produsul 
direct al procesului de stalinizare forţată în care societatea 
românească a fost angajată după cel de-al doilea război 
mondial. Prima consecinţă majoră a acestui „derapaj de 
evoluţie”, cum am văzut mai sus, a constat dintr-o asumare 
monopolistă a actului politic de către PCR, prin suprimarea 
brutală a principalelor curente politico-ideologice care se 
manifestaseră în România până în momentul respectiv. 
Această reconfigurare premeditată a sistemului politic, aflată 
într-o antinomie totală cu spiritul public, a fost unul dintre 
factorii care au condus la apariţia grupului de partizani de la 
Răchițele. Teodor Şuşman senior, liderul grupului, deținuse 
până în 1945 funcţia de primar al comunei Răchițele. îl 
regăsim în această postură, fără a fi membru în vreun partid 
politic, cu deosebire în timpul guvernărilor liberale (1922- 
1928, 1930-1934) şi apoi în timpul războiului (1939-1945).1 
Cu astfel de antecedente, Şuşman s-a manifestat de la bun 
început ca opozant al regimului, refuzând propunerea de 
intrare în PCR şi realizând pe plan local o propagandă 

electorală favorabilă Partidului Naţional Ţărănesc: „Are o 
atitudine complet ostilă şi de subminare a ordinii sociale de 
stat... în campania electorală din anul 1946, duce o vastă 
activitate pentru PNȚ Maniu”.!! (Teofil Răchiţeanu) Conduita 
individuală faţă de comunism, exteriorizată de Teodor 
Şuşman încă din 1945 a fost influenţată şi de informaţiile pe 
care le avea despre realităţile din Uniunea Sovietică şi pe 
care nu ezita să le răspândească în rândul ţărănimii: „Taică- 
meu nu putea suferi venirea comuniştilor la putere. Fiindcă 
el citise o carte, Pustiul roşu, unde scria toată situaţia Rusiei, 
de la Nicolae împărat. Cum i-o omorât copiii, cum l-o 
arestat... El zâcea că asta îl aşteaptă şi pă el”. (Traian 
Şuşman, Teodor Suciu) 

Atitudini similare, chiar dacă nu la fel de bine conturate, 
putem regăsi şi la alţi membri ai grupului „Şuşman”. loan 
Popa (zis Ciota), după datele pe care le deţinem, era membru 
al Partidului Naţional Ţărănesc, calitate în care şi-a exprimat 
public sentimentele pe care le avea faţă de regim, prin 
rostirea de lozinci anticomuniste şi chiar prin distribuirea de 
manifeste.!? (Maria Popa) Foarte repede, acest tip de 
comportament, deloc neobişnuit într-un sistem politic nor- 
mal, s-a lovit de intoleranţa şi intransigenţa agresivă a 
autorităţilor comuniste locale. Efect al unei viziuni primitive 
asupra exercitării actului politic şi administrativ, măsurile 
coercitive luate împotriva celor care îndrăzneau să susţină 
curente politice alternative au preliminat fuga/refugiul în 
pădure. 

Aproape concomitent, frustrările politice au fost 
completate de amenințările apărute din zona economicului, 
care puneau sub semnul întrebării,un întreg stil de viaţă şi 
de organizare comunitară. Sistemul cotelor obligatorii şi al 
naţionalizărilor avea să-i vizeze cu preponderență pe o parte 
a viitorilor partizani, care făceau parte dintr-o mică 
„burghezie rurală” ce trebuia lichidată. Din această 
perspectivă, Şuşmanii reprezentau una dintre cele mai 
înstărite familii din zona Huedinului. Definit chiar în 

documentele Miliției ca un mic „industriaş şi comerciant al 
lemnului”, Teodor Şuşman avea în localitatea Răchițele două 
gatere de tăiat cherestea cu o capacitate de producţie 
semnificativă. Materialul semifabricat obţinut era stocat într- 
un depozit din Răchițele, de unde era comercializat direct 
sau transportat în alte zone ale României. De pe la jumătatea 
anilor "20, Teodor Şuşman mai deţinea, în regim privat, un 
magazin sătesc aprovizionat cu diverse mărfuri, de la 
alimente la îmbrăcăminte sau încălțăminte. (Vasile 
Moldovan, Nicolae Neag, Traian Şuşman) în aceste condiţii, 
cele 7-8 hectare de pământ nu aveau decât o importanţă 
secundară, fiind exploatate în cea mai mare parte ca fâneaţă 
pentru întreţinerea a două vaci, doi boi, un cal şi aproximativ 
30 de oi. Gospodăria propriu-zisă, în care lucrau şi doi 
angajaţi (slugi) era foarte bine organizată şi administrată, 
fiind formată dintr-o casă impunătoare, un grajd, o grădină 
foarte mare cultivată cu pomi fructiferi, în care se găseau şi 
290 de familii de albine: „Aveam o gospodărie frumoasă. 
Excepţională! Aveam 290 de familii de albine, sistem 
nemtesc, de care mă ocupam. Mie îmi plăcea gospodăria... 
Cine trecea pe acolo zicea: Asta-i raiu’ lu Şuşman(Traian 
Şuşman) Din familii cu o situaţie materială stabilă, 
proveneau şi alţi membrii ai grupului. Mihai şi Lucreția Jurj, 
împreună cu părinţii, aveau în exploatare trei gatere de tăiat 
cherestea. (Lucreția Jurj) Ipan Popa (zis Ciota), pe lângă 
pământ, avea în Călata o cârciumă privată, iar Gheorghe 
Mihuţ un gater pentru confecţionat cherestea. (Maria Popa, 
Sofia Sârzia, loan Mihuţ) După constituirea structurilor 
comuniste locale, tocmai această condiţie materială mai 
bună, care oferea o anumită independenţă în relaţia cu 
statul, a devenit sursa multor probleme. Măcinată de 
complexul propriei fragilităţi, puterea comunistă nu avea 
nevoie de indivizi independenţi, ci de o masă amorfă, 
inhibată şi prin urmare, controlabilă. Integrat într-o 
asemenea tendinţă, Şuşman devenea „duşmanul de clasă”, 
care trebuia neutralizat fie şi printr-o excludere totală din 

comunitate. Primele represalii nici nu s-au lăsat foarte mult 
aşteptate. îfl 1945, Teodor Şuşman a fost înlăturat din 
funcţia de primar al comunei Răchițele, pentru ca peste doi 
ani să-i fie închis magazinul, după ce fusese, se pare, jefuit 
chiar prin complicitatea primarului Suciu Paşcu (a Bonţii). 
(Nicolae Neag, Nicolae Giurgiu, Catrina Giurgiu) A urmat 
sechestrarea depozitului de cherestea, materialul existent 
fiind valorificat în interes personal de către acelaşi Suciu 
Paşcu. (Teofil Răchiţeanu) Consecința imediată a abuzurilor 
săvârşite, a fost radicalizarea atitudinii lui Teodor Şuşman 
faţă de puterea comunistă, a cărei nocivitate nu mai era o 
abstracţiune, ci un fapt cât se poate de real şi grav: „O intrat 
în conflict cu regimu' pentru că i-o confiscat prima dată 
materialu’ ăla lemnos care l-o avut. Pă urmă o fost 
deocheat... Şi el mai făcea şi propagandă anticomunistă”. 
(Vasile Moldovan) 

Dar ceea ce îl făcea şi mai indezirabil pe Şuşman în 
percepţia autorităţilor comuniste locale, raionale sau 
judeţene, era prestigiul şi autoritatea de care beneficia atât 
în Răchițele, cât şi în întreaga regiune a Huedinului, 
Câmpeniului şi Beiuşului. Teodor Şuşman intrase în 
conştiinţa colectivă a zonei încă din anii '20 când a militat cu 
succes pentru împroprietărirea moţilor cu pădurile şi 
păşunile de pe Vlădeasa, care până atunci aparținuseră unor 
mari proprietari din Imperiul Austro-Ungar. încercând să 
ofere o cât mai mare rezonanţă acţiunilor revendicative, 
Teodor Şuşman, împreună cu Amos Frâncu şi Protopopul 
ortodox Aurel Munteanu au organizat la Huedin mai multe 
adunări ale moţilor. Pentru aceeaşi cauză, în 1925 cei trei 
erau primiţi în audienţă de către Regele Ferdinand I al 
României.!* Soluţionat pozitiv, demersul făcut în sprijinul 
moţilor l-a transformat pe Teodor Şuşman nu numai într-un 
personaj cunoscut, ci şi foarte popular: „Tata s-o întors acasă 
cu Amos Frâncu şi le-o spus oamenilor ce-o hotărât, ce le-o 
promis Regele. Era un sfânt în faţa lor. Vă spun sincer. îl 
apreciau din cale afară de mult”. (Traian Şuşman) Primind o 

aură legendară, episodul audienței la Rege se regăseşte şi 
astăzi în memoria colectivităţii din Răchițele: „Atunci 
Şuşman o mers la Bucureşti şi-o vorbit pentru apărarea 
dreptului moţilor. 0 vorbit 45 de minute [la Rege]. Era un om 
foarte bun...” (Vasile Moldovan) Pe Teodor Şuşman îl 
regăsim la fel de angajat în rezolvarea problemelor 
comunităţii în anii celui de-al doilea război mondial. De 
această dată, tot din poziţia de primar, el a avut un rol 
decisiv, cu evidente semnificaţii umanitare, în aprovizionarea 
comunei Răchițele. Aşa cum am mai arătat, după intrarea 
Huedinului în perimetrul de ocupaţie maghiară, localităţile 
de munte au rămas într-o zonă izolată şi destul de greu 
accesibilă. Ca urmare, timp de patru ani Teodor Şuşman a 
făcut eforturi deosebite pentru a asigura alimentarea corn. 
Răchițele peste munte, prin Câmpeni şi Beiuş: „Şi când o fost 
Ardealul cedat la unguri noi am fost ocupați de români nu de 
unguri, graniţa o fost la Călata... Şuşman aducea la Câmpeni 
cereale. Da' mergea pân' Regat. Nu ştiu pă unde mergea şi 
aducea grâu la Câmpeni şi mergeam noi cu carele”. (Nicolae 
Neag) „...banul lui o adus mâncare că aici murea lumea de 
foame. El o mărs şi s-o trudit şi-o adus de la Câmpeni cereale 
peste munţii ăştia iarna. Aducea bucate pe banii lui şi cu 
sacii lui. Că nu lăsa lumea să moară de foame aici. Şi dădea 
la lume şi iată că tăţi după aia s-o întors. Le-o luat viaţa”. 
(Catrina Giurgiu) Alături de asemenea gesturi cu un foarte 
mare ecou, Şuşman a câştigat respectul consătenilor şi al 
celor care l-au cunoscut prin biblioteca pe care o avea la 
domiciliu şi mai cu seamă prin educaţia oferită celor cinci 
copii: Teodor (absolvent al Liceului Militar din Târgu Mureş); 
Traian (absolvent al Liceului nr. 2 de băieţi din Cluj-Napoca); 
Visalon, Emil şi Romulica (care din cauza războiului şi apoi a 
situaţiei familiei nu şi-au putut finaliza studiile liceale). 
Construite în timp, statutul moral şi, implicit, influenţa pe 
care Teodor Şuşman o exercita asupra moţilor din regiunea 
Vlădesei, au luat forma unei veritabile şi, în acelaşi timp, 
greu digerabile sfidări la adresa regimului: „Cineva o pârât 

că nu poate organiza aici partid şi nu se înscriu oamenii din 
sat în Partidul Comunist din cauza lui Şuşman, că îi minte 
Şuşman că el îi contra comunismului şi oamenii s-ar înscrie 
dacă nu i-ar minţi el”. (Teodor Suciu) Rezolvarea situaţiei 
create, destul de stânjenitoare pentru autorităţi, nu putea 
depăşi obiceiurile vremii, anume înlăturarea totală din viaţa 
socială prin metoda încarcerării: „Pentru că ei o fost o 
familie de elită, o familie mai [deosebită], şi comunismu' în ei 
o lovit”. (Vasile Moldovan) 

De altfel, similar marii majorităţi a grupurilor de 
partizani anticomunişti, tentativa de arest eşuată a fost 
elementul ultim, decisiv, care a făcut posibilă apariţia 
grupului „Şuşman”. La 18 august 1948, o echipă de 
jandarmi se prezenta la domiciliul lui Teodor Şuşman senior 
cu intenţia de a-l aresta. Cum nu era acasă, ci la gaterul din 
Valea Firii, jandarmii l-au arestat pe Visalon Şuşman. Alături 
de acesta a mai fost reţinută cel puţin încă o persoană, care 
se găsea în gospodăria familiei Şuşman, însă identitatea 
acesteia nu poate fi stabilită cu claritate din cauza 
caracterului confuz al informaţiilor pe care le oferă asupra 
acestui moment mărturiile supraveţuitorilor şi documentele 
Miliției. Decizia de arestare, cu o importanţă crucială în 
formarea grupului „Şuşman”, a fost pregătită, la fel ca 
sechestrarea depozitului de cherestea sau jefuirea 
magazinului, cu aportul substanţial al primarului comunist 
din Răchițele, Suciu Paşcu (a Bonţii): „Suciu Paşcu a fost 
toată nenorocirea familiei noastre”. Aceasta este 
constatarea lui Traian Şuşman, confirmată deplin de înseşi 
concluziile autorităţilor 
comuniste: începe prin a-l raporta pe Şuşman Teodor şi pe 
fiii 
săi Şuşman Teodor jr., Şuşman Traian, Şuşman Visalon, ca 
uneltitori contra ordinii sociale în stat. Raportează fapte 
adevărate şi neadevărate despre Şuşman”. Pe lângă posibila 
morbiditate a personajului, care nu poate fi exclusă, 

comportamentul lui Suciu Paşcu se explică prin relaţia 
conflictuală pe care o avea cu Teodor Şuşman sn. Până la un 
punct, cei doi erau destul de apropiaţi, Suciu Paşcu fiind 
chiar asociat cu Şuşman la administrarea magazinului din 
Răchițele. De la mijlocul anilor '30, relaţiile dintre ei au 
cunoscut o puternică deteriorare, fapt care a fost speculat 
după 1945 de către comunişti în sensul scindării şi apoi al 
controlării comunităţii. Acestea au şi fost împrejurările în 
care Teodor Şuşman a fost înlocuit din funcţia de primar cu 
Suciu Paşcu, deşi nici el nu dovedise până atunci simpatii 
comuniste, fiind etichetat de Miliție, drept „manist” sau 
„comunist de conjunctură”.!5 

Revenind la Visalon Şuşman, trebuie spus că, după 
arestare, a fost transportat la Postul de Jandarmerie din 
Călăţele pentru a fi anchetat şi eventual transferat la Cluj. în 
aceeaşi zi,»datorită neglijenţelor cu care a fost efectuată 
paza, a reuşit să evadeze şi să ajungă în Valea Firii unde s-a 
întâlnit cu tatăl său. (Traian Şuşman) Fiind într-un sat vecin, 
unde a aflat despre cele întâmplate, Traian Şuşman nu s-a 
mai întors acasă, luând legătura cu ceilalţi doi membri ai 
familiei, în seara zilei de 18 august. (Traian Şuşman) 

Raziile desfăşurate la Răchițele, în 18 august, i-au vizat 
şi pe apropiații lui Teodor Şuşman sn., loan Bortoş şi Teodor 
Suciu. Cum a eşuat şi arestarea lor, primul fiind în pădure 
iar cel de-al doilea la Cluj, în 19 august, Ioan Bortoş şi 
nepotul său, Teodor Suciu, s-au întâlnit cu Şuşmanii în 
pădurea de lângă Răchițele: „[Ne-am întâlnit] aci în pădurea 
asta deasupra. După ce m-am întâlnit în fiecare zi era plin 
aici de Miliție şi Securitate, să ne aresteze. Aşa am devenit 
fugari”. (Teodor Suciu) Teodor Şuşman jr. se întorcea în 19 
august din Banat şi cum în Huedin a fost informat de un 
cunoscut despre situaţia creată în Răchițele, a luat imediat 
decizia de a se alătura tatălui şi celor doi fraţi: „El o vinit pă 
drumuri lăturalnice, prin Mărgău şi o trecut în munţi ca să 
vie la Valea Firii, la taică-meu”. (Traian Şuşman) Au fost 

două zile pline de tragism, la finalul cărora, din familia 
Şuşman mai rămâneau în Răchițele numai trei persoane: 
Catrina (soţia lui Teodor Şuşman), precum şi copiii mai mici, 
Emil şi Romulica, ambii având sub 18 ani. Ceilalţi îşi vor mai 
vedea satul şi cu atât mai puţin gospodăria, numai din 
întâmplare şi cu riscuri foarte mari: „Dacă aşa o fost să fie, 
în zadar încerci să faci altfel. Şi tăt ţâu minte pasajul ăsta şi 
de asta nu-l condamn pă tata, Dumnezeu să-l ierte, că nu s-o 
prezentat la hoarda asta comunistă să-şi bată joc de el. El 
murea cu ei de gât acolo în Securitate. Era un om foarte 
dârz, capabil de multe lucruri... El o fost hotărât că nu se 
predă numai mort şi aşa o şi făcut”. (Traian Şuşman) 

Aproximativ în aceeaşi perioadă, fără să putem preciza 
cu exactitate data, loan Popa (Ciota) din comuna Călata a 
început să se ascundă pentru a nu fi arestat. La scurt timp, 
el s-a alăturat familiei Şuşman cu care, în special cu băieţii, 
se afla în relaţii apropiate: „...eu eram morar la moară, de 
asta de apă, şi ne adunam acolo, eram flăcău. Vreo 5-6 
discutam. Şi o venit un văr de-a lu’ nevastă- mea şi zice: îl 
caută jandarmii pă Iuân. Atunci o fugit... O venit, o bătut la 
uşă jandarmii: Unde-i Ciota? O plecat, o fugit, s-o dus de 
aiceâ!. (Sârzia Vasile) Spre finalul acestei prime etape, 
decisive pentru constituirea grupului, numărul partizanilor 
din preajma localităţii Răchițele a ajuns la nouă, prin 
alăturarea lui Ilie Lazăr (zis Jeru) şi a lui Nuţ Lazăr (zis 
Mirghiş). Intrarea lor în grupul „Şuşman” nu a fost 
determinată politic, fiind mai degrabă o tentativă de 
sustragere de la satisfacerea serviciului militar. € 

Episodul arestului eşuat a influenţat şi în continuare 
dinamica de evoluţie a grupului de la Răchițele. Stabilit ca 
susţinător al partizanilor, anchetat şi bătut de Securitate, 
Gheorghe Mihuţ, nemaiputând suporta regimul de teroare, 
s-a refugiat în pădure. Imediat după dispariţia sa din sat, 
Mihuţ avea să fie semnalat de către un informator al Miliției 
ca membru al grupului „Şuşman”.!(loan Mihuţ) 

Pentru primii doi ani, un colaborator important al 

partizanilor a fost Mihai Jurj din cătunul Ponor, corn. 
Răchițele. Deţinând unele informaţii despre activitatea ce o 
desfăşura, în august 1950, în timpul nopţii, o echipă de 
securişti a încercat să-l aresteze la domiciliu. Reuşind să 
fugă pe un geam din spatele casei, Mihai Jurj a luat legătura 
cu grupul „Şuşman”, cunoscând cu exactitate locul în care 
se află. în octombrie 1950, Lucreția Jurj, soţia lui Mihai, 
presimţind că ar putea fi arestată, s-a alăturat soţului: „La 
sfârşitul lunii octombrie 
1950, fuge de acasă şi soţia acestuia, Jurj Lucreția, 
care ia legătura cu soţul ei şi continuă să stea cu banda prin 
pădure...”!? Acelaşi a fost mecanismul care a condus la 
intrarea în grupul „Şuşman” şi a lui Roman Oneţ, fratele 
vitreg al lui Mihai Jurj. în toamna anului 
1951, Oneţ avea să fie arestat şi bătut cu brutalitate 
pentru a deconspira adăpostul în care se aflau Lucreția şi 
Mihai. Neputând rezista condiţiilor de anchetă, Roman Oneţ 
a cedat, însoţind trupele de Securitate la locul unde erau 
ascunşi fratele şi cumnata sa. Aici, într-o situaţie grea, Oneţ 
a dat dovadă de foarte multă tărie de caracter şi a reuşit, 
alături de Mihai şi Lucreția, să iasă din încercuirea realizată 
de Securitate. (Lucreția Jurj) Roman Oneţ va fi ultimul 
partizan intrat în grupul de la Răchițele, din acest moment, 
pierderile nemaifiind acoperite de nici un nou venit. 
Observăm, prin urmare, că delimitarea, pentru fiecare 
caz în parte, a condiţiilor concrete în care a fost asumată 
calitatea de luptător anticomunist, arată că formarea 
grupului „Şuşman”, pe lângă substratul politic ce poate fi 
depistat, a fost determinată în ultimă instanţă de înseşi 
represaliile dispuse de autorităţile comuniste. Cu toate 
nemulţumirile de ordin politic sau economic, este greu de 
evaluat dacă grupul „Şuşman” ar fi existat în lipsa 
provocărilor de care au făcut uz Securitatea şi Miliția şi care 
au culminat cu tentativele de arest. Pentru că, aşa cum s-a 
putut observa, plecarea pe munte nu s-a realizat în temeiul 


„Suferinţa nu se dă la fraţi... “ 27 


unui plan prestabilit, ci a fost mai degrabă o reacţie 
instinctuală, un gest disperat săvârşit în momentul 
confruntării cu orizontul „maşinii negre” şi, în general, cu 
acela al tot mai sinistrului gulag comunist. 

Pe de altă parte, fuga din faţa autorităţii, echivalentă cu 
un act de nerecunoaştere; a fost încurajată în plan individual 
de o anumită percepţie asupra' regimului comunist, 
considerat a fi lipsit de fiabilitate' şi deci,'efemer. Credinţa 
că în România comunismul nu poate avea o existenţă mai 
mare de câţiva ani a stimulat în chip evident decizia părăsirii 
domiciliului în favoarea refugiului montan, unde trebuia 
aşteptată şi, eventual, pregătită, eliberarea societății 
româneşti printr-o intervenţie militară occidentală. Acest 
element este şi astăzi foarte bine formulat în discursul celor 
care au fost implicaţi nemijlocit în activitatea grupului 
„Şuşman”: „Ei o mers în munţi că s-o temut de comunişti. Şi 
apoi ie cu vorba că astăzi se schimbă, se schimbă... Ei aveau 
aparate la ei cu baterii şi la aparate ascultau Vocea Americii, 
dracu’ ştie ce ascultau. Şi apoi tăt i-o minţât că vin astăzi 
americanii, că vin astăzi până s-o distrus cu tătu' familia 
lor”.(Nicolae Neag) „[Au fugit în munţi cu speranţa-n.n.] că 
în curând se schimbă şi vin americanii. Aşe o fost treburile 
atunci. Să ştiţi că pe undeva şi propaganda asta o fost... 
Odată am auzit şi eu cu urechile mele, zice: Poate o să fie o 
cale lungă şi plină de spini până vă eliberăm "(Vasile 
Moldovan) 

întorcându-ne la perioada de început a grupului 
„Suşman”, definit de regim ca o „bandă cu caracter pur 
politic”, putem preciza că în toamna anului 1948 era format 
din 9 persoane: Teodor Şuşman sn., Teodor Şuşman jr., 
Traian Şuşman, Visalon Şuşman, loan Popa, loan Bortoş, 
Teodor Suciu, Ilie Lazăr Qeru) şi Nuţ Lazăr (Mirghiş). 
Liderul grupului, Teodor Şuşman sn., zis a Lipchii, se 
născuse la 3 decembrie 1895 în Răchițele. Era greco-catolic, 
cu o educaţie destul de bună, inteligent, înzestrat cu un 

dezvoltat spirit întreprinzător şi pasionat de vânătoare. în 
1948, era un bărbat în vârstă de 53 de ani de „statură 
mijlocie, robust, bine legat, gâtul scurt, privirea piezişă (din 
obicei priveşte încordat)... ochi negri-căprui, sprâncene 
negre”.!” Teodor jr., primul copil al familiei, era născut la 1 
octombrie 1923, fiind un tânăr de „statură mijlocie, părul 
castaniu ondulat, ochii căprui... simpatic [şi] deştept”.2 
Absolvent de studii liceale, foarte sănătos, nu suferise nici o 
îmbolnăvire până în 1948, sociabil şi cu o structură fizică 
impunătoare, Teodor era un personaj fermecător, 
bucurându-se de un interes deosebit din partea femeilor. 
Traian s-a născut la 1 decembrie 1925, absolvise primele 
clase la şcoala din Răchițele şi apoi liceul la Cluj.(Traian 
Şuşman) Cu trei ani mai tânăr, Visalon Şuşman era născut 
la 27 aprilie 1928, avea părul castaniu şi, la cei numai 20 de 
ani câţi împlinise în 1948, era bine dezvoltat din punct de 
vedere fizic.” Născut în 12 octombrie 1920, Ioan Popa din 
Călata, zis Ciota, era un bărbat solid, înalt de 1,72 m şi avea 
părul negru.” loan Bortoş (zis Nuţu sau Târtai), născut în 
Răchițele la 2 februarie 1904, era căsătorit, mic de statură 
şi nevăzător cu ochiul stâng?: „Bortoş Nuţu era ca un frate 
a lu' tata [Teodor Şuşman sn.]. Era de o omenie rară”. 
(Traian Şuşman) în sfârşit, Teodor Suciu (a Volcii), de 
aceeaşi vârstă cu Traian Şuşman, era din Răchițele, 
absolvise şapte clase primare, iar ca ocupaţie era geamgiu 
şi muncitor forestier.” De altfel, în anii războiului, împreună 
cu Nuţu Bortoş, unchiul său, lucrase ca muncitor forestier la 
unul dintre gaterele lui Şuşman. 

în primele trei săptămâni de la constituire, grupul 
„Şuşman” s-a fixat în pădurile din apropierea localităţii 
Răchițele, mai ales în punctele Tăierile Homuzului şi Valea 
Firii. (Teodor Suciu) Legătura cu satul a fost ţinută în tot 
acest timp, mai ales în scopul procurării de alimente, însă pe 
timpul nopţii s-au adăpostit la joagărul lui Şuşmin din Valea 
Firii: „Aveam acolo o clădire, o cameră. [Acasă nu am mai 
stat - n.n.] că era urmărită casa, suspectată. Plus că în 

timpu' ăsta, acasă, împuşcase câinii Securitatea, că nu putea 


intra nimeni acolo". (Traian Şuşman) Alături de 
aprovizionare şi de asigurarea unor condiţii minime de 
„cazare”, membrii grupului s-au preocupat şi de 


achiziţionarea armamentului necesar care să-i facă mai puţin 
vulnerabili în situaţia unor conflicte cu Securitatea sau 
Miliția. Ca urmare, spre sfârşitul anului 1948, grupul 
„Şuşman” deţinea mai multe arme de vânătoare, arme 
militare tip ZB, carabine ungureşti, pistoale, muniţia 
aferentă, câteva grenade şi, se pare, un binoclu.” încropirea 
acestui mic arsenal a fost uşurată de perioada de timp scurtă 
care trecuse de la sfârşitul războiului, fapt care făcea posibil 
ca un număr destul de mare de persoane să mai deţină 
diferite tipuri de armament: „Noi aveam arme din timpul 
războiului, în plus aveam arme civile. Şi cartuşe aveam 
destule”. (Teodor Suciu) 

Apropierea iernii i-a obligat pe partizani să caute soluţia 
ce mai bună pentru pregătirea unui adăpost care să le ofere 
o oarecare siguranţă, dar şi un minim de condiţii pentru 
supravieţuire. Din acest motiv, în noiembrie 1948, Teodor 
Şuşman sn., Traian Şuşman, Visalon Şuşman, Nuţu Bortoş, 
Teodor Suciu, Ilie Lazăr şi Nuţ Lazăr, au părăsit zona 
Răchițele şi s-au deplasat spre Padiş (Munţii Bihorului). Aici, 
Şuşman spera să obţină de la pădurarul Magda, pe care îl 
cunoştea personal, sprijinul de care aveau nevoie pentru 
trecerea iernii. într-adevăr, în urma unei întâlniri între cei 
doi, pădurarul Magda, care deţinea în Padiş o cabană, a fost 
de acord să-i ajute cu alimente, dar şi la construirea unei 
colibe (bordei) în apropierea cabanei sale. în aceste condiţii 
membrii grupului au rămas în Padiş încă patru săptămâni. 
Spre finalul intervalului, probabil în decembrie 1948, în timp 
ce se găseau în cabana pădurarului, au fost surprinşi de o 
unitate de Securitate, care a deschis focul. Fără a riposta, 
deşi paltonul lui Teodor Şuşman a fost atins de un cartuş, 
partizanii au reuşit să dispară în pădure. Singura excepţie a 
fost Traian Şuşman, care fiind în grajd, nu a reuşit să fugă, a 

fost identificat de Securitate şi apoi arestat”: „Şi atuncea o 
venit la grajd. Zice: Măi, tu ce cauţi aici? Sunt nepotu' lu’ 
domnu'Magda. Da’ unv’ dintre ei: Dumneata nepotu' iu’ 
Magda?... Când o intrat io ţesălam vaca. Hai lasă treaba asta 
şi vino în casă A doua zi dimineaţa m-o luat şi m-o dus la 
Beiuş”. (Traian Şuşman) Cu un grad ridicat de periculozitate, 
acţiunea întreprinsă de Securitate în Padiş a fost întemeiată 
pe informaţii suficient de sigure despre zona în care se afla 
grupul „Şuşman”. Sursa informativă a fost reprezentată de 
către Petru Purcel din Răchițele, care, fiind prieten apropiat 
şi partener de vânătoare cu Teodor Şuşman sn., a avut 
informaţii exacte sau a reuşit să anticipeze deplasarea 
partizanilor spre Padiş. De altfel, Purcel a şi însoţit unitatea 
de Securitate până în Padiş, la cabana pădurarului Magda. 
(Traian Şuşman) 

Pe lângă Traian Şuşman, în iarna anului 1948-1949, 
grupul de la Răchițele a mai pierdut alţi doi membri, pe Ilie 
Lazăr Oeru) şi Nuţu Lazăr (Mirghiş). Aceştia au fost arestaţi 
în Răchițele, de la domiciliu, ei despărţindu-se de restul 
grupului după incidentul din Padiş. (Teodor Suciu) La 
sfârşitul anului 1948, grupul „Şuşman”, a fost părăsit şi de 
către Teodor Suciu. Folosindu-se de o identitate falsă, în 
noiembrie 1948 a plecat din munte, în următorii doi ani 
lucrând ca geamgiu sau muncitor forestier în judeţele Bihor, 
Timiş şi Sibiu. Până în 1950, când a fost arestat, Teodor 
Suciu nu a mai avut decât legături sporadice cu grupul şi 
numai în perioadele scurte de timp în care s-a mai întors în 
Răchițele. Cu toate acestea, Securitatea şi Miliția l-au 
considerat mai departe membru al grupului „Şuşman”, 
identificarea lui fiind făcută cu destulă dificultate din cauza 
actelor contrafăcute pe care le deţinea: „Aveam buletin fals, 
mă chema Mihuţ loan... Adevărul îi că până acum n-am spus 
nici la 

Securitate. în timpul ăla se dădeau buletine de către 
Primărie nu de către Miliție. Am vorbit cu Mihuţ Gheorghe 
[viitorul membru al grupului - n.n.) şi s-o băgat la Primărie 
şi pe un birou acolo erau mai multe buletine şi el o luat din 
ele. M-am tot gândit şi într-o noapte am făcut o ştampilă 
aproape de ştampila lor. Era din lemn. Da' am avut şi 
nescrise şi după o vreme mi-am făcut altu' nou, că atunci nu 
erau valabile decât un an”. (Teodor Suciu) 

Descoperiţi în Padiş, partizanii au fost obligaţi să 
abandoneze coliba amenajată şi să se reîntoarcă în zona 
Răchițele, unde au'şi rămas pe timpul iernii 1948-1949. 
Teodor Şuşman sn., de pildă, a fost găzduit în sat de către 
una dintre mătuşile lui Teodor Suciu: „M-am dus şi m-am 
întâlnit cu el, da’ el nu stătea acasă, că stătea ascuns să nu-l 
vadă cineva. Mi-o spus ce-o păţit [arestarea lui Traian în 
Padiş- n.n.] şi m-am dus şi am vorbit cu o mătuşă şi el s-o 
dus acolo la ea. Acolo o stat toată iarna”.22 

Anul 1949 şi începutul lui 1950 au însemnat o etapă mai 
liniştită pentru grupul „Şuşman”, care a reuşit să se menţină 
în aceeaşi componenţă numerică de cinci persoane. Au lipsit 
confruntările cu Securitatea şi Miliția, motiv pentru care 
grupul a rămas în zona de constituire unde a fost susţinut cu 
deosebire de către reţeaua de colaboratori din Răchițele. 
între aceştia s-au regăsit familiile şi rudeniile (Emil Şuşman, 
Romulica Şuşman, loan Şuşman, Pascu Şuşman, Traian 
Bortoş, Nicolae Giurgiu, Catrina Giurgiu, Ana Cora ş.a.), dar 
şi foarte multe persoane lipsite de o legătură specială cu 
partizanii, însă animate de aceleaşi sentimente 
anticomuniste (Mihai Jurj, Nicolae Jurj, Gheorghe Mihuţ, 
Teodor Han, Aurel Han, loan Abrudan, Ecaterina Abrudan, 
Teodor Răşinar, Maria Purcel ş.a.).* Susţinători ai grupului 
au fost învățătorul loan Mandrea şi preotul Gavrilă 
Moldovan din Răchițele. în ceea ce-i priveşte pe ultimii doi, 
din această cauză, la 30 iulie 1950, Postul de Miliție din 
Răchițele a solicitat evacuarea lor din localitate, 
considerând că „nu merită să mănânce pâinea de 

învăţător/[preot] de la stat nici să mai stea cu domiciliul în 
comuna Răchiţele”.2 

Popularitatea şi gradul înalt de solidaritate cu grupul 
„Şuşman” pe care l-a arătat populaţia din Apuseni sunt 
subliniate de observaţiile pe care Miliția le făcea într-o fişă 
individuală întocmită pentru Teodor Şuşman jr.: „Prieteni îi 
sunt toţi moţii din zona de munte, fiind cunoscut sub numele 
său de fugar politic şi popularizat în rândul maselor moţeşti 
care de altfel îl sprijină în toată opera lui de fugar... Toată 
populaţia moţească îl sprijină, natural şi pe tatăl său, cu 
alimente, informaţii etc.”.3! Aşadar, răchiţenii, dar nu numai, 
i-au ajutat pe partizani cu informaţii, alimente, haine şi nu 
de puţine ori i-au adăpostit în propria lor casă. Neag Nicolae 
din Răchițele, pentru a prezenta un singur exemplu, ducea 
alimentele în pădure, pe care le lăsa, dacă nu se întâlnea 
personal cu partizanii, în locuri dinainte stabilite (îa Păltiniş 
sau la Lespezi): „Am fost colegi, am fost vecini şi apoi atunci 
are omu' nevoie de prieteni când îi la rău, când îi la bine 
lasă-l că mere el pe acolo-n-colo”. (Neag Teodor) 

Activitatea mai puţin riguroasă a Miliției şi Securităţii a 
făcut posibil ca, în 1948, 1949 şi în primele luni ale anului 
1950, unii membri ai grupului „Şuşman” să părăsească 
temporar muntele. Destinația preferată, aşa cum se 
desprinde din documente, a fost corn. Libling (jud. Timiş), 
unde se găseau mai multe persoane din Răchițele, fie cu 
domiciliul stabil, fie la munci sezoniere. Utilizând, probabil, 
acte de identitate contrafăcute, Teodor Şuşman jr. s-a aflat 
în Libling, pentru intervale scurte de timp, în 1948, 1949 şi 
chiar în 1950. La ultima prezenţă în Libling, Teodor a fost 
însoţit şi de către loan Popa: „Pe numitul Şuşman Teodor jr. 
cunosc, ultima dată a fost în acest comună Libling în acest 
an 1950. A fost un bal la acest comuna şi Şuşman a venit 
împreună cu numitul Pop Joan a lui Ciota din corn. Călata, a 
stat două, trei zile şi pe urmă a plecat, unde a plecat nu 
ştiu”. Nu este exclus ca apariţia celor doi în Libling, în anul 
1950, să fi făcut parte dintr-un plan de trecere a frontierei în 

Iugoslavia. Nicolae Giurgiu, fiind în pădure, s-a întâlnit în 
1950 cu Teodor Şuşman jr. şi cu Ioan Popa şi a avut cu ei 
următorul dialog: „M-o întrebat ce se aude prin sat: Cum îi? 
Ce e? Păi, zâc, s-aude că sunteţi trecuţi în Sârbia. Aşa s- 
auzea atunci, că-s trecuţi în Sârbia”. 

Din 1950, asemenea ieşiri din zona de activitate au 
devenit imposibile, acţiunile Miliției şi ale Securităţii 
căpătând o intensitate deosebită. Posturile de Miliție din 
satele de munte au fost reorganizate şi obligate să execute 
cu regularitate patrulări în teren, urmărirea grupului a 
început să fie făcută cu unităţi de Securitate mari, iar 
activitatea informativă a fost cultivată obsesiv. Reţeaua de 
informatori a cunoscut în această perioadă o dezvoltare 
foarte puternică, ţintele informative predilecte devenind 
persoanele suspectate că ar colabora cu partizanii sau 
zonele în care grupul era semnalat într-un moment sau altul. 
Metodele de recrutare a informatorilor au variat de la caz la 
caz şi s-au bazat, în mod special, pe şantaj şi pe specularea 
diferitelor vicii de caracter: „S-au recrutat şase informatori 
de adâncime în comunele Giurcuţa de Sus, Poiana Horii şi 
Ponoare - care au început să dea informaţii preţioase. Am 
recrutat pe numitul Bota Petru, de profesiune factor poştal 
din comuna Dealul Negru, care s-a oferit voluntar să intre în 
bandă. A primit consemnul să plece imediat în teren şi să 
scotocească localităţile Dealu Negru, Ponoare, Valea Firii, 
Părăul Simii etc., până se va întâlni cu banda şi atunci va 
intra în ea. S-a înscenat că a delapidat suma de 80.000 lei şi 
fiind urmărit de Miliție şi Securitate a fugit în munţi. Am 
fixat data şi locul întâlnirii precum şi omul de lăgătură şi 
parola de recunoaştere. Am mai recrutat pe Necula 
Gheorghe a Bonfii, împreună cu Purda Nicolae din Poiana 
Horii care s-au oferit să cerceteze locurile Poiana Horii, 
Dragoiasa, Părăul Roşu, Valea Hitocului pentru a descoperi 
locurile de ascundere şi elementele de sprijin”.* Nu 
întotdeauna activitatea informatorilor recrutaţi s-a dovedit 
eficientă. Dimpotrivă, mulţi dintre ei, deşi nu putem face o 

cuantificare, nu au furnizat note informative, cu toate că 
aveau legături cu partizanii, sau au transmis informaţii în 
mod intenţionat greşite pentru a trimite autorităţile pe 
trasee de urmărire false. 

Agresivitatea mult sporită de care au dat dovadă 
Securitatea şi Miliția s-a concretizat şi prin arestarea 
repetată a celor despre care existau informaţii că ar fi 
suţinătorii grupului „Şuşman”. A fost o perioadă în care 
com. Răchițele a trăit o adevărată teroare colectivă, zeci de 
persoane fiind anchetate şi bătute până la limitele 
rezistenţelor fizice pentru a oferi informaţii despre partizani. 
(Teodor Suciu) Fără să aibă vreo eficienţă, consecinţa cea 
mai importantă şi imediată a acestor măsuri a fost 
completarea grupului „Şuşman”, în vara anului 1950, cu 
încă trei persoane: Gheorghe Mihuţ, Mihai Jurj şi Lucreția 
Jurj. Domiciliat în Răchițele, Mihuţ era de vârsta băieţilor lui 
Şuşman, fiind un tânăr cu o construcţie fizică atletică: 
„Frate-meu era un om voinic... O fost un bărbat într-adevăr, 
foarte voinic, ridica mâna şi ajungea în tavan. Aşa o fost, un 
munte de om”. (loan Mihuţ) Mihai Jurj, născut în 1926, avea 
domiciliul stabil în cătunul Ponor, com. Răchițele, era de 
„statură mijlocie, părul castaniu, ochi căprui, sprâncene 
castanii, slab, nasul ascuţit, în general, foarte ager/ iute”. 
Lucreţiei Jurj i s-a făcut în dosarul de urmărire informativă 
următoarea caracterizare: „Statură mică, părul castaniu, 
ochi căprui, sprâncenele castanii, ţărancă îmbrăcată modest, 
este isteaţă”.* Integrarea ultimilor trei veniţi în grupul 
„Şuşman”, care ajungea la un efectiv de opt persoane, s-a 
desfăşurat fără probleme în condiţiile în care, între 1948 şi 
1950, Mihai Jurj şi Gheorghe Mihuţ s-au numărat printre cei 
mai de încredere colaboratori ai Şuşmanilor. 

Tot în 1950, în acelaşi context al redimensionării 
eforturilor de „lichidare” a grupului de partizani, Catrina, 
soţia lui Teodor Şuşman, a murit în împrejurări nu foarte 
clare, imediat după asta, copiii mai mici, Emil şi Romulica, 
fiind deportaţi în zona Feteşti, de unde nu s-au mai întors 


„Suferinţa nu se dă la fraţi... “ 35 


vreodată în Răchițele. Apoi, pentru a timora activitatea 
grupului şi, foarte probabil, pentru a stopa curentul de 
solidaritate faţă de partizani, în 1950, sub acuzaţia de 
constituire în „bandă politică înarmată”, Tribunalul Militar 
din Cluj îi condamna în contumacie, prin sentinţa nr 627, pe 
Teodor Şuşman sn. la 15 ani muncă silnică, iar pe Teodor 
Şuşman jr., Visalon Şuşman şi loan Bortoş la 12 ani muncă 
silnică.% Pe lângă pedepsele penale, sentinţele au mai 
prevăzut confiscarea integrală a averii pentru Nuţu Bortoş 
şi Teodor Şuşman sn.: „O venit comisia - povesteşte Traian 
Şuşman - şi ne-o confiscat tot ce am avut. Aveam cinci 
coarne de cerb, 34 de capuri de căprioară aşezate pe un 
suport 

de lemn. Am avut doi boi frumoşi, vaca bătrână. Nici 
boii, nici vaca nu au fost trecuţi în nici un inventar. Din 
peste 200 de familii de albine, în procesul verbal de 
confiscare o trecut numai 125, oi n-o trecut nimic. Şi-o bătut 
joc! Lenjeria ce avea maică-mea, valuri întregi de pânză 
ţăsută de casă [o fost luată - n.n.]. La mama nu-i plăcea să 
ne îmbrace numai în alb”. Dar pentru a oferi acestor măsuri 
o valoare simbolică mai puternică, în gospodăria lui Teodor 
Şuşman, aşa cum s-a întâmplat şi la Nucşoara, în judeţul 
Argeş, cu locuinţa Arnăuţoilor, a fost stabilit Postul local de 
Miliție şi Securitate: „După ce le-o confiscat averea, Miliția 
şi Securitatea s-o instalat la Şuşman acasă şi acolo îi băteau 
pă oameni”. (Teodor Suciu) 

Afectaţi cu siguranţă de dramele consumate în 
Răchitele în vara anului 1950, partizanii au rămas în 
permanenţă în apropierea satului, stabilindu-se în locul 
numit Picioragul Porcului. Aici, Teodor Şuşman sn., Teodor 
Şuşman jr., Visalon Şuşman şi loan Popa, au fost alimentaţi, 
printre alţii, de către Aurel Han din Ponor, feciorul lui 
Teodor Han (Tăuaru): „în acest interval eu le-am dus o vică 
de făină de mălai (24 kg) şi de două ori 10 pachete de ţigări, 
fără să-mi dea nici un ban”.” La Picioragul Porcului, grupul 
a rămas până în septembrie 1950, construindu-şi şi o colibă, 
pe care au ridicat-o din nou cu ajutorul lui Aurel Han, acesta 
punându-le la dispoziţie un târnăcop, o lopată, scânduri şi 
cuie. 

După ce a părăsit coliba din Picioragul Porcului, grupul 
„Suşman” (completat cu noii veniţi Gheorghe Mihuţ, Mihai 
şi Lucreția Jurj) a încercat, în prima parte a lui octombrie 
1950, să dea o ripostă indirectă terorii declanşate de 
autorităţi în Răchițele. în acest scop, a fost plănuită o 
acţiune împotriva casierilor de la societatea de exploatare a 
lemnului IPEIL Beliş. Mai întâi, Visalon şi Teodor Şuşman jr. 
au avut o întâlnire cu Vasile Moldovan din Răchițele; 
muncitor la IPEIL, de la care au încercat să afle data la care 
vor veni casierii cu banii: „în perioada asta când am stat de 

vorbă cu ei, eu nu mi-am dat seama care o fost scopu' lor. 
M-o întrebat: Cum lucraţi aici? Păi lucrăm aşa. Cum vă 
plăteşte? Plata nu era nici strălucită nici rea. Zâc: Ne 
plăteşte de două ori pe lună, avans şi plată. Şi când vina cu 
plata?în cinci”. (Vasile Moldovan) Pornind de la informaţiile 
obţinute de la Vasile Moldovan, în 5 octombrie Teodor 
Şuşman jr., Visalon Şuşman şi loan Popa s-au deplasat pe 
Valea Someşului Cald, în punctul Arsura unde i-au aşteptat 
pe casierii de la IPEIL, care trebuiau să aibă asupra lor 
anumite sume de bani. Aproximativ pe la orele 10%, a apărut 
o căruţă în care, în locul casierilor, se afla o delegaţie de la 
IPEIL formată din Gheorghe Gherlea (directorul fabricii), 
Ioan Giurgiu (coordonatorul tehnic al fabricii), Radu Petre 
(inginer), Nicolae Todea (muncitor) şi vizitiul. Neavând de 
unde şti că între persoanele din căruţă nu se află şi casierii, 
partizanii au oprit caii şi au efectuat o percheziţie asupra 
celor de la IPEIL, de la care au reţinut o haină de piele, o 
raniţă, o pătură şi o sumă mică de bani. Dându-şi până la 
urmă seama de confuzie, le-au atras atenţia acestora să nu 
divulge nimic din cele întâmplate, că ei, partizanii, fac parte 
dintr-o organizaţiei mai mare condusă de generalul 
Dragalina. Pentru a obţine garanţii suplimentare, pe rând 
Gheorghe Gherlea, Ioan Giurgiu, Nicolae Todea, Radu Petre 
şi vizitiul au fost puşi să depună un jurământ. „Unul dintre 
ei, cel mai mic dintre ei [loan Popa - n.n.], a luat un pistol şi 
a întrebat dacă e pusă piedica şi a început să ne puie să 
jurăm cu mâna pe pistol şi anume: Jur pe Dumnezeul meu că 
nu voi spune nimănui ce s-a întâmplat astăzi, iar dacă vom fi 
întrebaţi de unele lucruri ce ne lipsesc vom spune că le-am 
pierdut sau că ni le-a furat cineva. Aşa să-mi ajute 
Dumnezeu. La urmă a trebuit să sărut pistolul şi să fac 
cruce”"" 

Trebuie precizat că relaţia conjuncturală intervenită 
între partizani şi reprezentanţii IPEIL a fost lipsită de orice 
accente de violenţă, înainte de a Ti se permite să-şi 
continuie drumul, loan Popa cerându-şi iertare pentru 


38 Cornel Jurju m Cosmin Budeancă 

situaţia creată şi restituind o parte din obiectele şi banii 
ridicaţi iniţial: „Mi-a spus că să îi iert şi ceilalţi să îi ierte că 
acest lucru nu a fost pregătit pentru noi, ci pentru casieri... 
Mi-a spus că informaţia nu a fost sută la sută şi din această 
cauză am fost atacați noi”. loan Popa i-a mai spus 
directorului Gherlea că are informaţii despre 
comportamentul său corect față de muncitori, 
recomandându-i să-şi mențină respectiva conduită: „El o 
aflat că eu ca director mă port bine cu oamenii şi că să am 
grijă să mă port bine cu ei că atunci când va fie el mare şi eu 
voi fi alături de el”. 

La o săptămână de la incidentul de pe Someşul Cald, 
grupul „Şuşman” a executat o acţiune asemănătoare asupra 
Cooperativei din Giurcuţa de Sus. De această dată un număr 
de cinci, după alte variante, şapte membri ai grupului - 
foarte probabil Teodor Şuşman jr., Visalon Şuşman, Mihai 
Jurj, loan Popa şi Gheorghe Mihuţ - au intrat în Cooperativă 
pe la orele 23°°-24%, luând mai multe obiecte, precum şi 
suma de bani necontabilizată existentă. Din inventarul 
mărfurilor luate amintim: 10 pălării, 3 perechi de bocanci, 3 
perechi de pantaloni bărbăteşti, 3 perechi de pantofi pentru 
femei, 1 pachet de bumbac, 2 pachete de cafea, 12 
păhărele, 3 oglinzi, 18 bucăţi de săpun, 3 litri de spirt 
sanitar etc. Pentru a nu crea probleme gestionarului, pe o 
bucată de hârtie a fost reconstituit în detaliu tot inventarul 
obiectelor, la final apărând semnătura Grupul. „Tot ce am 
notat pe această bucată de hârtie am ridicat de la această 
cooperativă în noaptea de miercuri spre joi 11/12 
octombrie. Obiectele au fost ridicate de grup 2 Organizaţia 
Șușman. Această notă va servi vânzătorului pentru a fi pus 
în afara oricăror bănuieli”. La plecare, fără a face uz de 
violenţă sau ameninţări, gestionarul Gavrilă Brişan şi fiul 
său Aurel, care erau în Cooperativă, au fost imobilizaţi de 
un pat aflat în interiorul magazinului. Deşi nu deţinem 
probe clare în această privinţă, se poate presupune că 
imobilizarea lui Gavrilă şi Aurel Brişan a fost realizată prin 

acceptul lor deliberat pentru a fi evitate orice suspiciuni de 
complicitate din partea Securităţii şi a Miliției. Faptul că 
imediat după îndepărtarea partizanilor de Cooperativă, 
Aurel Brişan a putut pleca să alerteze Miliția, în vreme ce 
tatăl său a rămas legat până la apariţia autorităţilor, pare să 
confirme această ipoteză. 

Dintr-un alt punct de vedere, fără a putea exclude 
varianta ca loviturile date de grup în octombrie 1950 să fi 
fost motivate de anumite lipsuri sau de dificultăţi de 
aprovizionare, constatăm că ambele acţiuni au vizat 
domeniul public, de stat. Altfel spus, 


„iSuferinţa nu se dă la fraţi... “ 40 


incidentele din 5 octombrie, respectiv 11/12 octombrie 
conţin un destul de evident substrat politic, reflectând o 
atitudine profund contestatară a grupului „Şuşman”, în 
raport cu viziunea  colectivistă asupra proprietăţii 
promovată de comunişti. Cu totul diferit a fost 
comportamentul membrilor grupului faţă de bunurile 
personale sau faţă de gospodăriile private: „Nu făceau rele. 
Nu spărgeau, nu aveau treabă cu animalele. Erau oile pe 
munte, mereau femei, că aici la noi merg femeile la lapte şi 
închiagă, fac caş acolo. Nu s-o auzât că i-o luat caşu' sau 
mâncarea de la femeie când s-o dus cu mâncare la ciobani. 
Nu, astea nu s-o întâmplat. O mai făcut ei aşa câte oarece 
când erau mai flămânzi, dar pă la prăvălii, pă la oamenii 
săraci nu. Pă la prăvălii mai cota să vadă dacă nu să strică 
muştaru' sau salamu”. (Nicolae Neag) 

Imediat după acţiunile din octombrie, la nivelul 
instituţiilor de represiune, grupul „Şuşman” a fost redefinit 
dintr-o „bandă cu caracter pur politic”, într-una cu caracter 
politic-infracţional: „Din lipsă de mijloace de trai şi pentru 
faptul că populaţia nu i-a alimentat efectiv ca mai înainte, în 
plus urmărirea s-a intensificat pentru prinderea lor, fapt ce a 
determinat să apară mai rar prin comună, dându-se la 
infracţiuni de drept comun, prin acela că au început să dea 
lovituri numai în sectorul socialist de stat. în concluzie, 
banda are un caracter politic, împletit cu tâlhării înarmate... 
îndreptate contra sectorului socialist de stat”.“! Odată 
aplicată această etichetă, orice infracţiune cu autor 
necunoscut, sau poate voit necunoscut, din raza de acţiune a 
partizanilor de la Răchițele, va fi atribuită grupului 
„Şuşman”. Scopul nu era altul decât discreditarea şi, im- 
plicit, izolarea grupului de comunităţile săteşti din Apuseni, 
fără al căror sprijin nu îşi putea duce existenţa. Aşa s-a 
întâmplat, pentru a prezenta doar un caz, cu incidentul de la 
Beliş din noaptea de 23 octombrie 1950, când un grup de 
persoane au tăiat firele telefonice pe o distanţă de 500-600 
m., după care au încercat să pătrundă în casa tehnicianului 

silvic Ioan Văsaru, cu scopul, se spune în documentele 
Miliției, de a-l jefui. Cu toate că nu a fost obținut vreun 
indiciu asupra identității autorilor, autoritățile s-au grăbit să 
atribuie acțiunea grupului „Şuşman”.*? 

Revenind la existența reală a partizanilor vom constata 
că după activitatea extrem de energică din prima jumătate a 
lunii octombrie, grupul „Şuşman” s-a „demobilizat”, 
pregătindu-se pentru iarnă. A fost o iarnă fără probleme 
mari în care membrii grupului s-au adăpostit la diferite 
familii din Poiana de Vaşcău (Mihai şi Lucreția Jurj) şi din 
Răchițele (Teodor Şuşman sn., Teodor Şuşman jr., Visalon 
Şuşman): „Şuşman era găzduit în locul numit Suliţa. Ioan 
Bortoş se găsea undeva în Dealul Răşinarului, Gheorghe 
Mihuţ se găsea în Răchițele, Ioan Ciota nu ştiu unde se 
găsea iar fraților Şuşman le-am aranjat găzduirea la un 
cumnat, Abrudan  loan”.(Vasile Moldovan) Simultan, 
Securitatea şi Miliția au continuat eforturile de căutare a 
partizanilor.  Nemaiexistând indicii importante despre 
activitatea din munte, au fost reluate investigațiile în 
Libling, unde se bănuia că s-ar afla Teodor Şuşman jr., Mihai 
şi Lucreția Jurj, dar şi în Bucureşti, Miliția primind 
informaţii că Gheorghe Mihuţ ar putea fi în capitală.* 
Lipsite de vreun temei, sau poate rezultatul unor intoxicări 
generate chiar de. partizani, căutările din Libling şi din 
Bucureşti au însemnat un eşec total. Diferit a fost rezultatul 
acţiunilor de urmărire efectuate împotriva lui Teodor Suciu 
(a Volcii), care la 16 decembrie 1950 a fost prins într-o 
capcană pregătită din timp la gazda sa din Sibiu.“ 
Transferat la Cluj, Teodor Suciu a fost anchetat în condiţii 
extrem de dure: „M-o legat de mâini şi mi-o băgat mâinile 
aşa peste genunchi şi o băgat o botă pe aicea . Şi apoi m-o 
întors aşa pe spate şi mi-o dat la tălpi cu o rangă de fier”. 
(Teodor Suciu). Neputând rezista acestui adevărat tratament 
de exterminare, Teodor Suciu a deconspirat o parte din 
reţeaua de colaboratori ai grupului „Şuşman”, printre care 
Teodor Răşinar, Onuţ a Petri Bocului şi Aurel Han.“ Teodor 

Suciu şi-a mai luat angajamentul de a furniza informaţii 
despre grupul „Şuşman”, motiv pentru care a şi fost eliberat. 
Acceptul de a colabora cu autorităţile la prinderea 
partizanilor a fost aflat sau poate intuit de învățătorul loan 
Handrea din Răchițele, care, i-a spus acestuia „să aibă grijă 
să nu îl vândă pe Şuşman, fiindcă el ştie că Suciu a fost pus 
în libertate cu anumite condițiuni”. Angajamentul asumat 
de fostul membru al grupului nu a folosit cu nimic 
Securităţii, în situaţia în care Teodor Suciu a dezinformat 
mai degrabă autorităţile, oferind informaţii partizanilor. Din 
această cauză, nu după multă vreme, fiind bănuit de 
continuarea relaţiilor cu grupul „Suşman”, a fost din nou 
arestat. 

Pe parcursul iernii, membrii grupului au fost văzuţi de 
mai multe ori în Răchițele (Gheorghe Mihuţ şi fraţii 
Şuşman) şi în comuna Scărişoara, raionul Câmpeni (fraţii 
Şuşman).” Explicaţia apariţiei lor în diverse localităţi, în 
condiţiile în care, de obicei, stăteau toată iarna la o singură 
gazdă, o dă Lucreția Jurj: „N-o stat tăt la aceiaşi persoană, 
că i-o mai descoperit. Securitatea şi-o trebuit să fugă”. în 
noaptea de 20-21 martie 1951, Mihuţ Georghe s-a întâlnit şi 
a stat de vorbă cu un om (fără să ştie că acesta este 
informator al Securităţii), şi a afirmat că „trăiesc tare greu 
şi cu frică, aşteptând primăvara, pentru a li se uşura 
viaţa”.** Dificultăţile pe care le-au avut partizanii sunt 
confirmate şi de alte informaţii. La începutul lunii aprilie, 
sora lui Mihuţ mergând la Huedin i-a spus unei persoane 
(care s-a dovedit ulterior informator), că fratele ei este 
bolnav şi are un picior degerat. Ea a cumpărat medicamente 
spunând că sunt pentru fiica ei, care este bolnavă.“ 

Deşi autorităţile ştiau că partizanii sunt în Răchițele, 
ascunşi la diferiţi locuitori, nu au reuşit să îi găsească, în 
pofida verificărilor făcute. Au aflat, în schimb, că văduva 
Ioanii Fanii a cusut în toamna anului 1950 cojoace pentru 
„întreaga bandă”, pe care le-a luat de la ea şi le-a 
transportat Iosif Moldovan împreună cu soţia,” sau că 

Traian Bortoş zis Boldaru, rudă cu loan Bortoş, a cumpărat 
600 de ţigări de la Cooperativa din Răchițele, a plecat din 
comună şi s-a întors după două zile.*! Alături de sprijinul 
nemijlocit, starea de spirit favorabilă fugarilor existentă la 
nivelul populaţiei este confirmată şi de o notă informativă în 
care se arăta că în seara zilei de 4 ianuarie 1951, Nicolae 
Vieru din Giurcuţa de Sus, Constantin Bucur din Beliş, loan 
Negru şi loan Saidici, acesta din urmă învăţător în Poiana 
Horii, au strigat: „Trăiască banda lui Şuşman!”*? 

Venirea primăverii a însemnat şi reunificarea grupului, 
care era format din Teodor Şuşman sn., fiii săi Teodor şi 
Visalon, Mihai 

şi Lucreția Jurj, loan Bortoş, Gheorghe Mihuţ, Ioan 
Popa." De cealaltă parte, Miliția şi Securitatea au continuat 
să realizeze pânde şi patrulări la toate trecătorile pe unde 
partizanii îşi făceau apariţia şi mai multe descinderi la 
diverse familii, cum ar fi cea a lui Roman Oneţ, fratelui lui 
Mihai Jurj, la soacra lui Ioan Bortoş, la Teodor Răşinar şi la 
Teodor Stanciu. Au fost reţinuţi Maria şi Gheorghe Purcel, 
rude cu Gheorghe Mihuţ, şi Nicolae Giurgiu, ginerele lui 
Ioan Bortoş. Unii au scăpat numai cu bătaie, cum a fost 
cazul lui Gheorghe Purcel, dar alţii au fost condamnaţi“: 
„Am căpătat în patru luni patru bătăi ca lumea... şi în 1953 
m-am 'liberat”. (Maria Purcel) „în mai 1951 m-o arestat. 
Dacă nu zi de zî, a doua zi, iar la cercetări, iar bătaie! Ca să 
spui că unde îs. Eu n-am vrut să spui, n-am vrut să iau viaţa 
nimănui. Atâta m-o bătut până n-am mai ştiut de mine. Am 
avut un an jumătate condamnare, da' am făcut un an şi opt 
luni”. (Nicolae Giurgiu) 

Acţiunile Securităţii nu i-au împiedicat pe partizani să 
rămână în zona Răchițele, populaţia oferindu-le pe mai 
departe sprijin, fără a ţine cont de amenințările şi abuzurile 
la care era supusă. Munca informativă a fost menţinută la 
intensitate maximă, după cum reiese şi dintr-o dare de 
seamă a unui plutonier: „La noi se duce încontinuu reţeaua 
informativă, cu cea mai mare trudă, dragoste şi ambiţie, voi 
întrebuința toate metodele noastre din experienţa cu care 
am reuşit şi altă dată”. S-a încercat „prin neamuri, părinţi, 
prieteni şi eventual bănuiţi, care ar avea legătură cu fugarii, 
să îi convingă să se prezinte singuri], [că] fără vină au fugit 
în munţi”. A fost avut în vedere în special Gheorghe Mihuţ. în 
acest scop, la 25 mai 1951 a fost „invitată” la Postul de 
Miliție mama „fugarului”, împreună cu sora şi un frate. 
Mamei lui Mihuţ i s-a explicat că fiul său „nu este vinovat şi 
este păcat să îşi petreacă tinereţea pe munte”. „După două 
ore de muncă, şi fel de fel de propuneri” aceasta „şi-a luat, 
oarecum, obligaţia că îl va căuta şi că, personal, îi va explica 

aşa cum noi i-am spus”. S-a procedat asemănător cu o soră 
măritată, cu un cumnat, cu doi unchi, o mătuşe şi alte 16-17 
persoane, rude cu 
Mihuţ, care şi-au luat angajamentul de a încerca să îl 
găsească imediat şi să-l convingă să se predea.% 

Peste două zile, mama lui Mihuţ revenea la post pentru 
a spune că l-a căutat şi nu l-a găsit. Autorităţile erau, însă, 
convinse că nu spune adevărul. Unchiul lui Mihuţ a venit tot 
fără rezultat, dar a spus că, în urma încercărilor sale de a o 
convinge pe mama fugarului să îi dea informaţii, ea ar fi 
spus: „Dracu' să aibă hasnă de el, că nu mai ştiu de el mai 
de o lună de zile”. Celor doi li s-a dat alt termen până la 
care să îl găsească şi să îl convingă să se predea.” Pentru 
că nu s-a reuşit nimic, s-a trecut la măsuri mai severe, în 
1952 mama lui Gheorghe Mihuţ fiind arestată şi 
condamnată la cinci ani de închisoare. A fost eliberată în 
1955, timp în care au fost închişi, chinuiţi şi bătuţi fraţii 
fugarului: Teodor, Vasile, Ana şi Măriuţa. „Oamenii se 
temeau de Securitate, de bătăi, de chinuiri...” (loan Mihuţ) 

Pentru primăvara anului 1951 au apărut indicii că 
Teodor Şuşman sn. şi fiii săi ar fi lucrat la o unitate IPEIL 
din localitatea Radna, jud. Arad. Comandantul postului de 
Miliție l-a recunoscut după fotografie pe Teodor Şuşman jr., 
despre care a spus că a lucrat acolo până în aprilie 1951, şi 
cu care a vorbit şi îl admira ca „muncitor frumos, chipeş şi 
deştept”.* Dintr-o discuţie purtată de Emil Şuşman cu un 
coleg, reieşea că şi tatăl său ar fi lucrat acolo. încercarea 
autorităţilor de a-l reţine pe Emil s-a soldat cu un eşec, 
pentru că a părăsit exploatarea mai repede decât se 
credea.* în ce priveşte eventualitatea ca Teodor Şuşman sn. 
să fi fost în zona Aradului, considerăm că acest lucru a fost 
posibil, mai ales dacă avem în vedere faptul că îşi procurase 
de la Nicolae Suciu livretul militar şi extrasul de naştere al 
tatălui acestuia, care decedase.“ în plus, la 29 ianuarie 
1951 autorităţile au primit informaţia că Teodor Şuşman sn. 

are acte false pe numele de Traian Paşca, primite de la 
prietenul său, Iosif Paşca, secretarul Sfatului Popular din 
Gârda de Sus, raionul Câmpeni.f! 

Eforturile depuse pentru prinderea partizanilor s-au 
păstrat la aceleaşi cote de intensitate şi în vara anului 1951, 
probabil şi din cauza anumitor evenimente, care le-au fost 
atribuite mai mult sau mai puţin corect. în noaptea de 14/15 
iulie 1951, în satul Buteni, comuna Călata, raionul Huedin, 
deputatul din Sfatul Popular al com. Călata, Vasile Brişan, s- 
a întâlnit cu trei necunoscuţi, care „l-au oprit în drum, l-au 
cercetat şi au încercat să îl scoată din sat, spre com. 
Mărgău”. Unul dintre ei, bănuit a fi loan Popa „lil-a 
îndemnat pe însoțitorii săi să-l atace [pe deputat], în timpul 
luptei el stând la o parte, în drum, la circa 50-60 [m] privind 
lupta”. Dintr-o sinteză informativă reiese că deputatul a fost 
lovit cu patul armelor şi s-a tras un foc de armă.? 

Având în vedere faptul că incidentul a avut loc noaptea, 
iar cel presupus a fi loan Popa a stat la o distanţă destul de 
mare, pot exista îndoieli în legătură cu identificarea corectă 
a acestuia. Oricum, la două zile după incidentul din Buteni, 
au fost luate măsuri pentru „lichidarea lui Ciota şi a bandei 
din care face parte”. Planul de acţiune presupunea o mai 
strânsă colaborare între posturile de Miliție din zonă pentru 
urmărirea „banditului şi a complicilor săi”; pânde de noapte 
la casa lui loan Popa, de unde „se aprovizionează cu 
mâncare şi haine”; intensificarea activității reţelei 
informative şi, nu în ultimul rând, o verificare a tuturor 
stânelor de pe munte. Termenul până la care trebuia 
definitivată operațiunea era 1 august.® 

După o lună, în noaptea de 19-20 august 1951, ora 22.30 
a fost ridicat de acasă Suciu Paşcu (a Bonţi) şi se bănuia că 
autorii au fost membrii „bandei” Şuşman, care l-au luat şi l- 
au dus în munţi cu intenția de a-l omorî.“ Partizanii au fost 
suspectați cu atât mai mult cu cât era cunoscută mai vechea 
rivalitate dintre Teodor Şuşman sn. şi Suciu Paşcu.® în plus, 


„Suferinţa nu se dă la fraţi... “ 47 


înainte cu o săptămână de răpire, Suciu Paşcu se certase cu 
Teodor Balaş, „omul de încredere al lui Şuşman”, şi acesta i- 
a spus: „Lasă ca vei pleca cât de curând, şi după tine încă 
zece”. Din declaraţia soţiei lui Suciu Paşcu reiese că 
răpirea s-a făcut de către doi indivizi necunoscuţi, dintre 
care unul a rămas afară, iar altul a intrat în casă, s-a 
prezentat ca fiind de la Miliție şi i-a spus lui Suciu Paşcu: „în 
10 minute te echipezi şi îţi iei mâncare la d-ta pentru două 
sau trei zile. Mergi cu noi la Sfatul Răchițele, de-acolo la 
Huedin şi poate la Cluj, dacă va fi nevoie”. Cel care a vorbit 
era înalt, tânăr, cu faţa lată, osoasă, îmbrăcat într-o pelerină 
de culoare albastră şi avea armă asupra sa. Suciu Paşcu, 
crezând că este Miliția, s-a conformat.“ 

Totuşi, episodul, deşi este atribuit partizanilor, stă sub 
semnul incertitudinii, pentru că nu este clar cine au fost cei 
care l-au ridicat de la domiciliu pe Suciu Paşcu. Admiţând că 
autorii au fost membri ai grupului „Şuşman”, este greu de 
explicat de ce soţia lui Suciu Paşcu nu i-a recunoscut, pentru 
că toţi erau din corn. Răchițele, cu excepţia lui loan Popa, 
care însă nu corespunde descrierii. Incertitudinea este şi mai 
mare dacă avem în vedere că într-un document al Miliției se 
solicita Securităţii Cluj o notificare în care să se precizeze 
dacă nu cumva agenţii săi l-au arestat pe Suciu Paşcu. 
Oricum, autorităţile au atribuit responsabilitatea faptei 
partizanilor, mai mult, fiind „mobilizată familia celui răpit, în 
urmărirea şi supravegherea elementelor de sprijin ale 
bandei...” în acelaşi scop, a fost trimisă la postul din 
Răchițele o echipă specială formată din 6 milițieni, cu 
misiunea de a conduce munca informativă şi acţiunile de 
pândă. 

Un alt caz aflat sub semnul neclarităţii, este cel al 
dispariţiei lui Petru Purcel din Răchițele. Acesta avusese o 
relaţie foarte bună cu familia Şuşman, dar după ce a fost 
„prelucrat” de Securitate şi-a oferit sprijinul în vederea 
prinderii partizanilor (vezi acţiunea din Padiş, decembrie 


48 Cornel Jurju m Cosmin Budeancă 
1948). La un moment dat el a dispărut de la domiciliu, fiind 
suspectat că s-ar fi alăturat partizanilor. Faptul este 
confirmat de declaraţia lui Iosif Bâtea, care susţinea la 
anchetă că l-a văzut în toamna anului 1950 pescuind pe 
Valea Firii împreună cu loan Bortoş,“ dar este infirmat de 
Lucreția Jurj, care nu-l aminteşte ca făcând parte din grup în 
1950, când ea şi soţul ei au fugit pe munte. în rândul 
populaţiei din Răchițele se crede şi astăzi că Şuşmanii ar fi 
fost vinovaţi de dispariţia lui Petru Purcel, însă, pe baza 
surselor de documentare avute la dispoziţie, este greu de 
confirmat sau infirmat o astfel de ipoteză. 

Problemele de aprovizionare, generate de agresivitatea 
tot mai pronunţată a autorităţilor faţă de populaţie, i-a 
determinat pe membrii grupului să ia în calcul o pregătire 
timpurie a iernii. Pentru a-şi asigura cele necesare, chiar şi 
în eventualitatea unei plecări din 

zonă, aveau însă nevoie de bani. Acestea au fost, 
probabil, motivele pentru care, în seara zilei de 8 septembrie 
1951 la ora 21%, s-a intrat în Ocolul Silvic Beliş, de unde a 
fost luată suma de 306.000 lei, o maşină de scris, hârtie, 
patru uniforme de pădurar, 4 arme Manlicher şi 180 cartuşe, 
două ceasuri de buzunar, cărţi de citit şi un joc de şah.” 
Imediat după aceasta, a fost dezarmată paza de la IPEIL 
Beliş şi „atacat, dezarmat şi jefuit” căpitanul Culcear Andrei, 
comandantul Comisariatului militar Huedin”. în timpul 
acestor acţiuni autorii au fost recunoscuţi ca fiind „banda lui 
Şuşman din Răchiţele”.”! Gheorghe Mihuţ, după ce a fost 
arestat în 1952, a confirmat participarea la aceste acţiuni, 
arătând că Teodor Şuşman sn. i-a luat căpitanului livretul 
militar, banii, pistolul, legitimaţia, o ştampilă şi i-a dat o 
palmă.? 

Riposta autorităţilor nu a întârziat, fiind intensificată 
activitatea informativă şi de urmărire a grupului. S-a stabilit 
că partizanii se întreţin în jurul punctului Peştera Zmeilor, în 
Muntele Onceasa şi sunt alimentaţi de „elemente de sprijin” 
din Budureasa, Pietroasa, Sudrigiu, Cociulea şi Gurani, în 
Regiunea Bihor.” Au fost descoperite şi două dintre 
bordeiele care aparținuseră grupului. Unul dintre ele, pe 
Pârâul Simii, era părăsit de 6-7 luni, aşa cum reieşea „după 
obiectele care au fost găsite înăuntru şi după starea lui”, iar 
al doilea, la Huda Mărgăului, era gol şi se credea că ar fi fost 
părăsit încă din vara lui 1950.74 

Eşecurile repetate înregistrate până atunci, au 
determinat autorităţile să se organizeze mai bine şi să 
acţioneze concertat în vederea prinderii partizanilor. în acest 
sens, la 26 septembrie 1951, a avut loc la Huedin o şedinţă 
de colaborare şi schimb de informaţii între Direcţia Miliției 
Regiunii Bihor şi Securitatea din Cluj şi Bihor. Cu respectiva 
ocazie s-a hotărât constituirea unei echipe de colectare a 
informaţiilor şi conducere a operaţiunilor pe teren, compus 
din „organele” Securităţii din Cluj şi Huedin. Aceasta urma 
să aibă la dispoziţie o companie formată din trupe de 

Securitate, instalată În regiunea muntoasă, în grupe de 15- 
20 ostaşi. Evident, s-a decis continuarea muncii informative, 
însă Miliția urma să nu mai întreprindă nici un fel de 
operaţiune de teren, în afară de munca informativă şi 
executarea pândelor la locuinţele celor consideraţi elemente 
de sprijin. Securitatea prelua, în schimb, nouă puncte de 
control în care trebuiau instalate unităţi de supraveghere: 
Peştera Zmeilor, Piatra Tâlharului, Piatra Arsă, Izbuc- 
Piciorul Bătrânei, Ponor, Dealu Boţii ş.a.” 

Din activitatea depusă s-au obţinut informaţii că grupul 
„Şuşman” s-ar afla în zona dintre Regiunea Bihor şi 
Regiunea Cluj, însă acţiunea operativă „de scotocire şi 
pânde” organizată de D.M.R. Bihor şi Securitate s-a încheiat 
fără rezultat.” Explicaţia eşecului ar putea fi aceea că la 
munte frigul vine mai repede, iar partizanii, foarte probabil, 
se retrăseseră deja spre sate. 

în aceeaşi perioadă au avut loc razii în majoritatea 
localităţilor unde partizanii fuseseră semnalaţi în trecut şi 
au fost reţinute, de către Securitate „toate elementele de 
sprijin ale bandei”. Au fost ridicaţi de la domiciliu Floarea 
Bortoş, „care a recunoscut că în cursul anilor 1950-1951 a 
avut mai multe legături cu Teodor Şuşman”, Teodor 
Răşinar, Gheorghe Jurj din Răchițele, care l-au alimentat 
sau găzduit pe Ioan Bortoş,* şi preotul Mircea Pandea' din 
com. Dumbrăveni (Bihor), care era căsătorit cu sora lui 
Mihai Jurj şi care le asiguraseră soţilor Jurj găzduirea în 
iarna anterioară. Anchetat cu multă brutalitate, Mircea 
Pandea a dezvăluit că locul în care se ascund Mihai Jurj şi 
soţia este cunoscut de către Roman Oneţ.” Pentru 
prinderea acestuia din urmă, s-au organizat două posturi de 
pândă, la 10 noiembrie fratele lui Mihai Jurj fiind ridicat în 
timp ce se îndrepta spre casă şi predat imediat Securităţii. 
La anchetă, „cu toată constrângerea exercitată asupra sa, 
nu a vrut să recunoască legăturile pe care le are cu... Mihai 
Jurj, decât numai după confruntarea cu preotul Pandea 

Mircea... Totodată, Oneţ Roman s-a oferit (sic!) să-i conducă 
la locul unde s-a ascuns Mihai Jurj şi soţia sa”.% Roman 
Oneţ ştia că Mihai şi Lucreția se aflau în gospodăria lui 
Teodor Neag din Dealul Boţii, încă din 5 noiembrie, unde 
intenționau să rămână întreaga iarnă, într-o groapă făcută 
în grajd, sub ieslea vitelor.e! 

în noaptea de 11/12 noiembrie, DRSS Cluj a format o 
echipă de 25 de „organe de Securitate” şi având drept 
„călăuză” pe Roman Oneţ, s-au deplasat în Dealul Boţii.*? 
„Obiectivul” a fost înconjurat şi Roman Oneţ, având cătuşe 
pe mâini, a fost trimis să-l convingă pe fratele său să se 
predea. Hotărât să nu mai ajungă din nou în mâinile 
Securităţii, Oneţ a reuşit să-şi rupă o cătuşe înainte de a 
ajunge la şură. Despre acest moment Lucerţia Jurj îşi 
aminteşte: „A intrat înăuntru şi o spus: Frate, dă-mi o armă, 
îmbrăcaţi-vă şi viniţirepede că suntem încercuiți. Io nu mă 
mai dau prins, mai bine mă sinucid, mă-mpuşc... că aşa m-o 
bătut de nu mai sunt bun de nimica. Am ieşit încet afară, pă 
lângă şură. Atunci Oneţ ne-o spus unde sunt mai mulţi şi o 
zâs: Io am să fug înainte şi când ajung în marginea pădurii 
trag spre ei şi voi fugiţi. lo vă apăr! Erau cerc în juru’ 
nostru... El o ajuns mai repede ca noi în marginea pădurii, s- 
o întors cu arma şi-o început şi el să tragă spre ei.” înainte 
de a ieşi din adăpost cei trei au luat „un aparat de radio... 
procurat de la Mircea Pandea, un cojoc şi o straiţă cu 
alimente, pe care nu le-au lăsat decât atunci când au avut de 
sărit un gard”.* (Lucreția Jurj) în timpul acţiunii, Teodor 
Neag, gazda soţilor Jurj, a fost împuşcat mortal,** iar soţia sa 
a fost arestată, cu toate că era însărcinată. 

Eşecul din 11/12 noiembrie a fost consemnat în 
documentele Miliției şi justificat ca fiind o „acţiune dusă de 
Securitate izolat”. Nemulțumirea autorităţilor era evidentă, 
pentru că în urma acestei „operaţiuni greşite”, numărul 
fugarilor a crescut, „banda” ajungând să cuprindă nouă 
persoane. în ceea ce-l priveşte pe Roman Oneţ, frate după 

mamă cu Mihai Jurj, avea 31-32 de ani, locuia în Răchițele, 
era căsătorit şi avea un copil. Se ocupa cu agricultura şi cu 
prelucrarea lemnului. Era impulsiv, scund, dar foarte 
puternic. (Lucreția Jurj) 

între Miliție şi Securitate s-a declanşat o adevărată 
„competiţie”, pentru prinderea fugarilor. S-a înfiinţat un 
post capcană din 4 milițieni, la casa lui Roman Oneţ din 
Prelunci-Răchiţele, despre care nu a fost anunţată 
Securitatea, iar când o echipă compusă din securişti şi 
milițieni „au dat peste acest post, în timpul recunoaşterii 

un organ al Securităţii a tras din greşală un foc” şi l-a 
rănit pe subit, de Miliție Pantzel Martin. Apoi, la 12 
noiembrie s-au deplasat la Răchițele ofiţeri de la DRSS Cluj 
şi Bihor şi 120 de soldaţi de la batalionul de Securitate 
Floreşti, care au efectuat descinderi domiciliare şi arestări 
de persoane. S-a descoperit cu această ocazie că Teodor 
Suşman sn., loan Bortoş şi Gheorghe Mihuţ au fost 
alimentaţi şi au stat la începutul iernii 1950-1951 la Marița 
Baciu şi la cumnatul ei loan Baciu Bucşa. Cei doi au fost 
ridicaţi pentru cercetări de DRSS Cluj, la fel ca şi Teodor 
Suciu (a Volcii), care fusese „lăsat liber de organele 
Securităţii şi folosit ca informator”, dar era suspectat că a 
ţinut permanent legătura cu „banda” şi le-a divulgat toate 
sarcinile primite de la Securitate şi Miliţie.% 

Tot în această perioadă a fost arestat şi Nicolae Neag, 
care îi alimentase pe fugari, fiind dus de autorităţi pe munte, 
să le arate unde au partizanii bordeie. „N-am dat informaţii 
despre Şuşman. O mai fost [care] o spus. Erau bătuţi. Aicia 
[la Răchițele n.n.] le-am spus: Nu ştiu şi nu ştiu. La Cluj am 
recunoscut că m-am întâlnit cu Şuşman. O fost musai, că m-o 
bătut. Am spus pe unde am umblat, pă unde le-am dus 
mâncare. Pă picioarele mele...îs urmele de bocanci, spiţele 
de cisme... din '51, de când le-am primit. O fost zile grele! în 
'52 ne-o condamnat, pentru că i-am aprovizionat pe bandiți. 
Da’ nu erau bandiți... Bandiţi o fost ei [comuniştii n.n.]”. 

De pe urma represaliilor dispuse de autorităţi, în iarna 
1951- 1952 foarte multe familii din zonă au avut de suferit. 
Printre acestea s-a numărat şi cea a lui loan Bortoş. Fiica lui, 
Catrina îşi aminteşte: „O fost în decembrie 1951. Am fost 
chinuiţi... M-o legat [de] mi s-o umflat picioarele... Tăt 
sângele din mine s-o dus. M-o pus pe o laviţă cu mânurile 
sus. Nu s-o oprit până când am rămas cum îi păretele. Nu 
ştiu cum n-am murit. Atunci m-o dus şi m-o ţâpat în poiata 
oilor, la Şuşman. Pe mine m-o băgat altele, că m-am dus cu 
pită la tata. Am spus: De către mine n-are să sufere nimeni. 

Să mor şi n-are să sufere nimeni. Erau umflate picioarele şi 
mânurile şi negre. Am vinit pe coaste în jos, m-am târât până 
acasă. Te duci la maică-ta şi o întrebi şi vezi de când o şti de 
el. Când ajunsăi cătră casa părinţilor, iese 

unul de după colţul căşii şi zice: Catrină, tată-tău i-n pod. 
Eu zâc: Lasă că mergem şi-l prindem. Mă duc eu după el. 
Staţi jos şi eu îl scobor. Da’ bătrânul nu era. Mă duc în 
şură şi maică-mea era rezemată de peretele poieţii. 
Atunci o zâs securiştii: O puşcăml... pe mama. Şase 
securişti o fost”. (Catrina Giurgiu) 

Teroarea generalizată instrumentată de autorităţi a 
dus, în 15 decembrie 1951, la o primă „victorie” 
importantă în lupta cu partizanii. Dimineaţa, pe la orele 
8, s-a prezentat la postul de Miliție din Răchițele, Teodor 
Moldovan din comuna Răchițele, dealul Suliţa, care a 
anunţat că s-a dus dimineaţa să dea de mâncare la oi şi 
văzând că uşa era legată pe dinăuntru s-a uitat prin 
crăpătură şi a văzut că înăuntru este cineva care doarme 
cu arma lângă el. La faţa locului s-a deplasat imediat un 
efectiv de 5 securişti şi 13 milițieni cu 7 câini.” A fost 
înconjurată şura şi înainte de a intra s-a tras: „O 
înconjurat grajdul, o deschis şura şi o tras”. (Teodor 
Suciu) 

înăuntru a fost găsit Teodor Şuşman sn. Era 

„împuşcat în tâmpla dreaptă cu un pistol Staer ce se afla 
lângă capul lui”. Alături, în partea dreaptă, se afla o 
carabină de pădurar încărcată cu 4 cartuşe şi unul pe 
ţeavă. în pistol s-au găsit patru cartuşe calibrul 9 mm. şi 
un tub ars. Şuşman era îmbrăcat în manta de paznic de 
culoare vânătă, o pereche de pantaloni ţesuţi de casă şi 
încălţat în bocanci „de cooperativă”, nu foarte uzaţi. Mai 
avea pe el două cămăşi ţărăneşti de cânepă, o pijama de 
culoare gălbuie cu dungi albastre, toate murdare, şi un 
flanel de lână ţărănească. Pe cap avea o bască de lână cu 
vergi albe, peste care era legat cu un şervet de cânepă 
țărănesc, afumat de pulberea cartuşului cu care se 

împuşcase, iar buzunarul din spate al pantalonilor 
cuprindea un portmoneu cu suma de 1700 lei. Lângă el se 
afla o traistă de cânepă cu cca. 1,1/2 kg. carne de porc 
prăjită şi crudă şi slănină proaspătă. într-o altă traistă . 
avea 6 cutii de chibrituri învelite în vată, o pereche de 
„ismene de cânepă ţărăneşti”, două şervete de cânepă 
ţărăneşti murdare, două bucăţi săpun de casă, un brici, o 
pensulă de bărbierit, o perie de dinţi, o lanternă în stare 
de funcţionare şi o bucată de 0,250 kg. praf DDT. A treia 
traistă cuprindea 18 cartuşe pentru carabină, două 

caiete dictando nescrise, dar cu câteva file rupte, şi o bucată 
de 0,300 kg. pâine coaptă în tavă şi învelită într-un şervet 
murdar. Un cuţit-pumnal era înfipt în perete şi de el era 
legată cu sfoară uşa de la şură. 

Populaţia care se adunase între timp a recunoscut că 
„individul împuşcat este Teodor Şuşman din Răchițele”. 
Printre cei aduşi să-l identifice a fost şi Catrina Giurgiu. 
„Viniră după mine... mă duce acolo şi zâce: Cunoaşteţi-1 ?Eu 
zâc: Nu ştiu, da’ cred că-i Şuşman. O adus hainele lui, 
căciula, un fular, să le spăl. M-o obligat să le spăl că erau 
încărcate de sânge”. (Catrina Giurgiu) Cadavrul a fost 
transportat la Postul de Miliție, i s-a făcut autopsia şi a fost 
„îngropat în marginea cimitirului din Răchiţele.”* „în 
apropierea casei lui [Şuşman] este o râpă, un loc mai 
sălbatic şi Securitatea o săpat o groapă acolo, fără sicriu, 
fără nimic şi l-au aruncat cu faţa-n jos în groapa aia şi au pus 
pământ şi un pietroi peste el. Acolo-s probabil osemintele şi- 
n ziua de astăzi”. (Teofil Răchiţeanu) „O făcut o gaură acolo 
şi l-o ţâpat în râpă. Cu furcile l-o dus...” (Catrina Giurgiu ) 
„De partea de către biserică era o râpă şi acolo l-o aruncat”. 
(Onuţ lanc) 

Moartea lui Teodor Şuşman a rămas impregnată în 
memoria locuitorilor din Răchițele, adevărul disociindu-se 
destul de greu de rodul imaginaţiei. Unii l-au văzut, au stat 
cu el de vorbă şi îşi amintesc despre starea lui de spirit 

înainte de a se sinucide. „Şuşman era găzduit în locul numit 
Suliţă. Era zăpadă, în '51, el nu [o] mai putut rezista, că o 
fost în etate de 60 de ani şi le-o spus la copii: Faceţi cum 
puteți, eu nu mă predau, dar mă împuşc. O coborât pe un 
deal, s-o băgat într-un grajd izolat şi noaptea s-o legat cu un 
prosop la gât, şi-o pus pistolul la ureche şi s-o împuşcat”. 
(Vasile Moldovan) 

Ana Neag s-a întâlnit cu Şuşman şi a ştiut de intenţiile 
acestuia de a se sinucide. „O fost un control noaptea. Să 
apucase ăştia din sat să controleze pă la case să vadă dacă 
nu cumva i-or prinde. Fusă o furtună, o neauă mare şi m-am 
visat că mă duc la poiată, la vitele noastre şi-l văd acolo pe 
Şuşman, stând, ţânând de poartă. Şi zâc: Da' de ce stai 
acoaie? M-o pedepsit ăştia, zâce. O zâs în vis. Io, când mă 
scol, mă şi duc [să văd dacă] visu’ meu spune drept... 
[Şuşman sn.] era în pod. Sta în gura podului, aplecat, şi să 
uita. O început să plângă şi zâce: Nu te teme dragă. Amu nu 
pre pot că îi bai... lo zâc: Ce-o să faci? Am venit să mă 
împuşc. S-o fost despărțită de prunci... Nu mai era cu 
pruncii. Am venit să mă puşc. Du-te unde ţi-o ajuta D-zeu!Da 
“unde să mă duc...? M-aş duce la gardu 'meu, da 'mă tem că 
mă prind. Du-te unde-ţi ajută D-zeu, da * te du. Să mă bag 
sub fân? Ba nu, io zâc, că or ţâpa tot fânu' din pod să te afle. 
Stete noaptea, stete zua. Era necăjit, zicea că nu se întâlnise 
cu pruncii de 6 săptămâni. 0 zâs că nu mai are cum să 
trăiască. I-o fost spărietă Securitatea. Zua, o zâs că îi este 
sete. I-am adus o litără de apa. 0 cerut de mâncat. D-apoi ce 
ai mânca? Mămăligă aş mânca. I-am dat. 0 cerut 4 litri de 
apă, o băut [şi apoi] zâce: Aşe bea omu'apă când moare. Da ’ 
nu ti-i omori?! Da ’ ce să fac, nu mai trăiesc io fără prunci. 
Că nu să mai putea întâlni cu ei, că ei s-o împrăştiet [şi] nu 
să mai putea afla. 

Noi aveam pruncu, numa’ de 7 ani, da’ ţânea vorbă. Zâc: 
Du-te până la Traian să vezi când mai umblă controlul. 
Umblă în seara asta sau mâine seară? Traian era un văr. Nu 

vine în seara asta, numa’ mâine seară. No, bine că nu vine! 
Viu şi îi spun: No, te duci astară unde-ţi ajută D-zeu! Şi am 
fost adusă dohan de la Banat, crud şi tare, şi zâce: Dacă ai 
dohan de ăla tare să-mi dai să fumez. No, îţi dau, da’ să nu 
ne aprinzi şura, să te dai jos, să nu fumezi aici. îi dau dohan 
şi să coboară. Am stat până când s-o dat jos, că nu m-am 
încrezut. Şi s-o arăduit pă lângă şură. S-o dus cu cele trase 
peste bocanci, făcute din lână. S-o dus pă urma vacilor. Tot 
pă afară am stat să văd [dacă pleacă] şi m-am temut că s-o 
întoarce. Am mărs cu lampa, tot mi-am întors fânu' în pod şi 
am aflat nişte ţipici şi i-am băgat în foc. Şi în urma lui o venit 
controlu', bate-i Doamne, [şi] numa’ un pic nu s-o întâlnit. O 
venit pă la zece, [el] s-o dus pă când s-o însărat. Da' o 
înfundat vântu' urma lui. Eu m-am dus dimineaţa, când s-o 
luminat de ziuă, cu o nuieluţă şi am drişchelit urma mea. Şi- 
am adus apă ca să nu se vadă urma. El s-o dus în drumul lui, 
o dohănit şi s-o dus la poiata aceea. Şi o tras la dohan de ăla 
tare şi apoi cred că s-o şi împuşcat”. (Ana Neag) 

Teodor Şuşman a recurs la gestul sinuciderii, într-un 
moment în care, se poate presupune, ajunsese la limitele 
psihice ale suportabilităţii, dar şi din cauza mustrărilor de 
conştiinţă pe care le avea pentru numeroşii consăteni care 
sufereau în beciurile Securităţii pentru că îi ajutaseră. „Ne 
aşteptam, că el o spus că nu mai rezistă. 0 zâs că {Jă el nu-l 
prinde viu. S-o sinucis că n-o mai putut să suporte situaţia. 
Securitatea tăt aresta oameni din sat, nu mai avea unde să 
steie, videa că tătă lumea suferă. îl mai auzâsem zăcând de 
multe ori că el îşi pune capăt zilelor dacă nu să schimbă 
ceva. Să simţea vinovat pentru ce se-ntâmpla cu oamenii, că 
prea multă lume suferea. Spunea că nu mai rezistă, i să 
distrusese familia toată. Toţi tri copii, care erau mici, erau 
împrăştiaţi. Traian cu domiciliu obligatoriu, Romulica la fel... 
iar Emil nu ştiu pă unde era. N-o mai rezistat”. (Lucreția 
Jurj) 

Moartea lui Teodor Şuşman a fost urmată de descinderi 
în Beliş şi Răchițele, în căutarea celorlalţi partizani, de pe 

urma cărora au fost arestate mai multe persoane: Floarea 
Suciu, pentru că nu i-a denunţat pe fraţii Şuşman, Catrina 
Abrudan şi Traian Bortoş pentru „legături cu banda”.%* 
Vasile Moldovan îşi aminteşte şi el de arestările de după 
moartea lui Şuşman: „O arestat vreo 30 din sat. Toţi o fost 
gazdele lor: Bortoş Traian, Bortoş Vasile, tatăl, Abrudan 
Ioan, Abrudan Ecaterina, MihuţTodor, Răşinar Vasile, Maria 
Purcel. După ce l-o arestat pe Bortoş Traian, Bortoş Floare 
şi Suciu Todor... probabil că i-o fi constrâns...” Valul de 
arestări intervenit la sfârşitul anului 1951 este confirmat şi 
de Nicolae Neag: „N-am fost numai eu, am fost 50 arestaţi. 
Până la Crăciun o tot arestat, apoi s-o oprit un pic de vreme 
şi o început cu altă serie”, în aceeaşi perioadă, în cătunul 
Smida (Beliş), un echipaj format din 6 milițieni şi securişti 
au făcut verificări la Iosif Bati, Teodor Matiş, Iosif Bâtea (zis 
Tei) şi Pavel Alexandru Surului, însă partizanii nu au fost 
găsiți.” 

Pe lângă arestări şi bătăi este posibil ca autoritățile să 
mai fi folosit şi alte metode de constrângere, mult mai dure. 
Astfel, localnicii vorbesc despre un cetăţean din Frăsinet, 
poreclit Gavriloacă, ce a fost împuşcat după ce i s-a înscenat 
că ar fi vrut să fugă de sub escortă. „L-o bătut şi o zâs cătra 
el: Fuji/Fuji/FujUEI n-o fujit, cât o putut o mărs. Ş-apoi l-o 
“puşcat. O zâs că o vrut să fugă. Şi-o dat cu el de-a dura de- 
acolo de la biserică, de pe dâmbul ăla, până-n vale. (Maria 
Purcel) „Prin 1951-52 l-o omorât în bătaie pe unu a 
Gavriloachi. L-o bătut... l-o scos afară, l-o adus aici în dâmb 
şi numa’ pârâia pistoalele: Stai! Stai! Ştaif (Nicolae 
Giurgiu) „Au înscenat c-o vrut să fugă. îl soma că vrea să 
fugă şi l-o puşcat...” (Catrina Giurgiu ) 

Venirea primăverii a făcut posibilă reunirea grupului, 
însă fără Teodor Şuşman sn. şi Ioan Bortoş: „Ne-am întâlnit 
în apropiere de locuinţa lu' Han, da' nu ne-am mai întâlnit 
numa’ şapte. Şuşman şi Bortoş n-o mai apărut. Ei o pierit în 
iarna aia. O fost primii pă care grupu' nostru i-o pierdut”. 
(Lucreția Jurj) Despre felul în care şi-au petrecut iarna fraţii 

Şuşman, se ştie că au stat în Frăsinet, la un bătrân, a 
Gavriloachi (posibil să fie vorba despre aceeaşi persoană 
împuşcată în Răchițele), unde au avut alimente depozitate 
pentru patru luni, dar li s-a „dat de urmă” şi au fost nevoiţi 
să fugă.” Roman Oneţ, Mihai şi Lucreția Jurj, după ce au 
reuşit să fugă din Dealul Boţii, au petrecut toată iarna într- 
un bordei în pădure, în apropierea casei lui Teodor Han, într- 
un loc cu brazi mărunți.” 

Primăvara lui 1952, cum se întâmplase şi în anii 
anteriori, a adus o intensificare a acţiunilor în vederea 
prinderii partizanilor. Numai în ceea ce-l priveşte pe Ioan 
Popa, în martie 1952 au fost recrutaţi 15 informatori, s-au 
făcut patrulări de noapte, controale şi pânde la casa tatălui 
său, a surorii şi la „casa unde locuieşte gagica banditului, 
care şi în prezent [îl] aşteaptă...” în 31 martie au mai fost 
recrutaţi trei informatori care „au fost lăsaţi la tata 
banditului, la un unchi precum şi la gagica banditului”. 
Deoarece timp de o săptămână nu se obținuse nici un 
rezultat, se intenţiona să se recruteze şi alţi informatori, 
pentru „celelalte rude ale banditului”, aflate pe o listă cu 21 
de nume. S-au făcut pânde şi verificări inclusiv la rudele din 
Bucureşti, însă rezultatele au fost de asemenea negative.* 

Despre perioada respectivă, Maria Popa din Călata îşi 
aminteşte: „îl arestau pe tata [lui Ioan Popa] sau pe fratele 
lui, Gavril. Ş-apoi oricât i-or bătut, săracii, or zâs că n-or avut 
ştire de el că să fie pe lângă casa lor. îi mai lăsa, îi mai 
duce... O suit armata aici, l-o arestat pe tată-său, Ciota Petru, 
şi l-o dus. L-o bătut bine, de s-o căit, săracu', pân-o murit de 
piciore. Se discuta [în sat]: No, iar îi dusără pe-a Ciotii să-i 
bată, că o fost Ioane Ciota acasă! Mâncare de la noi din sat 
nu i-a,dat nimeni... Părinţii îl tăgădeau... 0 fost copilu’ lor, 
cred că i-o durut. Cum [se] auze’ ceva despre partida lui 
Şuşman, numa” vedeai că vine Securitatea şi îi duce. îi ţineau 
câte o zi-două. Veneau şi câte 10 maşini. Nu venea 
Securitatea fără armată. Era împânzit pe munte, după 
partizani... Umpluse de armată, să-i prindă... Soră-sa de la 

Brăişor, Ana Veronica... l-o mai alipuit pe lângă casă şi n-o 
ştiut bărbatu-său... Mi-o spus: Ultima dată o venit într-o 
sară...Cum auzeam câniele... ieşeam afară. Toderea nu ştia. 
L-am văzut că intră-n şură, pân spate, şi se urcă-n pod. M-am 
dus la el. «Vironică, vinii să mă lăsaţi să stau aicea» Cât? 
«Nu ştiu.» M-am dus să-i spun la Toderea. Şi zace Toderea: 
«Du-te spune-i... că eu nu vreau să fac puşcărie pentru el. De 
nu se duce, mă duc şi anunţ Miliția.» C-o zâs că el nu vrea 
să-i piară oasele în puşcărie. Şi m-am dus şi i-am spus: Ioane, 
ia ce rezultat îmi dă te Todere... N-ai încotro, numa’ să te iei 
să te duci! M-am dus, fără să ştie Toderea, i-am dat nişte 
brânză, nişte slănină, i-am dus acolo, la şură şi, pe când o 
fost pe la miezul nopţii, s-o luat şi s-o dus. Plângând m-am 
despărţit... Un băiat foarte frumos şi cuminte... o fost.” 
(Maria Popa) 

în aprilie 1952, au fost recrutaţi noi informatori „cu 
care se ţine legătura săptămânal, cu sarcini scrise” şi s-a 
întocmit un plan de patrulare la care urmau să participe 
echipe formate din securişti, ostaşi şj milițieni.” Cu toate 
acestea, Mihai şi Lucreția Jurj, Gheorghe Mihuţ, Roman 
Oneţ şi Ioan Popa se deplasau nestingheriţi în zonă, având 
mai multe întâlniri cu localnicii. Printre cei care i-au ajutat 
în primăvara lui '52 se numără Iosif Bâtea şi Verona Bâtea. 
Peste o lună aveau să fie arestaţi, iar la anchetă au fost 
nevoiţi să ofere toate informaţiile pe care le deţineau despre 
grupul „Suşman”, inclusiv despre legăturile avute în toamna 
anului 1950.% Pe parcursul întâlnirilor din aprilie 1952, soţii 
Bâtea au discutat cu fugarii, care le-au povestit ce s-a 
întâmplat în cursul iernii, unde au fost găzduiţi şi cine le-a 
oferit alimente. în temeiul informaţiilor primite, autorităţile 
au putut reconstitui traseul urmat de partizani şi au fost 
identificaţi o parte din cei care îi ajutaseră: Gheorghe Ivan, 
Ianoş Trif, Gheorghe Trif (zis Doda Pili), Gheorghe Mocanu, 
toţi din Firea, Todor Han din Ponor, Micu Mărunţelu şi 
soacra lui Roman Oneţ.% 

Declaraţiile lui Iosif şi Verona Bâtea fac referire la 

tipurile de alimente primite de partizanii, la felul cum arătau 
şi cum erau îmbrăcaţi. în general, alimentele oferite de 
familia Bâtea au constat în pâine, slănină, mălai, caş, ţigări, 
iar o dată „lapte şi cinci plăcinte”. Alte produse, care nu se 
găseau în gospodăriile oamenilor, erau procurate contra 
cost de la magazinele săteşti, prin intermediul unor 
persoane de încredere. Ana Ivan din Smida le-a cumpărat 
partizanilor 16 pachete de ţigări, zece pachete de tutun şi un 
pachet de chibrite, iar Gheorghe Mocanu 4 kg. de vin, 1 kg. 
de ţuică şi două rude de salam.” Despre felul în care erau 
îmbrăcaţi membrii grupului „Şuşman” şi despre armamentul 
lor aflăm că Mihai Jurj avea o uniformă de pădurar, cu 
manta lungă, în cap bonetă kaki de tip militar, pantaloni de 
pădurar, bocanci, o raniţă veche, armă de pădurar şi o armă 
de vânătoare cu două ţevi. La brâu avea o curea port-cartuşe 
cu cca. 14 cartuşe pentru arma de vânătoare. Soţia sa, 
Lucreția, avea o manta lungă de pădurar, năframă galbenă, 
pantaloni de pădurar legaţi peste bocancii de culoare 
neagră, raniţă şi un pistol cu roată. Gheorghe Mihuţ era 
îmbrăcat cu veston, pantaloni civili de culoare gri, din lână, 
ţesută în brăduleţ, rupţi în genunchi şi cârpiţi cu stofă de 
altă culoare, bocanci, pălărie neagră şi raniţă. Roman Oneţ 
avea veston uzat de pădurar, pantaloni albi din lână, cioareci 
cu dungă la margini, bocanci negri, o pălărie veche, raniţă, o 
armă de vânătoare cu două ţevi şi o puşcă de pădurar. La 
brâu avea o curea port-cartuşe cu cca. 14 cartuşe de 
vânătoare, loan Popa avea un veston gri închis, cioareci cu 
dungă neagră pe margini, bocanci cu petece, pălărie 
verzuie, raniţă neagră de sac şi o armă de pădurar. Toţi erau 
bărbieriţi, dar privaţiunile de tot felul le marcaseră 
înfăţişarea. Mihai Jurj, Mihuţ şi loan Popa erau slabi la faţă, 
în timp ce Lucreția Jurj şi Roman Oneţ erau „mai plini”.%* 
Starea lor de spirit, a fost cel mai bine sintetizată de către 
Mihai Jurj, care ar fi spus că: „nu se predau decât morţi... nu 
vor fi prinşi vii”.% 

întâlnirile avute de soţii Bâtea cu partizanii au fost 

importante pentru aceştia din urmă şi datorită informaţiilor 
pe care le-au primit, foarte necesare pentru a evita 
întâlnirile nedorite cu autorităţile. Informaţii de acest tip au 
obţinut şi de la Gheorghe Ivan, care mergea de 3 ori pe 
săptămână la Beliş şi în alte sate unde erau posturi de 
Miliţie.10 

După arestare nu este greu de imaginat tratamentul 
care li s-a aplicat soţilor Bâtea pentru a accepta 
colaborarea, pentru că de foarte multe ori bătaia era ultima 
soluţie rămasă la îndemâna autorităţilor, având în vedere 
simpatia de care se bucurau partizanii din partea majorităţii 
populaţiei. Au fost, este adevărat, mai rare, şi cazuri în care 
delaţiunea a fost săvârşită în mod voluntar: „Unii oameni 
din sat o fost prinşi şi bătuţi şi apoi i-o pârât pă alţii, da’ o 
fost unii care nu o fost bătuţi şi-o mers voluntar. De exemplu 
Nicolae Suciu a Paveli şi Ilie Lazăr a Oanciului, unul 
Corchiş, loan Moldovan, Mina Moţului”. (Nicolae Neag, 
Nicolae Giurgiu) „Mina lu’ Mihai [a Moţului]... o fost întâi cu 
Şuşman, înainte de-a fugi în munţi şi cât au fost în munţi, pe 
urmă s-o dat cu Securitatea. 0 avut salar de la Securitate”. 
(Catrina Giurgiu) 

în alte situaţii, partizanii au cerut ajutor, dar au fost 
refuzaţi. Aşa s-a întâmplat la 16 aprilie 1952, când 
Gheorghe Mihuţ a intrat în casă la Teodor Boptean, din 
Smida, corn. Beliş, şi a cerut soţiei gazdei alimente „că nu 
au mâncat de 4 zile”. Speriată, aceasta a ieşit afară şi a 
alarmat populaţia cătunului, obligându-l pe Mihuţ să fugă. 
Atitudinea femeii poate fi înţeleasă în condiţiile în care 
numărul mare de arestări şi instinctul de supravieţuire îi 
sugerau că este mai bine să nu se „amestece” în problema 
„bandiţilor”. în urma incidentului postul de Miliție Beliş a 
solicitat printr-o notă telefonică să se trimită un număr cât 
mai mare de câini de urmărire.şi luptă”.10! 

în noaptea următoare, Roman Oneţ, Gheorghe Mihuţ, 
Mihai şi Lucreția Jurj au fost semnalaţi pe raza Postului de 
Miliție Mărgău, în satul Corăşti la „informatorul nostru”, 

Teodor Răşinar, care fusese arestat şi eliberat pentru „a 
ajuta” la prinderea fugarilor. Partizanii i-au spus că vin de la 
Smida, că erau morţi de foame şi obosiţi. Au cerut de 
mâncare, au primit pâine, iar înainte de a pleca să se culce, 
„că nu au mai dormit de trei nopţi şi nu mai pot de 
oboseală”, i-au spus gazdei că or să vină din nou „sâmbătă 
seara... să mănânce Paşti, că nu au mâncat de mult”. Cu 
toate că s-au luat măsuri pentru a se asigura o pândă 
permanentă la casa informatorului şi la cooperativă, în 
seara de 19 aprilie cei 4 s-au reîntors. Au mâncat pâine şi 
slănină oferită de Teodor Răşinar şi au plecat spre Călăţele, 
supăraţi că acesta nu le procurase Paşti, „crezând că nu au 
să vină după el [după Paşti]”.!%? 

Securitatea Statului Cluj a mai înfiinţat în aceeaşi 
perioadă posturi capcană la casa soţiei lui Roman Oneţ, 
precum şi „în alte puncte unde s-ar bănui că ar veni bandiții 
pentru alimentare”. După 25 aprilie, în afară de posturile 
capcană, s-au mai format posturi fixe de pândă pe munte, la 
diferite cote de înălţime şi patrule mobile formate din câte 
15 oameni, „cu misiunea de a scotoci prin diferite terenuri în 
munte...” Toate dispozitivele înfiinţate de Securitatea din 
Cluj şi din Oradea au format „un cerc în zona de apariţie a 
bandiţilor”.10% 

Efervescenţa pregătirilor din primăvara anului 1952, nu 
a avut, pentru moment, ca rezultat decât crearea unei stări 
de teamă în rândul localnicilor, pentru a-i descuraja să-i mai 
ajute pe partizani. Un caz semnificativ s-a petrecut la 23 mai, 
la o colibă din Călata unde se aflau cinci ciobani. Aici au 
apărut 3 persoane îmbrăcate în haine de pădurar şi 
înarmate. Unul dintre ciobani, Vasile Cozea, i-a spus altui 
păstor că sunt „bandiţi” şi să meargă să anunţe Miliția din 
Mărgău. Partizanii s-au interesat „ce se mai aude”, ce mai 
scriu ziarele, dacă există Miliție în Călata şi Mărgău şi ce 
efectiv are. Din declaraţia dată de Cozea la Miliție reiese că 
doi dintre „bandiţi” erau fraţii Şuşman, fapt confirmat de 
relatările lor despre dezechiparea căpitanului Culcear din 

Huedin şi despre acţiunile de la Cooperativa Giurcuţa şi 
Ocolul din Beliş. Partizanii au mai spus că până în februarie 
au avut „gazde bune” prin părţile Vlădesei, dar de atunci tot 
umblă „că a căzut zăpadă şi este frig”.!% Semnalmentele 
celor trei erau următoarele: unul era înalt, bărbierit de o 
săptămână (probabil Teodor Şuşman jr.); ceilalţi doi erau de 
înălţime mijlocie, unul avea „barbă mare ca de preot” şi „un 
dinte alb” (probabil loan 

Popa), iar celălalt barbă „de o săptămână” (probabil Visalon 
Şuşman). Aveau haine şi şepci de pădurar, flanelă albă de 
lână, cămaşă murdară, pantalohi de lână suri, bocanci negri 
de cooperativă, raniţe, arme de pădurar, iar doi aveau şi 
pistoale. Cel înalt avea un ceas de buzunar de aur şi o 
pelerină civilă kaki.!9% 

Odată anunţat, postul de Miliție din Mărgău a format o 
grupă din 9 oameni, (securişti, milițieni, ostaşi) care s-au 
deplasat la locul indicat. Acolo a avut loc un schimb de focuri 
şi cei 3 au fugit. A fost „scotocită pădurea şi valea pe unde 
au luat-o”, dar fără rezultat. Dimineaţa s-a cercetat din nou 
zona şi s-a găsit o raniţă care conţinea un sac cu făină de 
porumb de 10-15 kg, un săculeţ cu cca. 1 kg brânză, o oală 
de 2-3 1, 2 cartuşiere cu 53 cartuşe de armă de pădurar şi de 
ZB.106 

La câteva zile de la incident, în zona Piciorul Bătrânii a 
fost găsit un bordei de 2-3 metri, „făcut pe un loc mlăştinos, 
săpat în pământ cca. 25 cm. şi confecţionat din scânduri... în 
jurul bordeiului erau sădiţi brazi tineri de cca. 3 ani pentru 
a[-l] camufla, iar la o distanţă de cca. 20 metri... erau 
împrăştiate crăci de brad uscate,... când va veni cineva la 
ei... să audă dintr-o depărtare mai mare...” Bordeiul era 
dărâmat de 2-3 zile şi peste el erau puşi brazi pentru a nu fi 
descoperit. Sub dărâmături s-a găsit locul unde se făcea 
focul, cenuşe pentru leşie de spălat rufe, boabe de porumb, 
oase, iar într-un brad o pereche de cătuşe, “acele cu care a 
fost legat banditul Oneţ Roman, în acţiunea din Dealul Botil 
când a reuşit să fugă”.!% 

începutul lunii iulie a adus noi măsuri de întărire a 
posturilor din munte pentru a deveni cât mai eficiente. A 
fost, practic, creat un cerc, în interiorul căruia au fost prinşi 
partizanii. Din documente reiese că în zilele şi nopţile care 
au urmat s-a tras de mai multe ori „în partizani”, însă de 
fiecare dată aceştia au reuşit să scape.!% Lucreția Jurj 
spune că nu s-a tras în ei până în dimineaţa zilei de 6 iulie, 
când au încercat să treacă Someşul. O explicaţie a 
numărului mare de incidente semnalate în documente ar 
putea fi aceea că majoritatea celor care se aflau în posturile 
de pândă erau soldaţi în termen, lipsiţi de experienţă, iar 
zgomotele petrecute în pădure în timpul nopţii, îi puteau 
determina să deschidă focul. Despre încercuirea din iulie 
1952, Lucreția Jurj îşi aminteşte: „Eram încercuiți. Aşa mulţi 
erau că să puteau ţâne de mână. Am stat o săptămână, 
încercuiți. N-am avut ce să facem şi n-am putut să ieşim din 
cerc pă nicăieri. Aşteptam să pornească raziile, căutările 
prin pădure,*să strângă cercu'. Ei nu ne-o văzut şi noi tăt 
aşteptam să ni să ivească o ocazie să rupem cercu’. Da’ n- 
aveam nici o posibilitate şi-atunci n-am avut ce face”.' 
Revenind la dimineaţa zilei de 6 iulie, pe la ora 7-7,30, 
în punctul Feirea, în faţa soldaţilor din compania 2 a 
batalionului Oradea a apărut „grupul de bandiți”, care îi 
cuprindea pe fraţii Şuşman, Mihai şi Lucreția Jurj, Roman 
Oneţ, loan Popa şi Gheorghe Mihuţ. S-a deschis focul şi „un 
caporal în termen de la Securitatea Oradea” l-a împuşcat 
mortal pe loan Popa. Din documente reiese că a fost 
împuşcat „în momentul când a vrut. să atace organele care 
îl urmăreau”, lucru puţin probabil, varianta construită de 
Securitate fiind mai degrabă o încercare de justificare a 
focului executat asupra lui loan Popa. De altfel, Lucreția Jurj 
spune că ei nu au tras, ci au fost surprinşi în timp ce 
încercau să treacă Someşul. Asupra lui Popa loan s-au găsit 
următoarele: o armă ZB retezată, 17 cartuşe, un pistol 
Bereta cu 7 cartuşe +3 făcute de el, 11 mii lei, bani vechi, 
un ceas Omega şi o lanternă în stare de funcţionare. Trupul 

a fost dus la Postul din Beliş unde i s-a făcut autopsia şi a 
fost apoi îngropat de către Miliție la cca. 300 m. de post. +° 
Pentru identificarea cadavrului a fost adus din Călata Petru 
Popa, tatăl victimei. întors acasă, Petru Popa a povestit ce s- 
a întâmplat la Beliş. „M-am înclinat spre el, da' avea o 
barbă... până p-acipă piept. Şi numa'un pic i se vedeau 
umerii obrazului şi ochii şi avea nişte sprâncene mari. Le- 
am spus prima dată: nu mă leg de el, nu-l mai cunosc, nu 
aşe o fost băiatu'meu. Bine moşule, di ce nu-l cunoşti? 
Păipăntru barba aia. Gândeşti că să fie el... nu ştiu cum ar fi 
când a fi bărbierit..." Maria Popa, căreia Popa Petru i-a 
relatat povestea ne spune că „l-o recunoscut până la urmă... 
Acol' i-o fost sfârşitul la bietu' Ciota Ioan”. Avea 32 de ani... 
Reconstituirea evenimentului din 6 iulie cuprinde unele 
inadvertenţe între mărturiile orale şi documente. Lucreția 
Jurj spune că au fost luaţi prin surprindere de întâlnirea cu 
trupele de Securitate şi că nu-şi făcuseră vreun plan, în timp 
ce din documente rezultă că partizanii erau înţeleşi că dacă 
nu vor reuşi să scape din încercuire, „se vor împrăştia şi va 
acţiona fiecare pe cont propriu”. Regruparea urma să se 
facă la Traian Mocan din Scărişoara „care alimenta 
încontinuu banda”, la rudele lui Mihai Jurj din Scărişoara, 
sau la locul numit între Coaste de pe muntele Călineasa. 
Consemnul era „frunza” şi răspunsul era tot „frunza”.!! 
După ambuscada organizată de Securitate pe Someşul 
Cald, într-adevăr grupul „Şuşman” s-a împrăştiat. Gheorghe 
Mihuţ a umblat singur prin pădure, nemâncat aproape de 
şapte zile, şi a fost împuşcat în timp ce încerca să iasă din 
încercuire.!!! (Lucreția Jurj) Rănit grav, a fost dus la Clinica 
Chirurgicală 1 din Cluj, unde, în dimineaţa de 15 iulie 1952, 
la ora 6, a murit. Din interogatoriul care totuşi i s-a luat, s- 
au obţinut informaţii despre armamentul de care dispunea 
grupul, despre cei care i-au alimentat şi le-au furnizat 
informaţii. între cei menţionaţi s-au aflat: Traian Mocan din 
Scărişoara, preşedintele Sfatului din Răchițele, Moise Moise 
din Valea Bihorului şi ciobani din Valea Drăganului, Dealu 

Horii, Poiana Horea, care îi alimentau cu brânză. Mihuţ a 
recunoscut că a participat la „devastarea” Cooperativei din 
Sălişte, a Ocolului Silvic Stâna din Vale şi a celui din Beliş. 
Totuşi, având în vedere situaţia în care se afla, declaraţia lui 
Gheorghe Mihuţ poate ridica serioase semne de întrebare 
sub aspectul autenticităţii, mai ales că incidentele de la 
Cooperativa din Sălişte şi Ocolul Silvic Stâna din Vale nu 
sunt semnalate în alte documente, aşa cum se întâmplă cu 
cele de la Giurcuţa sau Beliş. Referitor la iarna 1951-1952, 
Mihuţ a spus că au stat într-un bordei pe Valea Crăciunului, 
lângă Onceasa, iar alimente au avut din ce au adunat vara. 
Lui Gheorghe Mihuţ i s-au adresat întrebări şi în legătură cu 
ceilalţi membri ai grupului. Despre Nuţu Bortoş, unchiul 
său, a spus că nu mai ştie nimic de un an de zile, iar la 
întrebarea anchetatorului dacă Lucreția Jurj nu este 
însărcinată, Gheorghe Mihuţ a răspuns că „nu este și nu a 
fost gravidă”.!!? 

După momentul critic din 6 iulie, membrii grupului, mai 
puţin Gheorghe Mihut, s-au reîntâlnit şi, aşa cum reiese din 
documente, au încercat de mai multe ori să „spargă 
încercuirea”, însă fără succes. O situaţie mai specială a fost 
în noaptea de 6/7 iulie, când au fost semnalate cinci tentative 
de ieşire din încercuire, dintre care una este deosebită de 
celelalte. La locul numit Poiana, cota 1511, au apărut „7-8 
bandiți”, la cca. 7-8 paşi de “soldatul Manea, din eşalonul de 
scotocire a batalionului Oradea, care se afla în post de 
pândă”. „Bandiţii au luminat cu lanterna în faţa ostaşului şi l- 
au întrebat că cine e. Soldatul crezând că este comandantul 
lui de pluton a răspuns că el este soldatul Manea. Unul 
dintre bandiți i-a răspuns că stai tov. Manea, că vin şi eu şi 
ceilalţi. în acest moment de intimidare a soldatului, bandiții 
au dispărut”. 

Fără a-i putea descoperi, în 11 iulie a început împotriva 
celor cinci partizani rămaşi o „scotocire amănunţită a zonei 
încercuite”, cu un efectiv de 6 companii şi 5 câini de 
urmărire de la Miliția Cluj. Una dintre echipe a găsit un 

bordei „distrus de curând”, iar în jurul său diverse obiecte: 
hărţi, romane din colecţia 15lei, broşuri religioase, o maşină 
de scris, o sticlă de un litru cu cerneală, 3 putini de brânză 
goale, un târnăcop, o casma, un burghiu, 8 sticle goale, 10 
kg sare, 2 saci rupti, o tuşieră şi haine civile rupte.!!“ într-un 
alt loc, a mai fost găsită „o ladă lungă de 40 cm în care se 
aflau o pâine de 5 kg, un sfert de pâine de 1 kg şi jumătate, 
un săculeţ de brânză gol, câteva ştergare de şters, un ghem 
de cânepă tors, un ciocan de potcovit caii, un cleşte de cuie, 
o pilă triunghiulară şi o putină de brânză goală”.!!5 

Până la urmă, deşi bine organizată, acţiunea 
autorităţilor s-a dovedit un semi-eşec. S-a reuşit „eliminarea” 
lui loan Popa şi a lui Gheorghe Mihuţ, dar ceilalţi 5 membri 
ai grupului au scăpat după ce s-au adăpostit într-o peşteră: 
„Tare greu o mai trecut săptămâna aia în încercuire. 
Dormeam pă rând că toţi nu puteam, că eram slăbiţi de 
foame şi de stres. Nici foc nu puteam face. într-o zi, o 
început să strângă cercu'. Cum veneau ei, noi ne retrăgeam 
şi am avut noroc că am găsit o peşteră în care ne-am 
băgat...” (Lucreția Jurj) 

După aceasta, timp de peste o lună, autorităţile nu au 
mai primit nici o informaţie despre restul grupului, cu toată 
munca informativă organizată şi susţinută de Miliție şi 
Securitate." La un moment dat erau folosiţi un număr”ie 
200 de informatori în Regiunea Cluj şi 90 în Regiunea 
Oradea, dar pentru că majoritatea acestora erau 
„necalificaţi” şi nu dădeau rezultate, s-a făcut o revizuire în 
urma căreia au rămas în Regiunea Cluj 49 şi în Regiunea 
Oradea 15. în acest fel “s-a creat posibilitatea lucrătorilor 
operativi de a se ocupa mai intens [dej instruirea şi dirijarea 
informatorilor..., care în momentul de faţă au sarcini 
concrete pentru urmărirea unor obiective precise (familii, 
rude şi elementele de sprijin)”. 

Restructurările făcute nu au ameliorat nici de această 
dată rezultatele, pentru că „informatorii nu depun nici un 
interes în această problemă... [şi] nici un informator nu are 

la dosar nici o notă informativă... Este foarte greu de 
recrutat un informator care să dea randament... pentru că 
majoritatea cetăţenilor sunt în favorul bandiţilor şi caută 
numai să mintă organele noastre şi ale Securităţii”.!!* în 
urma acestei constatări, s-au făcut demersuri pentru a fi 
identificate noi elemente de sprijin şi s-au repartizat echipe 
de supraveghere înarmate cu automate, puşti ZB, pistoale şi 
grenade. Patru dintre membrii acestor echipe aveau „şcoala 
de specializare bande”.!!* 

De partea cealaltă, după ce i-au pierdut pe loan Popa şi 
pe Mihuţ, partizanii au luat decizia să se despartă, până 
când situaţia se va îmbunătăţi şi nu vor mai fi urmăriţi la fel 
de intens. Despărțirea lor avea să se dovedească definitivă. 
Fraţii Şuşman s-au deplasat în zona Brăişor, Morlaca, 
Traniş, Hodiş (în apropiere de Huedin), iar soţii Jurj şi 
Roman Oneţ au trecut muntele spre Bihor, în zona Beiuş. 

Referitor la Teodor şi Visalon Şuşman, Onuţ lanc din 
Mărgău, rudă cu ei, spune că înainte de 1952 veneau şi 
stăteau la el în timpul verii: „Aveam un grajd acoperit cu 
paie şi acolo sta. Se cobora ziua prin arie, să uita pe la 
oameni... Veneau Visalon, Todor, Mihu şi a Cioti. Veneau şi 
ieşau noaptea, ziua nu umbla nici într-o parte. Stăteau, 
dormeau, juca’ cărţi, acolo în şură, nu se depărtau de acolo, 
erau fugari. Ne întâlneam, seara, dimineaţa, dar nu 
discutam. Asta era speranţa că poate cumva scapă. De la un 
timp nu mai sperau la nimica, o văzut că nu se mai poate. 
Erau disperaţi... 0 durat un an- doi până o intrat armată 
multă pe aicea şi i-o spăriet... După un timp o venit iară şi 
ne-o spus că s-o întâmplat treaba aceea'... Ne-o spus că... 
[or] coborât pă o salcie uscată în peşteră. O spus Visalon că 
o auzit un soldat: Tovarăşe, aice s-ar putea să fie ceva. 
Capitanu' o zis: Nu-i nimic, mergeţi înainte. 

Prin '54 -55 or mai stat pe aicea. Nu sta mult, câte o 
săptămână- două şi iară să duce. Şi o venit toamna... până n- 
o dat neaua, pân octombrie-noiembrie, o venit într-o sară 
Visalon... o durnit sângur. Şi zice: Caută-mi un şirez, la caz 

că mă întâlnesc cu oarecine zâc că mă duc la pădure. l-am 
căutat şirez, i-am dat o pereche de pantaloni de lână noi şi 
când s-o învăluit ziua cu noaptea o plecat. în timpul când o 
venit ei, pe aci era Dejeu , la dispensar. O zâs, o dată, să mă 
duc la el şi nu m-am dus. Că s-o fi întâlnit în altă parte, asta 
nu ştiu. Din ‘55 până în '58 n-o mai venit pe aicea. O stat la 
Traniş vreo 3-4 ani. în toamna lui '54 s-o dus... [şi] de 
atuncea n-o mai venit.” (Onuţ Ianc) în vara anului 1954, soţii 
Jurj şi Roman Oneţ se aflau în zona Beiuşului, în satul 
Sudrigiu. Acolo au fost vizitaţi de Ana, sora lui Mihai şi a lui 
Oneţ, care fusese eliberată din închisoare şi „folosită [de 
Securitate] pentru punerea în practică a unei combinaţii”, în 
urma căreia cei trei să fie prinşi.'% Lucreția Jurj îşi 
aminteşte despre această întâlnire: „Prin iunie sau iulie... 
eram la Tania, în Sudriş, când ne-am trezit cu Ana... în '52, 
la un an după ce am plecat din Poiana de Vaşcău, o 
denunţat-o cineva... [şi] Securitatea o arestat-o pe ea şi pe 
bărbatu-so... A doua oară când o fost arestată... o eliberat-o 
repede. Imediat o început să să intereseze de noi. Ea ştia 
înainte ca noi să fugim de acasă cu cine o avut Mihai 
legături şi ce oameni îl cunoşteau. Aşa o prins firu' [şi] o 
ajuns la Tania... într-o zi, ne-am trezit cu [ea], la Sudriş. 
Eram în pod, în şură ia Tania. Ne-o povestit cum o fost 
anchetată, cum o bătut-o şi că o stat un an şi jumătate în 
închisoare la Oradea. 0 recunoscut că o spus la anchetă că 
ne-o ajutat, că ne-o dat de mâncare. Dacă o bătut-o, ce era 
să facă? Apoi o încercat să ne convingă să ne predăm, că o 
să fim iertaţi, că n-au nimic cu noi, c-o să scăpăm, lucruri din 
ăstea. Am ştiut că nu mai suntem în siguranţă... Ea o plecat. 
Ne-am gândit că poate o fost urmărită, sau spune la 
Securitate că 

s-o întâlnit cu noi şi unde suntem. Şi-atunci am spus: 
Gata! Trebuie să ne schimbăm locuf La câteva săptămâni, 
cei trei se întorc la gazda din Sudrigiu pentru a-şi secupera 
câteva lucruri, dar sunt aşteptaţi de Securitate şi arestaţi.' 
Mihai Jurj a fost rănit la cap şi a decedat la scurtă vreme, 
probabil la Securitatea din Beiuş, Oneţ Roman a fost 
condamnat la moarte şi executat la Penitenciarul Oradea, iar 
Lucreția Jurj a fost condamnată la muncă silnică pe viaţă. 
(Lucreția Jurj) 

Tot în 1954 au avut loc arestări- şi în Răchițele, unul 
dintre cei care s-au aflat în această situaţie fiind Vasile 
Moldovan. El a fost dus la Securitatea din Cluj, bătut şi 
acuzat că ar fi aprovizionat „banda Şuşman”. Pentru că avea 
copii mici acasă şi îi fusese arestată şi soţia, a acceptat să 
colaboreze. „După două săptămâni n-am mai avut ce face... 
Comandantul Regiunii de Securitate o spus: îi băgăm în 
puşcărie, îi condamnăm pe amândoi, iar copii îi luăm să-i 
crească puterea populară. După câteva zile... am acceptat 
să venim acasă, să colaborăm ca să-i prindă pe fugari”. 
După trei săptămâni a fost din nou arestat şi acuzat că i-a 
anunţat, pe partizani de acţiunile autorităţilor. I-a fost 
aplicat acelaşi tratament dur, dar care a încetat după ce au 
fost prinşi soţii Jurj şi Roman Oneţ. „Prin august, 
septembrie, în '54, mă duce la anchetă şi-mi arată nişte 
poze: îi cunoşti? Erau [doi] bandajaţi la cap... O prins în 
judeţu' Bihor pă Jurju Mihai, pă Jurju Lucreția şi pă Oneţ 
Roman”. Vasile Moldovan a fost judecat şi condamnat în 
noiembrie 1954 la şapte ani închisoare. (Vasile Moldovan) 

lată cum, din vara anului 1954, după acţiunea din 
Sudrigiu, grupul „Şuşman" continua să mai supraveţuiască 
numai prin fraţii Teodor şi Visalon Şuşman. Pentru ei au 
urmat câţiva ani mai liniştiţi, în condiţiile în care din 1953 şi 
mai ales 1954, activitatea Securităţii pare să fi intrat într-o 
etapă de oarecare amorţeală. Această conjunctură, precum 
şi utilizarea de acte de identitate contrafăcute sau a unor 

nume false, le-a dat posibilitatea să rămână mai mult în 
sate, dar şi să se deplaseze cu mai multă uşurinţă dintr-un 
punct în altul: „Ei o venit prin Traniş... Teodor... merea la 
coasă pe-aici. 0 lucrat la coasă, la un neam de-a nost’ de la 
Brăişor. Mai venea cu icoane. îi zâcea Petre a Icoanelor... 0 
venit... o spus că-l cheamă Colea Petru şi o arătat buletinu'. 
Am fost cu el ş-am băut, odată, cu şefii de post. N-o ştiut 
nimeni cine-i. Visalon se cam ferea... Avea lipsă doi dinţi din 
faţă”.(loan Florea) 

Pe lângă gazdele din Traniş (familia Florea şi Paşcalău), 
fraţii Şuşman au fost sprijiniți de mai multe persoane din 
Brăişor (Leontina Moldovan, Susana Capota), din Morlaca 
(Iosif Floca), din Hodiş (Aurel Boloş”, Anica Lungu, Dumitru 
Tarău). Despre această perioadă Leontina Moldovan îşi 
aminteşte: „Aveam o şură acoperită cu paie şi în pod o tăiet 
între grinzi o uşă. Pe acolo să coborau în poiată şi stăteau cu 
vacile iarna. Videau cine vine. Cât o stat la noi, zâua stăteau, 
se hodineau, mai citeau o carte, mai aruncau gunoiul din 
poiată. De multe ori coborau în şură şi dădeau de mâncare la 
vaci, mai vineau în casă... Todor picta icoane, în camera 
aia... şi apoi le punea pe poliţă şi să uscau. M-am dus la Cluj, 
am cumpărat vops-ele [şi] sticlă, o făcut rame la icoane... 
Merea şi stătea o zi la pădure, sâ” mai bată soarele, să nu 
fie bătător la ochi, că stătea numa' ascuns şi era alb, [şi] să 
ducea la Traniş cu icoane. Zâcea că-i Petrea de la Călăţele... 
Le vindea şi făcea bani. Mai mereau pe la Mărgău, pe la 
cunoscuţi şi mai aduceau mâncare. Odată o adus două 
puţine cu brânză. Părinţii vorbeau că ar fi bine să nu-i mai 
ţină, că este periculos. De multe ori tremuram când trecea 
Miliția pe drum, că ştiam că suntem vinovaţi. Da’ tata o fost 
un om bun şi zâcea că ne-a scăpa Dumnezo. Şi o trecut cinci 
ani de zile... din 1952 până în 1957. înainte de Crăciun s-o 
dus, că le-o zâs tata: Mă oamini... acuma nu să mai poate, că 
pe fata asta trebe s-o aşăz şi dacă vine un om străin în casă, 
noi ce facem ?Şi s-o dus. N-am ştiut unde, numa’ am bănuit". 

După ce au plecat de la Leontina Moldovan, Teodor şi 
Visalon s-au dus la neamurile acesteia, familia Florea din 
Traniş. „Era iarnă, unde să meargă? O mers unde o 
cunoscut. O stat în podu' cămării, la unchiu Florea, în 
Traniş. El n-o ştiut, numa” lelea o ştiut. Băieţii o ştiut, şi loan 
şi Gheorghe. Nu ştiu de unde [s]-o ştiut, că io nu le-am făcut 
cunoştinţă. S-o întâlnit şi o avut încredere, şi când colo 
suferiră toţi. Opt de la noi din familie o fost condamnaţi pe 
viaţă. 

Odată, văru' meu, Florea Gheorghe, o vinit acasă din 
armată, în concediu, şi o vinit şi la noi. Când l-am văzut am 
plâns de bucurie. Era, la noi, şi [Iosif] *Floca. [Văru' meu] o 
crezut că plâng pentru Şuşmani şi o zis să nu plâng că îs la 
Traniş şi îs bine. Şi o auzât şi Floca. După o vreme l-o dus 
Securitatea şi cred că o spus de Şuşmani. O arestat-o şi pe 
aia unde s-o ascuns ei după ce s-o dus de la noi, pe [Anica] 
Lungu. Ea n-o vrut să recunoască şi o bătut-o până o 
'nebunit”, într-adevăr, Anica Lungu i-a ajutat cu alimente pe 
fraţii Şuşman şi, alături de naşul său, Tarău Dumitru din 
Hodiş, a asigurat legătura între aceştia şi Iosif Capota". 
(Leontina Moldovan) „Anica se scula de dimineaţă şi le 
făcea de mâncat şi se ducea la Cluj şi aducea alimente, că 
era bătător la ochi să cumpere în acea vreme conserve 
multe...” 

Consecinţă a revoluției din Ungaria, anii 1957-1958, au 
adus o accentuare a acțiunilor autorităților de prindere a 
ultimilor partizani, în acest context a fost arestat Iosif 
Capota din localitatea Brăişor, care a recunoscut, în 
anchetă, că în cursul anului 1957 a luat legătura cu frații 
Şuşman, prin intermediul lui Tarău Dumitru, pentru a le 
vinde un aparat de radio portabil. Tarău, la rândul său, a 
fost arestat şi a confirmat că la începutul anului 1957 a 
intrat în legătură cu fraţii Şuşman prin intermediul finei 
sale, Anica Lungu, la care aceştia se adăposteau. Dumitru 
Tarău a fost „recrutat” de Securitate şi folosit ca informator. 

Una dintre primele informaţii pe care le-a furnizat a fost 
aceea că fraţii Şuşman sunt în legătură cu un croitor din 
Traniş, Gheorghe Paşcalău: „un croitor care are un aparat 
de radio Doina, la care ei ascultă emisiunile posturilor de 
radio”.!? Faptul că l-a cunoscut în această perioadă pe 
Teodor Şuşman jr. este recunoscut de însuşi Gheorghe 
Paşcalău: „...Da' Teodor ăla zicea că-i Petre. Eu aşa ştiam. 
Am nişte icoane de la el. I-am cusut o haină pentru icoanele 
alea, fără să ştiu că îi fugar. Când venea Petre ăla pe-aici, 
ne povestea de Şuşman [Teodor sn.], cum [sl-o împuşcat şil- 
o fost] îngropat într-o râpă. Până la urmă să dovedească c-o 
fost chiar tata lui...Eu nu mi-am putut da seama niciodată că 
el îi fugar. După comportament, nu era, să se uite pe geam, 
să se ascundă. Nu videam nimic deosebit la el... Era înalt, 
lunguieţ un pic la faţă, un bărbat bine, nu era un om urât. 
Era glumeţ, Petrea, glumea şi spunea bancuri... Om de 
treabă, respectuos, tăte calităţile le avea de om intelectual, 
nu de om ţăran, de om mitocan. Patru icoane ne-o dat. [Am] 
zâs: Cât să-ţi dau? Coase-mi, bade Gheorghe, o haină...” 
Bazându-se pe aceeaşi sursă informativă, Dumitru 
Tarău, în noaptea de 8 decembrie 1957 Securitatea a 
realizat o descindere la locuinţa Anicăi Lungu din Hodiş, 
însă cei doi partizani nu au fost găsiţi. Preventiv, s-a dat 
ordin ca jumătate din efectiv să rămână în şură, dar, nu se 
ştie din ce motive, ordinul nu a fost respectat. Se presupune, 
totuşi, că partizanii se aflau în gospodăria familiei Lungu, 
într-o ascunzătoare din podul şurii de unde au plecat a doua 
noapte. Anica Lungu a fost arestată, dusă la Cluj, iar în 
anchetă „a recunoscut cu mare greutate legăturile ei cu 
bandiții”. La Cluj, în celulă i-a fost introdus „un agent de 
cameră”, care a reuşit să obţină anumite informaţii despre 
cei care au avut legături cu ea şi cu partizanii. Pentru că 
informaţiile primite nu erau suficiente, Securitatea a 
schimbat strategia. Anica Lungu a fost eliberată, iar la 
locuinţa sa din Hodiş a fost instalată „TO (tehnică 

operativă)”, cu scopul de a se urmări discuţiile pe care le va 
purta cu tatăl ei vitreg, Ilarion Brazda, „cu privire la bandiți, 
sau alte elemente”.!% Din discuţiile interceptate de TO a 
reieşit că Ilarion Brazda s-a întâlnit în 28 decembrie cu 
„unul din bandiții Şuşman”, lângă comuna Morlaca, iar Aurel 
Boloş, fratele vitreg al Anuţei, s-a interesat dacă „arma şi 
cele 40 de cartuşe... au fost luate de la ea de către bandiți” 
şi a spus că „va merge în Morlaca să se întâlnească cu ei”. 
Aurel Boloş luase de la sora sa, Anica, două cojoace „ale 
bandiţilor”, pe care le-a dus la el acasă, urmând apoi să le 
restituie acestora prin intermediul lui Iosif Floca din 
Morlaca.!?4 

Pornindu-se de la informaţiile obţinute prin TO, lui Iosif 
Floca i-a fost înscenată o „infracţiune” cu scopul de a putea 
fi arestat şi anchetat. Un ofiţer de Securitate acoperit l-a 
angajat să facă un transport de lemne, intenţionat „fără 
documente” legale, motiv pentru care pe traseu a fost 
„reținut pentru cercetări”. Era perioada în care Securitatea 
apela frecvent la astfel de „înscenări”, prin care anumite 
persoane care puteau furniza informaţii erau arestate sub 
diferite pretexte, pentru a nu se crea suspiciuni în rândul 
comunităţii şi pentru a nu fi alertaţi partizanii. Transferat 
imediat la Cluj, într- adevăr, Floca nu a fost anchetat pentru 
„transportul ilegal de lemne”, ci pentru legăturile lui cu 
fraţii Şuşman. în primele două zile de anchetă el „nu a 
recunoscut nimic”, dar a treia zi (1 februarie), fiind 
„Încolţit”, a spus că partizanii se află în satul Traniş, corn. 
Valea Drăganului, la Costan Florea, sau la fiul său, Romul 
Florea. El a mai spus că Leontina Moldovan a fosf în 25 
ianuarie în Traniş, unde s-a întâlnit cu fugarii şi că Romul 
Florea a fost în 28 ianuarie la Huedin, de unde a cumpărat o 
pătură. Informaţiile pe care le-a oferit autorităţilor au fost 
inventate, fapt recunoscut de Floca în faţa colegului de 
celulă, care s-a dovedit a fi agent al Securităţii. Cu toate că 
informaţiile date au fost false, pe baza lor s-a pregătit un 
plan operativ, care ulterior se va dovedi de succes.!% 

Pornind de la declaraţiile lui Iosif Floca, în dimineaţa 
zilei de 2 februarie, efective ale Ministerului de Interne şi 
trupe de Securitate au efectuat o descindere în Traniş. Iosif 
Floca, care a participat la acţiune ca şi „călăuză” i-a spus 
„colegului” său de celulă, că „a mers armată multă, 7 
camioane şi turisme”. Pentru a nu fi simţiţi, s-au oprit la o 
distanţă atât de mare încât au fost nevoiţi să meargă pe jos 
de la 12 noaptea până la 5 dimineaţa. Trupele au fost 
împărţite în două şi au înconjurat „obiectivul”. Casa, grajdul 
şi şura lui Romul Florea au fost percheziţionate de două ori, 
fără niciun rezultat. în acest timp, Romul Florea şi soţia 
acestuia, Floarea, au fost anchetați fără a divulga locul în 
care erau ascunşi partizanii. Dar, „în jurul orei 8,30, Florea 
Floarea, fiind dusă în grajd şi anchetată din nou, a început 
să strige că nu se sperie de ameninţări. La strigătele 
„anormale” ale femeii, s-a dat ordin ca o trupă să pătrundă 
din nou în pod şi să dea tot fânul jos. în momentul când 
echipa a ajuns la gura podului a fost primită cu foc. 
Schimbul de focuri a durat aproape două ore, timp în care 
fraţii Şuşman, care se aflau în pod, au fost ' somaţi să se 
predea. Au existat şi câteva încercări de pătrundere în 

forţă din partea unei echipe de şoc, însă fără succes. 
Pentru a-i „intimida” s-a dat foc la o căpiţă de fân ce se afla 
în spatele grajdului şi au fost din nou somaţi să se predea, 
„în caz contrar... se va da foc şi grajdului... S-a dat apoi foc 
la un colţ al grajdului. După incendierea grajdului, echipa 
de şoc a mai încercat să pătrundă de două ori în interior, 
însă de fiecare dată au fost întâmpinați cu foc de armă. La a 
treia încercare, nu s-a mai putut pătrunde din cauză ca 
grajdul a luat complet foc. în acest fel bandiții au ars...” 12% A 
doua zi s-a efectuat identificarea cadavrelor de către gazde, 
iar „în urma autopsiei s-a stabilit că bandiții au ars de 
vii”. La întoarcerea spre Cluj, „toţi ostaşii erau bucuroşi 
că s-a terminat cu Regele munţilor”!2* 

Evenimentul petrecut în februarie 1958 îmbină, în 
viziunea locuitorilor din zonă, adevărul cu elemente 
imaginare, însă ceea ce se ştie cu siguranţă şi revine în 
majoritatea mărturiilor este că Teodor Şuşman jr. şi frate său 
au ars într-o şură din Traniş. „Securitatea o înconjurat şura 
şi-atunci ei s-ap apărat. Din schimbul acela de focuri, şura 
fiind acoperită cu paie, or luat foc. Nu se ştie, au ars de vii 
sau s- au împuşcat ei între ei înainte, nu se mai ştie pentru 
că numai cadavrele le-au fost găsite, oasele, după ce a ars 
şura. Ăsta a fost sfârşitul lor...” (Teofil Răchiţeanu) „După 
“54 o rămas numai ei doi, restu’ toţi o fost decimaţi. Fraţii o 
fost vânduți, trădaţi şi într-o zi s-o dus Securitatea. Era o 
şură cu paie, le-o dat foc la şură, ei s-o împuşcat”. (Vasile 
Moldovan) „în Traniş s-o tras o zi întreagă. 0 fost pârâţi. Ei 
vorbeau cu o nevastă din Brăişor. Asta o avut ceva neamuri 
acolo şi i-o dus acolo. S-o îmbrăcat un securist de prin 
Huedin, s-o făcut ţigan şi ea l-o lăsat să doarmă la ea. Şi cred 
că noaptea o venit şi Şuşmanii acolo. Şi o zis: De ce l-ai lăsat 
pe țiganu' ăsta aici?El a doua zi s-o dus la Huedin, o vinit şi o 
arestat-o pe nevastă şi apoi o spus ea că unde-s”. (Suciu 
Teodor) 

O dată cu moartea lui Teodor şi Visalon, grupul 
„Şuşman” nu mai exista. Rămânea, însă, un număr mare de 

persoane reţinute la sfârşitul anului 1957 şi începutul lui 
1958, ca „elemente de sprijin”. O parte au fost arestate 
înainte de moartea fraţilor Şuşman, iar restul în 15/16 
februarie 1958, în cursul unei noi acţiuni întreprinse de 
Securitate. Cei arestaţi până la 1 februarie au fost duşi la 
Cluj şi anchetați, din documente reieşind că „la început nu 
au vrut să recunoască legăturile pe care le-au avut cu 
bandiții, însă ulterior au recunoscut...”129 

Procesul „elementelor de sprijin ale grupului Şuşman” s- 
a desfăşurat la Cluj, iar la 26 iulie 1958, în Dosarul 
806/1958, s-au pronunţat următoarele sentinţe: Anica 
Lungu, Aurel Boloş din Hodiş; Gheorghe Florea, Floare 
Florea, Costan Florea, loan Florea şi Romulus Florea din 
Traniş; Leontina Moldovan şi Iosif Floca din Morlaca; Ilarion 
Brazdă şi Ana Brazdă din Hodiş; Mihai Moldovan din 
Brăişor, au fost condamnaţi la muncă silnică pe viaţă, 
confiscarea totală a averii şi cheltuieli de judecată, pentru 
favorizare la constituire în bandă în scop terorist. Emilia 
Lungu şi Cornelia Lungu din Hodiş au fost condamnate la 
opt ani, respectiv cinci ani închisoare corecțională, 
confiscarea totală a averii şi cheltuieli de judecată pentru 
omisiunea denunţării la crima de constituire în bandă în 
scop terorist... Cu aceeaşi încadrare au fost condamnaţi şi 
Gheorghe Paşcalău din Traniş şi Nicolae Neag din Răchițele 
la câte zece ani muncă silnică şi cinci ani interdicţie 
corecțională, confiscarea averii, cheltuieli de judecată. Ilarie 
Lung din Hodiş a fost condamnat la şapte ani muncă silnică, 
patru ani degradare civică, confiscarea averii şi cheltuieli de 
judecată. în total au fost condamnate 17 persoane. Au fost 
înaintate recursuri, dar, cu excepţia lui Ilarie Lung, căruia i- 
a fost admis, fără a i se modifica pedeapsa, toate celelalte au 
fost respinse.!% 

Aşadar, după moartea tragică a lui Teodor şi Visalon şi 
după arestarea celor care i-au susţinut, pe Vlădeasa s-a 
aşternut liniştea. O vreme, despre existenţa partizanilor mai 

„mărturisea” „raiul lui Şuşman" din Răchițele, care în 1961 
i-a atras atenţia lui Alexandru Păltinean, proaspăt numit 
executor judecătoresc în raionul Huedin: „...am observat în 
apropierea fostului sediu al Sfatului Popular o gospodărie 
mai bine organizată decât restul gospodăriilor din sat şi am 
întrebat ...cărui fapt se datorează gospodăria aceea mai 
deosebită şi atunci mi [s]-a spus că îi casa lui Şuşman, dar că 
la acea dată funcţiona acolo o casă de naşteri. Şi atuncia mi 
[s]-a spus despre 

Şuşman şi rezistenţa grupului organizat sub conducerea 
lui. [Era] o casă construită în genul caselor de munte, 
acoperită cu şindrilă, îngrădită şi avea pomi fructiferi, 
ceea ce în zonă, eu n-am văzut să mai aibă cineva...” 
Asociată cu o anumită încărcătură simbolică, gospodăria 
lui Şuşman trebuia, la rândul său, să dispară, motiv 
pentru care a fost distrusă. După 1990, Traian Şuşman a 
revenit în Răchițele. A mai regăsit din imaginile pe care le 
luase cu el în 1948 doar un nuc: „Când am plecat de-acasă 
aveam un nuc cât mine de mare. Acuma până-n cer era... 
Casele le-o distrus...” 

Şi totuşi, pe lângă nucul lui Şuşman, a mai rămas 
memoria celor care i-au cunoscut pe partizani şi au suferit 
alături de ei: „[Teodor Şuşman] a fost într-adevăr un om 
mare. I se zicea Tatăl Munţilor şi Tatăl Moților... Pentru 
că numai Şuşman bătrânul a câştigat drepturile moţilor. A 
bătut cu pumnul în masa Regelui de a căpăta drepturi 
pentru moţi: să exploateze pădurile şi să aibă libertatea să 
pască marginile drumurilor când plecau cu carele prin 
ţară până spre Dobrogea...” 


Note 


3 Ghiță Ionescu, Comunismul în România, Ed. 


Litera, Bucureşti, 1994, p. 124-135. 


80 Cornel Juriu » Cosmin Budeancă 


3 Keith Hitchins, România 1866-1947, 
Humanitás, Bucureşti 1996, p. 532, 535-536. 

3 Ibidem, p. 547-558. 

z Ibidem, p. 558-576. 


Ibidem, p. 574-580; Cartea neagră a 
comunismului, crime teroare, represiune, Humanitás, 
Bucureşti, 1998, p. 735. 

K. Hitchins, op. cit, p. 580; Cartea 
neagră.. . p. 735; Ghiţă Ionescu, op. cit., p. 172-173. 

Victor Frunză, Istoria Stalinismului în 
România, Humanitás, Bucureşti, 1990, p. 411-413; Ghiță 
Ionescu; op. cit., p. 218-222. 

Cartea Neagră..., p. 737-738. 
T Ibidem, p. 736- 737. 
1 Arhivele Naţionale, Direcţia Judeţeană Cluj 
(ANDJC), Fond Inspectoratul de Poliţie Cluj, dosar 
68/1951, f. 417. 
a Idem, dosar 42/1951, f. 8. 
22, Idem, dosar 35/1953, f. 20. 
u Idem, dosar 42/1951, f. 8. 
Nicolae Şteiu, Protopopul Aurel Munteanu 
erou şi martir al neamului, Cluj-Napoca, 1998, pp. 76-78. 

ANDJC, Fond Inspectoratul de Poliție Cluj, 
dosar 42/1951, f.3,5. 


Ibidem. 
R Idem, dosar 35/1953, f. 20. 
18 Ibidem. 
19, Idem, dosar. 42/1951, f. 8. 
20, Ibidem, f. 9. 
2 Ibidem, f. 10. 
i Ibidem, f. 3. 
i Ibidem, f. 11. 
ZA: Idem, dosar 28/1950, f. 258. 
* Ibidem, f. 258-259. 
ae Ibidem, f. 260; dosar 35/1953, f. 21. 
ză Idem, dosar 28/1950, f. 258-259. 
28 Ibidem. 


n Idem, dosar 17/1950, ff. 28, 30, 32, 33, 34, 35, 


36. 


30 
31 


32 


33 


za 


35 


36 


37 


38 


39 


10 


a 
a2 


75. 


„Suferința nu se dă la frați... “ 81 


Idem, dosar, 28/1950, f. 4. 


Idem, dosar 42/1951, f. 9. 
Idem, dosar 28/1950, $ 83; 
dosar 26/1950, f. 90. 

Idem, dosar 25/1950, D 217. 
Idem, dosar 61/1951, Ë 29 
Idem, dosar 59/1951, £ 3. 


Idem, dosar 42/1951, ff. 8-11. 

Idem, dosar 68/1951, f. 34. 

Idem, dosar 28/1950, ff. 16-17, 26. 

Ibidem, f. 17-18. 

Ibidem, f. 143. 

Idem, dosar 35/1953, f. 21. 

Idem, dosar 28/1950, ff. 6-9, 11, 13, 37, 38, 


82 Cornel Juriu + Cosprin Budeancă 


43: Ibidem, f. 79; dosar 68/1951, f. 9. 

ha Idem, dosar 28/1950, ff 330-331. 

s Ibidem, f. 260. 

zi Idem, dosar 35/1953, ff. 8, 9; dosar 69/1951, f. 
41. 

ză Idem, dosar 25/1950, f. 38, 56; dosar 37/1951, 
f. 29; dosar 68/1951, ff.l, 

10. 

18, Idem, dosar 37/1951, f.115; dosar 68/1951, 
ff.10-11 

49, Idem, dosar 68/1951, f. 11. 

n Ibidem, f. 15; dosar 37/1951, ff. 10, 115. 

sI Idem, dosar 68/1951, ff.l, 10. 

52 Ibidem, f.l 

= Arhiva Institutului de Istorie Orală Cluj- 


Napoca (AHO), Fond Fotocopii, Dosar I, f. 71. 
sa ANDJC, Fond Inspectoratul de Poliţie Cluj, 
dosar 68/1951, f. 15. 


( Ibidem, f. 20. 

5 Ibidem, f. 18. 

i Ibidem. 

zi Idem, dosar 37/1951, ff. 273-274. 

ii Idem, dosar 37/1951, f.273-274. 

5 Ibidem, f. 307. 

Li Idem, dosar 68/1951, f.10. 

2, Idem, dosar 37/1951, f.307; dosar 50/1951, ff. 


1, 5, 6, 20; dosar 70/1951, f. 2. 
ai: Idem, dosar 50/1951, f. 9. 


li Idem, dosar 42/1951, f. 1. 

5 Idem, dosar 42/1951, f. 5. 

E Idem, dosar 68/1951, f.41. 

h Idem, dosar 42/1951, f. 3, 5, 17, 21. 

- Ibidem, f. 17. 

" Idem, dosar 68/1951, f.219. 

70 Idem, dosar 70/1951, ff.2, 30; AHO, Fond 
Fotocopii, Dosar I, f.72. 

A Idem, dosar 70/1951, f.2. 

Ec Idem, dosar 68/1951, f.272; Lucreția Jurj 


susţine că ea şi soţul său nu au participat la această acţiune, 


dar este de păre$tleriaa nesei nida frati. fraţii Rhan, 
Gheorghe Mihuţ şi loan Ciota. Părerea dânsei este 
confirmată şi de o descriere ulterioară a ciobanului Cozea 
din Călata şi dintr-o declaraţie dată de Gheorghe Mihuţ. 


P Ibidem, f.54; dosar 37/1951, f. 388. 

k Ibidem. 

m Idem, dosar 68/1951, f.64. 

” Idem, dosar 37/1951, f. 431. 

H Ibidem, f. 502. 

7% Idem, dosar 35/1953, ff. 10, 11; dosar 


68/1951, f.79. 
în documente apare adesea, în mod eronat, cu numelede 
Nicolae Pandea. 


Li Idem, dosar 37/1951, fi 431; dosar 
61/1951, f.5. 

% Jdem, dosar 68/1951, f. 78. 

ȘI Ibidem. 

= Ibidem. 

a: Ibidem, dosar 61/1951, f. 19. 


% Idem, dosar 37/1951, f. 502. 
m Idem, dosar 37/1951,f. 478, 502. 


Lui Ibidem, f. 477; dosar 68/1951, f.79. 

w Idem, dosar 37/1951,f. 531; dosar 68/1951, f. 
94, 125. 

58) Idem, dosar 68/1951, f. 94, 125, 126. 


Vasile Moldovan spune despre Romulica şi Emil că au făcut 
câte un an şi jumătate-doi de închisoare, după care, în 1954 
au fost ridicaţi de Securitate şi duşi lângă Feteşti, cu 
domiciliu obligatoriu. 

Lu Idem, dosar 68/1951, f. 90. 

j Ibidem, f.105. 

Este greu de spus ce s-a întâmplat cu Ioan Bortoş, mai ales 
că informaţiile despre acesta sunt foarte puţine. Laînceputul 
lui august 1951, Teodor Răşinar s-a întâlnit în pădure cu 
Ioan Bortoş. Acesta îşi cosea hainele, era nebărbierit, slab şi 
cu hainele rupte. Răşinar s-a oferit să-i dea pâine şi să-i 
aducă un brici să se bărbierească, dar Bortoş a refuzat 
pentru a nu-i crea probleme. El a spus că „în curând va 
muri, că tare slăbit se simte” şi că „m-aş prezenta, dar acum 


84 Cornel Juriu + Cosprin Budeancă 

este prea târziu, mai bine voi sta să mă prindă, că şi aşa mă 
caută încontinuu”, (dosar 35/1953, f. 7) în iulie 1952, 
Gheorghe Mihuţ spunea, în anchetă, că nu mai ştie nimic 
despre unchiul său de un an de zile.(dosar 68/1951, f. 272), 
iar în februarie 1953 circula un zvon conform căruia loan 
Bortoş ar fi fost împuşcat de către membrii grupului, 
întrucât „nu mai putea să judece ce face şi... le era frică să 
nu le divulge secretul şi pe urmă să cadă prinşi toţi” (dosar 
35/1953, f.12). 
Si Ibidem, ff. 214-217, 219-221. 


ua Ibidem, f 220. A se vedea pentru detalii 
Interviul cu Lucreția Jurj. 

sa Idem, dosar 70/1951, ff.14-15, 21, 22, 27. 
ki Idem, dosar 68/1951, f.153. 

îsi Ibidem, f.219. 

= Ibidem ti. 214-217, 219-221. 

tă Ibidem, fi. 215-216, 220-221. 

în Ibidem, ff. 217, 221. 

w Ibidem, f.215. 

190 Ibidem, ff. 215, 216, 220. 

401 Ibidem, f.155, 158, 159. 

Aa, Ibidem, ff.184, 187. 

108, Ibidem, f.187. 

404 Ibidem, ff.226-227, 240-241, 247-248. 

105 Ibidem, ff 240-241. 

195 Ibidem. 

207 Idem, dosar 61/1951, ff.23-24. 

108 Idem, dosar 68/1951, ff. 262, 264. 

*A se vedea pe larg în Interviul cu Lucreția Jurj. 

w Idem dosar 50/1951, f.20; dosar 68/1951, f. 
264; dosar 70/1951, f.29. 

ug Idem, dosar 68/1951, ff.271-272. 

i Ibidem. 

w Ibidem. 

n Ibidem, ff. 260-262, 268, 269. 

114 Ibidem, f. 259. 

i Ibidem, f. 268. 


A se vedea pe larg în Interviul cu Lucreția Jurj. 
16 Ibidem, f. 288. 


i Antpfegin!pomaesfiflbladiati-a 85 
ug Idem, dosar 68/1951, f. 304. 

119, Ibidem, ff. 362-363. 

Ianc Onuţ se referă la încercuirea din iulie 1952. 
Alexandru Dejeu - lider al grupului de rezistenţă 
anticomunistă „Capota- Dejeu”, care s-a manifestat tot în 
zona Huedinului începând din 1946-1947. Alexandru Dejeu a 
fost arestat în decembrie 1957, condamnat la moarte de 
către Tribunalul Militar din Cluj şi executat în 1958 la 
Penitenciarul Gherla. 

320 AIIO, Fond Fotocopii, dosar I, f. 5. 

A se vedea pe larg în Interviul cu Lucreția Jurj. 

Apare în documente şi cu numele de Boloş Anton Viorel. 


„Suferinţa nu se dă la fraţi... “ 86 


Iosif Capota - lider al grupului de rezistenţă anticomunistă 

„Capota-Dejeu”, care s-a manifestat tot în zona Huedinului 

începând din 1946-1947. Iosif Capota a fost arestat în decembrie 

1957 în localitatea Brăişor, condamnat la moarte de către 

Tribunalul Militar din Cluj şi executat în 1958 la Penitenciarul 

Gherla. 

124 Informaţie oferită de o participantă la interviul 

realizat cu Victoria Ţoc, care a dorit să-şi păstreze anonimatul. 

Convenţional a fost numită f.l. 

122 AHO, Fond Fotocopii, dosar II, ff. 11, 21, 26. 

13 Ibidem, ff. 12, 22, 26. 

14 Ibidem, ff. 12-13, 22-23; 45. 

5 Ibidem, ff. 12-13; 32-33; 47-51, 52-55. 

15 Ibidem, ff. 14-15, 52. 

127 Ibidem, f. 15. 

28 Ibidem, f. 53. 

29 Ibidem, ff. 16-17, 57-62. 

130 ANDJC, Fond Inspectoratul de Poliţie Cluj, dosar 16/1958, ff. 
250-267. 


LISTA DE MARTORI 


1. Ioan Florea - s-a născut în 9 ianuarie 1935 în localitatea 
Traniş, jud Cluj. A fost arestat în anul 1958 pentru 
legăturile pe care le-a avut cu grupul „Şuşman”'; 

2. Catrina Giurgiu - s-a născut în Răchițele, jud. Cluj şi a 
fost fiica lui loan Bortoş. A fost anchetată cu brutalitate 
la Securitate, dar nu a fost condamnată; 

3. Nicolae Giurgiu - s-a născut în 6 decembrie 1926 în 
Răchițele, jud. Cluj. A fost soţul Catrinei Giurgiu şi 
ginerele lui Ioan Bortoş. Arestat în mai 1950 pentru 
legături cu grupul „Şuşman”, a fost condamnat la un an 
şi jumătate şi a efectuat un an şi opt luni; 

4. Onuţ lanc - s-a născut în 20 iunie 1926, în Mărgău, jud. 
Cluj. Rudă cu fraţii Şuşman, i-a ascuns pe aceştia în 
gospodărie timp de mai mulţi ani. Nu a fost arestat, 
nefiind descoperit; 

5. Ioan Mihuţ - s-a născut în 23 martie 1944, în Răchițele, 


10. 


11. 


12. 


13. 


14. 


jud. Cluj. Fratele mai mic al lui Gheorghe Mihuţ; 


. Leontina Moldovan - sa născut în 22 august 1931, 


localitatea Brăişor, jud. Cluj. La părinţii ei au stat ascunşi 
fraţii Visalon şi Teodor Şuşman timp de cinci ani (1952- 

1957). A fost arestată în 1958, împreună cu tatăl ei. 

Yasile Moldovan - s-a născut în 25 septembrie 1921, 
localitatea Răchițele, jud. Cluj. Arestat în 1954 pentru 
colaborare cu grupul „Şuşman”, a fost eliberat la scurt 
timp cu condiţia să colaboreze cu autorităţile pentru 
prinderea fraţilor Şuşman. Este arestat din nou după 
câteva săptămâni şi condamnat la şapte ani de 
închisoare; 

Ana Neag - născută în Răchițele, jud. Cluj. Soţia lui 
Nicolae Neag, a sprijinit grupul „Şuşman”, dar nu a fost 
descoperită; 

Nicolae Neag - s-a născut în 1922, localitatea Răchițele, 
jud. Cluj. A fost arestat în 1951 pentru colaborare cu 
grupul „Suşman” şi a fost condamnat la 4 ani de 
închisoare; 

Gheorghe Paşcalău - s-a născut în 28 iulie 1924, 
localitatea Traniş, jud. Cluj. A fost arestat în februarie 
1958 pentru colaborare cu fraţii Şuşman şi a fost 
condamnat la zece ani de închisoare; 

Maria Popa - născută în 23 mai 1933, în localitea Călata, 
jud. Cluj. L-a cunoscut pe loan Popa (Ciota), relatând 
câteva ipostaze din viaţa de partizan a acestuia; 

Maria Purcel - născută în 1913 în Răchițele, jud. Cluj. A 
fost arestată în 1951 pentru că a sprijinit grupul 
„Suşman”. A făcut doi ani de închisoare la Cluj şi la 
Mislea şi a fost eliberată în 1953; 

Teofil Răchiţeanu - s-a născut în 5 ianuarie 1943 în 
Răchițele, jud. Cluj. Tatăl său, Petru Purcel, a fost în 
relaţii apropiate cu Teodor Şuşman sn. şi a dispărut în 
condiţii neclare în 1951. Teofil Răchiţeanu incriminează 
grupul „Şuşman” pentru moartea tatălui său; 

Sofia Sârzia - născută la 24 august 1931 în localitatea 
Călata, jud. Cluj. L-a cunoscut personal pe loan Popa, 
fiind nepoată de soră a acestuia. 

15. Vasile Sârzia - născut în 1923, în localitatea Călata, jud. 
Cluj, soţul Sofiei Sârzia. L-a cunoscut personal pe loan 
Popa, fiindu-i destul de apropiat; 

16. Teodor Suciu - s-a născut la 8 martie 1925, localitatea 
Răchițele, jud. Cluj. A stat în munţi cu grupul Şuşman 
câteva luni, în toamna anului 1948, după care s-a ascuns 
în Timişoara şi în zona Sibiului. Arestat în 1958, 
condamnat la 7 ani de închisoare; 

17. Traian Şuşman - s-a născut la 1 decembrie 1925. Fiul lui 
Teodor Şuşman, a plecat pe munte împreună cu tatăl şi 
fraţii săi în august 1948 şi a fost arestat în decembrie. 
După eliberare a avut domiciliu obligatoriu. Nu s-a mai 
întors în Răchițele decât după 1990. în prezent locuieşte 
la Iaşi. 


Mărturia Lucreţiei Jurj despre 
rezistenţa anticomunistă din Apuseni 
(1948-1958) 

MOŢII. O ISTORIE VĂZUTĂ DE APROAPE 


Povestiţi primele amintiri despre copilăria şi familia 
dumneavoastră. 

M-am născut în 2 octombrie 1928, într-o zi de marţi, 
în comuna Scărişoara Nouă!. Atuncea satul nostru era 
comună şi era aşezat în plasa Valea lui Mihai, judeţul 
Sălaj. Tot în Valea lui Mihai am fost botezată. în 
Scărişoara Nouă, satul meu natal, am făcut primii ani de 
şcoală până în '40. De toate, şase clase am putut face, 
din care două le-am terminat în refugiu. Şi în Bârca? am 
fost la şcoală, primul loc unde s-a refugiat familia mea. 
în 1940. Şi apoi de acolo ne-am mutat iarăşi. îmi 
amintesc că eram tăt cu notele şi cu caietele după mine, 
pă care le-am purtat peste tăt, până când am completat 
şase clase. Pă urmă am vrut să mă duc la profesională, la 
croitorie în Turda... Da' am ajuns prea repede acolo, 
pentru că ar trebui să vă mai spun câteva lucruri despre 
satul în care m-am născut. 

De ce îi spunea Scărişoara Nouă? Pentru că această 
localitate o fost formată din familiile moţilor aduşi pă 
graniţa cu Ungaria, din Scărişoara Veche, de la Gheţar, 
din Munţii Apuseni. Scărişoara Veche, aşa îi spune. De 
acolo au venit familiile noastre şi la noua aşezare i-o 
spus tăt Scărişoara. Da' ungurii îi spun Lighet, în 
ungureşte. însă noi i-am zis Scărişoara Nouă. Acuma 
aparţine de comuna Pişcolt, nu mai îi comună, îi numa’ 
sat. între războaie satul nostru era comună, pentru că 
aveam primărie, prăvălie, aveam tot. în zona noastră, 
Valea lui Mihai era localitatea mai importantă, acolo 
mergeam mai des. Pă atunci Valea lui Mihai era un 
orăşel mic. 

Să vă spun cum s-o format satu' nostru. După primul 
război o fost reforma agrară. Atunci o luat pământu' de 

la grofi şi o dat la fiecare familie în proprietate câte 16 
iughere. Asta ar fi 8 hectare. Apoi vă puteţi închipui, la 
familii de câte 7-8 copii, cât o ajuns pământu', mai ales 
după ce o apucat să-l împartă prin moşteniri. Pământu' 
nu era rău, da' era tare nisipos, era mai bun pentru vie. 
Şi cine o fost mai înstărit de acolo, de acasă, şi o mai 
avut pământ, o putut să-l vândă şi să cumpere mai mult 
în Scărişoara Nouă. Da’ cum o fost? 0 adus lumea în 
câmp şi o spus: Aicea-i satu”, aci să face sa tu', aci vă 
faceţi casa. Şi l-o interesat pă fiecare cum să-şi facă 
gospodăria. Că azi nu mai poate face lumea numa’ dacă-i 
dă stătu'. Atunci, în 20 de ani, moţii noşti' o făcut tăt 
satu’, o construit şcoală, biserică şi tăt de ce-o avut 
nevoie. Şi aşa s-o format comuna, numa' din oameni 
veniţi din Scărişoara Veche. Că mai sunt comune care-s 
din Alba, comuna Horia, comuna lanculeşti, care-s din 
Poiana Horii, din Mătişeşti, din Arada, Vadu Crişului, 
Vadu Moților. 

Da’ cu toate că o mers în altă zonă, moţii şi-or 
păstrat obiceiurile. La noi în sat mireasa era îmbrăcată 
ca şi la Scărişoara din Apuseni: cu costum naţional, nu 
cu voal, cu panglici. Am şi eu o poză a lu’ soră- mea din 
'40, de acolo din sat, pă care să poate vedea treaba asta. 
în general am păstrat portul. După ce ne-am refugiat nu 
l-am mai ţinut, da' cât am fost în Scărişoara Nouă, da. 
Bărbaţii purtau pantaloni ţăsuţi din lână sau din cânepă 
şi cămăşi făcute tăt aşa. Femeile purtau fuste largi şi 
costum naţional tăt ca la Scărişoara de lângă Câmpeni. 
De sărbători, obiceiurile erau tăt ca la moţi. De Crăciun 
nu să făcea pom, că atunci nu să obişnuia. Da' umblau 
colindătorii în fiecare casă. Dimineaţa, în Ajun, umblau 
copiii mici, seara umblau cei mai mari. A doua zi, în 
casele unde erau fete de măritat, veneau feciorii cu 
muzică. Mergeau cu muzica la fiecare fată , jucau şi le 
dădea fiecare ce putea. De Paşti iară să duceau la 

biserică, tăt aşa noaptea la înviere, şi până dimineaţa nu 
mâncau nimic. Satele din preajmă nu ne-o influenţat că 
erau numa’ unguri. Mai erau şi români, dar erau de 
acolo, erau băştinaşi. Da’ tata nu avea treabă cu ungurii, 
avea chiar prieteni unguri, nu era un om care să fie 
ranchiunos. Nici ei n-o avut treabă cu noi, numa’ atunci 
în “40 când o vinit Ungaria, atuncea s-o luat de noi, c-o 
zis că suntem vinituri. Acuma, despre obiceiurile din 
Scărişoara Nouă aş mai putea spune că fiecare zi de 
sâmbătă era destinată curăţeniei, în fiecare sâmbătă 
lumea îşi mătura strada şi curtea. Ăsta era obiceiul, tătă 
lumea făcea curăţenie. Era un sat de moţi, de oameni 
consideraţi poate de unii mai reduşi, dar erau foarte 
cinstiţi şi curaţi. Şi pă urmă o început să-şi deie copiii pă 
la şcoli... 

Aşa o ajuns şi părinţii mei din Apuseni pă frontiera 
Ungariei. 0 venit şi ei tăt de acolo, din Scărişoara de 
lângă Câmpeni, acolo cum mergi la Gheţar. O venit în 
1921, după primul război mondial, când s-o făcut 
reforma agrară. în Scărişoara Veche părinţii mei erau 
săraci, că erau din familii cu copii mulţi. Da' cu ei nu au 
mai venit nici fraţi de-a lu' tata nici de-a lu' mama. 
Atuncea o fost lumea săracă, n-o avut de unde să aibă. 
Tata o rămas cu alea opt hectare, 16 iughere, care le-o 
primit. Cu alea am rămas. Alături cu părinţii mei, din 
Scărişoara, o mai venit 150 de familii. Pă urmă au mai 
venit şi alţii... Până la război, Scărişoara Nouă o ajuns 
cam la de 200 de fumuri. Au venit de bună voie oamenii, 
că erau săraci. Li s-a spus că le dă pământ, pentru că 
acolo, la munte, oamenii nu prea aveau cu ce trăi: 
Făceau ciubere, aveau câte un căluţ, puneau pă cal 
ciuberele alea şi hai pân ţară, cu cercuri şi cu ciubară. 
Nu ştiţi cântecu' ăsta? A plecat moţu' pân’ ţară, cu 
cercuri şi cu ciubară/ Să le deie pă făină... Că şi tata tăt 
cu pădurea să ocupa. Dup-aia s-o făcut agricultor, că nu 

mai era pădure... De ciubărit nu s-o mai ocupat că nu 
mai aveau lemn. îşi mai reparau ei când li să strica un 
ciubăr sau altceva. Atâta ştiau să facă. Da’ altceva nu, că 
un ciubăr nu ai cum să-l faci din orice, trebuie şi lemn 
special. 

După ce-o venit la Scărişoara Nouă, o trebuit să să 
apuce repede de treabă. Mama ne povestea că la 
început, prin '21, şi-o făcut pă un câmp o gropă, o colibă 
în pământ, ca să aibă unde dormi şi unde sta, abia 
păurmă o început să-şi clădească casă. în 1928, când m- 
am născut eu, aveau deja casă. Atunci ei, săracii, lucrau 
cu ziua la oamenii mai înstăriți care aveau vite şi care le 
puteau duce materialul pentru casă. Că ei şi-o zidit 
singuri casă, nu cu maiştri... Prima casă nu a fost din 
cărămidă, o fost din chirpici. După 20 de ani aveau casă 
cu două camere, bucătărie şi cămară. Aveau grajduri şi o 
şură mare pentru ţânut nutreţu' la vite. Aveau vie şi 
două grădini. Era o casă de oameni gospodari. 

Da' să vă spun câte ceva despre părinţii mei. Pă 
tata, care s-o născut în 1897, l-o chemat Teodor Lazea, 
din familia Lazea, că pă la moţi pă acolo sunt multe 
nume de astea. Mama să numea Maria şi era cu doi ani 
mai tânără decât tata. Ei s-au căsătorit în 1919 sau 1920. 
Tata nu o fost în război că avea un defect la un picior. 
Când o murit, în '72, tata o avut 75 de ani. Mama o tăt 
spus, când erau ei slabi, că ei când mor, mor amândoi 
odată. Tare credincioasă o fost mama! Şi într-adevăr, 
mama o murit aproape o dată cu el. Numai trei zile i-au 
despărţit. O murit tata, mama l-o înmormântat, am venit 
acasă, ne-am culcat şi dimineaţa, la 7, o murit. Nici nu 
luasem drapelul de la poartă. O avut 56 de ani de 
căsnicie. 

Noi am fost 10 copii, da’ n-am trăit numa’ şase. Doi 
au murit chiar mici: Maria şi Sanfira. Pă urmă o murit o 
fetiţă de patru ani, Gaftia o chemat-o. Apoi o mai murit 

un băieţel de un an jumate, Ionel. Ăia au fost patru şi 
şase au trăit. O soră, Otilia, o murit la 30 de ani la Turda. 
Era căsătorită şi o rămas de ea o fetiţă. Am avut o soră, 
Sofia. Ea o murit Ia Recaş, lângă Timişoara, da’ numa’ 
acuma, la şaptezeci şi ceva de ani. Un frate, Petru, care 
l-am avut aicea, în Cluj, s-o născut în 1926 şi o murit în 
1995. El o fost subinginer horticol. Mai am un frate la 
Copşa Mică, pă care îl cheamă Iosif. El s-o născut în 
1921 şi o fost inspector financiar. O altă soră, născută în 
1931, trăieşte la Turda, numele ei îi Vana Samfira. De 
fapt Zamfira, numai noi i-am spus Samfira. 

Eu am fost al şaptelea copil. După ce m-o născut 
mama pă mine, în 1928, o mai fost tri: Samfira, care 
trăieşte Ia Turda, Gaftia şi Ionel. Eu am avut o copilărie 
tare săracă, tare săracă. Mergeam cu vitele la păşune. 
Aveam vite, aveam gâşte, aveam... Că acolo la ţară erau 
turme de gâşte pă care oamenii le trimiteau la câmp. Şi 
trebuia să grijim şi de porumb să nu ni-l mănânce ciorile. 
Eram mică, nu ştiu dacă aveam cinci-şase ani şi stăteam 
în câmp şi cu o sperietoare de aia, speriam ciorile, să nu 
mănânce porumbul. Tăt aşa, de mici copii, mergeam la 
cules de floarea soarelui, de cartofi... Până ce ne-am 
refugiat După ce ne-am refugiat o fost altceva, în plus 
lucram pământul. Mai lucram şi la alţii că nu ne ajungea 
al nostru, cât aveam, că noi eram mulţi. Aveam curtea 
plină de păsări, o vacă-două cu lapte şi porci. Porc tăiam 
în fiecare an. Că din altceva nu aveai din ce trăi, că nu 
era ca acuma că te duci la prăvălie şi cumperi. Omu' 
trebuia să aibă el în curtea lui tăt ce-i trebuia. Vinul nu 
să vindea Ia noi. Fiecare om avea vie şi făcea câte 5-600 
de litri. Vinu' să bea iama. 

Părinţii noşti o fost tare buni cu noi. Nu ne-o bătut şi 
ne-o spus totdeauna: Uite cum îi, noi nu suntem oameni 
bogaţi, să fiţi cuminţi, să nu furaţi, să respectaţi bătrânii, 


94 Cornel Juriu + Cosprin Budeancă 


să respectaţi un om necăjit. Dacă vă duceţi undeva să vă 
mai puteţi duce încă o dată. Ţin minte că mama 
întotdeauna ne spunea: Dacă te duci undeva aşa să te 
porţi ca să mai poţi să te duci şi a doua oară acolo. N-am 
să uit niciodată povestea asta a mamei. La noi în sat nu 
era garduri între grădini şi unul dintre vecini avea mere. 
Ştiu că odată am luat un şorţ de mere şi am venit acasă. 
De pă jos le-am luat. Şi m-o întrebat mama de unde le 
am, c-o ştiut că noi n-avem. l-am spus de unde şi m-o 
trimis cu ele înapoi la vecinu’. N-o trebuit să mă bată, că 
vorba mamei o fost sfântă. Când sfințeşte soarele eşti 
acasă! Acuma du eram copil, da' asta era şi pentru 
celelalte surori care erau mai mari. Nu era posibil să stai 
seara pă stradă, după căderea nopţii. Că atunci nu avea 
lumea ceas. Şi când să duceau oamenii la gară la 
Curtuişeni, sau undeva, mergeau după cântatul 
cocoşului. Cât despre tata, el era mai mult cu câmpu' şi 
cu vitele. îi plăcea să aibă vite frumoase. Era un om 
foarte harnic, muncea şi aducea tăt în casă. Mama era 
mai mult cu gospodăria, cu grija copiilor. Atuncea cum 
era: că să semăna cânepă, în... Femeile torceau, ţeseau 
şi făceau pânză, că atunci nu să cumpăra de la prăvălie. 
Să topea, să meliţa şi să ţesea pânză la război. Din ea 
făceau cămăşi, haine de pat, făcea tăt ce trebuie. Şi eu 
am ţăsut şi am tors. încă eram bucuroasă că mă lăsa 
mama să ţăs. Ştiu că aveam tri-patru ani când ne dădea 
mama câlţi din ăia, care era mai răi, ca să toarcem, să ne 
obişnuim. Ne bucuram dacă torceam şi noi. Câteodată 
stăteam până la l-2 noaptea şi torceam. Pânza să fierbea 
cu cenuşă de lemn, nu cu detergent, că nu era atuncea. 
Să făcea leşie şi să fierbea... Şi rufele să puneau în 
ciubere mari, iar deasupra să turna apă fiartă, peste 
cenuşă, şi curgea apa şi iar o punea la fiert. La fel să 
făcea şi cu jirebile care să foloseau la ţesut. Eu şi acuma 
mai am prosoape ţesute de mama. 

Despre jocurile noastre din copilărie nu pot spune 
prea multe, că eram mai mult cu munca. Legam în şură o 
funie sau un lanţ şi ne făceam hintă, sau săpam nisipu' în 
grădină şi ne făceam acolo casă. Că noi aveam o grădină 
tare nisipoasă, iar pă un sfert aveam salcâmi, pădure. 
Acolo ne jucam. Apoi rupeam din grădină, cu tăt cu 
floare, dovlecii care era legaţi şi ziceam că îs păpuşi. Şi 
acuma ţin minte. Mai făceam minge din cârpe sau din 
păr de vite, după ce le ţesăla tata. Ce ştiu copiii de astăzi 
ce o fost atunci! 

La şcoală o fost bine, că nu era departe de noi. Mie 
mi-o plăcut. Am avut un învăţător, da' o murit de mult. 
Era un beţivan, era dur şi nici nevastă-sa nu era mai 
grozavă. Da' noi, ca familie, ne-am avut bine cu ei. Că ea 
o botezat un băiat de-a lu’ mama. Atuncea noi eram 
patrioţi, că eram pă graniţă. Păzeam graniţa României şi 
cântam: Noi suntem chemaţi să apărăm frontiera ce-o 
avem. Totdeauna când mergeam cu şcoala la Valea lui 
Mihai, aveam steagu' românesc şi cântam. Şi apoi cine 
eram noi...! Ne-o crescut în spirit de patrioţi, deşi moţii 
nu trebuie crescuţi, că ei să nasc patrioţi. 

Mama şi tata o făcut şcoala la austro-ungari, da' 
numa’ doi-trei ani. Ştiau să citească şi să scrie. Citeau pă 
cărţi de rugăciuni, iar tata citea şi pă reviste. La vârsta 
lui de 75 de ani citea fără ochelari. Tare credincioşi o fost 
părinţii mei, atât tata cât şi mama! Nu exista nici o 
dimineaţă în care să nu ne pună în genunchi să ne 
rugăm. La biserică mergeam în fiecare duminică, pentru 
că aveam biserică în sat. Nu exista să nu mergem la 
biserică! Când am fost copii, în fiecare sâmbătă aveam 
religie. Preotul Moga ne ducea cu clasa la biserică, unde 
ne spovedeam şi ne împărtăşam. 

în politică, tata era liberal. Atâta ştiu. Eu eram copil 

atuncea şi aveam vreo 11-12 ani. Nu mă interesa pă 
mine, da' îl auzeam numa' cum vorbea cu oamenii prin 
sat. Problemele satului îl interesau pă tata. Mergea la 
întruniri, mergea la Primărie când să făceau adunări, la 
alegeri... întotdeauna era prezent! Era un om la care nu-i 
trebuia nimic de la nimeni, dar nici ce era al lui nu lăsa. 
Era un om hotărât! 

în 1940, Ia sfârşitul lui august, România a pierdut 
partea de Nord- Vest a Ardealului. Ce s-a întâmplat cu 
satul dumneavoastră, care a intrat în zona de ocupaţie 
maghiară, având în vedere că fusese constituit cu 20 de 
ani mai devreme prin colonizare de populație 
românească, la graniţa cu Ungaria ? 


îmi amintesc că am ieşit pă stradă când ne-o ocupat, 
că pă stradă pă la noi o trecut armata ungurească. încă 
ne dădeau tricolor de-al lor. La început noi nu am vrut să 
plecăm, ştiam că n-am avut nimica cu ei. Şi apoi unde să 
te duci? Unde să pleci de acasă? Aşa că n-am vrut să ne 
refugiem, am vrut să rămânem acasă. Care o fost mai 
tineri o mai plecat. Ei o trecut în România mai din timp, 
s-o dus cu trenu’. Cei tineri 's-o putut duce că nu aveau 
locuinţă, nu aveau familie. Da' cei care erau gospodari şi 
cu copii unde să plece? Până la urmă ungurii nu ne-o 
lăsat c-o zis că suntem venetici pă pământu' lor. Că acolo 
unde stăm îi pământu' lor. Că pământu' o fost luat de la 
o moşie maghiară, a lu’ Bolaj. Atunci ne-o scos, c-o zis că 
am fost aduşi pă pământul lor. Ne-o anunţat să ne 
pregătim pentru a părăsi satu' şi ne-o dat termen de o 
săptămână, timp în care o vândut fiecare ce-o putut. La 
fel am făcut şi noi, ce-am putut am vândut. Banii care i- 
am căpătat, şi o fost vreo 12 000 de lei, i-am pus 
deasupra într-o ladă mare pă care o aveam acasă. Că la 
noi în casă nu s-o ascuns banii niciodată. Atuncea era 
mult 12 000. Numa' bine că o venit nişte civili cu nişte 

jendari unguri, cu pene de cocoş în pălărie. Aţi auzit, că 
atuncea aşa purtau jendarii. O deschis lada, ne-o luat 
banii şi s-o dus. înainte de asta o zis că dacă facem ceva 
bagă baioneta în noi. Ăştia o fost civilii care o venit cu 
jendarii. N-ai avut ce să zici nimica. O bătut pă cine o 
vrut, o făcut ce-o vrut. S-o întâmplat şi cazuri că i-o mai 
bătut pă oameni. în comuna lanculeşti, oamenii dormeau 
pă câmp noaptea. îi drept că la noi în sat nu o bătut pă 
nimeni 

Pă urmă ne-am refugiat.' într-o dimineaţă, era în 
toamna lu' 1940, o ven t armata, în fiecare casă o intrat, 
şi ne-o scos afară, fără nici un fel de despăgubire. Aşa 
am plecat tăt satu’ până în '45. Care cum o putut: cu 
trenu', cu căruţa, pă jos. Fiecare cu ce avea. O pus 

oamenii, săracii, la căruță şi vite care n-o mai fost 
niciodată prinse, numa’ ca să le scoată, să vie în 
România cu ceva vite. Numa' să nu le prăpădească. C-o 
venit de pă sate unguri ca şă cumpere de la noi. Atunci 
ori le vindeai ori le lăsai. Noi am avut două vaci şi le-o 
pus tata la căruţă. Ce-c muncit în 20 de ani opuspă o 
căruţă, cu nutreţu' pentru vite cu tăt. Atuncea, de la 
Valea lui Mihai, mai cu căruţa, mai pă jos, am mers pâna 
la Oradea. Vaai! Să rupeau, să stricau roţile... Şi-o fost 
greu să mergem tăt pă jos, vreo 70 de km, cât îi de la 
Valea lui Mihai la Oradea. Noaptea, unde ne odihneam, 
ne păzea armata, că ne omoreau civilii, că ziceau că de 
ce am venit pă pământul lor. Erau acolo extremişti, 
hortyişti. Ăştia aveau treabă cu noi, nu alţii. De-aia 
armata ungară ne-o condus pă jos, până la graniţă. Şi 
ploua şi lapoviţa... Era ca în noiembrie! Când am ajuns la 
graniţă, grănicerii unguri n-o vrut să ne lasă cu vitele, o 
zâs că să tragem căruțele după noi, că nu ne lasă să 
trecem în România cu atâtea vite. Ne-o lăsat până la 
urmă că s-o dus oamenii pă la ambasadă şi apoi am 
trecut. După ce am trecut graniţa o venit armata română 
cu maşinile, i-o luat pă oamenii care mergeau pă jos, pă 
cei care erau în vârstă şi pă copii. Aşa am ajuns la 
Holod?. Acolo, undeva, ştiu că ne-o cazat armata. La 
popota armatei o făcut mâncare şi ne-o dat şi nouă. Tăt 
de la Holod, unde-am fost toată comuna, ne-o repartizat. 
îmi pare rău că nu am apucat să cumpăr o carte unde 
era o poză cu satul nostru, cum eram toţi adunaţi, cu 
căruţe cu coveltire, aşa cum eram pă drum. Şi ne-o 
repartizat prin Moldova, prin Oltenia, câte trei- patru 
familii într-o comună, că tăt satu' nu aveau unde să ne 
ducă. 

La Holod, că acolo îi şi gară, ne-am îmbarcat fiecare 
spre destinaţie. Atuncea erau legionarii la putere. Aşa 
am ajuns noi în comuna Bârca, alături de încă două 

familii. Era sora mea, Sofia, cu bărbatu-so şi încă o 
familie. Aveam două vaci, una albă şi una roşie, pă care 
le-am dus cu noi. Cea albă, nu mai ştiu cum o chema, 
avea nişte coarne mari şi ciţnd o văzut-o oltenii să uitau 
la ea ca la circ. loooi, ce noroi era de la gară până în 
Bârca! Doamne, ce greu ne-am dus până în sat! N-am să 
uit niciodată cum am ajuns prin noroiu' ăla, aşa obosiţi. 
în Bârca am şi umblat prima dată cu catarige. 

Acolo ne-am dus la Primărie şi am fost foarte bine 
primiţi. Şi primaru' l-o-ntrebat pă tata dacă vrea să ne 
găsească o casă în sat, să stăm la ceva familie şi să trăim 
din ajutoare, ori dacă vrem să lucrăm la boieri. Tata o zis 
că el nu cerşeşte. Era un boier, nu mai ţin minte cum îl 
chema, şi tata o zis că dacă îi ţine vacile el să duce la el, 
că vrea să muncească, nu să trăiască din cerşeală. 
Atuncea ne-am dus la boier', undeva pă deal, mi să pare 
că în afara satului. Acolo ne-am instalat şi o venit la noi o 
familie de învăţători din Bârca. Am tăt ţinut minte cum îi 
chema, da’ acum nu mai ştiu. 0 venit să mergem la ei să 
ne deie de ale mâncării. Că aşa era vorba la ei. 
învăţătoru' ne-o dat o grămadă de alimente şi am rămas 
prieteni cu familia lui. Eu mergeam la şcoală... De 
Crăciun am fost acolo, am primit foarte multe cadouri de 
la şcoală şi de la Primărie. De la prăvălii ne-o dat 
materiale, ne-o făcut paltoane, sandale. La şcoală veneau 
copiii cu mâncare şi pentru noi. Că eram io şi soră-mea. 
Io am fost şi în Cârna, un sat către Dunăre. Mi-aduc 
aminte că am fost cu şareta la nişte neamuri de-ale 
învățătorului. El o vrut să mă lase acolo, să aibă grijă de 
mine rudeniile lui. Da' n-am vrut să stau, că mi-o dat de 
mâncare mămăligă cu ciorbă de peşte şi nu mi-o plăcut. 

Să vă spun despre boier. Oooo, era frumos acolo la 
gospodăria boierului! La curte, avea camere pentru 
argaţi. Ne-o dat şi nouă o cameră cu bucătărie şi 
cămară. De Crăciun, ne-o mai dat şi o jumătate de porc 

tăiat. Aşa să dădea la argaţi atuncea. Fiecare argat 
primea de Crăciun câte un porc. Numa’ că noi ne-am dus 
în postul Crăciunului şi nu ne-o dat decât jumătate. Am 
mai primit multă ceapă, soia decorticată şi alte alimente. 
Cât am stat în Bârca, tata o lucrat la boier şi cu ce-l 
plătea ne puteam întreţine. Tata muncea şi el pă acolo 
pă la grajd, da’ nu era mare treabă de făcut. în plus, 
boierul, până în primăvara lui '41 o fost de acord să ne 
ţină şi cele două vaci fără vreo obligaţie. 

în Bârca, ne-am dus cu toată familia. Io, împreună cu 
una dintre surori, cu Samfira, mergeam la şcoală. Cu noi 
o fost şi cele două surori mai mari. Fratele meu, Petrică 
s-o angajat la un geamgiu, să înveţe meserie. Până la 
urmă s-o făcut horticultor. Acolo erau geamgii 

de prin părţile Huedinului, de la Mărgău. Că ăştia o 
umblat mult cu geamuri, în tătă ţara. 

Buni oameni o fost în Oltenia! Erau tare primitori. 
Da’ la Bârca am stat puţin. Numa’ din Postul Crăciunului 
până în primăvara lui '41. Am plecat din Bârca pentru că 
ai noştri săteni o vrut să primim pământ, să fim toţi 
împreună, să nu ne despărţim. 0 fost tare legaţi! Şi o 
făcut cerere, nu ştiu pă unde, şi ne-o zis că ne duc în 
Ardeal, să ne deie pământ. 

Aşa am revenit în Ardeal în primăvara lui '41. Din 
Oltenia am venit cu trenu', c-o trebuit să luăm cu noi şi 
vacile. O fost un marfar. Păi ce, parcă nouă ne-o dat 
personal când ne-o mutat de colo-colo? Tăt vagoane de- 
ăstea de marfă ne-o dat. Atuncea nu umbla oamenii 
numa’ cu personalu’, cu rapidu’... călătoreau şi cu 
marfaru'. Ajunşi în Ardeal, iar ne-o împărţit în mai multe 
localităţi. Ne-o adus aicea pă la Pădureni, Cooc, Frata şi 
Vişinei. Ne-o împrăştiat pă tăţi. Noi în Cooc* am fost, 
lângă Câmpia Turzii. Acolo ne-o dat pământ, da' nu mai 
ţin minte cât. Am locuit pă la oameni prin sat, c-am fost 
mai mulţi într-o comună. Primăria i-o obligat pă săteni să 
ia câte o familie de refugiaţi şi să le dea câte o cameră. 
Bineînţeles, care o avut camere mai multe. Pă familia 
noastră ne-o oprit în Cooc un administrator, care era tăt 
refugiat, da’ din Crasna. Era un băiat tânăr. 0 văzut că 
mama îi o femeie curată, ne-o văzut pă noi, şi atuncea ne- 
o dat o locuinţă la ferma unde era el. Unde ne-o dat nouă 
pământ era un fel de fermă. Ceva proprietar era şi acolo 
în Cooc. No, şi în primăvara lu’ '41 am semănat grâu, că 
era tare bun pământul acolo la Cooc. Pă urmă, 
aministratoru' de la fermă l-o dus pă frate-meu Petrică şi 
l-o înscris la şcoala horticolă din Turda. L-o băgat, cu alte 
cuvinte, la şcoală. N-o trăbuit să plătească numa’ 
înscrierea că era refugiat. O soră, Otilia, s-o dus la 

cismaru' din Cooc să-şi repare pantofii şi... s-o îndrăgostit 
cismaru' de ea. Apoi Otilia s-o căsătorit şi-o rămas acolo 
în Cooc. Pă soţu” ei îl chema Vasile Furdui, da’ o murit şi 
el. Şi tare, tare rău le-o părut la părinţii lu' Vasile că 
băiatu' lor şi-o luat o mocană. Că aşa ne spunea nouă, 
mocani. Da' Otilia era fată frumoasă şi o fost dragoste la 
prima vedere. Aşa am rămas numa' eu cu soră-mea, 
Samfira, cu Iosif, cu mama şi cu tata. Apoi am stat în 
Cooc, nu mai ţin minte, până în toamna lui '41 sau 
începutul lu' '42. Că oamenii o făcut iară cerere că vor 
toţi într-o comună. Atuncea ne-o dus în Bucovina. 

în judeţul Storojineţ ne-au aşezat în comuna Jadovaf, 
unde în sfârşit ne-am reunit tăt satu’. Nu ştiu exact cum 
îi zicea, Jadova Veche sau Jadova Nouă. Acolo, la dracu' 
în praznic ne-o dus. Era o sărăcie de n-o mai văzut 
nimeni ce era acolo. O sărăcie că numa’ pipirig din ăla să 
făcea şi numa' cartofi şi săcară. Umblau oamenii cu 
papuci din lemn scobiţi. Deasupra lemn şi dedesupt tăt 
lemn era. Aşa umblau oamenii pe-acolo. Când ne-am dus 
noi, erau oamenii tare săraci. Satele erau goale, numa’ 
foarte puţini o mai rămas. înainte, în Jadova, după cum 
am aflat noi atunci, o fost ruşi, germani, evrei. Pă toţi i-o 
dus şi-o lăsat tăt în urma lor: case, gospodării foarte 
frumoase, vite... Erau casele goale, cu mobilă, haine, cu 
tot. Cei care o fost mai înstăriți îşi făcuseră casele în 
afara satului, direct pă pământul lor. Unde o avut 
pământ acolo şi-o făcut casă. Noi am nimerit chiar în 
afara satului, într-o astfel de gospodărie. Era o casă 
frumoasă şi mare de-a jidanilor care o stat acolo. Aşa 
frumoasă era! Erau o cameră şi o bucătărie. Avea şură, 
avea grajd, avea tot. Da' acolo nu aveam cu ce trăi şi 
atuncea ne dădeau alimente cu kilogramu', că nu aveam 
de unde mânca nimic. Ne aduceau grâu din Rusia, de pă 
teritoriile ocupate de români şi germani. Grâul era gol, 
tăt cu gărgăriţe, da’ şi pă ăla îl împărțea după membrii 

de familie. Câte tri kilograme de grăunţe de membru de 
familie. Cu alea ne duceam la măcinat şi din alea trăiam. 
Cartofi erau. Că numa’ cartofi să făceau în părţile alea. 
Nu-i vorbă, că ne-o dat şi pământ, da' ce să facem cu el 
că nu era de treabă. Era numa' păşune. Ne-o mai dat 
unelte de lucru, da' ce să lucri acolo că nu să făcea 
nimica. Ne-o dat o vacă şi o viţică, că n-am mai avut 
vacile noastre. Le-o vândut tata că nu am mai putut să le 
ducem cu noi şi o zâs că acolo ne dau ei. Şi ne-o dat, da' 
vaca o fost bolnavă că o mâncat un cui şi o trebuit să o 
taie. Am rămas numai cu jurinca. 

Da’ nici Jadova nu le-o plăcut, că nu-i bun pământul, 
şi voiau în altă parte. O făcut iară’ cerere şi am primit în 
judeţu' Rădăuţi, în comuna ibeni, satu’ Ţibeni”, Acolo 
ne-am dus în toamna lu’ ‘42... 

De fapt s-o dus mama, tata şi Samfira. Eu şi frate-meu 
am rămas la Jadova, că aveam vitele şi fânu' pă care nu 
puteam să-l ducem. în vara lu' '42 am cosit şi am făcut 
fân pentru vite. Aveam acuma „două moşii” în Ţibeni şi 
în Jadova. în primăvara lu’ '43 ne-am dus la Ţibeni şi eu 
cu Iosif. Am plecat definitiv. Ţibeni era un sat frumos, 
da” tăt aşa gol o fost ca şi Jadova. Ici colo mai era câte un 
localnic, care o mai rămas. Acolo erau mai mulţi 
refugiaţi, nu numa’ noi, da’ nu era o problemă că satu’ 
era mare şi ne-am înţeles bine. Fiecare îşi vedea de 
treaba lui, fiecare căuta să-şi aranjeze să trăiască, să 
samene. Că pământu' era foarte bun la Ţibeni. Am avut 
şi acolo vaci, sămânam grâu şi în. Pentru în, aveam 
contract cu o fabrică. îl dădeam, ni-l plătea şi fabrica îl 
prelucra. Fiecare căuta să muncească, nu aştepta să i să 
dea. Io îmi amintesc că mergeam la cules de cartofi pă 
sate, oameni mari şi copii. Am fost şi la pus de puieţi la 
mănăstirea Suceviţa unde să făceau plantaţii. Cât am 
fost la Ţibeni mai mergeam la Rădăuţi la târg, era oraşul 
cel mai apropiat. Până acolo puteam merge pă jos, nu 

mergeam cu trenu' şi nu era nici autobus. Tăt pă jos ne 
duceam! La Ţibeni am stat până în toamna lu’ '43, 
pentru că să vorbea că s-o pierdut războiul şi vin ruşii. 
Ne speriam de ei, credeam că-s nişte monştri, nişte ... 
Lumea tăt spunea: Vin ruşii! Vin ruşii! Atunci mama o 
vorbit cu tata şi i-o spus: Am stat să ne ocupe ungurii, da 
“ruşii nu mai vreau să ne ocupe. Nu mai stau să ne ocupe 
şi ruşii. 

Norocu' nostru o fost că Sofia, atunci când ne-am 
mutat din Cooc, s-o dus în Băileşti?. Ea o vorbit cu o 
patroană de la fabrica de ulei din Băileşti, ca să ne facă 
chemare. Că fără chemare nu te lăsa să te duci dintr-o 
parte în alta. Unde să te duci? Dacă nu aveai unde, dacă 
nu aveai un loc stabil nu-ţi dădea voie să pleci. Ştiu că 
patroana asta, Valentina o chema, o depus o cerere prin 
care îl solicita pă tata la ea la fabrică. Aşa am primit 
aprobare să ni să deie vagon. Am luat un vagon de 15 
tone ca să ne încărcăm tăt ce aveam de dus. Pentru că 
aveam o jurincuţă de un an şi ceva, dar şi porc de 
Crăciun crescut la Ţibeni. Apoi ne-am îmbarcat pă tren şi 
ne-am întors pentru a doua oară în Oltenia. în Băileşti 
ne-am dus la o familie unde locuia sora mea. Da' cum 
patroana aia care ne-o făcut chemarea, de fapt nu 

avea nevoie de noi la fabrică, o trebuit să ne găsim 
de muncă în altă parte. 

Până la urmă, pentru că era un boier şi acolo în 
Băileşti, tata s-o dus la el şi s-o angajat acolo la curte. 
Era un boier’ bogat, avea foarte mult pământ, păcat că 
nu-i mai ţân minte numele. Să purta bine şi cu oamenii. 
Oamenii erau mulţumiţi că puteau lucra unul singur la 
boier şi pă ăla îl plătea de putea întreţine tăt restu' 
familiei. Ceilalţi puteau lucra în altă parte, sau puteau 
merge la şcoală. Era mulţumită lumea! No, şi apoi ne-am 
stabilit la curtea boierului, ne-o dat şi nouă o locuinţă. 
De fapt, cum o fost? Curtea nu era unde ne-am instalat 
noi. Boieru' avea casele lui în oraş, noi eram mai la 
marginea localităţii unde avea grajdurile şi magaziile cu 
cereale. Aici erau făcute locuinţe speciale pentru 
muncitori. 

De la boier, familia noastră primea în fiecare lună 4 
bănicioare de porumb şi câjte 5 de grâu. Aşa să numeau 
măsurătorile lor, bănicioare şi într-una intrau cam 16 
kilograme. Atâta ne dădea pă lună, da' să ştiţi că ne 
ajungea. Pentru familia noastră ajungea. Că în Băileşti 
am fost numa' patru, mama, tata, io şi sora mai mică, 
Samfira. Pă Iosif, fratele cel mare, l-o luat în armată şi l- 
o dus la război, iar Petrică o rămas la Turda la şcoală. 
Otilia era la Cooc, unde s-o măritat. Sofia era în Băileşti, 
era măritată, avea familia ei. Sora mai mică, Samfira, 
încă nu terminase şcoala. Ea o mai fost la şcoală şi după 
ce am ajuns în Băileşti, că era născută cu un an după 
mine. Cât am stat în Băileşti, Samfira o mai locuit şi la 
un preot din localitate şi o avut grijă de o nepoţică a lui. 
Popescu îl chema şi avea un băiat care era student la 
medicină. Mai târziu, după vreo 20 de ani, Samfira s-o 
întâlnit cu băiatu' la Turda. Ea lucra la un restaurant, iar 
feciorul preotului din Băileşti era medic tăt în Turda. 
Când o văzut-o o zâs: Nu eşti tu, Zaza? O recunoscut-o 

după atâta timp... 

în ce mă priveşte pă mine, ca să mă întorc la 
perioada de refugiu' din Băileşti, io am mai lucrat la 
curte alături de alte fete. Am şi o poză cu ele, pentru că 
am lucrat împreună până în '45, când ne-am întors 
acasă. Lucram la magazie, lopitam la cereale, să să 
aerisească ca să nu le mânce gărgăriţele. Lucram cu o 
lopată de lemn. Mai duceam apă cu găleata sau ajutam 
la treieratu' orezului. Boieru' ala avea semănat şi orez. 
Mai aveau la curte şi un fel de batoză, care mergea cu 
foc, nu ştiu cum îi spuneau oltenii, şi am mai ajutat şi 
acolo. Tăt pă moşia boierului, când o fost nevoie, am mai 
ajutat la descărcatu' sacilor de cereale. 

Oooo, era să uit să vă spun! în Băileşti o vrut să mă 
fure un băiat. Că acolo furau fetele, aşa era obiceiul. Era 
grădina publică, sau cum îi spunea, unde să duceau 
fetele la plimbare duminica. îşi puneau o floare de 
muşcată în păr şi mergeau la plimbare în grădina 
publică. Şi acolo m-o curtat şi pă mine un băiat. Atunci 
aveam 16 ani. Venea seara, săracu, şi când venea tata 
acasă fugea de la geam, că pândea pă la geam. Era 
orfan, numa' mamă avea, şi zicea către mama să mă lase 
în Băileşti. Da’ io n-aş fi rămas acolo... Doamne fereşte! 
Nu-mi plăcea obiceiul, nu-mi plăcea nici mâncarea care o 
făceau, borş şi peşte. Ş-apoi, p-atunci eram şi eu prea 
tânără, îmi venea greu să mă despart de mama că şi la 
19 ani mi-o fost greu. Da’ băiatu' era drăguţ. 

No, şi asta o fost în Băileşti. 


Ce s-a întâmplat cu familia dumneavoastră după 
încheierea războiului? 


în '45 când s-o dat Ardealu' înapoi la România, am 
primit ordin să ne întoarcem acasă. Ne-o dat iarăşi un 
tren special şi ne-o stabilit şi zâua când să fim la gară. 
Am plecat primăvara, am pă un caiet scrisă data exactă. 

Ne-am dus la gară şi apoi o săptămână am tăt venit. Tăt 
marfar era şi ăsta. Ne trăgea pă linie moartă în câte-o 
gară şi rămâneam acolo zile întregi. Prin gări era plin de 
armată. Erau ruşii. Nemţi erau în '40, când ne-am dus în 
refugiu. Iooi, ruşii o fost când ne-am întors. Noi, femeile, 
nu ne puteam cobori din tren că dădeau peste noi. Erau 
trenuri cu ruşi, cu armată rusească. Toată lumea să 
temea de ei. Erau duri şi răi. Doară şi în Băileşti, când o 
ajuns ruşii, ştiu că eram sus în magazie, s-o dus la conac, 
o intrat înăuntru şi pă geam o aruncat afară din camere 
toată mobila boierului. 0 făcut prăpăd! 0 venit acolo la 
curte, o luat un bou şi l-o tăiat. 0 făcut mare dezastru! 
Vă spun că, atunci când ne-am întors, nu am mai putut 
cobori din tren, să nu ne vadă ruşii. Nici o femeie nu o 
ieşit afară, numa’ bărbaţii mai mergeau. 

Trecând peste tăte peripeţiile astea, după cinci ani 
lungi şi grei de refugiu, ne-am întors acasă. Războiu', în 
tăt timpu’ ăsta nu s-o prea atins de noi. Ştiu atâta numa’, 
io eram mică, că avea tata pă front un nepot, pă la 
Odessa. Ştiu că făcea mama prăjituri, să ţină, să nu să 
strice, şi le trimetea pă front. Atâta ţin minte despre 
nepotu' ăsta a lu' tata. Pă front, după cum am mai spus, 
o fost şi frate-meu Iosif, da’ el o revenit acasă sănătos. 

No, şi când am ajuns în sat erau buruienile până la 
streaşină casei. Nu locuise nimeni acolo, era plin de 
şobolani, că depozitase cineva soia şi rumeguş în 
camere. Atuncea şobolanii şi-o făcut cuiburi. Să urcau şi 
prin pomi. Satu' era pur şi simplu ocupat de şobolani. Nu 
te mai puteai apropia de nimica. Tri săptămâni, că ştiu 
că era vară, am dormit în şură până când am zugrăvit. 
Căzuse tăt de pă pereţi, era dezastru. Dormeam în şură 
şi să urcau şobolanii peste noi. îi auzeam când trăgea 
porumbu' după ei prin pod. Mai târziu şi puii de găină şi 
de rață ni i-o cărat pă o gaură. Era turmă de şobolani! 
Oamenii o făcut o cursă care să desfăcea în două părţi şi 

băga acolo ceva şi aşa îl prindea. Apoi puneau un sac şi îi 
dădea drumu' în sac. Ca porcu zbiera! Da’ până când o 
pus otravă în tăt satu', lumea nu i-o stârpit. Aşa o fost. 

Totuşi, după cinci ani de zile, lumea să bucura că s-o 
întors în sat, că acolo îşi avea fiecare locul lui. O fost şi 
unii care nu s-o mai întors. O rămas prin alte părţi, în 
primul rând tineretu'. Că s-o căsătorit, sau s-o mai 
angajat prin fabrici, prin ţară şi atunci n-o mai venit. Da' 
aproape toţi s-o întors. Că la fiecare casă o venit câte 
cineva. N-o rămas case goale, da' aş minţi dacă aş spune 
că situaţia satului nu s-o schimbat. N-o mai fost aceiaşi 
oameni ca şi când ne-am dus. Din familia noastră nu ne- 
am întors decât patru: eu, soră-mea Samfira, mama şi 
tata. Frate-meu Petrică o rămas în Turda, iar Iosif nu 
revenise de pă front. Otilia care s-o căsătorit în Cooc, o 
rămas şi ea acolo împreună cu bărbatu-so. 

Pă urmă am început să muncim pământu' care îl 
lăsasem în toamna lu' '40. Că să ştiţi că lumea nu prea 
să ocupa cu politica. lo personal nu m-am interesat de 
treaba asta. Abia după ce m-am măritat, m-am luminat la 
cap cu politica. Noi, familia noastră, eram săraci. Atunci 
tata s-o angajat paznic în sat, de unde era plătit în 
cereale. Apoi, după ce o adunat cereale, le-o vândut şi o 
cumpărat două vaci mari pentru lapte şi să aibă cu ce 
lucra. Erau aşa de frumoase... Una o fătat doi viței, aşa 
era de mare. în orice caz, cu ce am mai avut noi, cu ce o 
mai primit tata de la pază, ne-am descurcat. Am dus-o 
mai greu până ce am apucat să ne facem prima recoltă. 
Că ne-am întors primăvara, în '45, şi atunci, vă 
închipuiţi, că nu aveam nimica. Via era nelucrată, 
netăiată şi erau acri tare strugurii, s-o sălbăticit. Era vie 
din asta nouă şi tămâioasă. 

în '47 s-o dus mama cu tata la munte, în Scărişoara 
Veche. Muriseră părinţii lu' tata şi fraţii lui i-o dat ceva 
vite. O fost o jurincă, parcă, şi o vacă, pă care le-o primit 

pentru partea lui de pământ. Cu moştenirea asta ne-am 
mai refăcut gospodăria. 


Teodor şi Maria Lazea — 
părinţii Lucreţiei Jurj 


Iosif Lazea ~ fratele 
Lucreţiei Jurj sora Lucreţiei Jurj 


Vana Sanfira — 


Lucreția Jurj și 
sora ei Sanfira - 1945 


ZILE ŞI NOPȚI CU SECURITATEA PE URME 


în '47 aveaţi 19 ani, vârsta la care, pe vremea aceea, 
fetele de la sat trebuiau să se mărite. Cum v-aţi căsătorit 
dumneavoastră? 


Chiar în '47, s-o dus şi mama la părinţii ei şi de data 
asta m-o luat şi pă mine. Am fost atunci şi la Ponor 
(comuna Răchițele)”, unde era o soră de-a lu’ mama. 
Comuna Răchițele aparţinea atunci, ca şi acuma, de Cluj. 
De fapt Ponoru' era între hotare. Era între Bihor, Cluj şi 
Alba. Acolo, în Ponor, l-am cunoscut şi pă viitoru' soţ, da’ 
nu mi-o plăcut cum era zona şi n-am stat în '47. Nu mi-o 
plăcut că-i munte şi io eram deja obişnuită la şes. Casele 
erau câte una, ici- colo. Erau tare rare, deşi unde locuia 
mătuşa, sora lu' mama, era lumea ca într-o gară. Lucrurile 
cum o fost? Mătuşa mea, Sanfira, era căsătorită cu tata 
viitorului meu soţ, Mihai. Da’ el nu era copilu’ mătuşii 
mele, era dintr-o căsătorie anterioară a viitorului socru. 
Deci, mătuşa mea, Sanfira Jurj, cum să numea după soţ, 
era mama vitregă a lu' Mihai. Pă tata lui îl chema Nicolae 
Jurj. El s-o căsătorit cu mătuşa după ce prima soţie, mama 
lu’ Mihai, o murit. Pă ea o chema Rafila şi o murit când era 
el mic. Până la urmă, atunci, prima dată, nu mi-o plăcut şi 
m-am întors acasă cu mama. Mătuşa ar fi vrut cu orice 
preţ să rămân şi să mă căsătoresc cu Mihai pentru că ea 
nu avea copii. Mihai, când l-am văzut în '47, mi s-o părut 
un băiat timid pentru că el nu era aşa umblat ca mine. Da' 
era foarte deştept. însă nici el nu o insistat foarte tare să 
rămân şi atunci m-am dus acasă. 

între timp el o plecat în armată. însă după un an, adică 
în vara anului 1948, iară m-am dus la Ponor. O venit şi 
acuma mama cu mine. Mama o rămas în Ponor până ne-am 
înţeles, că nu mă puteam despărţi de ea. Tăt încerca să mă 


îmbune: Că o să mai vină ei în Ponor, că o să mai mergem 
noi în Scărișoara Nouă. Aşa că de data asta nu m-am mai 
întors şi am rămas la mătuşa. Da' m-am dus că m-o tăt 
bătut mama la cap: De ce să fii tu săracă şi să suferi şi tu 
cât am suferit io? îmi 

spunea că ea o muncit aşa de mult şi să nu trăbuiască 
să muncesc şi io atâta. Că erau foarte bogaţi. Familia lu' 
Mihai era foarte bogată pentru vremea aia. Aveau şi slugi. 
însă trebuie să vă spun drept că acuma şi eu parcă am vrut 
să merg, nu o fost vorba atâta de insistenţele mamei. Nu 
puteau hotărî numa” părinţii. Ne-o întrebat şi pă noi dacă 
vrem. Nu o fost aşa că, vreţi nu vreţi, vă căsătoriţi. Aşa nu 
să putea. Oricum, Mihai s-o bucurat tare mult că m-am 
întors. Şi apoi, în '48, ne-am căsătorit. Da' nu ne-am 
căsătorit în Răchițele, ne-am dus în comuna Scărişoara 
Veche, în Gârda de Sus, că acolo erau rudele lu’ mama şi 
ale lu' tata. Am fost la popa Lelu, că el ne-o şi cununat. Tăt 
preotu' şi cu unu' de acolo din Scărişoara, la care nu-i mai 
ţin minte numele, ne-o fost nânaşi. Da’ trebuie să vă zic că 
nu tătă lumea o privit cu bucurie căsătoria noastră. 0 fost 
fete din Scărişoara care m-o invidiat rău. Erau fete bogate 
care ar fi vrut să să căsătorească cu soţu'. Da’, aşa o fost. 

Petrecerea de nuntă am făcut-o numa' aşa în familie, 
la socru-meu acasă în Ponor. Nu s-o ameţit nimeni că o fost 
numa' naşii ăştia doi, noi şi familiile. A fost o nuntă mai 
modestă, deşi aveam posibilităţi să o facem mai mare. Nu 
s-o dat bani la nuntă, că nu ne trebuia nouă bani. lo, şi 
după ce ne-am căsătorit, nu l-am întrebat niciodată pă 
bărbatu-meu: Unde îi salarul Nu m-o interesat de bani. Păi 
dacă să ducea mătuşa cu socru-meu cu două căruţe de 
scândură la Beiuş sau la Tinca, sau unde să ducea, veneau 
de acolo cu două căruţe de făină măcinată. Făină de cea 
mai bună calitate. într-o cămară aveam mai multe lăzi cu 
făină nulaş. Făceam aluat pă care îl coceam în tăvi. leşea o 
pâine foarte bună, moale, pă care o mâneam şi goală. 
Vinea câte un jendar de ăsta, sau miliţian, că din '49 o fost 
milițieni şi îi dădeam câte unu' de ăla, că aveam şi tăvi aşa 
mai mici, îl mânca tăt gol. 

Apoi ne-am început viaţa. însă în primele luni mi-o fost 
greu să mă adaptez cu viaţa de acolo de la munte. Tare, 

tare greu m-am obişnuit. Tăt zicea mătuşa că o să fie bine, 
că aşa şi pă dincolo. Am plâns foarte mult atuncea. 
Plângeam singură că mă simţeam străină. Io eram învățată 
din Scărişoara Nouă cu mulţi oameni şi aicea era numa' 
pădure. Numa’ că Mihai o fost un om care m-o înţeles şi m- 
o iubit foarte mult. Poate mai tare ca io pă el. Da' pă urmă 
mi-am dat seama de valoarea lui, am înţeles că-i foarte 
bun, că-i un om deosebit şi am ţânut foarte mult la el. Era 
un bărbat înalt, avea cam 1.80, faţa alungită, ochii albaştri 
precum ceru' şi păru' bogat. Era mai mare cu doi ani ca 
mine, să născuse în 1926. Nu vă pot spune datele lui 
exacte. Am avut certificatu' nost de căsătorie da' acuma nu 
îl mai găsesc. Era un băiat foarte, foarte deştept, chiar 
dacă avea numa' şapte clase. în armată o fost sergent. Am 
aici o poză a lui de când era în armată. Aici la Floreşti o 
făcut armata, lângă Cluj. Că şi comuniştii ăştia o vrut mult 
să puie mâna pă el şi să-l facă şef de Ocol Silvic. 0 fost 
chiar solicitat să meargă la instructaj. Eu cu mintea mea 
tăt zăceam să meargă. îi spuneau că o să-l ducă să-l facă 
mai mare, că îi foarte capabil. Da’ el o zis că nu mere, nu-i 
trebuie de la ei, de la comunişti, nici o funcţie. Era foarte 
credincios, era împotriva comunismului, nu-i accepta! Io 
recunosc că l-am sfătuit să meargă. N-o vrut. Nu ştiam eu 
ce planuri avea el. 

Am uitat să vă spun că după ce o venit din armată o 
fost angajat ca pădurar. Da’ înainte o urmat la Gilău” un 
curs de specialitate. 'Era o meserie pentru care prinsese 
pasiune de mic pentru că şi tată-sao fost tăt pădurar. 
Mihai o primit în subordine un canton foarte mare. 
Cantonu' de care să ocupa el era situat mai mult în partea 
Bihorului. începea de la casa noastră în sus. Erau pădurile 
mari şi erau împărţite pă cantoane. Aşa că în partea de 
păşunat avea mai mulţi bihoreni, da' o altă parte a 
cantonului era spre Scărişoara. De la Scărişoara veneau 
mulţi moţi la el să cumpere lemne. El, ca pădurar, marca 

pădurea care să putea tăia, că nu aveai voie să tăi orice. 
Când veneau după lemne, îi ducea unde era pădure 
marcată, că în fiecare an avea o porţiune de pădure unde 
marca. Atunci, în zona noastră, era la mare căutare 
lemnu' de molid din care să făcea scândură şi ciubere. 
Doage pentru ciubere făceau mai mult ăştia din 
Scărişoara. Le făceau vara, iar iarna lucrau la ciubere. Pă 
Someş şi pă Valea Bătrânii mai erau gatere speciale 
pentru tăiat scândură. Erau ale particularilor, erau 
construite de moţii de prin părţile alea. 

Şi noi aveam tri. Aveam unu' acasă şi două erau pă 
Valea Bătrânii. Era foarte înstărit socru-meu! V-am spus 
că pă mine nu mă interesau banii, habar n-am avut cât 
câştiga bărbatu-meu. Ce să mă intereseze, dacă tăt timpu' 
casa noastră era plină cu scânduri. La noi acasă erau 
scânduri ca într-o fabrică. Le vindeau pă la Beiuş, pă la 
Tinca, unde le transportau cu căruţa, da’ le mai vindeau şi 
direct de acasă. în câte-o noapte bărbatu-meu stătea până 
dimineaţă şi tăia scânduri. Iooi câte tăia! Câteodată, când 
tăia firezu' ăla, stăteam şi eu pă buştean şi mă uitam la ei 
cum lucră. Gaterele astea mergeau cu apă. Pentru cel din 
faţa casei era făcut un iaz din Someş, cam di-un metru de 
lat şi de-adânc. Apa care venea pă iaz, prin cădere, 
învârtea o roată mare, pă care erau fixate nişte palete din 
lemn. Aşa să punea în mişcare firezu'. lazu' trecea printr- 
o luncă frumoasă, cu iarbă şi plină de chimin. Gateru' de 
acasă n-avea decât o pânză. Cele două, de pă Valea 
Bătrânii, nu le foloseam numa’ noi, că-i lăsam şi pă alţii. 
La gatere nu aveam angajaţi şi nici nu luam bani de la 
oamenii pă care-i lăsam să le folosească. Tăt acolo mai 
făcea şi soţu' scândura, ca să nu mai aducă lemnele până 
acasă. Stătea uneori cu socru-meu şi noaptea să facă 
scândură, da' rar. Câtă ne trebuia nouă puteau face cu 
gateru' de-acasă. 

După ce ne-am căsătorit, ne-am stabilit în casă la 

socru-meu, care era prea mare, deşi erau înstăriți. Era o 
casă veche, bătrânească, care era folosită şi prin anii '60. 
Am auzât că un verişor al meu, care stă acolo ar mai fi 
modificat-o, da” eu nu ştiu ce-o făcut la ea. Atunci, sigur că 
aveam camerele noastre. Da' noi aveam de gând să ne 
facem locuinţă ori la Beiuş ori la Huedin. Ăsta era planul 
nostru, că nu vroiam să stăm tăt acolo. Vroiam să ne 
mutăm într-un orăşel şi să ne facem casa noastră. în 
gospodăria lu' socru-meu, care de acuma era şi a noastră, 
aveam mai multe vaci. Nu mai ţin minte exact câte, da’ ştiu 
că vreo patru-cinci erau întotdeauna cu lapte. Apoi mai 
erau viței şi vreo 20 de oi. în plus, mai aveam doi cai aşa 
de frumoşi, alb- gri. Aveam o servitoare care mulgea 
vacile, da’ şi o slugă care să ocupa de oi. Mai era şi bunică- 
mea împreună cu noi. Pă bunica o chema Paraschiva, da' 
ea nu stătea cu noi tăt timpu’, numa’ vara când venea cu 
vitele. Bunica locuia cu un băiat al ei în Scărişoara. 

Socru-meu era de loc din Mătişeşti, din zona Albacului 
şi mai avea fraţi şi în Poiana Horii. Eu cu ei m-am înţeles 
foarte bine de la început. M-au acceptat uşor, pentru că 
soacra era de fapt şi mătuşa mea, iar la socru-meu i-o 
plăcut tare mult de mine. Erau foarte credincioşi, numa’ că 
în sat nu era biserică şi din cauza asta nu prea puteam 
merge la slujbă. Trebuia să mergem până la Răchițele sau 
la Dâncuţa. 

în orice caz, socrii o ţânut atâta la mine că nu-mi 
dădeau nimic de făcut. Eram tânără, eram căsătorită de 
puţin timp, aveam tăt ce-mi doream şi tătă lumea mă 
iubea. Vineau de la Cluj turişti, avocaţi şi medici şi 
dormeau la noi, c-aveam o cameră. Veneau la pescuit şi îmi 
dădeau peştii să-i pun la afumat, că aveam şi o afumătoare 
de păstrăvi. Eu mă bucuram, că nu aveam aproape nimic 
altceva de făcut. Uneori mă plimbam pă luncă, singură sau 
cu Mihai. Mergeam călare cu caii şi-i duceam la păscut. 
Aveam doi cai, Voitor şi Suru, pă care îi călăream fără şă. 

Voitor era mai blând, da' mi-amintesc de Suru că avea o 
coadă stufoasă şi mergea cu capu' sus. Tare frumos era. 
Da’ pă el numa’ Mihai să urca. Pă mine nu mă lăsa că era 
prea sălbatec. Şi-i puneau şi la căruţă că erau mari. Cu ei 
duceau şi scândurile că erau foarte solizi amândoi. 

îl mai însoţeam pă bărbatu-meu, când să ducea la 
servici. Mergeam pă la stâne cu el. Că îmi plăcea când 
cântau fetele din tulnic, din bucium. Că erau şi fete pă la 
stâne. Tăt pă la colibe mâneam şi balmoş. Acolo la 
Scărişoara, în timpul verii, nu ştiu din ce dată, tăte vitele 
urcau la munte, la păşunat. Acasă nu le mai puteau ţine, că 
nu aveau unde să le păşuneze. în Scărişoara făceau numa' 
fânaţă. Şi atunci, de primăvara până toamna, pă timp de 
tri-patru luni, stăteau pă munte la colibă unde făceau 
brânza, un tu’ şi caşu'. La colibele astea ţâneau şi vitele. 
Da' de animale nu îngrijea nimeni. Mai mereau pă acolo 
prin pădure, strigau unv’ după altu', da’ nu grijeau de vite. 
La fel făceam şi noi. Le dădeam drumu”, să duceau singure 
pă câmp şi prin pădure. Seara, ne duceam după ele. Ştiam 
unde să mergem după ele pentru că pă una singură 
puneam un clopot şi tăte vitele să ţineau după clopotu' ala. 
Nu să împrăştiau. Iar seara trăgeau către 

casă. No, şi pă la colibe de astea erau şi fete tinere şi 
femei în vârstă. Din fiecare familie era cineva. Că într-o 
colibă erau mai multe familii, nu numa’ una. Fiecare avea 
într-o parte a colibii o bară unde erau tăt săculeţi cu caş, 
butoiaşe cu brânză şi cu unt. Da' produsele astea nu le 
ţineau acolo, pentru că săptămânal vinea cineva din 
fiecare familie după brânză, după unt, sau după. lapte. 

Şi noi aveam acasă o cameră numa’ cu brânză, lapte, 
smântână. Pă lângă ce făceam noi, ne aduceau şi ăştia de 
la stâne, ciobanii, câte un caş de cinci kilograme, ca o 
pâine. Tăiai câte o felie cum tai pâinea şi îl mâneai gol. Era 
un trai... Numa’ să poţi mânca. 

Apoi soţu' lua clopotele de la ciobani că intrau cu oile 
prin pădure pă unde nu trebuia. Şi vineau săracii şi să 
milogeau: Domnule, dă-mi că n-am, că-s sărac. Nu le dădea 
clopotele. Da’ eu, care eram dintr-o familie mai săracă, îi 
înţelegeam, mă duceam, „furam” clopotele şi le dădeam la 
oameni. Dacă el nu vroia să le deie, le dădeam io, că fără 
clopote nu puteau oamenii să grijească animalele. Că oile 
să ţineau după clopot şi dacă-i lua-i clopotu' le putea 
pierde. Da' nu mă certa. La fel, am învăţat să semnez în 
locul lui. Făceam şi eliberam foi de transport pentru 
lemne, că numai aşa putea să vândă omu' ciubere sau 
scânduri, dacă avea de la pădurar foaie că o cumpărat 
lemnu'. Acuma nu mai ţin minte, dar atuncea ştiam câte 
ciubere ieşau la un metru cub sau câtă cherestea. Atunci 
am învăţat, şi mi-o aprobat şi şefu' ocolului, că pot să 
eliberez foi de transport. Era greu pentru oameni, o zi 
întreagă veneau pă jos după un bilet de transport. Că 
bărbatu-meu de multe ori era dus toată ziua şi dacă venea 
omu' şi soţu' nu era acasă mai trebuia să şi aştepte. 
Dormea prin pădure, ce ştiu eu pă unde putea dormi până 
îşi rezolva problema, că noaptea nu putea să plece acasă. 
Da' după ce am primit aprobarea, vineau oamenii şi, care 
cum vinea, eu îi eliberam bonu' şi pleca. Erau foarte 

în ce fel aţi aflat dumneavoastră de familia Şuşman? 


De partizani, adică de oamenii care fugeau de 
comunişti, am auzit pentru prima dată de la socri. O fost 
vorba iniţial de Leon" şi de Gheorghe Şuşman:?... Trebuie 
să vă spun că în Apuseni au fost două grupuri de partizani 
Şuşman. 0 fost cei din Răchițele, cu care am fost şi noi, şi o 
mai fost Şuşmanii care au fost prinşi la Poşaga. Ăştia din 
urmă o fost Leon şi Gheorghe Şuşman, care de loc erau din 
satul Măhăceni!'?. Da’ cele două familii se ştiau. 0 soră de-a 
lu’ Leon Şuşman era învăţătoare în Răchițele şi aşa parcă 
s-o cunoscut. Traian Şuşman, băiatu' lu' Todor Şuşman din 
Răchițele, mi-o spus că sunt şi ceva neamuri, nu ştiu prin 
ce alianţă. 

De fapt, când o fugit, Leon şi Georghe, s-o dus pă la 
Răchițele la Todor Şuşman, bătrânu'. El i-o primit şi le-o 
spus: vă duceţi în Ponor la Nkolae Jurj, că-i om de- 
ncredere. Şi aşa o ajuns la socrii mei, încă din '46. Atunci 
Mihai avea 20 de ani. Ei o stat mult la Ponor, erau ca la ei 
acasă, la socri. Mai târziu părintele Ieronim", frate cu 
Leon şi Gheorghe, mi-o povestit de relaţia apropiată dintre 
ei şi Mihai. El zâcea că Mihai o fost elevu’ lu’ Leon, că 
umblau împreună pă Someş încoace-încolo şi că l-o instruit 
împotriva comunismului. Ieronim, cât o fost teolog 
mergea-n vacanţă la Ponor, la socrii mei, să-şi mai vadă 
fraţii care să ascundeau. Şi mătuşa îmi povestea despre 
Şuşmanii din Măhăceni. Spunea că au frate teolog, pă 
Ieronim. Mihai îl cunoştea bine, că o mâncat împreună şi-o 
fost pă Someş la pescuit. în anii următori, '47-'48, Leon şi 
Gheorghe o tăt venit pă la Ponor, da' io nu i-am întâlnit. 
Am aflat mai târziu că o stat pă la Poiana Horii şi pă la 
Mătişeşti. Din Poiana Horii o fost multă lume arestată 
pentru ei. Pă urmă s-o mutat în Valea Arieşului, la Poşaga. 

în '49 o venit iară. Atuncia am văzut io că ceva nu-i în 

ordine prin casă că tăt şuşoteau. Io ştiam deja că Leon o 
fost pe-acolo, că mai vorbeau de el şi spuneau că-i fugit. 
Mi-am dat sama că iar o fi venit. Tare supărată ieream că 


di ce nu vor să-mi spună, că doară şi eu vroiam să-i văd şi 
nu mai spuneam la nimeni. Ei, şi-aşa s-o întâmplat că 
mătuşa cu socru-meu trebuiau să meargă undeva, nu ştiu 
exact unde, iar soţu' era la servici. Chiar atunci Leon şi 
Gheorghe erau pă acolo şi n-avea cine să le ducă mâncare. 
Acuma cine să meargă? Atuncia o trebuit să-mi spună mie, 
că n-o mai avut ce face. Mi-o zâs 

Mihai: Te ducipă o cărare pân-acolo, într-un loc, unde o 
să te vadă ei şi-o să te strige. Aşa am făcut. Io până 
atunci nu i-am cunoscut. Când am ajuns la ei erau numa' 
doi, Leon şi Gheorghe. Leon era mai scund un picuţ, iar 
Gheorghe era “nalt şi solid. Un bărbat bine era 
Gheorghe. Leon, care o fugit primul, era avocat, iar 
Gheorghe pădurar sau tehnician, nu-mi mai amintesc. 
Asta o fost prima dată când le-am dus mâncare. Nu mai 
ţân minte exact ce le-am dus, da’ cred că mâncare de 
cartofi făcută de bunica şi lapte. Amândoi erau îmbrăcaţi 
gros, cu ceva şube, că noaptea dormeau afară-n pădure 
şi nu puteau să facă foc ca să nu fie descoperiţi. Atuncia 
nu am prea vorbit cu ei că mi-era ruşine. Dacă m-aş fi 
dus cu soţu', cu mătuşa sau cu cineva era altfel. Nici nu 
prea aveam ce să discut cu ei. M-o-ntrebat ei ce mai îi 
pă la noi, da’ nu prea multe. Erau oameni deştepţi, bine 
educați. Aveau şi arme cu ei, da’ n-am văzut decât un 
pistol mitralieră la Leon. 

Apoi m-am mai întâlnit încă o dată cu ei, tăt pentru 
mâncare. A doua oară ne-am dat întâlnire şi le-am dus o 
cană cu lapte, că o zâs să ne-aduci nişte lapte. Mi-o spus 
asta când i-am întâlnit prima dată. Acuma, a doua oară, 
i-am întâlnit pă altă potecă, că aveam noi o poiană cu 
fân pe-acolo şi am zâs că mă duc la adunat de fân. Şi-am 
dus cana cu mine. Un verişor care m-o văzut cu cana în 

mână, o zâs: Da' ce-i cu cana aia?Păi zâc am luat-o să 
aduc apă-n ia, da'n-am mai luat. Nu i-am spus că le-am 
dus lor lapte. Doară am ştiut că nu trăbă să spui la 
nimeni şi n-am spus. 

După asta o dispărut din nou din zona noastră. Să 
mai vorbea la noi în casă de ei, da' pă mine nu mă- 
nteresa şi nu-ntrebam nimic. Sigur că socrii îi susțineau, 
erau de părerea lor, şi erau de acord cu ce fac. Că să tăt 
pregăteau că dacă să-ntâmplă să vină americanii să facă 
o revoluţie, o revoltă. Âsta o fost scopu’ cu care Leon şi 
Gheorghe o umblat pă sate!. Treptat, cred că şi-o dat 
seama că nu mai e nimica de toată povestea asta cu 
americanii. 

Ca orientare politică n-aş putea spune multe lucruri 
despre Şuşmanii din Măhăceni, da’ este posibil să fi fost 
cu legionarii. Un frate de-al lor fusese legionar şi o fost 
împuşcat în timpul rebeliunii. L-o împuşcat c-o fost 
legionar. Cât despre socru’ meu, el nu era de 

partea legionarilor. Ştiu că era contra comunismului, da' 
nu era cu legionarii. Asta a fost activitatea anticomunistă a 
familiei soţului meu: legăturile pă care le-o avut cu Leon şi 
Gheorghe Şuşman şi cu Todor Şuşman din Răchițele. Pă 
atunci lumea nu prea era cu politica. Nu era aşa 
emancipată ca şi-acuina. Pă oamenii de-acolo de la munte 
puţin îi interesa. Problema lor era să aibă ce mânca. 

Să ajung la ai noştri, la Şuşmanii din Răchițele. Ei îl 
ştiau pă socru-meu, pă Nicolae Jurj, încă înainte de a fugi 
pă munte. Veneau destul de des pă la noi până s-o făcut 
partizani. Apoi în '48 o apucat să se ascundă, da’ până prin 
'49 o mai trecut pă la noi. în primii ani nu erau chiar aşa 
urmăriţi. îi vedea lumea că pescuiau pă Someş şi că 
veneau la noi. Mi-amintesc c-o venit odată, în '48, Todor 
Şuşman cu Petre Purcel, tăt din Răchițele, la pescuit. Io 
eram deja măritată în Ponor. De-atuncia-l ştiu pă Purcel, 
că ăsta-i ducea raniţa lu’ Şuşman. Din faţă nu l-am văzut, 
numa’ de departe, da'-mi amintesc că era un om înalt şi 
solid. După aia Purcel şi-o stricat relaţia cu Şuşman. Todor 
Şuşman, o venit în continuare pă la noi, da' i-o nu l-am 
băgat în samă. Auzeam că-i Şuşman de la Răchițele, da’ pă 
mine nu mă interesa. 

Trebuie să vă spun că bătrânu' Şuşman era un om 
aparte pentru vremurile alea. Pă nevastă-sa o chema 
Ecaterina şi aveau împreună cinci copiii: Todor, Visalon, 
Traian, Emil şi o fată, Romulica. Şuşman avea o situaţie 
materială foarte bună, avea măsele din aur şi era îmbrăcat 
în haine de oraş. Şi băieţii lui umblau tăt în haine de oraş. 
în haine ţărăneşti n-o umblat nici el, nici feciorii. Doară el 
fusese mulţi ani primar în Răchițele, omu’ de frunte al 
satului. Era un bărbat foarte hotărât şi foarte cultivat. Era 
bogat, cu avere mare. Avea prăvălie, stupi, grădină cu 
pomi, pământ bun, avea casă mare. Avea o gospodărie 
destul de frumoasă. Eu n-am văzut-o niciodată de aproape, 
da' când am trecut pă-un deal mi-o arătat-o Mihai: Acolo-i 

casa lu'Şuşman. Era pă-un deal casa lor. Cred că avea şi 
gatere, da’ el nu prea să ocupa cu scânduri. Lui îi plăcea 
să vâneze. Lumea îl respecta şi ce făcea Şuşman, făceau şi 
ei. Erau foarte bine văzuţi, ca familie, că oricine avea o 
problemă Şuşman foarte repede o rezolva, între războaie s- 
o întâlnit cu Regele*, o fost până la Viena de o recuperat 
pădurile oamenilor de la grofii maghiari. Era un om pă 
picioarele lui şi satu' să mândrea cu el. Da' aşa cum are tăt 
omu' duşmani în sat, aşa avea şi el. Suciu Paşcu, tăt din 
Răchițele, care era şi el un om înstărit, era duşmanu' de 
moarte a lu' Şuşman. Da' io nu ştiu ce era între ei, ce- 
aveau de-mpărţit.. Apoi Paşcu Bonţii, că aşa îi zicea în 
Răchițele lu’ Suciu Paşcu, s-o dat cu comuniştii şi, cum 
ăştia o fost mari şi tari, o-nceput să-l pistoneze, să-l 
persecute. De aia o trăbuit să plece pă munte împreună cu 
băieţii lui, pentru c-o fost persecutați. I-o luat şi pă cei doi 
mai mari, pă Visalon şi Todor, că o avut şi ei probleme. P- 
ăia mici nu i-o luat c-o zâs că-s şi minori... 

Şuşman nu tăcea, să răfuia cu oamenii comuniştilor, 
vorbea contra lor şi nu l-o putut face să trecă la ei. O fugit 
el astăzi, o mai fugit mâine, o mai dispărut de acasă. Când 
mai pleca Miliția să ducea pă la ei, că de arestat nu l-o 
arestat. Pă urmă când o văzut că nu mai poate... atuncia 
nu s-o mai arătat în sat. O-nceput să plece de-acasă prin 
'“47-'48, da’ prin '49 povestea o devenit tăt mai serioasă. 
De suferit o avut şi familia, cei rămaşi acasă. îi tăt şicanau 
şi-i hărţuiau. Să ducea Miliția şi Securitatea la ei, şi-i 
arestau pă cei rămaşi acasă, pă copiii mai mici, îi ţâneau 
pă la post. Aşa s-o întâmplat cu Traian, cu Milu, cum îi 
zăceau la Emil, da’ şi cu fata, cu Romulica. Traian o fost 
chiar plecat pă munte şi o stat o vreme ascuns. Pă el l-o 
prins repede la Padiş, undeva pă Vlădeasa. L-o arestat şi l- 
o condamnat, după câte ştiu, la un an jumate de 
închisoare. După ce l-o eliberat, l-o trimis pă Bărăgan 
unde o stat cu domiciliu obligatoriu, vreo trei ani. Pă 

nevasta lu' Şuşman, pă Ecaterina, n-o arestat-o niciodată, 
poate că o mai fi dus-o la Postu’ de Miliție din Răchițele, 
unde o fi fost anchetată şi bătută. Da' ea, săraca, n-o 
rezistat mult, o murit în '49, o murit de supărare. O luat-o 
Dumnezeu repede ca s-o scape de năcaz. Când o 
înmormântat-o, atâta Securitate o fost la ei acasă... S-o 
pregătit să-i aresteze că o crezut că o veni Şuşman cu 
feciorii la înmormântare. Ei nu s-o dus şi cred că le-o fost 
tare greu. N-o fost nici unu. Nici măcar pe-aproape să 
vadă nu s-o putut duce, atâta Securitate o fost. 

Mihai îi ştia bine pă Şuşmanii din Răchitele. De fapt, 
până în '49, bătrânu', cum v-am mai spus, tăt vineau pă la 
noi că nu era aşa strict controlul Securităţii. însă şi după 
ce o început să se ascundă mai tare, Mihai o continuat să 
ţână legătura cu ei. Făcea treaba asta în secret că era-n 
servici. Cum ar veni, legăturile nu erau pă faţă, că din '49 
şi mai ales din '50 pă Şuşmani din Răchițele n-o mai putut 
să-i prea vadă lumea. Nu mai puteai să ai legături cu ei în 
văzu” lumii. în afară de faptu' că să întâlneau, nici io n-am 
ştiut atunci prea multe de legăturile lor. Am aflat după 
aceea ce planuri aveau. Se-ntâlneau de prin '49 pentru a 
organiza un grup subversiv ca să ajute populaţia, în caz că 
s-ar fi ivit o ocazie favorabilă, să să răscoale să deie 
comunismul jos. Ăsta le era gându', să atragă cât mai 
multă lume de partea lor. Sigur că Mihai vorbea numa’ cu 
oameni care erau de-ncredere şi le spunea ce aveau ei de 
gând să facă. Şi-i îndemna pă fiecare să-şi procure armă, 
sau ce le trebuie, şi la un semn al lor să se-adune toţi şi să 
lupte. Acest lucru însă trebuia făcut fără să să ducă pă 
munte, unde era greu de supraveţuit într-un grup foarte 
mare. Fiecare trebuia să aştepte la casa lui, iar în caz că 
izbucneşte ceva, undeva, să vie şi ei de ajutor. Aveau şi un 
semnal, da’ io nu-l ştiu. Mihai o vorbit de planu’ ăsta mai 
mult cu oameni care erau în cantonul lui, de prin 
Scărişoara, Mătişeşti, Poiana Horii, că unde stăteam noi nu 

era sat să aibă oameni cu care să vorbească. l-o mai fi 
contactat şi pă unii din partea Beiuşului, care rămâneau 
vara acolo pă munte. Da' cei mai mulţi erau din Scărişoara. 
Oricum, el ţinea totu' în mare secret. Nu vorbea nici cu 
mătuşa, nici cu tată-său. lo ştiam că se întâlneşte cu 
Şuşmanii din Răchițele, da’ atunci nu simţeam că ar fi un 
pericol în asta. Cunoşteam că să întâlnesc, chiar şi în ce 
zonă, da' nu dădeam importanţă. Probabil că şi Leon 
cunoştea planu' ăsta, mai ales că în '49 o venit şi el cu 
Gheorghe în zonă. No, şi situaţia asta o durat până-n '50, 
când cineva l-o reclamat la Securitatea din Câmpeni 
despre ce are de gând să facă. Nu ştiu cine a fost, poate 
vecinu' sau cineva din Scărişoara... Niciodată n-am aflat 
cine-o fost... trădătoru'. 

Anticipând derularea evenimentelor, am dori să 
descrieţi împrejurările în care Mihai s-a alăturat celor din 


grupul „ Şuşman ”, 


Numa” bine într-o noapte ne-am trezit cu şeful politic 
al Ocolului Silvic Gilău, Alexandru Lipan şi vreo trei-patru 
securişti de la Câmpeni, toţi îmbrăcaţi civil. Când au 
apărut ei acolea, înăuntru-n cameră, io nu mi-am dat 
seama ce-au cu el, n-am ştiut ce vor. Erau înarmaţi, da' 
erau civili. 0 venit şi i-o cerut la Mihai să le deie arma. Că 
Mihai, cum era pădurar, avea armă de la servici. De fapt, 
el avea mai multe arme, da’ nu acasă, pentru că le ţânea în 
pădure, într-o scorbură. Acolo ţânea armele. Atuncia el o 
zâs că să duce în camera din spate s-aducă arma. Şi dus o 
fost... Şi-o luat arma şi ce-o mai avut el acolo, o sărit pă 
geam şi-o plecat în pădure. 0 mers la Şuşmani, la cei din 
Răchițele. Noi stăteam în prima cameră şi tăt aşteptam să 
vie. N-o mai vinit, nu s-o mai întors. Ăştia s-o alarmat că di 
ce nu vine şi m-o trimis pă mine să văd ce se-ntâmplă. 
Când am ajuns geamul era deschis şi el nicăieri. 0 început 
să se frământe şi să mă întrebe că: Unde-i?Unde s-o 
ascuns? lo le-am răspuns, oarecum mai ironic: Ce ştiu io 

unde-i că nu s-o mai ascuns de când îi cu mine, ca să ştiu 
unde s-ascunde. No, şi-apoi o stat la noi acasă până s-o 
făcut ziuă. Că vara repede să face ziuă. 0 făcut un pic de 
percheziţie şi dimineaţa m-o luat pă mine şi pă soacră-mea 
şi ne-o dus cu ei la Câmpeni. Ne-o urcat în maşină, că 
aveau o maşină de-asta IMS, şi ne-o dus. lo eram destul de 
liniştită, nu eram speriată şi trebuie să recunosc că atunci 
nici nu o fost violenţi cu noi, nu ne-o bătut. Asta s-o 
întâmplat într-o noapte din august 1950. Nu-mi amintesc 
cu exactitate nici data, nici ora la care o dat buzna în casă, 
însă ştiu că aşa o început calvaru' pentru noi. 

La Câmpeni, la Securitate, pă mine şi pă soacră-mea 
ne-o ţânut două zile. Nu ne-o băgat în celule şi ne-o lăsat, 
oarecum, destul de libere. Stăteam prin grădină şi prin 
livadă, că aveau o livadă cu fructe acolo. La anchetă, că 
ne-o şi anchetat, o zâs că să-i spunem lu' Mihai, 

să-i dăm sfaturi să să predea, că n-au nimic cu el, că 
numa' vor să-i ieie ceva declaraţii despre ce spune lumea. 
Palavre de-a lor... Ce era să le spun? Bine, aşa o să fac, am 
zâs. Atunci am şi aflat ce plănuiau ei, Mihai şi cu Şuşmani 
Mi-o spus cei care m-o anchetat că organizează un grup 
subversiv pentru a pune la cale o răscoală. M-o şi întrebat 
cu cine o avut legături şi înţelegeri, cu cine şi ce o 
organizat. Da' io nu ştiam. De fapt, chiar dac-aş fi ştiut, 
parcă le-aş fi spus... 

A treia zi ne-o lăsat şi ne-o dus acasă. Da' mie mi-o 
spus să nu părăsesc casa, să nu plec nicăieri. Şi-atuncia n- 
am plecat, câteva zile, după care mă mai duceam prin 
pădure, că nu stăteau securiştii tăt acolo. Mai tăt vineau 
pe-acasă pă la noi, da' nu să purtau rău, nu mă bruscau. 
Mă-ntrebau dacă nu ştiu nimica despre soţ şi io le 
răspundeam că nu ştiu nimica, nu l-am mai văzut. Mai 
întrebau şi pă vecini, pe-acolo, da’ nu vinea nimeni să ne 
spună aşa ceva. Nu-ndrăznea nimeni să vorbească cu noi. 
Acasă n-aveam pază, da' cred că ne supravegheau ei de 
undeva. Mai stăteau şi pă la pândă că îi mai videam ici- 
colo. Io totuşi m-am dus la ei în pădure, la Mihai. Am ştiut 
io pă unde să mă duc ca să nu-mi poată da' de urmă 
securiştii. Că nu puteau ei pune om la fiecare colţ, iar dacă 
vineau numa' pă drumu de lângă apă o puteau face. în 
plus, când vineau io ştiam, că mai în jos de noi erau case, 
şi cei de-acolo ne-anunţa că vine Securitatea sau vine 
Miliția. Trimiteau vorbă pă cineva că uite, iară vine Miliția, 
sau îs în zonă securiştii. Şi-atuncia io căutam momentu' 
potrivit şi îi anunţam pă partizani. Bărbatu-meu, Mihai, 
avea o verişoară Verginica Han, noi îi ziceam Jenica. Ea 
stătea mai în jos decât noi, pă lângă apă, şi atuncia când 
venea Securitatea spre noi cânta din bucium. Ei nu-şi 
dădeau seama de ce cântă Jenica din tulnic, da’ io ştiam că 
Securitatea îi prin zonă. 

Revenind la Mihai, în noaptea în care o venit să-l 

aresteze, o fugit şi s-o dus direct în pădure la coliba unde 
erau Şuşmanii. îşi făcuseră o colibă într-un loc la care 
oamenii îi zăceau Dealu Humpleului. Mihai ştia dinainte 
unde stăteau ascunşi. Acolo stăteau, îşi găteau, mâncau, 
dormeau, făceau tot. Acolo îi întâlneam şi eu când mă 
duceam la ei. Era departe de casa noastră, da’ mă duceam. 
Nu stabileam dinainte zâua, că vezi că vin aunci, că nu 
ştiam nici eu când scap şi pot să mă duc. Nici nu mă 
gândeam că mă denunţă vreun vecin, sau altcineva, că 
după ce intram în pădure nu mă mai putea vedea nimeni. 
Oricum şi ei erau prevăzători, partizanii, că aveau pază. 
Era unul dintre ei totdeauna de pază. Io când mergeam la 
ei le duceam mâncare, stăteam un pic cu ei şi plecam. Le 
duceam brânză, slănină, lapte, smântână... Făceam şi 
mâncare gătită. Aşa să bucura Mihai când mă vedea... Da' 
când eram eu de faţă nu discutau despre planurile lor, mă 
întrebau numa’ despre ce să mai aude, ce mai este prin sat 
şi mă încurajau să nu-mi fie frică. Mihai era puţin mai 
speriat, trebuia io să-l încurajez pă el. îi zăceam să nu să 
teamă, să nu să teamă, că acuma, o dată ce-o intrat în hora 
asta, trebuie să joace mai departe. Că nu mai e mult până- 
n toamnă, până-n primăvară, până... îi tăt zăceam că nu-i 
mult şi gata, pică regimul. Asta o fost toată lozinca. Asta 
le-o ţânut, şi ne-o ţânut, şi de foame şi de oboseală şi de 
tăt. Nu-i mai interesa nimica numa’ că nu mai e mult. 
Ş-apoi până în octombrie, timp de două luni de zile, m- 
am tăt dus cu mâncare la ei, da' nu am rămas niciodată 
peste noapte. După două luni, m-am dus şi am rămas 
definitiv. Ştiu că o fost în octombrie, da’ nu mai ştiu ce zi o 
fost. Am rămas că simţeam că nu să mai poate şi că o să fiu 
şi eu arestată. Că o zis şeful ocolulului către cei de la 
Securitate că să mă ţină sub supraveghere că mă iubeşte 
soţul şi pentru mine vine acasă. Pentru mine să predă. 
Doară mi-am dat seama că ei m-o lăsat pă mine liberă ca 
să-i prindă, ca să poată ajunge la Şuşmani şi la Mihai. De- 


130 _ Cornel Juriu + Cosprin Budeancă 

aia mi-o şi spus că n-am dreptul să părăsesc casa. Odată 
le- am spus să mă lase să mă duc la mama şi-o zâs că n-am 
dreptu' să plec de-acolo. Atuncia am ştiut că mă ţin pă 
mine un timp, până când văd dacă îi prind sau nu şi pă 
urmă o să schimbe metodele. Mi-am dat seama că o să mă 
forţeze, o să mă strângă cu uşa să spun. Eram sigură că 
nici eu nu voi scăpa, că o să mă aresteze să spun unde 
sunt. Pentru că ei bănuaiu că io ştiu unde îs ascunşi. 
Atuncia m-am gândit că prea multă lume ştiu şi dacă m- 
arestează oi ajunge să spun pă cineva, că nu eram sigură 
că voi putea rezista la chinurile la care m-ar pune. Ştiam 
ce se-ntâmpla în Răchițele, câtă hune era arestată şi cât îi 
chinuia şi mi-am zis că decât să-i spun şi pă alţii mai bine 
mă sacrific pă mine. M-am gândit că decât să fiu arestată 
mai bine mă duc şi stau cu ei. Aşa am luat hotărâre că nu 
mă mai întorc acasă şi rămân cu ei. M-am hotărât să 
mergem amândoi pe-acelaşi drum şi-am rămas acolo cu el. 
Bătrânu' Şuşman n-o prea fost de acord, pentru că zâcea 
că-i păcat să renunţ la libertate şi să iau drumul codrului 
că îs prea tînără. Şi loan Ciota!*, care o fost tăt în grup, 
era de aceeaşi părere că nu merită să mă sacrific şi io, că 
pentru o femeie îi mai greu, îi frig şi poate-i încurc dacă o 
să fie înconjurați... Da’ nu m-au convins ei şi io tot am 
rămas. Mihai n-o zâs nici aşa, nici aşa. Nu m-o obligat să 
rămân da’ nici nu mi-o zâs să mă întorc. 0 lăsat să fac cum 
vreau io. La fel, când m-am hotărât să fiu alături de Mihai 
le-am spus la bunica şi la mătuşa Sanfira că io plec. Ele n-o 
fost de acord, o zâs că să nu mă duc, că ce-o să fac io pe- 
acolo. Da’ io eram hotărâtă şi le-am zâs: Mă duc!Și am 
plecat. N-am kat cine ştie câte lucruri. Ce iera pă mine, 
încă ceva şi gata. Nici mâncare nu am luat că aveau ei 
acolo. Aşa am plecat pe munte. Asta o fost părerea mea şi 
nu m-o putut da’ înapoi nimeni, că io nu vroiam să mă 
despart de Mihai. 

Se cunoaşte că în multe cazuri rezistenţa activă sau 
pasivă faţă de comunism a fost provocată şi întreţinută de 
speranţa înlăturării regimului comunist din România 
printr-o intervenţie militară occidentală Său americană. Ce 
a însemnat pentru voi cei din grupul „Şuşman” speranţă 
„ venirii americanilot”? 


Păi asta a însettinat totul pentru noi. Pă bâza asta am 
luat - nu numa’ noi, că şi alţii - drtimu' codrului. Pentru că 
să zâcea Câ du mai e mult şi „vin americanii”, că nu ne 
lasă. Era Leon Şuştiian, care din '46 o tăt venit pă la 
socrU-meu. La socru-meu o mai stat şi judecătoru' care o 
judecat-o pă Ana Pauker. 0 fost şi el un timp fugit cât o fost 
Ana Pauker la putere, după aia s-o predat. Din păcate, i-am 
uitat numele. Şi ei povesteau ce au de gând să facă, 
vorbeau de „venirea americanilor”. 

Mai ascultam şi noi la radio, mai ales după ce am fugit 
de acasă. Noi am avut radio pă munte. Ni l-o dat Ana şi 
Mircea, sora respectiv cumnatu lu' Mihai, în toamna lu' 
1950. Nu mai ştiu ce marcă era, da’ mergea cu baterii şi l- 
am avut până în '52. Aşa că ascultam tăt timpu” ştirile de 
la Europa Liberă, în fiecare seară. îmi amintesc că 
primeam mesaje de încurajare. Ne spuneau că nu mai e 
mult, să avem răbdare că vom fi sprijiniți. Apoi din '52 am 
rămas fără radio că am fost obligată să-l las jos ca să pot 
sări un gard când ne-o înconjurat în Dealu Boţii!. După '90 
o venit cineva din Mărgău la mine şi mi-o zâs: Nu ştiu cine 
din Dealu Boţii o zâs către mine că o găsit un radiou lângă 
gard. Atunci i-am spus: Jo l-am lăsat că nu mai puteam 
trece gardu’ cu el. Şuşmanii nu aveau radio, al nostru era 
singurul. D-apoi ei mergeau în fiecare seară în sat, în 
Răchițele. Aflau de acolo ştirile. 

După '52 numa’ de la oameni mai puteam să obţinem 
ştiri, întrebam pă unde ne mai întâlneam cu oameni, cu 
cunoştinţe de-ale noastre, ce mai ştiu. Apoi cu câţi oameni 
ne întâlneam, tăţi ne spuneau că nu mai e mult, să avem 

grijă să nu ne prindă. Că nu numa’ noi care eram partizani, 
tăţi oamenii să gândeau la „venirea americanilor”. Tătă 
lumea aştepta să vie... Nici populaţia de pă sate nu mai 
putea suporta atâtea cote şi atâta constrângere. Nu 
aşteptam noi mai cu sete să vină americanii pă cum 
aştepta populaţia. Tăţi ziceau că nu va mai ţine mult 
regimu', că România va fi eliberată, că nu ne vor lăsa 
americanii sub comunism. De aia am şi putut rezista că ne- 
o sprijinit lumea de pă sate cu mâncare, cu haine cu 
adăposturi. Au făcut-o că aveau aceleaşi speranţe ca şi noi. 
Oamenii ne-o susţinut cu tăt sufletu'. Cu oricine ne-am 
întâlnit în munţi ne-o ajutat. 

Şi-atuncea am vrut să ţânem legătura cu cât mai mai 
multă lume, ca atuncea când „veneau americanii” să fim 
pregătiţi. Adică în situaţia în care începea un conflict noi 
trebuia să acţionăm în teritoriu, prin sate. Trebuiau să 
ocupăm satele să-i dăm la o parte pă comunişti şi să luăm 
puterea. Să facem sabotaje nu ne-am gândit. Asta era ţinta 
noastră dacă „veneau americanii”, să adunăm cât mai 
multă lume şi să ocupăm satele. Misiunea asta o avut-o şi 
Mihai, că el fiind pădurar şi având cantonu' de pădure 
foarte mare, o avut relaţii cu foarte multă lume din 
regiunea Bihorului şi a Câmpeniului. 

Oamenii veneau să cumpere lemn, să facă scândură şi 
atunci în care mai avea încredere le mai vorbea: Uite ce 
avem de gând să facem... Sigur că dacă „veneau 
americanii”, nu veneau pă cale paşnică. Ar fi venit probabil 
cu forţa, şi-atuncea trebuiau şi forţe'din-năuntru ca să 
ajute. Noi de asta ne pregăteam ca să ajutăm la doborârea 
conducerii de atunci, a comunismului. Cu scopu' ăsta am 
fugit, da’ nu numa’ noi, că täte grupurile din munţi. Ne 
gândeam să ne organizăm, iar dacă vin să-i ajutăm, că nu 
ar fi putut singuri. Speranţa că nu va ţine mult pentru că 
vor „veni americanii” şi ne vor elibera ne-o dat curaj. 
Pentru a putea aplica planul ăsta ne-am făcut rost şi 
de arme. Aveam grenade, ZB-uri, carabine, arme de 
vânătoare, pistoale mici. Arme într-un număr mai mare 
aveau Şuşmanii. Nu le puteau purta pă tâte cu ei şi 
atuncea le mai puneau prin scorburi prin pădure. N-o fost 
greu să facem rost de armamentu' ăsta că erau arme 
destule după război. Cine o vrut să-şi procure arme o 
putut, că o fost. După aia o dat ei ordin, guvernu’, ca 
lumea să predea armele, da’ nu toată lumea le-o predat. 0 
mai rămas pă la casele oamenilor. Până la urmă nu o fost 
prea multe ocazii în care să folosim armamentu' pă care îl 
aveam. Mihai o avut un ZB, o carabină, puşcă de vânătoare 
şi pistol mic. El m-o învăţat să desfac o armă, să o ung, să 
o curăţ şi să bag cartuş pă ţeavă. îmi plăcea să mă ocup de 
întreţinerea lor. Ne-aşezam pe-o stâncă, undeva la soare şi 
stăteam acolo. Ce să fac o zi întregă? Uneori, aşa în joacă, 
mai trăgeam şi eu, da’ numa” cu arma de vânătoare, că nu 
făcea aşa mult zgomot ca şi carabina. Cu carabina n-am 
tras. Nici Mihai nu prea trăgea, numa’ când împuşca ceva. 
Nu prea stricam cartuşele, că nu aveam aşa multe. Cartuşe 
pentru puşca de vânătoare mai făcea şi Mihai. Când eram 
acasă, înainte de a fugi, mai făcea împreună cu socru-meu. 
Aveau amândoi arme de vânătoare şi îşi făceau, că aveau 
nevoie. îi tăt vedeam că lucră pă masă, cu alice, cu praf de 

puşcă. Toată zâua motroşau acolo la masă. Aşa că nu pot 
spune că-mi erau străine armele când am plecat pă munte. 

Apoi în privinţa americanilor am tăt aşteptat că or 
veni, că or veni, până când n-o mai venit. Noi nu ştiam că 
deja eram vânduți. D-apoi, dacă am văzut că nu mai vin 
atuncea... Mai erau şi momente când eram disperaţi. Toţi 
eram necăjiţi câteodată, da’ mai mult bătrânu' şi Visalon. 
Să cam săturaseră de atâta suferinţă şi atâta mizerie, de 
dormit pă pământ, de fugit de colo-colo. Nu ştiam cât vom 
mai rezista. Ne-am gândit şi să plecăm din ţară. Vorbeam 
să ieşim prin Sârbia. Da' nu puteam să ne apropiem de 
graniţă, că nu aveam acte, nu aveam nimic. 


Când v-aţi hotărât să vă alăturaţi dumneavoastră 
grupului, în ce loc erau? 


Atunci erau tot la coliba din Dealu' Humpleului. La 
colibă, acolo, am stat mai mult. Până în '51 nu am avut altă 
ascunzătoare şi ăsta o fost şi locu’ de întâlnire până în '52, 
când ne-am despărţit. Coliba era într-un loc bun de 
ascunzătoare, unde nu riscam să fim văzuţi. Adăpostu' era 
cam cât o cameră şi avea un acoperiş ca un coviltir, făcut 
cu crengi, cu frunză şi cu verdeață. Nu avea pereţi laterali, 
numa' deasupra acoperişu', ca să nu ne plouă. Pă jos n- 
aveam nimic pus, nici frunze nici crengi, nimic. Ne-am 
gândit că e mai bine aşa, în caz de ceva, dacă ne-ar fi 
descoperit, să-l putem repede camufla, în plus, coliba nu o 
foloseam numa' dacă ploua sau era vreme rea. Dacă era 
vreme bună nu dormeam acolo, că erau copaci cu crengi 
lăsate în jos, păhuiet din ăsta, şi acolo sub el dormeam. 
Adunam frunze, le puneam într-o groapă, ne făceam ca un 
pat şi acolo dormeam. în adăpost în general nu să prea 
dormea. Nici nu prea avea cine să doarmă, că băieţii nu 
prea stăteau pe-acolo, că plecau seara şi vineau dimineaţa. 
Zâua dormeau şi ei pă unde-apucau. 

Locu' unde era amplasată coliba era foarte bun, 

aproape de Someş, nu sus în munte. Era un loc bun că 
Securitatea ne căuta mai mult pă sus. Ne căutau mereu. 
Da' noi stăteam mai pă jos, pă unde nici nu bănuiau ei c- 
am putea fi ascunşi. Acolo erau puţine case şi răsfirate. 
Printre ele era şi casa lu’ Han, unchiu' lu’ Mihai. Cum v-am 
mai spus, el era frate cu mama lu' bărbatu-meu. El ne-o 
alimentat mult şi tăt prin intermediul lui ne întâlneam 
primăvara. Casa lu' Han nu era departe de coliba noastră 
şi atunci când apărea Miliția sau 

Securitatea în zonă, Jenica, fiica lui, să urca sus pă un 
coteţ şi cânta din tulnic. Ne dădea de vestfe că să apropie 
un pericol şi, imediat ce auzeam, camuflam repede ce era 
acolo şi ne pregăteam imediat de fugă. Ne-o fost de mare 
ajutor Han şi cu familia lui... 

Aşa că după ce am ajuns io pă Humpleu numărul 
nostru, al celor din grupu' „Şuşman” o ajuns la opt. Eram 
împreună Şuşman cu băieţii, Todor şi Visalon, Ioan Ciota, 
Nuţu Bortoş!”, Gheorghe Mihuţ, soţu' şi cu mine. lo am 
fost a opta. 0 dată cu Şuşman o plecat şi Nuţu Bortoş. Ei 
erau prieteni şi din cauza asta l-o persecutat şi pă el. 
Securiştii l-o obligat să fugă. Apoi, tăt cam în '49-'50 li s-o 
alăturat loan Ciota din Călata, da io nu ştiu ce motiv o avut 
el să plece. După ei o plecat soţu-meu şi Gheorghe Mihuţ. 
Mihuţ şi Bortoş erau amândoi din Răchițele. Nici motivele 
care l-o făcut pe Mihuţ să plece pe munte nu le ştiu. Cred 
că o vorbit sau o făcut ceva ce nu trebuia. Pă el l-o mai 
arestat şi l-o mai bătut de câteva ori şi înainte. Şi când o 
scăpat odată de la arest, n-o mai stat să-l mai prindă. Mai 
târziu o venit şi fratele lu’ Mihai, Oneţ Roman. Foarte bun 
băiat era el. Când am ajuns la ei, erau cu toţii foarte 
obosiţi şi descurajaţi. Parcă nu mai credeau nici ei că să 
mai poate schimba ceva, numa' n-aveau ce face. 


Pentru că am ajuns în acest punct, încercaţi să-i 
portretizaţi pe membrii grupului „Şuşman 

Todor Şuşman, bătrânu', avea cam 60 de ani. Nu era 
“nalt, dar era mai solid. Cred că avea un metru şaptezeci. 
N-avea barbă şi nici mustață, avea ochii căprui şi măsele' 
de aur. Tare mult îi plăcea să povestească. Când începea el 


să ţină câte-o predic povestea câte verzi şi uscate. 
Oooo, povestea multe, că mă uitam aşa la el. Era foarte 
pornit împotriva comuniştilor. Zâcea că numa’ să cadă un 
comunist pă mâna lui... S-ajungă el să-i judece pă 
comunişti că... ioai, ioai ce le-ar fi făcut. N-aş fi vrut să fiu 
de faţă, că zâcea că i-ar face zob. N-aş fi vrut să fiu de faţă 
să văd ce face cu un comunist pă care-l prinde. Mai târziu 
am auzât că ar fi fost liberal, da’ atunci eu eram tânără, nu 
prea ştiam cum e cu partidele politice şi nici nu mă 
interesa. Da’ pă comunişti îi făcea călăi. Asta era vorba lui 
despre ei: călăii. Era foarte revoltat şi zâcea cum pot 
oamenii să fie aşa de proşti să creadă şi să să lase duşi de 
ei. Spunea că o să ia comuniştii tăt de la om şi nu-i mai dă 
nimic înapoi, da' până atunci îl duce cu minciuna. Pe 
atunci încă nu începuseră să le ia la oameni pământurile şi 
bunurile aşa că oamenii nu-l prea credeau. Era foarte 
revoltat şi nu dădea-napoi chiar dacă vedea că i să 
distruge toată familia. Deşi ştia că soţia-i bolnavă şi 
Romulica şi Emil îs luaţi, nu mai avea ce face şi nu vroia să 
renunţe. El n-o vrut să colaboreze cu ei nicicum, degeaba l- 
o rugat. Da’ şi aşa, nici ei nu ar fi colaborat cu el decât 
pentru un timp, că până la urmă tăt soarta asta ar fi avut- 
o. Nu aveau comuniştii încredere în el că era un om care 
avea un trecut mult prea bun şi care o luptat pentru sat. 
Nu era bun pentru comunişti. Era un adevărat pericol, 
pentru că la un singur cuvânt toată lumea ar fi sărit de 
partea lui. Era dur de tăt împotriva comunismului. Era 
îmbrăcat cu o haină îmblănită, pantaloni de vânători şi 
bocanci. Avea bocanci că acolo nu să umbla cu opinci. Elo 
umblat pă munte îmbrăcat ca la oraş. El era bucătaru'. El 
cu Visalon găteau. Ei doi mai făceau mâncare. Ca religie 

cred că era greco-catolic, că ăştia din Răchițele erau 
greco-catolici. Da’ el nu era religios. Era ateu, deşi nu să 
declara. Nu puteai discuta cu el religie că era contra. 
Zâcea că di ce pedepseşte Dumnezeu aşa omul. Şi zâcea: 
Ce i-ai făcut tu lu' Dumnezeu să te pedepsească? Ce 
nedreptate face Dumnezeu, că pedepseşte aşa tineretu' şi 
oamenii fără nici o vinăP Era contra religiei. 

Să vă spun câte ceva şi despre băieţii lui Şuşman. 
Todor era fiul cel mai mare. Avea vreo douăzeci şi opt - 
douăzeci şi nouă de ani. Era “nalt, avea o faţă ovală, părul 
castaniu, fără barbă, fără mustață, bărbierit tăt timpul, 
îmbrăcat în pantaloni, într-o geacă scurtă şi bocanci. Nu 
era un om urât, da' nici frumos nu pot să spun că era. 
Depinde de fiecare cum îl vede pă celălalt, că poate să fie 
un om mai puţin frumos şi pentru unii să fie mai drăguţ. 
Nu mai ştiu ce şcoală avea, cred că liceu’, da’ în schimb 
ştiu sigur că în armată o fost furier. Visalon, fratele lui, era 
diferit de el. Parcă era un picuţ mai blând, mai liniştit. Era 
altfel decât Todor. El n-o făcut armata că era mai tânăr. 0 
fugit de acasă şi n-o mai apucat să facă armata. Ce şcoală 
avea mi-e greu să spun, da'cred că o făcut liceu’ la Huedin. 
Amândoi fraţii erau diferiţi de tatăl lor. Nu aveau porniri 
aşa dure împotriva comuniştilor. Erau altă fire, da' nu i-am 
auzit niciodată să regrete că l-o urmat pă taică-său pă 
munte. Nu ştiu dacă erau credincioşi că nu prea i-am auzit 
discutând despre religie. Io nu prea am vorbit cu ei, că nu 
aveam ce şi nici când, că aproape tot timpu' erau plecaţi. 
Aproape în fiecare sară plecau amândoi. Să duceau la 
Răchițele şi vineau dimineaţa. Erau tineri şi ei, ce să facă. 
Să duceau pă la fete, că aveau prietene în sat. Da' Todor 
era mare crai... El nu o avut numa’ una, o avut o duzină. lo 
nu le ştiu pe toate câte erau, numa’ pe Florica, pe Leontina 
şi pă Anuţa. De ele mai vorbeau când mai stăteau zâua pe 
la colibă. Discutau între ei, bărbaţii, că o fost la Anuţa sau 
la Florica. Florica, săraca o fost tare mult arestată şi 

bătută. De ea ştiu că o vorbit mai mult. Povesteau că iar o 
arestat-o şi o bătut-o. Nu o condamna, da’ o ţânea câte-o 
perioadă la Securitate, o bătea, îi dădea drumu' şi iar-o 
ducea şi-o bătea. Până la urmă o condamnat-o şi pă ea. Pă 
Leontina şi pă Anuţa le-am cunoscut şi eu, da’ mai târziu. 
Erau fete frumoase. Lasă că spun despre asta când 
ajungem acolo. No, da' lumea din sat cunoştea relaţia 
dintre Todor şi Florica, că Todor se ducea mai des la ea. 
Visalon nu ştiu la cine să ducea că el era mai cuce un pic. 
El era mai moale, mai aşezat. Todor era mai iubăreţ, era 
mai crai. Da’ să ştiţi că după Todor umblau fetele şi înainte 
de a fi fugit. Le plăcea la fete de el, că nu era un băiat 
urât. Mie nu mi să părea deosebit, da’ era băiat din sat şi 
avea şi ceva avere. Fetele îi plăceau şi o acceptat să fie 
prietene cu ei chiar dacă erau fugiţi. Ele săracele cred că 
zăceau că scapă repede şi se întorc în sat. Cine credea 
atunci că o să dureze atâta... Da' ei mergeau în fiecare 
sară în sat şi cred că mergeau şi la ele acasă. Părinţii 
fetelor nu zăceau nimic că şi ei îi ajutau. Poate aveau şi un 
loc al lor unde se-ntâlneau, da' nu-mi spuneau ei mie. Şi 
când să duceau, mergeau mai mult singuri. 

Să ştiţi că băieţii nu i-au reproşat niciodată lu' tată-său 
că i-o făcut să fugă. Să mai întâmpla să mai şi plângă, din 
cauza familiei, că vedeau cum să distruge, ce fac securiştii 
cu familia, că toată ziua erau pă capu' lor şi ei nu să puteau 
duce să-i ajute. Nu să fereau să plângă, că nu-i o ruşine să 
plângi. Bătrânu' nu le spunea nimic când îi vedea că plâng, 
că şi el era necăjit. Era necăjit că videa că i să distruge 
familia şi şi-o distrus copiii. Da' nu era vina lui că el o fost 
pus în situaţia asta, că şi de nu fugea tăt îl aresta şi îi 
distrugea familia. Nu-i lăsau comuniştii nici un băiat 
nedistrus din familia lui... 

Pă Ioan Ciota îl cunoşteam mai de mult. îi ştiam şi pă 
părinţii lui, că de câteva ori, când am mers pă la Huedin, 

am fost şi la ei acasă, în Călata!'t. De fapt, şi el parc-o fost 
la noi acasă. Ciota era mai în vârstă ca soţu'. Era un om 
scund, mai brunet, cu părul negru şi avea un dinte pus, din 
viplă. Era greco-catolic, că ăştia din Călata erau greco- 
catolici, da’, la fel ca şi Şuşman, nici el nu era prea 
credincios. Nu ştiu cu ce partid era şi nici dac-o făcut 
armata, că n-am discutat cu el. Mie nu-mi plăcea să discut 
cu el că era puţin ironic. Vorbea uneori fără rost şi nu-l 
puteai lua în serios când vorbea. Nu puteai şti că vorbeşte 
serios sau glumeşte. 

Nuţu Bortoş era mai scund, slăbuţ, cu barbă, avea 
albeaţă pă un ochi şi plângea mereu. Avea peste cinzeci de 
ani. Tare era fricos Nuţu Bortoş. Pă el nu-l trimetea nimeni 
nicăieri. Uneori mai mergea el singur acasă, la Răchițele, 
să să-ntâlnească cu nevastă-sa, cu copiii. Era foarte fricos. 
Şi nu mai ştiu nimica de el, că o dispărut şi nu l-am mai 
văzut. 

Mihuţ, tăt din Răchițele, era un băiat brunet, înalt şi 
solid. Era bine făcut Mihuţ. Şi el, săracu', o fugit de-acasă 
de frică, că n-o făcut cine ştie ce împotriva comuniştilor. 
Tăt de frică o fugit, că să nu-l ducă să-l bată. Că îl luau şi îl 
duceau să-l ancheteze, să spună ce ştie de cei care erau 
fugiţi. Şi l-o mai şi bătut, l-o bătut rău, şi-atuncia de frică... 
o fugit Era tânăr şi el, avea douăşpatru-douăşcinci de ani. 
N-avea mai mult. Asta ar fi pă scurt câteva lucruri despre 
membrii grupului Şuşman, aşa cum i-am cunoscut io când 
m-am dus prima dată pă munte. 

Cum a fost organizat grupul şi care au fost relaţiile 
dintre membri? 


Să ştiţi că deşi grupul să numea Şuşman, Şuşman 
bătrânu' nu era efectiv un lider. Noi ne auto-denumeam 
grupul Şuşman şi îl consideram un fel de şef că el l-o 
format, da' el nu să purta ca un lider. Nu să adresa 

autoritar niciodată. Noi îi spuneam domnu' Şuşman, că era 
om în vârstă şi noi eram copii pă lângă el. Avea un mare 
respect faţă de Mihai. Ţinea foarte mult la el, pentru că ei 
colaboraseră şi înainte de a pleca Mihai pă munte. V-am 
spus că din '48 Mihai o fost într-o legătură permanentă cu 
bătrânu' Şuşman. Poate de-aia ne mai şi proteja. Dacă 
trebuia să trimită pă cineva undeva, să duceau de obicei 
Todor cu Visalon. Mihai nu să prea ducea cu ei, mai ales în 
Răchițele. Nici io în Răchițele n-am fost niciodată. Uneori, 
când mergeau în Răchițele, pe feciorii lu’ Şuşman îi mai 
însoțea loan Ciota. Câteodată mai zâcea bătrânu': Mergeţi 
voi tri şi faceţi aia sau aduceţi aia. Asta nu se-ntâmpla 
foarte des, pentru că Ciota nu vroia să ştie ce facem 
fiecare dintre noi. Câteodată avea apucături mai ciudate. 

Sigur că nimeni nu făcea nimic de capu' lui. Fiecare 
dacă vroia să meargă undeva se-nţelegea cu ceilalţi, că 
uite ce vreau să fac. întotdeauna ne-nţelegeam între noi, 
discutam că ar fi bine să facem asta sau aia, până cădeam 
de acord. Nu făcea fiecare ce-l tăia capu’. îi ceream 
părerea şi la bătrânu' Şuşman, dacă-i bine să facem aşa, 
sau cum ar fi bine. Da' el nu conducea autoritar. Trebuia 
să existe înţelegere în grup, pentru că fiecare era 
răspunzător de viaţa celuilalt. Nu puteai să pleci undeva şi 
ceilalţi să nu ştie unde te-ai dus, să se trezească numa' cu 
tine. Trebuia să spui în ce parte te duci şi la ce oră vii, ce 
semn o să foloseşti când vii. Nu puteai să pleci ca de 
acasă, să ieşi pă uşe, să încui, iar când vii să descui şi să 
intri. Aşa că în general discutam ce trebuie să facem, da' 
nu întotdeauna spuneam când ne-ntorceam că am fost 
acolo sau dincolo. Era un mod prin care încercam să ne 
protejăm reciproc, pentru că nu ştiai niciodată ce să poate 
întâmpla, pă care-l prinde şi-i obligat să mai divulge şi pă 
altul. 

între noi s-au mai produs şi tensiuni, ca în orice grup 
de oameni. Aş minţi dacă-aş spune că o fost toate la locu' 

lor. S-o mai şi certat, c-o mai avut opinii diferite. Că doară 
şi într-o familie te cerţi. Mai ieşeau discuţii că di ce-o mers 
unii acolo sau di ce s-o dus alţii în altă parte. Dacă i-o văzut 
cineva, di ce s-au întâlnit cu cutare sau că nu trebuia să ia 
legătura cu nu ştiu care cetăţean care nu era de-ncredere. 
Astea erau motivele de ceartă, că n-aveau pentru altceva di 
ce să să certe. 

Ca activitate împotriva regimului, să ştiţi că în '50, da’ 
şi în anii următori, grupu' nostru n-o mai putut face mare 
lucru. înainte să mergem noi pă munte, mai discutaseră cu 
oamenii, mai încercaseră să organizeze ceva, da' acum nu 
mai puteam face nimica. Eram aşa de hărţuiţi şi încolţiţi 
din toate părţile că nu aveam cum să fim activi. Nu mai 
aveam cum. Abia puteam să ne ferim să nu fim prinşi. Nu 
ne gândeam noi nici la sabotaje, nici să atacăm ceva. 
Numa' dacă să răsculau ţăranii, atuncia am fi dat şi noi o 
mână de ajutor. Da' altceva ce puteam să facem? Chiar că 
o şi fost acolo-n Beliş o răscoală. Atunci noi nu eram fugiţi.! 
Am aflat că lumea s-o răsculat, da' noi n-am fost implicaţi. 
Mai târziu, după ce am fost arestaţi, ne-o acuzat c-am fi 
acţionat şi noi acolo, că am fi contribuit şi noi. Noi n-am 
fost amestecați deloc în răscoala asta. Nici nu mai ţân 
minte când o fost răscoala, în '49 sau în '50. Nu-mi mai 
amintesc exact anu’. O pornit-o oamenii pentru pădure, da’ 
nu s-o putut fade nimic. O fost nemulţumiţi că le-o tăiat 
bonurile de pădure..Acolo, la munte, oamenii n-aveau din 
ce trăi decât din prelucrarea lemnului. Unii făceau ciubere, 
alţii făceau scândură şi fiecare primea un bon pentru câţiva 
metri cubi de lemn, pă care putea să-i prelucreze cum vroia 
el. Atuncia comuniştii le-o tăiat acest drept, mi să pare din 
cauză că s-o naționalizat pădurea. Lumea s-o răsculat că di 
ce nu le mai dădea dreptu’ să folosescă lemnu'. în situaţia 
asta oamenii erau muritori de foame, că nu mai aveau din 
ce să-şi câştige o pâine. O fost o mişcare mai mare, că nu 
numai din Beliş o fost oameni nemulţumiţi. S-o adunat 

atunci la Beliş lume din mai multe localităţi. Din păcate, 
oamenii n-o fost suficient de hotărâți şi după ce l-o bătut pă 
unu' lumea s-o împrăştiat. 

Revenind la ce-o mai fost în '50, trebuie să vă spun că 
n-am stat prea mult împreună. La două-trei săptămâni 
după ce m-am dus eu, ne-am despărţit şi ne-am înţeles 
unde să ne întâlnim în primăvară. Obişnuiam ca toamna să 
ne despărţim şi să ne reîntâlnim primăvara, în toamna lu’ 
“50 am stabilit ca persoana prin care să ţinem legătura să 
fie Han Todor, unchiul lu' bărbatu-meu. El era frate cu 
mama bună a lu' Mihai. Han locuia mai jos de Ponor, spre 
Răchițele. Lumea îi zâcea de-a Tăuariului, pentru că avea 
casa între nişte ape. Să făcuse acolo un fel de baraj pă apă- 
El eea baza noastră de-ptâlnire, că era persoană de 
încredere. Han ne-o dat alimente şi ne-o ajutat foarte mult 
cât am stat pe munte. Atunci ne-am înţeles că în primăvara 
lu’ 51 mergem la Han. Dacă ajungeam io cu Mihai primii, 
el trebuia să le spună la ceilalţi unde suntem pentru a ne 
putea întâlni. Dacă vineau ei primii, lăsau vorbă la Han, cu 
locu' unde îi puteam găsi. 

După ce ne-am despărţit şi fiecare o plecat în altă 
parte, Şuşmanii şi Bortoş s-o dus la Răchițele, da’ nu mai 
ţân minte pă la cine-o stat. Ei n-o stat tăt la aceeaşi 
persoană o iarnă întregă, că i-o mai descoperit Securitatea 
şi-o trebuit să fugă. Nu mai ştiu exact, da' mi se pare că 
bătrânu' o stat o iarnă şi acasă la el, fără să fie descoperit. 
în ce-l priveşte pă Ciota în iarna lu' '50-51, cred că s-o dus 
la Călata, la ceva rude. 


Dumneavoastră unde v-aţi adăpostit în iarna dintre 
1950-1951? 


Io şi cu Mihai, că noi am fost tăt timpu’ unu’ lângă 
celălalt, ne-am dus spre Bihor. Aveam promisiuni de la 
sora lu’ Mihai să mergem în comuna Poiana de Vaşcău!'*, 
unde era o familie care urma să ne găzduiască. în satu' 

ăsta era căsătorită şi sora lu' Mihai, Ana. Bărbatu' ei era 
preot acolo şi îl chema Mircea Panda. Până în Poiana de 
Vaşcău ne-am dus tăt pe jos. Ne-am stabilit la familia cu 
care vorbise Mircea. Oamenii aveau încredere-n preot şi 
dacă el le-o spus să ne ajute ei ne-o ajutat Mircea s-o 
gândit la ei pentru că stăteau chiar la marginea satului, 
erau săraci şi nu aveau vizitatori. Acolo eram în siguranţă. 
Nu mai ştiu cum îi chema, da' mi-amintesc că soţia gazdei 
era oarbă. Ei aveau un 

băiat care era comunist, da” el nu era acasă că era dus 
aproape tăt timpu' pă teren. Era însurat şi avea doi copii. 
Cu toate că avea familie, stătea cu părinţii, în Poiana de 
Vaşcău. La copii le-am uitat numele, da' atuncea am ştiut 
cum îi chema, că stăteam toată zâua în casă şi mă jucam 
cu ei. Mama copiilor ştia de noi şi într-un târziu o aflat şi 
bărbatu-so, da’ n-o zâs nimic. închipuiţi-vă că era membru 
de partid şi nu ne-o spus. Era cumsecade, nu ne-o 
denunţat! Şi copiii ştiau că noi stăm ascunşi, să nu ne 
prindă Securitatea, da’ nu ne era teamă că o să spună că 
atunci nu era lumea chiar aşa de rea. 

Familia asta era cam săracă. Nu avea pământ, că 
acolo e o zonă dfe munte şi nici animale. Avea doar o casă 
cu două camere. în aceeaşi tameră în care să gătea să şi 
dormea că era şi pat. Camera cealaltă eră a fiului lor şi sub 
ea, în pivniţă, aveam noi adăpostu'. Acolo am făcut un zid 
din cărămidă, de un metru şi ceva, care o micşorat de fâpt 
pivniţa. încăperea nu era mare, mima’ cât să bagi un pat şi 
avea o uşă care să deschidea în pardoseală. Pe acolo ieşam 
în cameră sau coboram dacă vinea cineva. Dacă vinea 
cineva în control, pentru a masca uşa puneam peste ea un 
preş. Pentru a ne urca şi cobori mai uşor aveam o scăriţă. 
Coboram pe ea direct în pat. Alte amenajări în afară de pat 
şi scăriţă nu erau. Zâua stăteam în casă, iar noaptea 
coboram şi dormeam în încăperea asta. Nu ne era frig. 
Noaptea mai lăsam uşiţa deschisă să mai intre aer şi 
căldură. Odată, ca să schinlbăm aerul, am pus cărbune 
într-o găleată. Am aşezat găleata jos, lâ picioarele patului şi 
ne-am culcat. Era să ne sufocăm, numa' eă Mihai ti-o 
adormit. Ş-o zis că io m-am făcut ca o coardă, m-atn ridicat 
de mijloc în sus. Atuncea el şi-o dat seama că-i de la 
cărbuni, m-o scos repede în cameră, o deschis geamurile şi 
m-o pălmuit. Io când m-am trezit, dădeam din mâini şi din 
picioare. 

în iama aia n-am avut probleme cu alimentaţia. Mihai 

îl trimitea pă gazdă pă satele de lângă Beiuş, pă la Şudriş, 
Bunteşti. îi scria un bileţel şi îl trimitea la prieteni. Scria pă 
bilet că din partea cui vine şi atuncia ei îi dădeau de toate 
cele. Ei ne-o alimentat. Tăt ce avea omu-n casă ne dădea. 
Gazda să ducea că erau şi ei interesaţi că erau mai săraci şi 
trăiau după urma noastră. Aducea cârnaţ, slănină, făină. 
Mai ales brânză primeam că pe-acolo, în zona aia, oamenii 
aveau multe oi. Cu alimente ne mai ajuta şi Ana. Ne aducea 
uneori, de la biserică, câte-un sac de prescuri şi de 
parastase, aşa că pâine aveam destulă. De Crăciun ea ne-o 
adus de toate. Ei o tăiat atunci porc şi o făcut preparate. 
Atunci ne-o adus şi nouă sarmale, cârnaţi... Şi Paştele din 
'51 l-am făcut tăt acolo. Ne-o adus atunci cumnată-mea ouă 
roşii şi cozonac. De mâncare nu pot să spun că am dus 
lipsă. Am avut şi fructe. în camera unde mai stăteam noi 
erau doi sau trei saci cu mere. Gazda avea o grădină cu 
meri şi toamna o adunat câţiva saci. Am avut şi am mâncat 
foarte multe mere în iama aia. 

Cu plictiseala o fost mai greu pentru că o trecut tare 
greu timpu'. Stăteam toată zâua în casă. Puteam sta 
liniştiţi că nu vinea nimeni pă acolo. Din când în când mai 
ieşam şi pă afară, da' numa' sara. Prin gospodărie n- 
aveam cu ce să-i ajutăm, că nu aveau decât casa. Făceam 
şi noi ce puteam să ne umplem timpu’. Jucam remysau 
cărţi cu fata şi băiatu' gazdei sau citeam. Aveam trei 
Biblii, una veche, veche, cu litere chirilice, Testamentul 
Nou şi Testamentul Vechi. Uneori mai vinea pe-acolo Ana 
şi Mircea şi ne mai aduceau cărţi. Tăt ei, cum am spus, ne- 
o dat şi un radio. Ascultam Vocea Americii, Europa Liberă 
şi câte-odată şi B.B.C.-ul. Cel mai mult ascultam Europa 
Liberă şi pă Monica Lovinescu. Pă ea o ascultam mult. Şi 
la radio zâcea că nu mai e mult, nu mai e mult, s-avem 
curaj, s-aşteptăm. 

Am stat toată iarna acolo izolaţi, da' nu am luat 
legătura cu nimeni din grup, că nu ştiam unde stau şi nici 

nu aveam cum să-i căutăm. Era greu că trebuia trecut 
Muntele Mare spre Răchițele şi era iarnă şi zăpadă mare. 
Tare greu o trecut iarna aia. La Poiana de Vaşcău am fost 
nevoiţi să stăm până în aprilie. Nu ne puteam duce 
imediat în munte, că acolo să duce zăpada târziu, nu-i ca şi 
la şes. Dacă ne duceam când era zăpadă, ne venea 
Securitatea pă urme şi ne prindea. Nu puteam ieşi pă 
munte când era zăpadă. 


Ce s-a întâmplat după ce aţi plecat din Poiana de 
Vaşcău? 

De acolo am plecat primăvara, prin aprilie şi ne-am 
întâlnit cu ceilalţi. Toţi o venit la întâlnire: Şuşman cu 
feciorii, Ciota, Mihuţ şi 
Bortoş. Iarna trecuse cu bine şi pentru ei. Ne-am întâlnit în 
acelaşi loc unde ne-am despărţit toamna, tăt acolo unde- 
aveam bordeiu, pă dealu' Humpleului, pă Valea Bătrânii, 
lângă Someş. Acolo erau mai multe dealuri şi văi: dealu' 
Humpleului,  dealu' Onceasa, Valea Bătrânii, Valea 
Alunului. Fiecare părăuaş era cu denumirea lui. Ştiu că îi 
Alunu, Valea Bătrânei, Ponoru, care să vărsau toate-n 
Someş. Ne-am întâlnit toţi şi ne-am bucurat că ne-am 
întâlnit, c-o mai trecut o iarnă. Am aflat atunci că nici ei n-o 
avut probleme pă unde o stat. Fiecare povestea cum o 
trecut iarna, cum o fost, dac-o fost urmăriţi sau căutaţi de 
Securitate. Şuşmanii aveau oamenii lor şi să mai mutau de 
la unii la alţii, nu stăteau tăt într-un loc, aşa că o avut mai 
multe de povestit. Da' noi, dacă am stat numa' la o 
familie... 

în '51 am renunţat la coliba de pă Dealu' Humpleului. 
Da' n-o fost greu de-abandonat că n-o fost nimic săpat 
acolo. N-am mai stat pe-acolo prea mult. Am plecat şi nu 
ne-am mai întors. Am stat atunci toată vara pă munte. 
Uneori treceau săptămâni întregi fără să să întâmple nimic 
deosebit. Am fost atunci pă Valea Drăganului, am fost pă 

munţii care-s acolo, am umblat de colo-colo. Nu stăteam în 
acelaşi loc pă munte decât foarte puţin. O zi aicea, o zi 
acolo. Ne tăt deplasam să nu să afle că unde suntem. Şi 
atunci, unde ne apuca noaptea, acolo ne făceam o colibă, 
rapid, şi a doua zi repede o şi desfăceam. Ne făceam un 
acoperiş dacă ploua, cu crengi, cu frunze, şi ne-adăposteam 
de ploaie. Crengi aveam destule aşa că nu era o problemă, 
o făceam imediat. Era mai bine aşa, decât să stăm într-un 
loc, pentru că nici nu ne plictiseam. 

Bărbaţii mai şi vânau câteodată, că ne mai ieşea şi 
câte-o căprioară în cale. în vara aia, am umblat mai mult 
împreună. Ne mutam dintr-un loc în altu’, da’ se mai 
întâmpla că unii mai plecau şi singuri. Băieţii lu' Şuşman 
mai mergeau pe-acasă şi uneori, mai rar, îl mai duceau şi 
pă loan Ciota cu ei. Noi n-am mai fost acasă niciodată după 
ce am plecat pă munte. N-o mai ştiut bătrânii prea multe 
de noi. Nu le-am trimis nici mesaje să le spunem că suntem 
bine. Nu am vrut să ştie prea multe despre noi, da’ cu toate 
astea mai aflau că suntem pe-acolo de la unchiu' Han. Şi în 
iarna anului '50-'51 o ştiut unde suntem. Am aflat şi noi de 
socru-meu că era tare păzit şi de-aia nu-i trimiteam mesaje. 
Voiam să ştie cât mai puţină lume de noi, de-aia nici nu 
mergeam pă la oameni pe-acasă. Ne era teamă că dacă să 
afla că la cutare în curte o intrat un om străin se şi anunţa 
Miliția. Se anunţa imediat că o fost văzut un om străin în 
sat. La oameni le era frică. Din cauza asta, dacă trebuia să 
te duci la cineva, nu te puteai deplasa decât noaptea şi 
atunci nu pă stradă, prin spate, prin grădină, în timpu ăsta 
băieţii lu’ Şuşman să tăt duceau în Răchițele că ei aveau 
oamenii lor. Mergeau destul de des pe-acolo. Eu şi soţu' nu 
am mers la nimeni acasă în anu' ăla, că noi n-aveam 
cunoştinţe în Răchițele. Noi numa’ pă unchiu' Han îl 
aveam. El ne ajuta. Mihai avea şi prieteni ciobani şi pă la 
stânele lor mai mergeam şi eu. Pă Muntele Mare, pă la 
Onceasa, pă acolo stăteau ciobanii din Bihor cu oile lor. Eu 

nu-mi mai amintesc numele celor pe la care am fost că nu îi 
cunoşteam prea bine. Eu eram numa’ de trei ani pe-acolo, 
pân zonă, da’ soţu' îi cunoştea bine de când să ocupa cu 
pădurea. înainte să plece pe munte o fost sub mâna lui şi-i 
ştia pă toţi. Erau din Lazuri, Bunteşti, Ferice, Budureasa, 
comunele dintre Beiuş şi Vaşcău. Toţi oamenii din 
comunele alea îl cunoşteau pă soţu'. Ciobanii ne primeau 
tot timpu', da' nu am rămas niciodată să dormim la ei. 
Mergeam, ne dădeau caş, lapte, smântână şi plecam. Nu 
stăteam pentru că acolo, la stâni, în fiecare zi veneau 
oameni să-şi facă brânză şi nu trebuia să ne vadă nimeni. 
Uneori mai vinea şi Securitatea. Da’ să ştiţi că nici la stână 
nu te puteai duce oricum. Nu puteam să ne ducem şi să 
intrăm în stână, că nu ştiam peste cine putem să dăm. 
Pentru a evita astfel de situaţii, stăteam undeva la pândă, 
să întâlnim ciobanu' şi să vorbim cu el. După ce ne 
întâlneam cu el, stabileam un loc acolo în munte şi ne 
aducea el ce îi ceream. Dacă să stabilea o întâlnire cu 
cineva, niciodată nu mergeam toţi, numa’ cel care trebuia 
să vorbească cu persoana respectivă. Mai aflam uneori că 
vine cineva să ne aducă alimente, da’ atuncea nu mergeam 
tăţi gură-cască acolo. Mergea numa’ cine trăbuia. în 
perioada asta, ne-o mai alimentat şi oamenii din 
Scărişoara. Mi-amintesc de o femeie din Scărişoara, care 
era şi ceva rudă cu mine, da' nu mai ştiu exact cum o 
chema, parcă Varvara, despre care ne-o spus cineva mai 
târziu că o fost închisă. Noi eram încă fugiţi când o fost ea 
închisă. 

în anv’ ăla noi nu am umblat pă la Scărişoara, numa’ 
pă la Răchițele, Măgură, Muntele Mare, Vlădeasa, Valea 
Drăganului şi în partea Bihorului. Umblam toată zâua 
dintr-un loc în altu' sau mai stăteam la soare pă coaste, că 
era cald. Culegeam şi zmeură sau mure că erau destule. 
Mi-amintesc că odată, în '51, stăteam la soare în păhuiet* 
pă la Valea Drăganului şi erau foarte multe capre. Pe-acolo 

umblau capre fără cioban, că le lăsau oamenii libere. 0 
venit atunci o grămadă de lupi, o luat iezii şi i-o dus. Io n- 
am ştiut că-s lupi şi am zâs cătră Mihai uite ce câini mari!. 
Tot în vara aia am văzut şi un urs şi-am zâs că-i măgar. Eu 
n-am ştiut că-i urs, că nu mai văzusem până atunci. Noi n- 
am fost atacați niciodată şi nici nu am avut probleme cu 
animalele sălbatice. 

Cu alte grupuri nu ne-am întâlnit şi nici nu am luat 
legătura. Ştiam de grupu' lu' Capota şi ştiam de Leon 
Şuşman. Leon plecase pă Valea Arieşului. N-am mai căutat 
să ne-ntâlnim, că mai târziu şi noi ne-am destrămat. Ce 
rost avea să ne mai întâlnim şi cu alţii, dacă nu să putea 
face nimica? Nici scrisori sau mesaje nu le-am lăsat 
niciodată. Nu am ţinut legătura cu ei pentru că şi ei erau o 
echipă şi nu puteam să fim prea mulţi. Era greu şi cu 
aprovizionarea şi n-avea nici un rost să fim o armată de 
oameni, pă degeaba, aşa. 


Cum v-aţi despărţit în toamna anului 1951 şi unde v- 
aţi dus pentru iarnă? 


O trecut şi vara şi când o început să să răcească o 
venit timpu’ să ne despărţim. Fiecare trebuia să să ducă 
unde şi-o găsit gazdă, în toamna lu' '51 Şuşmanii s-o dus în 
Răchițele că ei acolo o iernat tot timpu’ până în '52. Când 
ne-am întâlnit în primăvara lu’ '52 o fi spus ei unde o fost, 
da’ eu cum nu cunoşteam oamenii din Răchițele n-am ţânut 
minte. Atuncia toamna n-am ştiut la cine o să meargă că 
nu prea spuneau ei totdeauna pă unde umblă şi ce fac. Nici 
noi nu-ntrebam că nu voiam să ştim prea multe că era 
viaţa oamenilor în pericol. Nu ştiam unu' di celălalt unde o 
să ne petrecem iarna, pentru că dacă să întâmpla ca unu' 
să cadă să nu-l spuie şi pă celălalt. Ne-am gândit noi că 
oricât ar zâce omu' că nu spune, dacă îl chinuie mai ştii ce 
se-ntâmplă? Nu puteai şti ce-ţi face de te obligă să 
vorbeşti. Da’ aşa, dacă nu ştii ceva poate să te şi omoare 

că nu ştii şi nu poţi să spui, da’ dacă ştii, poate-ţi scapă 
vreun cuvânt. Trebuia să fim foarte atenţi. Aşa că ne-am 
înţeles înainte şi ştia fiecare că nu trebuie să-ntrebe unde 
să duce celălalt. Aşa că în toamna lu’ '51 ne-am luat rămas 
bun şi ne-am despărţit. Ne părea rău că ne despărţim că... 
nu ştiam dacă primăvara ne mai întâlnim sau nu. 

în toamna aia, fratele lu' Mihai, Oneţ Roman, ne-o 
făcut rost de un adăpost la o familie din Dealu Boţii. Pe 
gazdă îl chema Todor Neag şi era poreclit a Elefantului. Io 
nu ştiu de unde avea porecla asta. Noi nu l-am cunoscut 
până în toamna aia. Era un om între 30 şi 40 de ani, tare 
cumsecade. O acceptat să ne găzduiască, deşi nu ne 
cunoştea. Nu eram nici prieteni, nici nimica. El cu Roman 
ne-o făcut un adăpost în fân, la el în pod. Ne-o primit şi ne- 
o făcut adăpostu', deşi nu-l cunoşteam. O fost un om tare 
bun. No, şi în pod la şură o pus lemne şi pă ormă o pus 
fânu'. Era amenajat ca o colibă acoperită cu fân. Ziua 
puteai cobori în şură să te plimbi, să te mai dezmorţeşti. 
Acolo am vrut să iernăm. 

Oneţ Roman era frate cu Mihai, da’ numa de mamă. 
Era mai mare cu 5-6 ani ca Mihai, avea atunci 31-32 de 
ani. Era căsătorit şi locuia în Răchițele. Pă nevastă-sa o 
chema Măriuca, iar pă băiat, că avea şi un copil, Petrică!. 
Roman era mai impulsiv decât Mihai. Era mai nervos. Avea 
o altă fire decât soţu'. Era mai scund, da’ era foarte 
puternic. Nu ştiu ce meserie avea, da’ ştiu că avea pământ, 
vite şi să mai ocupa şi cu scânduri. El îl cunoştea foarte 
bine pă Şuşman, că, dacă stătea în Răchițele, nu avea cum 
să nu-l cunoască. Ei o şi umblat împreună la vânătoare şi la 
pescuit pă Someş. Erau în relaţii bune. Nu pot să spun că 
erau prietini, da' să cunoşteau. 

No, şi era în toamna anului '51.2 Cum stăteam noi 
acolo în şură, în Dealu Boţii, într-o noapte numa” auzim că 
vine cineva. Ne-am speriat puţin că cine-i, da’ era frate-so 
lu’ Mihai, că numa’ el ştia unde suntem. O vinit şi zâce: 

Frate, dă-mi o armă, îmbrăcaţi-vă şi viniţirepede că suntem 
încercuiți. Io nu mă mai dau prins, mai bine mă sinucid, 
mă-mpuşc, da’ nu mă mai dau prins că aşa m-o bătut de nu 
mai sunt bun de nimica. l-o dat Mihai o armă, ne-am 
îmbrăcat şi am ieşit. lo am luat radio şi o armă, iar 
bărbatu-meu o luat altă armă. Că aveam tri arme şi-un 
pistol mic. Eu am luat radio, da' parcă şi acum mă văd cum 
eram cu el în braţe. Şi-o zâs Roman: Las” că vă spun io pă 
unde-s mai deşi soldaţii şi pă unde s-o luaţi voi. Ce se- 
ntâmplase: pă Roman l-o pârât cineva că ar şti unde 
suntem noi. Atunci l-o arestat, l-o dus la Securitate şi l-o 
anchetat. L-o bătut tare de tăt să spună unde suntem. Tare 
l-o mai bătut! No, şi dacă o văzut că nu mai are ce face, o 
zâs că o să le spună unde suntem noi ascunşi. I-o pus 
cătuşele pă mâini şi l-o adus la şura unde eram noi. Era 
noapte, că securiştii mai mult noaptea umblau, ca liliecii. O 
vinit uşor şi nu i-am auzit. Că aveau ei grijă să nu facă 
zgomot. Era Securitatea de la Cluj. Ei, şi când o ajuns la 
şură, securiştii s-o împrăştiat şi-o încercuit locu’, iar pă el 
l-o trimis înăuntru să ne spună să ne predăm, că suntem 
încercuiți. Da’ el s-o uitat şi-o văzut pă unde-s mai mulţi şi 
când l-o lăsat şi-o rupt o cătuşă. Era foarte puternic. Nu 
era “nalt, da’ era foarte robust. Şi-o rupt o cătuşă şi c-o 
cătuşă pă o mână, aşa o venit la noi. îi bălăngănea cătuşa 
sub mână. No’, dacă am auzit că suntem încercuiți am ieşit 
încet afară, pă lângă şură. Stăteam sub streşină că era 
umbră şi nu ne puteau vedea. Atunci Roman ne-o spus că 
unde sunt ei mai mulţi şi o zâs: Io am să fug înainte şi când 
ajung în marginea pădurii trag spre ei şi voi fugiţi. Io vă 
apăr! Aşa am şi făcut. El o luat-o la fugă, printre ei, pân 
cerc şi-o trecut drumu' spre pădure. Erau cerc în juru' 
nostru. O luat-o la fugă pân cerc şi ăia trăgea şi noi fugeam 
după el. Da' el o ajuns mai repede ca noi în marginea 
pădurii şi aşa cum o zâs, s-o întors cu arma şi-o început şi 
el să tragă spre ei. Şi îmi amintesc cum să lumina pă lângă 

mine din cauza cartuşelor. Ştiu c-atuncia când am ajuns în 
pădure, chiar m-am uitat, că eram în rochiţă, m-am uitat să 
văd dacă nu mi-i găurită rochiţa nicăieri. Cum o trecut 
cartuşele pă lângă mine nici nu m-am gândit că nu m-o 
atins, nu mi-o găurit rochiţa. Radiou' l-am lăsat când am 
fugit. Acolo, la munte, pământurile oamenilor sunt 
Împărţite cu garduri făcute din lemne. Acolo fiecare om îşi 
îngrădeşte pământul cu gard din lemne puse-aşa unu peste 
altu'. O trebuit atunci să sar un gard d-ăla şi nu puteam cu 
radiou-n spate. L-am lăsat jos că n-aip avut ce să mai fac. 
Că trăgeau în noi. Am sărit gardu' şi am intrat în pădure. 
îmi amintesc că spre Răchiţele-am fugit, nu spre Someş. 
Acolo pă unde am fugit noi era teren viran şi ei acolo n-o 
prea păzit, că n-o fost mulţi şi s-o gândit că n-o să fugim 
peste loc drept. O stat mai mulţi într-un loc mai întunecos, 
cu păhuiet mai mult. Da' noi am ştiut de la Roman că unde 
sunt ei, am trecut drumu' şi-am fugit peste un loc drept, 
înspre Răchițele. Am fugit până am intrat în pădure şi am 
scăpat. Aşa am scăpat. în pădure nu ne-o mai urmărit, că 
nu vineau în pădure că le era frică. N-o mai fugit după noi. 
O tras cât o tras şi gata. Noi am intrat în pădure şi-aşa am 
scăpat. 

Acum nu mai ştiu ce să zic dacă mi-o fost sau nu frică, 
da' după ce-am scăpat... mi s-o-muiat picioarele. Noi am 
fost bine că nu ne-o atins gloanţele pă nici unu din noi, da’ 
năcazu' o fost că gazda, când o auzit focurile, o sărit din 
casă şi-o vrut să fugă. Atunci pă el l-o-mpuşcat, că ei n-o 
ştiut cine fuge. O crezut că e de-al nostru... Era noapte... L- 
o-mpuşcat pă săracu' om şi-o murit. Pă nevastă-sa cred că 
o arestat-o după acea. Nu mai ştiu exact ce s-o mai 
întâmplat. Şi aveau şi doi copii... mici. Acuma, vă spun, io 
nu m-am mai întâlnit cu ei... d-apăi io, io îl am pă 
conştiinţă şi mă căiesc şi mă gândesc la ei tăt timpul. Şi m- 
am gândit totdeauna... m-am gândit că el din cauza noastră 
o murit. Şi ce-i mort nu mai poţi învia. N-o fost uşor să 

auzim că o murit şi că noi am fost acolo şi am scăpat. Căo 
murit din cauză că ne-o ajutat pă noi. De atunci n-am mai 
auzit nimic de familia lui. Nu o mai avut cine să-mi spuie 
de ei nimic. 

Aşa o rămas şi fratele lu' Mihai, Roman, fugar cu noi. 
Da' săracu era tare năcăjit din cauza soţiei şi a băiatului. 
El o şi zâs că dacă nu venea cu noi îl ducea la-nchisoare şi 
cine ştie ce bătaie îi mai dădea, şi cât îl condamnau. Nu 
mai ştiu în ce dată s-o întâmplat să fim înconjurați, da’ era 
în toamna lu’ '51. Nu căzuse zăpada. Noi dflar ce ne-am 
pregătit pentru iarnă. Atuncia ne instalasem în adăpost 
pentru iarnă. Cineva l-o trădat pă Roman că ştie de noi 
unde suntem, l-o arestat şi aşa l-o bătut... L-o dus la Cluj, 
la Securitate şi acolo l-o anchetat. L-am văzut dup-aia cât 
era de bătut... Oaai, groaznic era. El o şi zâs că decât să 
mă mai duc să mă mai bată, mai bine mă-mpuşc. Era bătut 
peste tot. Mâinile-i erau tăte vinete şi faţa şi spatele la fel. 

No, şi după ce am scăpat din Dealu Boţii, unde era să 
ne mai ducem să ne căutăm un adăpost? Unde să te duci 
când era toamnă târziu, aproape iarnă? O fost prin 
octombrie, da' acolo la munte iarna vine mai repede. Da' 
ştiu că încă nu ninsese. Atunci ne-am hotărât toţi trei, că 
acuma era şi fratele lu' Mihai cu noi, să mergem la unchiu' 
Han. Cu Roman ne-am obişnuit repede. Ne-am înţeles bine 
cu el, că ei, fraţii, să iubeau mult. Acolo lângă casa lu' Han 
era păhuiet mult şi brazi mici. Aşa era de îndesat păhuietu' 
ala că nu să vedea nimica. Pădurea nu era mare. Şi-atunci, 
în locu’ respectiv ne-am şi făcut coliba, după care am mers 
la Han de ne-o dat alimente. Ţin minte că n-o dat fasole, 
făină de porumb, făină de grâu, cartofi. 

Coliba ne-am făcut-o din crengi de brad pă care le-am 
tăiat noi, iar pă jos am pus frunze multe. Acoperişu' l-am 
făcut tăt din crengi de brad, peste care am pus pământ şi 
frunze. Nu era mare coliba asta a noastră, doar cât să 
încapă tri persoane. Lungimea era cam de tri metri, n-avea 

mai mult, iar lăţimea cât să doarmă patru persoane. Nici 
de înaltă nu era înaltă, că nu puteai sta-n picioare. Poate la 
mijloc ai fi putut sta-n picioare, da’ altfel nu puteai să stai. 
Acoperişul era în două ape. în faţa colibei am amenajat un 
loc pentru foc. Am umblat acolo-mprejur şi ne-am adunat 
ceva lemne de foc. Am adunat lemne până n-o nins, c-o 
nins după aceea foarte mult şi nu mai puteam merge că 
făceam urme. Tare mult o mai nins atunci! în iarna aia o 
fost o zăpadă de 2 metri. în munte, nu-i ca jos, acolo 
ninge... Atuncea erau zăpezi mai mari, nu ca acuma. 

Iarna lu’ '51-'52 o trecut tare greu că am avut 
probleme şi cu alimentele. Aşa am trăit... numa’ ca să nu 
murim. Mi-aduc aminte că 

mâneam o dată, de două ori pă zi. Ne-am împărţât 
mâncarea în aşa fel să ne-ajungă cât mai mult, că de-acolo 
nu puteam să ieşim uşor, că era zăpadă şi am fi lăsat urme. 
Totuşi, zăpada ne-o şi ajutat. Cum o fost frig şi izvoarele 
care o fost pe-acolo o îngheţat, o trebuit să ne facem apă 
din zăpadă. Când am rămas fără mâncare şi n-am mai avut 
încotro, am ieşit şi am mai mers la unchiu. Uneori mai 
vinea şi el să ne aducă mâncare, că nVi stătea departe. 
Făceam noaptea un foc mic, ne fierbeam fasole şi făceam 
un pic de mâncare. Făceam mâncare de fasole că aveam 
fasole de la unchiu. Da' mâncarea o fost o problemă. Am 
mâncat cât am avut şi spun, atât cât să nu murim... Foc 
numa’ noaptea făceam, zâua nu. Aveam o vatră, acolea-n 
faţa colibei şi acolo făceam. Era tare rău că nu puteam 
face foc mare. Trebuia să folosim numai lemne mici şi să 
facem foc fără fum. La fel trebuia să fim atenţi să nu să 
vadă nici lumină de la foc. Cum să faci focu’ o fost marea 
problemă în pădure. Că Securitatea să lua şi după asta. Să 
urcau undeva într-un vârf şi să uita de unde iese fum. 
Doară ceața să deosebeşte de fumu’ de lemn. Noi ştiam 
deja cum să rezolvăm şi problema asta. Trebuia să fie 
lemnele bine uscate şi să ştii cum să le clădeşti şi nu să 
făcea fum. în plus, dacă era jaru' bun nici nu trebuia atâta 
foc, că puneai un singur lemn uscat şi nu făcea fum deloc. 
Cel mai bun lemn de foc era fagu' nu molidu'. Ardea bine 
şi ţânea focu’ destul de mult. 

Frig nu pot să spun că ne-o fost, chiar dacă dormeam 
aproape pă pământ. Aveam haine de lână şi aveam o bondă 
de cioban pă care ne-o dăuse tăt unchiu' Han. Când era 
soare mai ieşeam într-o poieniţă. Era în apropiere o 
poieniţă unde era soare. leşam până-n margine, rupeam 
ceva crengi de molid, le puneam jos şi stăteam pă ele. 
Stăteam pă crengi, pă zăpadă şi ne-ncălzeam la soare. Da' 
aşa de greu o trecut timpu’... Nici nu mai ştiu la ce m-am 
putut gândi atâta timp. Mi-amintesc că în iarna aia pă 

Mihai l-o durut măselele, poate din cauza curentului sau de 
la reumatism... Nu mai ştiu ce-o păţit da’ nu putea nici să 
mestece aşa tare-l durea. Nu putea nici să-şi atingă 
măselele. Atunci am înfierbântat o piatră în foc, am pus-o 
într-un vas, am pus apă călduţă pă ea şi i-am acoperit capu’ 
cu o haină. l-am făcut o inhalaţie şi i-o trecut măselele. 
Ăsta o fost medicamentu'. Am avut şi noroc că n-am fost 
bolnavi şi n-am avut nevoie de medicamente cât am stat 
acolo. 

Iarna o fost liniştită şi n-am avut probleme, că nu ne-o 
mai căutat nimeni. Am avut mare noroc cu unchiu lu' 
soţu', cu Han, că fără ajutorul lui nu ştiu ce făceam. Da’ o 
plătit şi el că ne-o ajutat că o stat în puşcărie. Şi băiatu' 
lui, Aurel, o murit tăt datorită puşcăriei. 0 fost bătut şi 
nenorocit. Numa' Jenica n-o fost arestată. Fata lui, Jenica 
o scăpat. 

Altfel, iarna dintre '51-'52 o fost cea mai grea iarnă 
din cele patru câte am stat pe munte. După aia o venit 
primăvara, ne-am bucurat şi ne-am dus să ne întâlnim cu 
ceilalţi. 


Cum a fost întâlnirea din primăvara anului 1952? 


în primăvara lu' '52, la fel ca în '51, ne-am întâlnit tăt 
acolo în apropiere de locuinţa lu’ Han. El era omu' nostru 
de legătură. Ei, da’ acuma nu ne-am mai întâlnit numa’ 
şapte. Şuşman şi Bortoş n-o mai apărut. Ei o pierit în iarna 
aia. 0 fost primii pă care grupu’ nostru i-o pierdut. 

Despre moartea lu' Şuşman io nu ştiu decât ce-am 
auzit, că n-am fost cu el când o murit. Cred că el o avut 
adăpost separat, la cineva din Răchițele, că nu era 
împreună cu băieţii. El avea un prieten în Răchițele, Todor 
Suciu, la care mai dormea. A Volcii, aşa i să zâcea lui. 
Poate la el o stat şi în iarna aia. La câtva timp s-o 
răzgândit, n-o mai vrut să steie. Atuncia s-o dus la o 
familie, tăt din Răchițele, o cinat sara, după care s-o dus 

într-o şură şi o aşteptat până dimineaţa. P-acolo, prin 
Răchițele, sunt grajduri, şuri unde ţân oamenii fânu'. S-o 
dus la o şură şi-o aşteptat dimineaţa. Când s-o făcut zâuă o 
vinit un băiat să deie mâncare la vite şi-atunci el i-o plătit 
ceva la băiat să să ducă să spuie la Securitate sau la 
Miliție că acolo-i Şuşman şi să vie să-l ridice. S-o dus 
băiatu' la Miliție şi pă când o vinit el era-mpuşcat. N-o 
vrut să se-mpuşte şi să nu-l găsească cineva. Vroia să să 
ştie că s-o gătat cu Şuşman. Să ştie Securitatea, să nu mai 
fie şi altcineva arestat şi bătut să spună unde-i el ascuns. 
O venit Miliția, l-o găsit, l-o luat şi ce s-o întâmplat după 
acea cu el, nu mai ştiu. Unde l-o dus, nu ştiu. La Cluj, la 
Bucureşti, la Huedin. L-au ars sau cine ştie unde l-o fi 
aruncat. 

Todor s-o sinucis că n-o mai putut să suporte situaţia 
care era. Securitatea tăt aresta oameni din sat, nu mai 
avea unde să steie şi videa că tătă lumea suferă. Cred că 
oamenii să şi speriaseră şi nu mai aveau curaju' să-l 
adăpostească. Io asta cred. îl mai auzâsem zăcând de multe 
ori că el îşi pune capăt zilelor, dacă nu să schimbă ceva, că 
nu mai rezistă, nu mai suportă. Să simţea vinovat şi pentru 
ce se-ntâmpla cu oamenii, că prea multă lume suferea. Să 
ştiţi că din Răchițele multă lume i-o ajutat pă Şuşmani. în 
fiecare seară ei să duceau în sat şi veneau tăt cu raniţele 
pline, încărcaţi cu mâncare. Şi multă lume era arestată, 
dusă la Securitate şi bătută. Ştia şi el câte îndură oamenii. 
Că îi ducea, îi bătea, le dădea drumul şi iar îi ducea şi-i 
bătea. Vineau săracii di la bătaie ca vai de ei şi iară le 
dădea de mâncare şi se-ntâlneau cu Şuşmanii, deşi erau 
bine păziţi. Da’ nu făceau asta că le-ar fi fost frică, o făceau 
din convingere. Nu-i obliga nimeni. Noi n-am speriat pă 
nimeni cât am stat în munte. Unii o mai şi vorbit, da' nu 
puteai să le reproşezi ceva. Nu erau de condamnat dacă 
spuneau ce ştiu, că doară la cât îi bătea... era şi greu să 
tacă, să nu spună. Nu erau de condamnat! O fost foarte 

curajoşi oamenii din Răchițele. Tare curajoşi! Săracii 
oameni! 

Todor şi Visalon când o aflat că tată-so o murit... O fost 
tare năcăjiţi, săracii. Erau disperaţi. Ce era să facă? O fost 
foarte dureros pentru ei că mamă-sa o murit în '49 sau '50. 
Că o tăt persecutat-o şi-o murit de supărare. Acum o murit 
şi tată-so... Şi ei o rămas... Noi am aflat atunci, la scurt 
timp că o murit. Ne aşteptam, că el o spus că nu mai 
rezistă. O zâs că pă el nu-l prinde viu. Spunea că nu mai 
rezistă, că i să distrusese familia toată. Toţi tri copiii, care 
erau mici, erau împrăştiaţi. Traian cu domiciliu obligatoriu, 
Romulica la fel, iar Emil nu ştiu pă unde era. N-o mai 
rezistat bătrânu'. 

Când ne-am întâlnit, băieţii ne-o spus c-o murit tată-so. 
Noi ştiam câte ceva de la unchiu' Han. Aflasem că doară se 
zvonise în 
Răchițele. N-o fost aşa secret, că toată lumea vorbea c-o 
murit Şuşman. Era foarte cunoscut prin satele alea, printre 
moţi. No, şi băieţii ne-o spus că bătrânu' s-o-mpuşcat. Cu 
toate astea, nici prin cap nu le-o trecut să să predea. De 
aşa ceva n-o fost vorba. De fapt nici unu' dintre noi n-o 
avut de gând să să predea. După ce-am suferit atâta să ne 
fi dus să ne milogim la ei? Doară ştiam care ni-i soarta. 
Degeaba zăceau ei că n-au nimica cu noi. Ne trimiteau 
mesaje, să ne predăm, că am greşit, da' ei sunt 
înţelegători. Când venea cineva din puşcărie, cu mesaju' 
ăsta venea. Da' nu aveam de gând să n.e predăm. 

Nici Bortoş n-o mai venit atunci la întâlnire. Ne-am 
despărţit în toamna anului '51, fiecare să să ducă să-şi 
caute familie unde să steie peste iarnă. De atunci nu l-am 
mai văzut. Nu ştiu ce s-o mai întâmplat cu el, că în 
primăvara lu' '52 n-o mai venit. Nimeni nu ştia unde şi-o 
găsit loc să stea peste iarnă. Avea familie-n Răchițele şi 
poate nevasta i-o fi găsit gazdă. Fiecare îşi căuta pă cont 
propriu familie unde să steie. El săracu' nu vedea bine nici 

cu-n ochi, era în vârstă şi era tare, tare nervos. N-avea 
linişte. Stătea rău cu nervii, în situaţia pă care o avea el, cu 
familie, era de înţeles. Nu toată lumea putea rezista la 
şocuri din ăstea. Nu toată lumea putea rămâne cu mintea- 
ntreagă. El plângea, că ştia că îi era persecutată familia, în 
rest nu avea treabă cu nimeni. Să nu fi făcut şi el ceva, că 
nu l-o mai văzut nimeni... ia 

Acuma, după ce ne-am întâlnit ce era să facem? Am 
mai stat cât am mai stat acolo pă Humpleu şi dup-aia am 
umblat de colo-colo. Asta o fost până în iunie sau iulie ‘52, 
nu mai ştiu exact când, da’ o fost în plină vară, că numa’ 
vara puteai să stai pe munte. Atunci ne-am trezit cu nişte 
razii foarte mari. încercau să ne prindă. Noi umblam de 
colocolo. Când însera, găseam un loc mai ferit, cu un izvor 
de apă bună de băut şi ne opream. Făceam mâncare, ne 
mai spălam şi rămâneam să dormim. No, şi vă spun că 
atunci, în iunie sau iulie, veneam de pă Vlădeasa sau de pă 
Valea Drăganului şi am vrut să trecem spre Beliş. Parcă am 
vrut să trecem Someşul şi să ajungem în Poiana Horii. 
Acolo avea soţu' ceva rude, un unchi, frate de-a lu’ tată-său 
şi verişori. Tăt Jurj îl chema, Petru 
Jurj. Era un om de încredere, că la el o stat şi Leon 
Şuşman. Aşa că am vrut să trecem să mergem la el. Era 
noapte, că noi numa’ noaptea circulam. Zâua dormeam şi 
noaptea umblam. Ne duceam de pe-un munte pă altu'. 
Dacă vroiam să plecăm, ne desfiinţam coliba unde stăteam 
şi ne duceam. Nu puteam sta tăt într-un loc. Stăteam cel 
mult câte o săptămână şi pă urmă iară plecam. Dacă ştiam 
că ne întoarcem acopeream adăpostu' şi puneam semn, în 
caz că trece cineva pe-acolo să observăm. Să ştim dac-o 
trecut sau n-o trecut. 

No, şi ne duceam de pă un munte pă altu'. Poteceam 
de colo- colo. Ei, şi în vara aia mergeam toţi spre Poiana 
Horii. Eram şepte. Era Roman, fraţii Şuşman, Ciota, 
Mihut, eu şi Mihai. Ăştia eram. Bortoş şi bătrânu' Şuşman 

nu mai erau. Noi când umblam noaptea ne ţâneam unii 
după alţii şi nu vorbeam. Şi în vara lu’ '52, cum mergeam 
într-o noapte pă cărare, am intrat în încercuire. Că noi 
dac-am fost pă Vlădeasa n-am avut de unde să ştim c-a 
veni armata să ne caute pă Someş. Şi cum mergeam noi 
aşa, am auzit la un moment-dat că ne sâsăie cineva din 
margine. Ciota cum era mai în faţă, o avut inspiraţie şi o 
întrebat: Unde-s ceilalți?Aşa o zâs Ciota către ei. Cineva 
dintre ei i-o răspuns: Mai de deal. Atunci ne-am dat seama 
că-i armată. Erau olteni. Imediat i-am lăsat în pace şi ne- 
am văzut de drum. l-am ocolit. Şansa noastră o fost cu 
Ciota, că şi-o dat sama că-s soldaţi şi i-o întrebat unde îs 
ceilalţi şi ei o crezut că vorbesc cu unii de-ai lor. De-aia 
ne-o răspuns că restu-s mai de deal. Pentru noi stăteau ei 
acolo la pândă. Nu mai ştiu cum să numeşte locu’ ăla, da’ 
era de la Vlădeasa spre Someş. Noi voiam să ajungem pă 
Valea Someşului. 

No, şi am vorbit cu soldaţii, da’ i-am lăsat în pace, ne- 
am dus mai departe. Când să ajungem la Someş, să lumina 
de ziuă. Am vrut să trecem Someşu' şi atuncia ei o strigat 
după noi: StailMi-am dat seama că suntem în cerc. Şi cum 
eram noi unv’ după altu'... ne-am împrăştiat şi-am luat-o la 
fugă ‘napoi spre pădure. Unde ne-o surprins ei nu era 
nimic, era loc drept. Ne-am speriat că nu ne-aşteptam la 
aşa ceva. Atuncia ei o-nceput să tragă după noi. Nici nu 
mai ştiu ce-am simţit atunci când o-nceput să tragă. Am 
fugit şi atât. N-am simţit nimica, numa' că trebuie să fug. 
Când am ajuns în pădure am simţit că m-o lasat picioarele 
de spaimă. Era o pădure rară de fag. 

Am fugit toţi, care cum am putut şi dup-aia ne-am 
întâlnit în pădure. Nu ne-am pierdut. Am intrat în pădure 
şi nu i-am mai văzut. Ei o tras numa’ de pă mal, n-o avut 
curaj să intre după noi în pădure. Ai noştri n-o tras nici 
după ce am ajuns în pădure. N-am tras, numa’ am fugit. Şi- 
apăi când ne-am oprit, mai înăuntru în pădure... Mihuţ şi 


„Suferinţa nu se dă la fraţi... “ 161 


Ciota nu mai erau. Atuncia io-mpuşcat pă Mihuţ şi pă 
Ciota. I-o nimerit că acolo nu era păhuiet, era pădure rară 
de fag. 0 fost o minune că am scăpat ceilalţi. Că şi eu i-am 
văzut că trag... n-am crezut că mai scap. Săracii, Ciota şi 
Mihut, nici nu ştiu dacă o strigat când i-o puşcat. Cine-o 
mai putut s-audă ceva în fug-aia? Ce să mai auzi? Atuncia 
cred că nu-ţi mai auzeai nici suflarea. Când ne-am adunat 
n-am ştiut că unde-s ei. N-am ştiut c-o căzut. Am văzut 
numa' că nu mai îs cu noi. Pă urmă am aflat ce s-o 
întâmplat, că i-am auzât pă soldaţi vorbind la telefon, pă 
Someş. Ne-o părut rău după ei şi i-am plâns, da’ numa’ în 
gându' nostru. Altfel nici nu să putea că Securitatea era pe 
urmele noastre. 

Eram încercuiți. Vă spun că aşa mulţi erau că să 
puteau ţâne de mână. Pă tăt Someşu o fost, cum meri cătă 
Giurcuţa. Pân-acolo o fost... Ne-am urcat pă stânci, 
deasupra Someşului şi i-am văzut. Erau mulţi. No, şi ce să 
facem zâua? Ne duceam pă stânci, deasupra lor că 
Someşu', la izvor îi între stânci. Sunt stânci aşa goale pă 
margini şi înalte cât un bloc cu zece etaje. Ei nu ne 
vedeau, da' noi îi vedeam. Făceau foc, mâncau conserve, 
prăjau slănină... Noi stăteam şi ne uitam la ei. Cu stomacu' 
gol. Mai culegeam macriş şi coaje de molid, îi bună mâzg- 
aia de molid şi-i sănătoasă. lei coaja de pă molid şi are un 
fel de miez moale şi zemos. De ăla mâneam. Aşa ceva am 
mai mâncat şi când nu eram fugită, am gustat să văd cum 
îi. Acuma, timp de o săptămână cât am fost încercuiți, nu 
am avut alt „aliment”. Mai beam apă, că apă aveam. No, şi 
cum stăteam noi pă stânci îi auzeam cum discută. Că 
atunci am aflat şi de Ciota şi Mihuţ că i-o împuşcat. 
Vorbeau, strigau unu la altu’, cum erau ei la câţiva metri 
unv’ de celălalt. Să gândeau că ziua nu ne apropiem de ei. 
Strigau unv’ la altu’, făceau gălăgie, râdeau. Despre noi nu 
vorbeau. Am aflat mai târziu că fiecare avea pozele noastre 
la ei. Şi poza mea o aveau, da' aveau ordin că dacă ne 

prind, pă mine să nu mă bată 

Aşa am stat o săptămână, încercuiți. N-am avut ce să 
facem şi n-am putut să ieşim din cerc pă nicăieri. Acuma 
aşteptam să pornească raziile, căutările prin pădure. 
Aşteptam să strângă cercu’. în timpu’ ăsta ei nu ne-o văzut 
şi noi tăt aşteptam să ni să ivească o ocazie să rupem 
cercu’. Da’ n-aveam nici o posibilitate şi-atunci n-am avut 
ce face. Nici măcar nu ne-am căutat un loc unde să ne 
ascundem. Tare greu o mai trecut săptămâna aia în 
încercuire. Dormeam pă rând că toţi nu puteam dormi. Mai 
aţâpeam zâua câte-un pic, da’ nu prea puteam, că eram 
slăbiţi de foame şi de stres. Şi era rău că nici foc nu 
puteam face. Noroc c-o fost vară şi am avut apă să bem. 
într-o zi o început să strângă cercu’. Cum veneau ei noi ne 
retrăgeam şi am avut noroc că am găsit o peşteră în care 
ne-am băgat. Da’ nu era o peşteră cu intrare din afară, era 
o peşteră ca o gaură de piatră, în pământ.” înăuntru să 
făceau grote, scobituri în stânca pereţilor. Noi, cum n-am 
avut ce să facem altceva, am coborât acolo. Am găsit un 
copac şi am coborât pă el ca pe-o scară. Era un copac 
uscat, numa’ cu cioate. Peştera era adâncă şi nu puteai să 
sari de sus. Avea cam tri metri şi nu puteai să sari că erau 
pietre jos. 

No, şi îi auzeam că vin. Atunci am coborât înăuntru-n 
peştera aia. N-am stat pă gânduri prea mult când am simţit 
că să strânge cercu’. De frică aşa repede am coborât... 
Atunci am zâs că măcar să nu ne prindă vii. Că tăt timpu' 
cât am stat pă munte aşa spuneam fiecare, că viu nu ne 
prinde. N-aveam de gând să ne lăsăm să ne prindă vii. Şi 
am intrat acolo. Coborând pă copac Mihai m-o-ntrebat: Tu 
ce crezi, mai scăpăm de-aicia? Atunci i-am zâs: Sigur 
scăpăm. Dacă există Dumnezeu, ascultă ce-ţi spun io că 
scăpăm. Intrarea în peşteră era mai joasă, iar pă urmă să 
făcea o boltă. Spaţiu nu era mare, numa’ atâta o fost cât 
am intrat noi, cinci persoane. De fapt abia am încăput şi 

noi. Doi o stat pă burtă jos şi ceilalţi am stat pă lângă ei în 
genunchi. Nu era înaltă ca să poţi sta în picioare. Ştiu că 
fraţii Şuşman o stat pă burtă, pă una din părţi eram io în 
genunchi rezemată de perete, iar în faţă erau Mihai şi 
Roman. Io stăteam în genunchi şi aşteptam... execuţia. 

La puţin timp o sosit şi ei, că i-am auzit când o venit. 
S-o coborât unu dintre soldaţi înăuntru, s-o uitat şi-o zâs că 
nu vede nimic, n-aude nimic. Atunci o zâs ăla de sus, vreun 
superior, să tragă un încărcător. Că avea pistol automat. Şi 
o tras. L-am văzut pă băiat, că nu cred c-o fost la mai mult 
de un metru de mine... Era blond cu ochi albaştri... N-o 
fost distanţă mare că dacă întindea mâna şi o-ntindeam şi 
eu ne-ajungeam. Să uita acolo-n grotă la noi. Imposibil să 
nu ne fi văzut. Da’ cred c-atuncia nici inima mea n-o bătut. 
Să te uiţi la el... şi el la tine... Mi-o fost frică... Şi... o tras. 
Da’ cum o tras, unde-o ţintit el, nu ştiu, că pă noi nu ne-o 
atins nici cu-n glonţ. Pă mine, cum trăgea, o piatră o sărit 
şi m-o atins Ia nas. în ce direcţie o ţânut el pistolu' asta nu 
mai ştiu eu. După ce-o tras o zâs ăla de sus s-asculte dacă 
s-aude ceva. Băiatu o zâs că nu s-aude nimic. Da' şi noi 
eram pregătiţi să tragem. Dacă el strâga că suntem acolo... 
şi el murea. Aşa şi-o salvat şi el viaţa şi ne-o salvat-o şi-a 
noastră... 

După aia, de sus i s-o dat ordin să iasă afară. Aşa am 
scăpat. Prin puterea lui Dumnezeu am scăpat, că nu pot 
spune că acolo o fost eroismul sau forţa noastră. 0 fost 
numa' o forţă divină. Noi am intrat să nu mai ieşim vii de 
acolo. Şi dacă am ieşit vii, asta nu o fost datorită 
eroismului nostru, că am fi fost noi aşa de puternici, ci tăt 
Dumnezeu ne-o salvat. Atunci am simţit din plin că există 
Putere Dumnezeiască. Când am intrat acolo am spus că 
vom scăpa. N-am să uit niciodată când coboram pă lemnu' 
ăla în jos, că bărbatu-meu o zâs: Tu crezi că mai scăpăm? 
Dacă există Dumnezeu, sigur că scăpăm. Totdeauna am 
avut credinţa asta în Dumnezeu. Am ieşit afară de-acolo, 

nemâncaţi de-o săptămână. Nici de noi nu mai ştiam. Ne- 
am speriat rău. Atuncia am simţit oboseala şi foamea. Nu 
mai eram încercuiți şi nu ştiam încotro s-o luăm. Nu mai 
ţân minte unde ne-am dus şi ce-am mâncat. Nu mai ţân 
minte. Norocu' nostru o fost atunci că n-o avut câini, că 
dac-aveau câini şi îi băgau acolo unde ne-am adăpostit... 


Oricum pă noi nu ne prindeau vii. 

Ce ap făcut după ce ap ieşit din încercuire, în vara 
anului 1952? 

Am mai stat noi câtva timp împreună, da' pă urmă 
ne-am despărţit. Ne-am hotărât să ne despărţim, că nu 
să mai putea să stăm împreună. Era prea periculos. Nu 
să mai putea, că eram prea căutaţi. Să puseseră serios 
pă căutat Ne-am luat rămas bun, ne-am îmbrăţişat şi am 
plecat. Băieţii lu’ Şuşman într-o parte, io cu bărbatu-meu 
şi cu Roman în altă parte. Mai rămăseserăm 5 după ce i- 
am pierdut pă Ciota şi pă Mihuţ. De data asta ştianj că n- 
o să ne mai întâlnim numa' după ce să termină... dacă 
mai scăpăm. Ne-am înţeles să nu ne mai întâlnim. Ne-am 
despărţit definitiv. Ei o rămas în partea aia, la Răchițele, 
spre Drăgan şi noi ne-am dus spre Bihor. După ce ne-am 
despărţit n-am mai avut nici o legătură cu Todor şi cu 
Visalon. Nu ne-o mai văzut nimeni împreună pă munte. 
Mai povesteam de ei şi ne gândeam pă unde-or fi, da’ nu 
mai ştiam nimic, pă la cine stau şi ce mai fac. 

Noi am mers în părţile Bihorului pentru că pă acolo 
avea Mihai mai mulţi cunoscuţi. Am stat în zonă aproape 
doi ani, până ne-o prins. Roman s-o mai întors din când 
în când în Răchițele, sângur, şi mai stătea în apropiere 
de casa lui. Da' în '52 ne-am dus toţi trei în comuna 
Ferice?, că acolo avea soţu' un pretin. Şi-am stat la 
familia asta o vreme. Acasă era numa' băiatu' şi mamă- 
sa. Era o femeie bătrână. Nu mai ţân minte cum o chema 
nici pă femeie şi nici pă băiat. Am stat la ei în şură vreo 
două sau trei săptămâni. Ei n-aveau vite, numa’ nişte 

capre. Am stat în podu’ de la şură, că nu aveau grajd. Pă 
urmă, după câteva săptămâni, ne-am dus în pădure. Da' 
nu ne-am depărtat de sate, că pă margini nu ne căutau 
aşa de mult. Că nu să gândeau ei c-am fi aşa de aproape 
de sat. 

La fel ca în perioada anterioară, nici după '52, când 
ce ne-am despărţit, n-am avut un loc stabil, unde să stăm 
tăt timpu’. Eram ca şi ţâganii. Stăteam o noapte două şi 
plecam. Ca să ne ţânem lucrurile mai mari, să nu le 
cărăm cu noi, ne-am făcut şi un adăpost în pământ, era 
ca şi o catacombă. îi spun catacombă pentru că am săpat 
şi am făcut-o în pământ. Ideea o avut-o bărbaţii că o citit 
în cărţi şi o văzut cum să făcea pă vremuri. Cum stăteau 
oamenii ascunşi în pământ. 

Cea făcută de noi era atât de-adâncă numa’ cât să stai în 
picioare, că nu puteai să sapi atâta de mult Avea o 
adâncime cam de un metru şi ceva. Era ca o fundaţie. 
Lăţimea şi lungimea era atât de mare cât să intre trei 
persoane. Ca să putem săpa, că nu aveam nimic la noi, ne- 
am dus la o familie şi ne-o dat o cazma şi o sapă. Pă urmă 
am pus deasupra lemne groase, crengi, pământ şi frunze 
să nu să vadă ce-i acolo. Crengile le-o tăiat bărbaţii cu 
toporu'. Ca să nu treacă apa, am pus deasupra cetină şi 
coaje de molid. Aşa nu mai aveam probleme cu apa. Am 
făcut o uşiţă, atât cât să poată să coboare un om înăuntru. 
Când auzeam că vine cineva, coboram imediat şi trăgeam 
uşa, care era făcută tăt cu lemne şi cu frunze de putea să 
treacă omu” fără să-şi dea seama ce-i. De fapt, tăt locu’ era 
îngrădit şi acoperit cu păhuiet în aşa fel încât să nu poată 
trece nimeni. Oamenii să fie obligaţi să ne ocolească, să 
nu treacă pe-acolo pă unde eram noi. Nici dacă treceau nu 
era o problemă prea mare pentru că noi ne băgăm 
înăuntru, trăgeam uşa şi putea merge oricine păstă bordei 
că nu şi-ar fi dat seama. înăuntru am băgat frunză uscată 
şi aşa era de bine... Nu ne era frig. Oricum, acolo stăteam 
numa' în caz de forţă majoră, dacă trebuia să ne 
ascundem. în rest lăsam adăpostu' aşa făcut şi ne ţineam 
hainele şi tăt ce aveam. îl lăsam, nu-l stricam. Ca şi 
poziţie, bordeiu' ăsta l-am făcut în apropiere de localităţile 
Ferice şi Budureasa”. Sunt mai multe comune pă lângă 
Beiuş, foarte apropiate unele de altele, Ferice, Budureasa, 
Lazuri, Bunteşti. îi un fel de pustă, îi şes cu localităţi 
destul de mărişoare. îi tare frumos pe-acolo, când te duci 
de la Beiuş la Vaşcău. 

Pă lângă Ferice, prin zona asta am stat mult în 
Bunteşti* şi prin împrejurimi, unde mai umblam de colo- 
colo şi noaptea dormeam. Comuna Bunteşti era destul de 
mare şi erau case multe. Pădurea venea până lângă sat, 
da’ nu era pădure mare, era păhuiet mai mult, brăduţi 

mici, că şi dealurile nu erau înalte. Era un fel de păşune 
de capre sau de oi, era mai mult pietriş. Pentru noi era 
bine că puteam să stăm şi la soare, că nu ne căutau, nu să 
gândeau că stăm aşa aproape de sat. 

Odată, cum stăteam noi la soare, ne-o observat un om 
din comuna Bunteşti. Eram io şi cu Mihai. Nu ştiu ce 
căuta pe-acolo, cred că vreo coadă pentru o toporişcă. 
Avea ceva mâncare la el, ne-o dat de-am mâncat şi ne-o 
dus sara la el acasă. L-am văzut că vine da' n-am mai 
putut să ne ascundem. Şi acuma văd locu' ala unde ne-am 
întâlnit... Oricum nu ne era frică de oamenii de-acolo. Pă 
omu” ăsta nu l-am cunoscut pân-atunci, dup-aia am aflat că 
îl chema Moise. El auzise de Mihai, ştia că-i fugit. în zona 
aia, dintre Vaşcău şi Beiuş, foarte multă lume îl cunoştea 
pă Mihai. Dacă spuiţea că îi băiatu' lu’ Baciu Jurj, a lu’ 
Nicolae Jurj, toţi îl ştiau, că şi bătrânu' o fost pădurar. Ne- 
o dus la el acasă în Bunteşti, unde am mai stat câteva 
săptămâni. Avea casa în sat, da’ când mergeam la el nu ne 
duceam pă stradă, mergeam prin grădină. Veneam prin 
hotaru' satului, ştiam unde are grădina şi pe-acolo intram 
la el acasă. Moise era însurat şi avea şi copii. Avea 
gospodărie frumoasă, avea vite, oi, păsări. Stătea bine, că 
oamenii, cel puţin în partea aia, erau foarte bogaţi. Erau 
familii înstărite în satele de acolo, cu oameni tare religioşi 
care pă noi ne-o apreciat foarte mult. Erau porniţi 
împotriva comunismului, că ştiau ce-i aşteaptă, ce vor 
comuniştii, să le ieie tăt ce au. Voiau schimbarea şi luptau 
cum puteau pentru asta. Mai târziu am aflat că o fost şi ei 
arestaţi şi o făcut închisoare. Io nu i-am mai văzut 

Sigur că noi nu am statîntr-un singur loc, ne tăt 
mişcăm. în toamna anului '52 eram numa’ io cu Mihai, pă 
lângă Bunteşti şi vroiam să trecem înapoi în pădure, că 
eram dincolo de Criş. Roman era dus la familie în 
Răchițele. în anv’ ăla ne-am mai despărţit şi ne-ntâlneam, 
numa’ câteodată. Roman nu era atunci cu noi şi n-aveam 

nici bagaj la noi, numa’ armele. Mi-amintesc că aveam un 
ZB, o armă de vânătoare, un pistol mic şi o carabină. 
Carabina o avea soţu' de la serviri. Arma de vânătoare o 
mai lăsa şi în pădure, ascunsă, da' atunci o avea la el. Nu 
era uşor să cărăm atâtea arme cu noi, că erau grele. 
Aveam şi muniţie. Făcusem rost şi de cartuşe, pentru că 
ZB-ul îl avea încă înainte de a fugi. Aveam destule arme. 
Eu duceam carabina, că era mai mică. No, şi cum 
mergeam noi, ne-o observat cineva şi o anunţat la postu' 
de Miliție. Miliţianu' o transmis imediat la Securitatea din 
Beiuş. Nu ştiu cine ne-o trădat, da’ tare repede o venit 
trupele. Era întuneric şi când să trecem înapoi podu' peste 
Criş, spre pădure, am văzut că nu mai putem, că era 
santinelă. Venise armata. Ne-am oprit şi ne uitam cum 
veneau camioanele de la Beiuş, că li să vedeau farurile. 
Vineau unu' după altu' de parcă era acolo o armată de 
partizani. Vineau după noi doi. Era toamna lui '52. Şi n-am 
mai putut trece pă pod şi o trebuit să trecem prin apă. N- 
am mai avut ce să facem că imediat ce o anunţat Miliția o 
şi pus pază la pod. No, acuma, ce să facem că trebuia să 
trecem cumva? Şi atuncia am trecut prin Criş, prin apă 
până la piept şi ne-am dus în pădure. Nu mi-o fost teamă 
să trec prin apă că nu era chiar aşa mare, că era în 
apropierea satului. Aşa am ajuns în pădure, am făcut 
repede un foc şi ne-am uscat hainele că era toamnă şi erau 
destul de rece. Ei o continuat să stea de pază la pod, că nu 
s-o gândit c-o să trecem prin apă. Atuncia am scăpat iară 
din încercuire. 


Spuneaţi că era toamna târziu; cum aţi rezolvat 
problema cazării pentru iarna aceea? 


Pentru iarna '52-'53 ne-am dus la familia lu' Moise, în 
Bunteşti, şi am stat în podu' grajdului. Roman o stat prin 
Răchițele, nu mai ştiu exact la cine, da’ cred că la el acasă. 
Noi am stat tăt în şură, că umblasem destul vara. Acolo 

era o uşiţă pă care ne urcam şi coboram. Ne-am amenajat 
o colibă în fân şi am tăiat o scândură să avem o aerisire şi 
să putem să ne uităm afară. Nu ne era frig că nu era 
iernile aşa grozave. Fânu' ţine de cald şi noi eram bine 
îmbrăcaţi. Moise avea copii mici, însă nu am putut vorbi 
cu ei. Stăteam ascunşi să nu ne vadă în caz că să urcau în 
pod. Tri luni am stat acolo fără să mergem în casă. Mai 
veneau şi oameni în vizită, mai veneau la gard, că aşa îi 
într-un sat. Trebuia să fim foarte atenţi, că numa’ un pic 
dacă vedea cineva un străin, imediat să şi ducea să spună. 
Şi cum să zvonise pe-acolo că noi suntem în zonă, erau toţi 
cu ochii unu' pă altu'. Erau mulţi informatori. Fiecare era 
atent să te prindă cu ceva, să te spună. Erau bine plătiţi. 
Atuncia să temea fiecare şi de vecinu' de-alături că nu 
putea şti că di ce-i vine la gard. De-aia noi am căutat să 
mergem tăt acolo undemnde erau persoane pă care nu le 
ştiam înainte, că Securitatea să interesa pă cine-am 
cunoscut, cine ne-o cunoscut, ce relaţii am avut. Pă ăştia îi 
spiona. Şi-atunci căutam oameni cu care n-am avut nici o 
tangenţă înainte, să nu să bănuiască. Totdeauna, dacă 
stăteam undeva, căutam un om pă care nu-l cunoscusem, 
cu care n-avusesem nimica, da’ care să fie şi de încredere. 
în felu' ăsta încercam să ne facem pierdută urma, că ştiam 
noi-cum ne urmăresc. 

Nevasta gazdei era tare cumsecade şi nu zăcea nimic 
că stăm la ei. Ne-aducea de mâncare în fiecare zi: 
mămăligă cu lapte, ciorbă, supe, tot ce gătea. Mi-amintesc 
că şi de Crăciun ne-o adus ce-o făcut ei în casă, sarmale, 
friptură, câmaţ. Tăiau porci de Crăciun, că erau oameni 
înstăriți. Da’ noi nu prea puteam mânca. Mâneam tare 
puţin, da’ nu din cauză că stăteam pă capu’ oamenilor, că 
ei de bună voie ne-o găzduit, că nu i-o obligat nimeni. Nici 
nu stăteau rău cu mâncarea, să ne gândim că n-aveau de 
unde. Atuncia nu era ca acuma, omu' avea curtea plină de 
păsări, avea porci, oi, vite... Avea, că dup-aia le-o luat. Da' 

nu mâneam noi, că nu eram mâncăcioşi. Mâneam puţin. 
Vinea dimineaţa nevasta lu’ Moise c-o oală, intra în grajd şi 
ne aducea mâncare. Nu ştia nimeni de ce-o intrat ea în 
grajd. Vinea şi dimineaţa şi sara. Alteori mai veneau să 
stăm de vorbă că eram destul de apropiaţi. Să întâmpla să 
vină şi amândoi la discuţii. Erau tare cumsecade! Tare 
frumos s-o purtat oamenii ăştia cu noi şi ne-o dat curaj să 
rezistăm, că să va schimba ceva... De-asta am şi rămas 
peste iarnă acolo. Am stat acolo în fân şi n-am mai ieşit. 
Nici n-aveam unde să mergem, că era iarnă. Nu puteam 
ieşi, chiar dacă nu mai era zăpadă pă sat. Atunci ne-am fi 
putut duce în pădure, da' dacă ningea şi să punea zăpada, 
nu ne mai puteam întoarce. Ăsta era pericolu'. 

în iarna lu' '52-'53 alţi oameni din Bunteşti n-o mai 
ştiut de noi. Nu ştiau că suntem acolo decât familia lu' 
Moise, la care stăteam, şi un om pă care îl chema Mihoc. El 
ne mai ajutase cu mâncare cât am stat la Poiana de Vaşcău. 
Da’ nici ei nu ştiau unv’ de altu’. Noi nu spuneam unde am 
fost sau de unde venim, în caz că am fi fost prinşi să aibă 
cât mai puţină lume de suferit. Cât am stat în Bunteşti, 
toată iama ne-o aprovizionat numa' gazda. în iarna când 
am stat la Poiana de Vaşcău am fost alimentaţi de mai 
multe persoane, în rest doar de câte o familie. 

Primăvara, noi am început din nou să umblăm pă 
munte. Din când în când ne-am mai dus şi pe la Buntești şi 
am stat la familia lu' Mihoc. Cum v-am spus, la el am mers 
pentru că-l cunoşteam mai de mult. Ne-o mai alimentat, era 
om de încredere şi era foarte înstărit. Oamenii erau 
înstăriți pân părţile-alea, că sunt pământuri bune şi 
creşteau oi şi vite. Tare bine stăteau oamenii ăia şi nu 
duceau lipsă de alimente. Aveau posibilitatea să facă şi 
provizii. Mihoc era mai în vârstă, copiii lui cred că erau 
căsătoriţi. Numa’ bătrânii erau acasă, numa' Mihoc şi 
nevastă-sa o ştiut de noi. La ei, tăt în pod am stat deşi 
aveau casă mare, da' şi pă la ei mai veneau vecinii şi ne-ar 
fi putut vedea. Acolo nu ne-am amenajat ascunzătoare, că 
numa' unde erau copii mici ne făceam. Nu trebuia să ne 
ferim atât de tare şi câteodată, seara, mai puteam merge 
şi-n casă. Mergeam la ei şi mai stăteam de vorbă. Tăt 
despre schimbare vorbeam, că oamenii aşteptau cum 
aşteptam şi noi să să întâmple ceva. Şi pă ei îi păştea 
nenorocirea, ca şi pă noi. Şi ei voiau să scape de comunism. 
La familia lu' Mihoc nu mai ţin minte cât am stat, mi se 
pare două-trei săptămâni. Am stat cât am stat, da’ era vară 
şi am mai plecat în pădure şi mai stăteam şi pe-acolo. 

Ooo, şi în 1953 o murit Stalin. Am ştiut de asta că 
doară să vorbea şi ascultam Europa Liberă. Pă unde 
stăteam, oamenii aveau radio şi ascultam. Atuncia am 
crezut că s-o schimba ceva. Toată lumea o aşteptat că va fi 
ceva... Da’ nu s-o schimbat nimica... No, şi cum era vreme 
bună ne-am dus în pădure. Vara stăteam mai mult în 
pădure, nu stăteam în sat, că n-avea nici un rost. Am 
umblat tăt p-acolo pă marginea satului, prin pădure. Am 
stat toată vara lu' '53 prin zona aia. N-am mai trecut 
muntele spre Răchițele că era destul de greu şi era 
departe. Nu-ţi ajungea o zi să te duci pă jos. Roman o mai 
fost, că s-o mai dus la familie. 

O trecut şi vara şi toamna lu' 53 şi o venit iarna. 

Atunci am mers la Mihoc. Am fost numa' noi doi, eu şi 
Mihai, că Roman s-o dus iar în Răchițele. El să ducea iarna 
acasă la nevastă-sa. Avea un adăpost şi-acolo o stat două 
ierni. Da’ nu l-o descoperit Securitatea, că nu şi-o dat sama 
că el stă chiar acasă la el. No, şi erau oameni buni Mihoc şi 
nevastă-sa, da’ nu prea mai aveai ce să discuţi cu ei. Erau 
ocupați şi începuse să le fie frică să vină să steie de vorbă 
cu noi. Că atunci aşa era, nu ştiai cine te urmăreşte. Şi o 
trecut şi iarna asta ca şi cealaltă, fără să să întâmple nimic. 
N-am avut probleme cu Securitatea. Ne-o mai fi căutat ei, 
da' iarna muntel- era gol şi stăteau că ştiau că suntem 
ascunşi. 

în primăvara lu' '54 ne-am dus de la Bunteşti şi apoi 
am stat pă lângă Sudrigiu”, tăt pe-acolo pă lângă Beiuş. în 
Sudrigiu am stat la familia Tania. La omu” ăsta nu-i mai ţân 
minte şi celălalt nume. Era mai în vârstă. Pă nevastă-sa mi- 
o amintesc mai bine. O chema Florica. Florica Tania. La ei 
am stat destul de mult, deşi nu i-am cunoscut înainte de a 
fugi. De-aia am şi stat la ei, că nu îi cunoscusem înainte. 
Locuiau chiar în marginea satului, înspre Vaşcău. Pentru 
noi era foarte bine cum era aşezată gospodăria lor, că 
puteam pleca şi veni sara, fără să fim văzuţi şi să deranjăm 
pă nimeni. Familia asta avea un băiat mare, da' nu era 
acasă, că era la Beiuş. Nu mai ştiu dacă era la liceu sau la 
o şcoală de meserii, de contabil. Nu ştiu dacă el ştia de noi 
sau nu. Oricum, nu era acasă numa' Tania cu nevastă-sa, 
aşa că era uşor de stat la ei. 

Da’ în tăt timpu' ăsta nu ne-am alimentat numa’ de la 
el, că mai erau oameni în Sudrigiu care ne-o mai dat de 
mâncare. Aşa o fost un vecin de-a lu' Tania, care locuia 
mai în jos şi pă care îl chema Şandor. Nici numele lui mic 
nu-l mai ştiu. La Şandor nu am stat, numa' ne-o alimentat. 
No, da’ familia lu’ Tania, era mijlocaşă, nu era înstărită ca 
altele. Aveau pământ şi-l lucrau, cred că aveau şi vite da' 
nu mai ţân minte câte. Aveau păsări, porci, oi nu cred c- 

avea. Chiar lângă drum, lângă şoseaua principală, aveau o 
şură mare, închisă cu scânduri. Noi acolo stăteam, în podu' 
şurii. Nu aveam nimic special amenajat, iar când mai 
mergeam pe-acolo dormeam direct în fân. Doară cum era 
vară stăteam mai mult pă munte, că era şi păcat să stai 
într-un colţ de şură când era timpul aşa frumos. Din când 
în când mai mergeam şi în Sudrigiu, stăteam câte-o 
săptămână două şi plecam iară-n munte. Umblam di colo- 
colo, că nu ne-am mai făcut bordei fu pământ, că nu 
puteam, că Sudrigiul era sub munte şi era mai greu de 
săpat. Uneori mai pescuiam, cine ştie ce mai făceam... 
Acuma era şi Roman cu noi. 

No, da' să vă răspund la întrebare! Era în vara lu' 
'54, prin iunie sau iulie. Eram la Tania, în Sudrigiu, când 
ne-am trezit cu Ana, sora lu’ Mihai. V-am spus că era 
căsătorită cu Mircea Panda, preot în Poiana de Vaşcău, 
unde cu sprijinul lor stătusem în iarna lu' '51-'52. Să vă 
povestesc ce s-o întâmplat cu ea după ce am plecat noi, în 
primăvara lu' 51. în '52, la un an după ce am plecat din 
Poiana de Vaşcău, o denunţat-o cineva. Nu ştiu cine o fost, 
da' Securitatea o arestat-o şi pe ea şi pe bărbatu-so. Apoi 
arestările o mers lanţ. O arestat pă unu' care i-o ştiut pă 
toţi şi i-o spus. No, şi ea şi bărbatu-so o fost arestaţi şi o 
stat un an jumate la închisoare. 

După ce i-o eliberat, bărbatu-so, Mircea, o mers nu 
ştiu unde cu motocicleta, o avut un accident şi o murit. 
Acuma, dacă el o murit, Ana n-o mai avut ce să facă la 
Poiana de Vaşcău şi s-o mutat într-o comună unde era 
socru' ei preot. Nu mai ştiu cum îi zâce la comuna aia, 
cred că Dumbrăveni. E o comună aproape de Sudrigiu. 
Da’ după un timp, o arestat-o din nou. A doua oară când o 
fost arestată, n-o stat mult că o eliberat-o repede. Imediat 
o început să să intereseze de noi, de la oamenii care o 
crezut ea că ar putea şti de soarta noastră. Doară ea ştia, 
înainte ca noi să fugim de acasă, cu cine o avut Mihai 

legături şi ce oameni îl cunoşteau în zonă. Aşa că o prins 
firu’. 0 ajuns la Tania şi cred că i-o spus că stăm la el. 
Apoi bănuiesc că Mihai o luat legătura cu ea, prin gazda 
noastră, prin Tania. 

Numa” bine că într-o zi, nu mai ştiu dacă era în iunie 
sau în iulie, ne-am trezit cu Ana, la Sudrigiu. Noi eram 
acolo-n pod, în şură la Tania. Ne-o povestit cum o fost 
anchetată, cum o bătut-o şi că o stat un an şi jumătate în 
închisoare la Oradea. O recunoscut şi în faţa noastră că 
le-o spus la anchetă că ne-o ajutat. Nici nu putea să spună 
nu, că doară d-aia era arestată, că ne-o ajutat. O 
recunoscut că ne-o dat de mâncare. Dacă o bătut-o ce era 
să facă? Apoi ea o încercat să ne convingă să ne predăm, 
că o să fim iertaţi, că n-au nimic cu noi, c-o să scăpăm şi 
lucruri din ăstea. Imediat am ştiut că nu mai suntem în 
siguranţă. Nu ne-am certat cu ea, deşi nu eram de acord 
cu ce spune. 

No, şi ea o plecat. Ne-am gândit că poate o fost 
urmărită, sau spune la Securitate că s-o întâlnit cu noi şi 
unde suntem. Şi-atunci după ce ne-am despărţit de ea am 
spus: Gata! Trebuie să ne schimbăm /ocu'/Toţi trei am fost 
de acord că este prea periculos să mai rămânem la Tania. 
Am ştiut că dacă ne-am întâlnit cu Ana, nu mai suntem în 
siguranţă. Am zâs Gata, nu mai stăm! Am mai stat o zi sau 
două şi am plecat în pădure. Am anunţat gazda că plecăm 
şi că am mai lăsat nişte lucruri acolo în şură. Ceva 
îmbrăcăminte am lăsat, că altceva n-am avut ce. I-am spus 
lu’ Tania că lăsăm lucrurile, că aşa era frumos ca gazda să 
ştie. Şi am plecat pă munte. Nu mai ţân minte cât am stat 
în munte, da' cred că două-trei săptămâni. 

Atunci ne-am hotărât să ne ducem după lucruri, să le 
luăm şi să nu ne mai întoarcem. Ştiam că nu mai suntem în 
siguranţă. Ne-am gândit că sigur, dacă n-o fost urmărită, 
Ana le-o spus unde suntem. Am zâs că mergem, ne luăm 
lucrurile, şi nu ne mai întoarcem, da’ nici nu mai spunem 

unde mergem. Şi ne-am dus şi... duşi am fost. Ei de două 
săptămâni ne-aşteptau acolo. Imediat după ce-am plecat 
noi, după câteva zile, Securitatea s-o instalat la Tania şi 
ne-o aşteptat. Noi ne-am gândit că dacă află o să stea la 
pândă, să ne vadă când venim, nicidecum că o să steie să 
ne-aştepte. Am crezut că dacă nu mai apărem două-trei 
săptămâni, poate c-or crede că nu mai venim. Ne-am uitat 
de departe, ne-am asigurat, n-am văzut nimic suspect şi 
ne-am apropiat de sat. Era în miez de noapte, pă la miezul 
nopţii. în apropiere am stat la pândă să vedem dacă este 
ceva mişcare în jurul casei şi dacă am văzut că nu-i nimica, 
ne-am dus şi-am bătut la geam la camera unde dormea 
gazda. Nu vroiam să intrăm în şură ca hoţii. Am bătut la 
geamul de la cameră, o ieşit Tania afară şi ne-o poftit 
înăuntru. Atunci o zâs: Mă iertaţi un pic că ies pân-afară. O 
ieşit, s-o dus la ei în şură şi le-o spus că am venit. Atunci n- 
am simţit nimic, că ar fi ceva în neregulă cu el, că era 
noapte şi nu puteai să-i vezi faţa omului, că îi fricos sau 
galbăn. 

Mi-amintesc că era un cer senin şi era destul de cald. 
în picioare aveam o pereche de ghete, eram îmbrăcată în 
fustă maro şi într-o bluză vişinie, cu mânecă scurtă şi 
largă. Era tare drăguță. Mi-o cusut-o o croitoreasă, 
prietenă de-a lu' Ana, în iarna lu' '51-'52 când am stat la 
Poiana de Vaşcău. După un timp Tania s-o întors în casă, o 
luat un felinar să ne lumineze drumu' şi a luat-o înainte 
spre şură, să ne luăm lucrurile. O deschis uşa de la şură şi 
eu am intrat prima. Cum era un prag micuţ, am păşit peste 
el şi-am pus picioru-n şură. Singurele mele cuvinte pă care 
am mai apucat să le zâc o fost: Aici miroase a mâncare. Ei 
o stat şi o mâncat, conserve sau ce-o fi mâncat şi mie mi-o 
mirosit. lo, cum am venit de afară, am simţit mirosu'. Şi 
când am terminat vorba... o aprins lanternele pă noi. l-am 
văzut că erau aliniaţi pă lângă peretele de la şură. Nu ştiu 
câţi o fost da’ toţi erau cu lanterne şi ni le-o aprins în faţă. 

Când am intrat io am văzut ce era în şură, da' ce-o fost 
lângă mine n-am văzut. Atunci unu dintre ei, din spate, m-o 
lovit cu pistolu” în cap şi mi-am pierdut cunoştinţa. Nu mai 
ştiu ce s-o întâmplat dup-aia. Când m-am trezit mi-am dus 
mâna la cap şi am simţit că aveam o gaură. Am băgat 
degetu' în cap... Când îi timpu’ mai rău şi acuma mă doare 
capu’ aici, unde am fost lovită. Cât am stat căzută nu ştiu, 
da' când o văzut că mi-am revenit mi-o pus cătuşe. Mihai 
era şi el la pământ. Mihai sângera... Nu ştiu ce s-o 
întâmplat. Eu n-am auzit nimica, nu am auzit nici un foc. 
Nu mai ştiu ce-o fost. Probabil s-o tras. O fi tras şi Mihai. 
Ştiu io? El avea pistol mic şi poate o tras cu el, că ZB-ul sau 
carabina n-ar fi avut când s-o folosească. S-o fi luptat între 
ei... Io nu mai ştiu că dacă m-o lovit în cap... Când m-am 
trezit eram jos, în şură. Era linişte. Nu ştiu cât timp o 
trecut până m-am trezit. Nu pot să apreciez, da' când m-am 
trezit... Mihai sângera. Nu ştiu dacă o fost împuşcat în cap 
sau lovit cu arma, da’ ştiu că-i curgea sânge din cap... Cred 
că s-o luptat, că şi Roman era lovit la cap. Era lovit rău, da’ 
el nu sângera. El n-o avut pistol, că dacă avea... 

în orice caz, înainte de-a ne prinde n-am presimţit 
nimica. Acuma ce să zic? Ana numa’ o dată o fost la noi. De 
ce să mai ocolesc, că ăsta-i adevăru' şi adevăru' trebuie să 
fie cunoscut chiar dacă doare. Ăsta-i cel mai important 
lucru. Eu am ţânut la ea foarte mult şi ştiu că nici ea nu-i 
vinovată, că ea şi-o iubit fratele, da' s-o încrezut în 
Securitate. Ea o făcut tăt ce o făcut gândindu-se că o să ne 
fie bine... 
De-aia eu n-o condamn... da’ trebuie să spun adevăru'. 
Prin ea ne-o prins... Nici pă Tania nu pot să-l condamn că 
ne-o dat... pă mâna lor. Dacă o descoperit că noi am fost 
acolo... o fost şi el constrâns. Ana le-o spus că s-o-ntâlnit 
cu noi, le-o spus unde stăm şi sigur c-o venit la el. I-o fi 
spus atunci: Cooperezi cu noi, dacă nu, nu mai vezi 
soarele. Şi omului i-o fost frică. Io nu-l condamn. Fiecare 


„Suferinţa nu se dă la fraţi... “ 177 


îşi apără pielea. Numa’ Dumnezeu ştie ce-o fost în sufletu' 
lui, săracu', când o venit după noi şi ne-o zâs: Haideţi în 
şură! C-o ştiut la ce ne duce-n şură... 

în şură, după ce mi-am revenit, nu s-o purtat rău cu 
noi. Nu ne-o înjurat. 0 zâs numa: De când aţi plecat voi, 
noi tătaicia am stat. V-am aşteptat aici. Ne-o luat, aşa cum 
eram legaţi cu cătuşe, şi ne-o băgat într-o maşină de-aia, 
de-a lor. Era ca un Aro, IMS, cum era atunci. Şi în noaptea 
aia ne-o dus, că dimineaţa am fost la Beiuş. Sudrigiu’ îi 
aproape de Beiuş. Am avut şi escortă, iar înăuntru, în 
maşină, erau securişti, da’ nu mai ţân minte câţi. Noi eram 
toţi tri în maşină, pă banchetă, acolo-n spate. Eu îmi 
revenisem şi puteam sta în şezut. Doamne, mulţumesc că 
n-am rămas cumva... să-mi pierd memoria sau... după cum 
m-au lovit în cap, de am putut să bag degetu-n gaură... 
Mihai stătea cu capu' în poală la mine... şi-i curgea 
sânge... din cap... era plin de sânge... Roman era aşa de 
blânduţ, săracu”. Era şi el lovit... Cine ştie câte lovituri o fi 
primit, că şi securiştii o fost pregătiţi. Ştiau ei cine-i Oneţ 
Roman şi că să luptă, nu să dă prins cu una cu două. D-aia 
o fost destul de mulţi. Pă maşină n-am vorbit, că nu ne-o 
dat voie şi eram speriată... Care o stat în faţă o vorbit, da’ 
care-o stat lângă noi n-o vorbit. îi şi scurt drumul de la 
Sudrigiu la Beiuş. 


Câţi dintre cei care v-au ajutat de-a lungul celor patru 
ani pe care i-aţi petrecut pe munte, au avut de suferit? 


Au suferit destul de mulţi. Bărbaţii din familia lu' 
unchiu' Han o fost arestaţi înaintea noastră, înainte de a fi 
noi prinşi. Pă unchiu' l-o arestat chiar de mai multe ori, 
da’ nu l-o condamnat până nu ne-o prins pă noi. Pă băiatu' 
lui l-o arestat cam prin '52. îl chema Aurel şi era verişor 
bun cu Mihai. Era mai mic de înălţime şi avea o faţă 
rotundă. Nu era căsătorit, deşi era un băiat drăguţ şi bun 
la suflet. Câtă mâncare ne-o cărat şi el săracii” şi cât ne-o 

ajutat... Era tânăn avea douăzeci şi ceva de ani, da' el n-o 
vrut să vină cu noi. Nici nu avea rost să vină, că noi aveam 
nevoie şi de oameni care să fie liberi şi să ne ajute. Nu 
căutam să atragem Oamenii; să vină prea mulţi cu noi, că 
şi aşa eram destui. Săracii' Aurel, atâta l-o bătut să Spuie 
unde suntem... Pă el l-o şi condamnat şi o stat în 
închisoare vreo patru sau cinci ani. Atât de mult l-o bătut 
la anchetă pă săracu' Aurel... Când o venit acasă o murit. 
Nu mai ştiu dacă de TBC sau de cancer osos, da' sigur din 
cauza bătăilor şi a anilor de închisoare o murit. Aurel era 
cel mai mare dintre copiii lu' Han. Mai are un frate la 
Vinga, lângă Arad şi o soră Jenica. Ei nu o fost arestaţi. 
Fratele lu' Aurel nici nu era acasă în timpu' ăsta, că era 
înfiat de o rudă. Jenica o fost acasă, da” pă ea nu o arestat- 
o că nu o ştiut de ea. La anchetă n-am spus ce rol o jucat 
ea, cum ne anunţa cu ttilnicu' dacă apărea Securitatea în 
zonă. Pă tatâ-so l-o mai arestat şi l-o mai eliberat cu 
gându' să ne prindă pă noi. Când ne-o prins pă noi, l-o 
arestat şi l-o condamnat. 

Mulţi dintre cei care ne-o ajutat o fost arestaţi înaintea 
noastră. După ce i-o arestat pă sora lu' Mihai, pă Ana şi pă 
soţu' ei, o arestat pă mai mulţi din Poiana de Vaşcău. Când 
ne-am întâlnit în '54, la Sudrigiu, nu am întrebat-o pă Ana 
cum i-o descoperit. Apoi cred că i-o bătut şi pă câţi i-o ştiut 
pă tăţi i-o spus. Atunci i-o descoperit pă mai mulţi dintre 
cei care ne-o ajutat. Şi pă omu' la care am stat în prima 
iarnă la Poiana de Vaşcău şi care ne aducea alimente, l-o 
arestat. Săracu o avut noroc că o primit numa’ 5 sau 6 ani 
de închisoare. L-o arestat şi pă băiatu” lui, deşi era membru 
de partid. Ştia de noi, nu o mers să ne denunțe şi pentru 
asta l-o arestat. Pă cei din Poiana de Vaşcău, i-o arestat în 
'51, imediat după ce am plecat. Noi am aflat ce s-o 
întâmplat destul de repede, imediat după ce i-o arestat. 

Din Bunteşti o fost arestate două persoane, Moise şi 
Mihoc, cealaltă gazdă a noastră. Ei nu ştiu cum o fost 

descoperiţi. Despre gazda din Dealu’ Boţii am aflat că o 
murit. El când o auzit împuşcăturile s-o sculat, o ieşit din 
casă şi o vrut să fugă. Securitatea o văzut că un om fuge, n- 
o ştiut cine îi şi o tras. Probabil nu l-ar fi împuşcat dacă ştia 
cine îi. Pă nevastă-sa ştiu că o arestat-o. Măriuţa o chema. 
Aveau şi doi sau tri copii şi după câte am auzit o fost şi 
însărcinată. De soarta ei nu am mai avut cum să ne 
interesăm. Nu ştiu nici ce s-o fi întâmplat cu săracii copii. 

O mai fost arestată din Scărişoara o rudă mai 
îndepărtată, Varvarâ. Celălalt nume nu îl mai ştiu că nu 
eram chiar aşa de apropiaţi. Eram neamuri mai de 
departe. Ea era cu vitele pă munte şi ne-am întâlnit cu ea. 
Atunci ne-o dat lapte şi brânză. Altceva nu-mi mai 
amintesc să ne fi dat. Ea o greşit că o spus cuiva că s-o 
întâlnit cu noi şi s-o aflat. O fost arestată şi ea cam prin 
‘51. Din Scărişoara numa’ ea o fost, da’ nu mai ştiu ce s-o 
întâmplat, dacă o fost condamnată sau numa’ o reţinut-o la 
Securitate. 

în '51 şi 52 socru-meu o fost tare mult arestat şi bătut. 
Mai târziu am aflat de la părintele Ieronim Şuşman că s-o 
întâmplat de o fost arestaţi amândoi în acelaşi timp la 
Securitate. 0 auzit atunci un răgnet şi un strigăt. Să văieta 
cineva cum îl băteau. Era socru-meu. Pă el l-o bătut tare 
mult. D-aia nici nu ne-am dus noi acasă, tocmai să nu-i 
facem probleme. Degeaba îl arestau şi-l băteau, că n-o 
ştiut nimic bătrânu' de noi. Nu l-o condamnat, numa’ l-o 
ţânut la Securitate şi l-o bătut îl duceau, îl băteau şi după 
un timp îi dădeau drumu'. Noi acasă nu am mai fost, de 
când am plecat, niciodată. Prin zonă am mai mers şi ne-am 
mai uitat de departe la casă. Da' nu ne-am apropiat 
niciodată, că la noi acasă umbla lume multă, la gater, să 
facă scândură. Aşa că era prea periculos şi nu ne puteam 
apropia. L-au tăt arestat şi l-au eliberat de mai multe ori pă 
săracu' socru-meu. 

După ce ne-o prins, într-o primăvară, el şi mătuşa o 

fost găsiţi morţi. Erau amândoi morţi, lângă un copac, în 
vârf la Muntele Mare. O vrut să treacă spre Bihor. Unii 
ziceau că o vrut să să ducă în comuna unde s-o mutat Ana, 
după ce o murit Mircea. Io nu ştiu ce s-o întâmplat, dacă i- 
o omorât cineva sau ce-o fost. Nu ştiu, că eu eram închisă 
atuncea. Nu să ştie cine i-o omorât şi când, toamna sau 
iarna. împuşcaţi nu erau. După '90 o venit la mine popa din 
Răchițele şi mo întrebat unde-i bunicu-so, Paşcu Bonţii, să- 
i puie o cruce. Atunci i-am răspuns: Păi, spune-mi şi 
dumneata mie pă socru-meu cine l-o omorât acolo în vârf 
de munte, că atunci nu mai erau partizani? Nu l-o omorât 
partizanii. Cine l-o omorât? 

0 fost arestaţi şi părinţii mei, da’ pă ei nu i-o ţânut 
decât două săptămâni. I-o luat într-un an, în noiembrie, de- 
acolo din Scărişoara Nouă, şi i-o adus la Cluj. Pă ei nu i-o 
bătut, numa’ i-o întrebat unde suntem. Da’ io nu nu mai 
fusesem pe-acasă şi ei nu ştiau nimic de mine. Nu o avut 
ce să spună. Nu i-o bătut pentru că să gândeau şi securiştii 
că nu ştiu de noi. De fapt chiar nu ştiau nimic. Şi pă sora 
mea Samfira au arestat-o, că o crezut că-s io. O confundat- 
o şi o zâs că sunt io. Pă ea o ţânut-o cinci zile, da’ nici pă 
ea nu o bătut-o. Cei din familia mea o fost arestaţi prin 
'52-'53, în perioada în care noi eram fugiţi. 

în Ferice, o avut bărbatu-meu un prieten care ne-o 
ajutat, da' nu mai ştiu ce s-o întâmplat cu el. Nu cred, 
totuşi, să fi fost arestat, că nu o ştiut nimeni că am fost 
acolo. Nu am spus nimic la anchetă de el. M-o putut ei 
întreba cât vroiau, că io nu ştiam nici cum îl cheamă. 
Ştiam că am fost în Ferice, da’ nu mai ştiam la cine. în 
Sudrigiu am stat numa’ la Tania. Am mai avut legătură şi 
cu Şandor, da’ în timpul cât am stat la Tania, la Şandor nu 
am fost. Pă Tania nu l-o arestat, numa’ Şandor. El o fost 
arestat înaintea noastră, da' nu ştiu câtă închisoare o 
făcut. Şandor o fost arestat mai devreme, pentru că în 
'50-'51, când am iernat în Poiana de Vaşcău, Mihai o trimis 

gazda la Sudrigiu. Atunci el ne-o adus alimente. Sigur că 
gazda din Poiana de Vaşcău, când o arestat-o, l-o spus şi 
pă Şandor. Cu mine în boxă nu o fost niciunu' dintre cei 
care ne-o alimentat, în afară de Han! 

Alţi nu mai ştiu dacă o mai fost arestaţi, da' o fost 
pline închisorile de oameni care o dat o farfurie de 
mâncare. Nu numa’ nouă, că şi la alţii care o fost fugiţi. O 
fost plin de oameni cu pedepse de tri-patru ani. Da' noi am 
încercat să procurăm în aşa fel alimentele, încât să nu 
stăm prea mult pă la oameni. Am făcut intenţionat acest 
lucru ca să-i protejăm. Ne gândeam la cei care ne ajutau 
mai mult ca 


„iSuferinţa nu se dă la frați...“ 182 


la noi. Nu ne era tăt una dacă ştiam pă cineva care 
suferă din cauza noastră. O şi fost cazuri de persoane care 
ne-o ajutat şi n-o fost arestate. Eu nu mi le amintesc pă 
toate, da’ una dintre ele o fost Jenica. Ea m-o întrebat după 
Revoluţie dacă nu ar putea beneficia de un ajutor după 
tată-său, că o fost la închisoare. I-am spus: Mulţumeşte-te 
că nu ai fost bătută şi închisă. Renunţă la banii ăştia! Sigur 
o mai fost şi alţii care ne-o ajutat şi care nu o fost arestaţi. 
Io în închisoare nu am întâlnit pă nimeni şi nici nu mi s-o 
spus că uite pentru că v-o ajutat pă voi sunt închişi şi alţii. 

Pă cei care ne-o ajutat şi o suferit io îi am pă 
conştiinţă. Mă simt vinovată pentru ei, mai puţin pentru 
cei din Răchițele. Pă ei nu-i am pă nici unu’ pă conştiinţă. 
Nici io nici soţu' n-am fost acolo, n-am luat alimente de la 
ei şi n-o fost arestaţi pentru noi. Cel mai rău îmi pare, însă, 
de omu' ăla din Dealu’ Boţii, care o murit. Că viaţa nu o 
mai poţi întoarce înapoi. Care o mai făcut puşcărie, o mai 
scăpat, o trecut printr-o suferinţă şi trăieşte. Care o 
murit... şi o murit să facă bine cuiva... Pă Todor a 
Elefantului îl am pă conştiinţă. O fost greu şi pentru cei 
care o făcut 5-6 ani de puşcărie, da’ i-o făcut, o scăpat şi s- 
o întors la familie. însă când îşi pierde omu” viaţa..., nu i-o 
mai poţi da înapoi. 


în '52 v-aţi despărţit de Todor şi Visalon. Soarta lor 
care a fost până la urmă? 


După ce ne-am despărţit, n-am mai aflat nimic de ei. 
Nici n-am mai încercat să luăm legătura, pentru că nu am 
mai trecut în partea cealaltă a muntelui. N-am mai ştiut 
absolut nimic de ei din '52. Nici după ce ne-o arestat nu 
am mai aflat nimic de ei. Securitatea nu ne-o spus nimic şi 
nici nu ne-o întrebat prea multe de ei. S-o mai interesat pă 
unde sunt, da' n-o insistat. Ş-au dat seama că nici noi nu 
ştim. Despre felul în care au murit ei, numa’ în închisoare 
am aflat, de la fetele care o fost în legătură cu ei în ultima 


perioadă. Mi-o spus că i-o descoperit Securitatea în 
Traniş? şi o murit arşi. Atâta am aflat de ei în închisoare. 
După Revoluţie am aflat mai amănunţit ce s-o întâmplat. 
Am auzit că după ce s-o despărţit de noi, Todor s-o apucat 
să picteze icoane. îi posibil, că el şi înainte avea înclinații 
artistice. Când eram împreună, înainte să ne despărţim, 
scria mult. Avea un scris foarte frumos, în armată îl 
făcuseră curier. Scria cu litere de tipar, da' io nu m-am 
uitat niciodată să văd ce scria. Nu cred să fi ţânut un jurnal 
cu ce făceam noi, că era periculos. Ce să scrii acolo, pă 
unde ai umblat, cu cine te-ai întâlnit? Te temeai să scrii pă 
hârtie tăt ce faci că nu aveai unde s-o ţii şi putea fi găsită 
de Securitate. Am mai aflat că ei s-o dus în părţile alea, pă 
la Traniş, că nici ei nu o mai putut sta pân Răchițele. O fost 
obligaţi să să deplaseze pă alte sate, că în Răchițele nu să 
mai putea. Erau urmăriţi tare. Am citit într-un articol scris 
de părintele Braica şi publicat într-un ziar', că dacă nu luau 
legătură cu grupu' lu’ Capota poate că mai rezistau. Io nu 
pot să ştiu care îi adevăru'. Ştiu numa’ că din nouă câţi am 
fost în grupu’ „Şuşman”, Todor şi Visalon o fost ultimii 
descoperiţi. Pă ei nu i-o putut prinde, nu s-o dat. 0 ars de 
vii într-o şură, în satu' Traniş. 

Mihai Jurj — 1947 


Traian Şuşman 
Teodor Şusman junior la ieşirea din închisoare 


sa antah Pa (Ciota) din*Cālata 
ma spui Ripa unde a fost 


aruncat de câtre 
Securitate cadavrul lui 
Teodor Șușman senior 
(1951) 


ESAS apta 


loan Popa (Ciota) împuşcat mortal în 1952 


<—I Gheorghe Mihuţ, împuşcat pe munte în 1952 


«-Mihuţ Catrina (1903-1987) - mama lui Gheorghe 
Mihuţ 


t- Neag Maria (1912-1997) - soţia lui Teodor 
Neag din Dealu Boţii, împuşcat de 
Securitate în 1951 
< Leontina Moldovan - susținătoare a fraţilor 
Şuşman (1952-1958) 


Vedere generală de la locul unde a fost grajdul In care au ars 
frații Şuşman (în dreapta, cadavrele carbonizate) 


PATRU ANI DE VIAŢĂ ÎN MUNŢI 


Vreme de patru ani v-aţi numărat printre cei 
care au avut puterea şi îndrăzneala să se opună 
comunismului, să respingă controlul total pe care 
acesta a vrut să-l exercite asupra individului, în 
acest context ar fi important să ne povestiţi dacă 
aţi avut conflicte deschise cu autoritățile 
comuniste. 


Cu autorităţile nu am avut nici un contact în afară 
dfe moriieîitdle în care am fost încercuiți. în Dealu’ 
Boţii, în 1951, o trai ftbitian înspre Securitate. Alte 
cazuri în care să rljpostăm nu au mai idlfc Am auzit 
mai târziu că au fost şi victime dintre ei, că â-o 
împuşcat între ei. S-o împuşcat între ei că nu o avut 
parolă. Nu mai ţân minte unde s-o întâmplat, da’ ştiu 
că s-o împuşcat între ei când o fost armata pă munte 
după noi, Când am tras, nu ştiu să fi împuşcat pă cineva. 
Şi nici Şuşmanii nu ştiu să fi avut ciocniri cu autorităţile 
şi să moară cineva. Rostu' nostru nu o fost să stăm la 
marginea drumului să omorâm oameni. Dac-am tras, 
atuncia când am fugit, am tras să ne apărăm şi să 
scăpăm. Nu am tras fără motiv. Nu stăteam la marginea 
drumului să-i pândim, să-i împuşcâm. N-avea nici un rost 
Noi twlrii avut treabă nici cu oamenii, nici cu Miliția sau 
cu Securitatea, dacă ne dădeau pace. Chiar dimpotrivă, 
ne gândeam cum să-i păcălim, 8â nu ne mai caute. Dacă 
ne vedeau într-un loc, nu numfti Securitatea, ci şi 
oameni care ştiam că ne-ar fi putut denunța, imediat ne 
duceatrt în altă parte. De aia vă spun, că n-aveam 
intenţia să atacăm pă nimeni, însă dacă nu ne lăsau să 
trecem, trebuia să-i dăm la o parte prin orice mijloace. 
Altfel, nu voiam să atacăm pă nimeni, că dacă voiam să-i 

omorâm puteam sta la pândă să tragem şi să-i omorâm 
pă mulţi. 

Nici informatori n-am cunoscut, care să ştim că dau 
informaţii despre noi. Am ştiut numa’ de Suciu Paşcu a 
Bonţii şi de Purcel Petru, amândoi din Răchițele. De ei 
ştiam că-s informatori ai Securităţii, da' eu nu am avut 
nici o tangenţă cu ei. De Purcel să ştia 
că o fost omu’ lu’ Şuşman. 0 fost în relaţii bune, da’ până 
la urmă nici Şuşman nu mai ştia că-i de partea lui sau de 
partea celorlalţi, a Securităţii. Nu mai avea încredere, că 
uneori Purcel Petru zâcea că şi el îi fugit, să prefăcea că-i 
fugit. Nu mai ştia nimeni ce să creadă despre Purcel şi 
Şuşmanii nu mai aveau încredere în el. Nu ştiau ce să 
facă, să să ferească de el sau să aibă încredere. Nimeni nu 
mai ştia. De Paşcu Bonţii zâcea Şuşman că i-o distrus 
familia. Zâcea că din cauza lui i-o luat tăt ce o avut şi el îi 
vinovat pentru că o trebuit să fugă de acasă. Aşa vorbea 
Şuşman, că Paşcu o băgat zâzanie şi l-o reclamat. Era tare 
furios pă el. El i-o distrus familia. lo numa’ pă Petru Purcel 
l-am văzut pă Someş, în '48, când o venit cu Şuşman, da’ 
despre asta v-am mai spus. Erau acolo pă o luncă 
amândoi. Io am întrebat Cine îi ăia? şi Mihai o zâs: Ala-i 
Petre a Iu’ Indrei, umblă la vânat şi la pescuit cu Şuşman. 
Petre lu’ Indrei, aşa îi zâcea. îo aşa îl ştiu. No, şi în toamna 
lu’ '50 ştiam ce să vorbea, că îs informatori şi că umblă 
după noi să ne prindă. Mai mult nu ştiam, decât ce zâcea 
Şuşman, că-s informatori. 

Pă urmă, în ’51 nu am mai auzit nimica de Paşcu 
Bonţii şi de Petre lu’ Indrei. în rest nu ştiu ce s-o întâmplat 
cu ei. Ce îi sigur, şi v-am şi spus, îi că bătrânu' Şuşman, 
băieţii lui, Mihuţ, Bortoş şi chiar Ciota, mergeau destul de 
des prin Răchițele. Io nu am nici o ştire, dacă ai noştri le-o 
făcut capătu' lu’ Paşcu şi lu’ Indrei, sau unde o fi şi ce s-o 
fi întâmplat cu ei. Vă spun acest lucru cu tătă sinceritatea. 
N-am habar dacă ai noştri sau alţii le-o umblat de rând. 
Oricum, de prin '51 nu să mai vorbea de ei, nu mai erau. 

Ce să mai discută pă la Răchițele acuma că noi ne-am fi 
dus într-o noapte pă la Paşcu Bonţii acasă îmbrăcaţi în 
haine de miliţian şi l-am fi luat cu noi, îs numa’ poveşti. N- 
aveam noi de unde face rost de haine de miliţian şi dacă s- 
ar fi întâmplat aşa, ar fi trebuit să spuie Miliția că le-o 
dispărut hainele sau am omorât pă cineva sau am 
dezbrăcat ceva milițieni. Securitatea şi Miliția o ştiut de la 
început că nu-s adevărate basmele astea, da’ i-o lăsat pă 
oameni să creadă şi să vorbească prostii. Poate chiar ei o 
creat legenda asta. însă cei care vorbesc şi acuma astfel 
de lucruri ar trebui să se gândească şi să-şi 

dea seama că nu aveam cum face rost. de haine de 
miliţian. Noi nu am avut haine, nici măcar haine militare, 
d-apoi de Miliție. Da’ pentru soţu' bag mâna în foc că nici 
măcar nu o fost în Răchițele. Cât am fost fugiţi, nici eu, 
nici Mihai n-am fost în Răchițele. Aşa că nu puteam avea 
vreo legătură cu dispariţia lu' Paşcu şi a lu' Petre Purcel. 
Lumea, cum să întâmplă de multe ori, să grăbeşte să arate 
cu degetu' fără să ştie ce s-o întâmplat.* 


'Fiind în permanenţă urmăriţi, foarte probabil că vă 
aflaţi într-o stare continuă de insecuritate, de teamă. Ce 
măsuri ap luat pentru a nu Fi descoperip de cei care erau 
pe urmele voastre? 


Eram tăt timpu' în alertă, în caz că apărea vreun 
pericol. Am auzit că alţii, care o fost fugiţi pă munţi la fel 
ca şi noi, aveau semne de recunoaştere. Am avut şi noi da' 
nu foarte multe. Pentru a ne recunoaşte între noi când ne 
întâlneam foloseam şi o parolă, da’ n-o mai ţân minte. De 
parolă aveam nevoie mai ales noaptea. în fiecare noapte, 
stătea unu' de pază şi cel care pleca, atunci când să 
întorcea şi s-apropia de colibă, striga parola. Noi noaptea 
nu stăteam toţi în colibă, că mai dormeam şi pă sub brazi. 
Erau acolo nişte brazi cu crengile până la pământ şi 
umpleam câte-o groapă de frunze şi acolo dormeam. 

Unde stăteam, unu' sau doi dintre bărbaţi erau tăt 
timpu' de planton. Stătea cineva cam la 40 de metri de 
locul unde eram restu’. Era cineva de pază tăt timpul, că 
noi dacă stăteam de vorbă nu eram '.hiar aşa de atenţi. De 
obicei să stătea de pază pă rând, da’ pă mine nu m-au pus 
niciodată. Când era cu noi Nuţu Bortoş, el stătea mult de 
pază. Şi Mihuţ stătea mult. Lor le plăcea să stea, că erau 
mai departe de restu’ şi puteau sta singuri, să să 
gândească la ale lor. Dacă li să părea că auzeau ceva 
suspect, fluierau sau făceau ca o pasăre. Ciota putea face 


ca huhurezu'.“ Ciota era mai poznaş decât nalţi. Aşa era pă 

munte, nu.dormeam toţi odată. Da' când dormeam ;ram 
liniştiţi, că era întotdeauna cineva care să stea de pază. De 
multe ori, când dormea Mihai, eu nu dormeam. Stăteam şi 
îl păzeam. 

Dacă eram numa’ noi doi sau noi şi Roman, niciodată eu 
nu dormeam dacă dormeau ei sau dacă dormeam eu nu 
dormeau ei. Nu puteam să dormim tăţi să vie Securitatea 
şi să puie mâna pă noi. Să ne ieie ca din oală. După '52, 
cârid ne-am despărţit, umblam foarte mult noaptea şi zâua 
ne retrăgeam undeva într-un loc mai ferit, pă unde nu 
umbla lumea şi stăteam acolo sau dormeam. Oricum, nu 
ne prea temeam că o să fim depistaţi că pă deasupra 
totdeauna aveam ceva care era mai închis la culoare. Dacă 
aveam pă noi o cămaşă colorată sau albă, întotdeauna mai 
puneam ceva păstă ea, să nu fim observați cu uşurinţă de 
la distanţă. 

Când vroiam să ne-ntâlnim, ne lăsam la rădăcina unui 
copac scrisoare. Uneori transmiteam mesaje printr-o 
persoană care era de încredere şi pă care o ştiam şi unii şi 
alţii, de obicei prin Han. Când ne despărţeam pentru 
iarnă, ne fixam din toamnă un loc unde să punem o 
scrisoare sau stabileam unde să ne-ntâlnim. Lăsam 
scrisoare şi scriam pă ea cu creionu' sau cu pixu' unde şi 
cum să ne întâlnim. Pentru bilete aveam o scorbură într-un 
copac. între noi îi spuneam copacu' credincios. Mai 
puneam mesajele şi în alte scorburi, în vreun fag unde să 
nu le plouă. De obicei foloseam copacu' credincios care 
era în apropierea casei lu' Han. 


Cu siguranţă că nu era o problemă simplu de rezolvat 
asigurarea hranei zilnice, mai ales în perioadele în care 
stăteaţi pe munte. Cum v-aţi descurcat? 


Cât am stat la coliba de pă Dealu Humpleului, nu pot 
spune că am avut probleme prea mari cu alimentaţia deşi 
au mai fost şi excepţii. La colibă, găteam întotdeauna. 
Când o ales locu”, o fost calculat să fie şi aproape de Han, 

că el ne mai şi alimenta. Ne-aducea lapte, smântână şi 
brânză, c-avea vaci şi oi. Ne aducea şi alte alimente, ce 
avea el prin gospodărie. Ne mai dădea curaj. Era un om 
foarte credincios, săracu' bătrân şi atât de mult ne-o 
ajutat... Pentru asta o „plătit” şi el cu ani grei de 
puşcărie... 

Alimente aveam, că şi Şuşmanii aduceau. Lor le 
dădeau oamenii din Răchițele că erau înstăriți, aveau vaci, 
oi, porci. Le dădeau făină, slănină, brânză, carne şi tăt 
felu' de alimente. Oamenii încă nu erau săraci pă atunci. 
Puteau tăia porci, viței, miei. într-o toamnă ţân minte că 
Han ne-o dat un berbec. Asta s-o întâmplat în toamna lu' 
'51, când am iernat lângă casa lor. Sigur atunci o fost, că 
eram numa' eu, Mihai şi Roman. Era în toamna lu' '51 
când am fugit din Dealu Boţii. Atuncia el ne-o alimentat. 
Ne-o dat, slănină, fasole şi făină de mălai. Ne-o dat şi 
haine de dormit, o bondă ciobănească şi pături. 

Slănină şi brânză aveam destulă. De astea nu pot să 
spun că am dus lipsă cât am stat pă munte. Aveam pâine, 
cartofi, fasole, aveam tăt ce ne trebuia. De gătit să ocupau 
Visalon şi bătrânu' Şuşman. Găteau bine şi le şi plăcea. De 
obicei făceau friptură, da' mai făceau şi ciorbă de cartofi 
sau de fasole. Şi piftii din vițel o făcut. Nu mai ştiu de unde 
am avut atuncia vițel, da’ avea lumea vaci şi putea să taie. 
Nu era aşa strict, să nu poată tăia. Visalon cu bătrânu' 
pregăteau mâncarea, că ştiau încă de-acasă să gătească. O 
mai şi învăţat, că ei, din '48, tăt pă munte o stat. De obicei 
mâneam împreună, da' uneori mânca fiecare când şi ce 
voia, din ce aveam. Nu să respecta întotdeauna ora mesei. 

Când găteau, io nu mă băgăm să le dau sfaturi. De 
fapt, cât am stat cu ei, io n-am gătit, n-am spălat, n-am 
cusut, n-am făcut nimica. După ce o murit Şuşman şi ne- 
am despărţit s-au mai schimbat lucrurile. Atunci mai 
găteam şi io, da” de obicei toţi trei ne făceam mâncare. Da’ 
nu prea găteam, mâneam mai mult hrană uscată. Brânză 
sau slănină prăjită pă frigare, mâneam destul de des. 

Când eram tăţi pă munte, mâncarea să făcea într-o 
oală mare şi să împărțea la fiecare până să termina. Cel 
mai mult să făcea ciorbă de fasole sau de cartofi. Mai 
pregătea Şuşman şi cartofi fierţi cu ulei sau untură, cu 
usturoi sau cu ceapă. Cartofii creşteau bine pe- acolo chiar 
dacă era zonă mai înaltă, de munte. Să duceau băieţii în 
sat, în Răchițele şi aduceau câte-o raniţă-două de cartofi 
odată. îi puneam într-o groapă cu frunze şi stăteau acolo 
foarte bine până le venea rându' să-i mâncăm. Erau buni 
cartofii, îmi plăceau. Da’ atunci nu să punea problema să 
mănânci ce îţi trebuie sau ce îţi place. Mâneam ce aveam: 
cartofi, fasole ori pâine prăjită. Dacă aveam pâine o 
prăjeam la jar. Mâneam pâine prăjită cu ceai, că făceam 
ceai de crengi de zmeură. îi aşa de bun şi de aromat ceaiu' 
de zmeură... 

Pâine am avut cam tăt timpu’. Erau atunci pâni de 
alea de 5 sau 6 kg., nu ca acuma. Atunci să făcea pâine 
mare, în cuptor, da' nu cu drojdie. Şi, dacă aveam câte o 
pâine din aia, ne ajungea tri-patru zâle. Acolo în munte era 
tăt timpu’ răcoare şi nu să strica pâinea. Când stăteam 
împreună şi eram mai mulţi, aveam şi trei-patru pâini 
odată. Atunci aducea fiecare. Pâinea o ţineam tăt acolo în 
pădure, agăţată în copac. Nu o ţâneam pă jos, că mai erau 
furnici, şi tăt felu’ de gâze. Toate alimentele le ţâneam 
agăţate în copac. Mai mâneam şi mămăligă cu brânză. 
Făina de mălai o puteam ţine acolo mai mult timp, că nu 
să strica, la fel ca şi pâinea. O ţâneam într-o sacoşă, sau 
într-o traistă agăţată într-un pom. Brânza nu era problemă 
să să strice, că n-aveam noi atâta. De obicei aveam 
alimente pă maxim o săptămână. Aveam cam pentru două 
trei zile, după care iară să duceau şi mai aduceau. Ouă n- 
am mâncat cât am stat pă munte, da' am mâncat mult 
lapte. Avea Han tri sau patru vaci cu lapte şi ne dădea şi 
nouă. Era plin de vaci pe-acolo prin pădure. Şi vacile 
noastre, ale lu’ socru’, erau tăt pă acolo, da’ nu s-o 

întâmplat niciodată să ne ducem să le mulgem. Era prea 
riscant că ne putea vedea cineva. 

Vara adunam bureţi. Era plin de ciuperci pe-acolo. 
Erau gălbiori, bureţi usturoi şi oiţe. Mie nu-mi plăceau 
bureţii ăia, usturoi, deşi unii spun că sunt tare buni cu 
brânză. Mie oiţele îmi plăceau tare mult. No, şi ciupercile 
le făceam ori pă jeratic, ori le prăjam în untură, sau le 
făceam cu smântână. Le dustuleam cu untură sau cu ulei 
şi pă urmă le puneam în smântână. Ciuperci pri 
dustulite cum să spune în Ardeal. Prăjite puţin aşa cu un 
pic de ceapă şi cu untură şi pă urmă puneam lapte cu 
smântână pă ele şi puţină făină. Făceam tocăniţă de 
ciuperci sau de gălbiori. Cu mămăligă era foarte bună. 
Tare mult îmi plăceau ciupercile! Erau destule pe-acolo 
prin pădure, da’ io nu cunoşteam numa’ gălbiorii, oiţele şi 
pe alea de rouă. Mihai şi bătrânu' Şuşman le cunoşteau 
foarte bine. Erau pe- acolo şi bureţi de fag, un fel de 
ciuperci care cresc pă fag. Poţi să-i iei şi să-i mănânci şi 
iarna. Tare buni îs şi bureţii de fag. 

Cum stăteam toată zâua şi nu aveam ca face, uneori 
mai culegeam şi fructe de pădure: zmeură, afine, 
merişoare. Fragi nu prea găseam pe-acolo că era destul de 
sus. Nu adunam niciodată să avem şi pentru iarna. 
Culegeam cât să mâncăm, pentru că nu umbla nimeni 
după ele. Nu aveam de ce să ne facem rezerve. Dacă 
găseam în drum culegeam, dacă nu nu. Cei din Răchițele 
mai aduceau şi mere. Şuşman avea o livadă mare cu mere. 
Da' nu aducea de la el, că nu să putea apropia dă casă. 
Alte mâncăruri mai speciale n-am avut cât am stat pă 
munte. în afară de slănină, brânză, cartofi, fasole şi 
alimente din aste n-am avut. Nici nu putea fi vorba să 
avem cafea, ciocolată sau lucruri din astea. Doamne 
fereşte... 


Vă completaţi rezervele de hrană prin vânătoare şi 
pescuiți 


„Suferinţa nu se dă la frați...“ 195 


Sigur că da. Mihai şi Şuşman vânau, da' să faci o 
vânătoare aşa cum să face nu puteam. Vânau numa’ dacă 
ne ieşea ceva în cale. Pă acolo sunt căprioare şi mistreți, 
da’ ei n-au vânat numa’ căprioare. îi tare bună carnea de 
căprioară. Şuşmanii, cum umblau prin pădure, câteodată 
mai vânau şi aduceau carnea. Eu nu am văzut niciodată 
cum vânau ei. Dintre băieţii lu' Şuşman, Todor ştiu că 
trăgea bine. Visalon nu-mi amintesc dacă ştia să tragă, 
pentru că mi se pare că nu făcuse armata. Mihai şi 
Şuşman trăgeau bine că ei s-o ocupat cu vânătoarea şi 
înainte. Soţu' cât o fost acasă vâna jderi şi le vindea blana 
la Cluj. Să căuta foarte bine blana de jder că era foarte 
frumoasă. 0 blană era mai scumpă ca o vacă. Şi pielea de 
vidră era foarte scumpă, da' pentru vidre nu folosea arma, 
că vidra stă sub apă. 

Da' pentru că am spus de vânătoare, să vă povestesc 
o întâmplare mai interesantă. Cred că a fost în '52. Eram 
numa’ eu cu Mihai, într-o poiană, din jos de Măgura 
Vânătă, mult mai sus de Someş. Şi Mihai o plecat undeva, 
da’ nu mai ţân minte unde. Eu am rămas singură şi la un 
moment dat am auzit un foc de armă. Aşa de tare m-am 
speriat... că nu ştiam ce s-o întâmplat. Mi-era frică tăt 
timpu’, că el era tare supărat după ce s-o împuşcat 
Şuşman. Mi-era frică să nu facă şi el ceva... No, şi când o 
venit numa’ l-am văzut că aduce o căprioară. Aşa rău mi-o 
părut de ea, săraca. Mi-o părut tare rău că o-mpuşcat-o că 
avea ieduţ. Era de-a făta. 

Bărbaţii s-o mai ocupat şi cu pescuitu”, da’ numa’ când 
eram pă lângă râuri mici. Pă unde era apă mare nu 
puteam merge că era multă lume. Prindeau păstrăvi şi 
zăvocuţe. Zăvocuţele erau nişte peşti mici, care trăiau în 
ape mai puţin adânci, da' care erau tare gustoşi. Dacă 
zăceam că îmi trăbă un păstrăv, să ducea Mihai, călca pă 
piatră, că ştia unde, băga mâinile sub ea şi ieşea în fiecare 
mână cu câte un păstrăv. Ca din oală îl lua. Mai pescuia şi 


196 __ Cornel Juriu + Cosmin Budeancă 


cu undiţa, da’ păstrăvii mai mult cu mâna îi prindea. Când 
pescuia cu undiţa împăna cârligu' cu o pană de cocoș şi îl 
făcea ca o insectă. învățase de la socru-meu că şi pă el îl 
vedeam când făcea din astea. Mai foloseam şi altă metodă 
să prindem peşti: dădeam apa la o parte. Unde mergea un 
râu pă două braţe şi să despărţea apa, închideam o parte. 
Braţu' respectiv rămânea fără apă şi peştii ajungeau pă 
uscat. Nu mai ştiu câţi prindeam în felu’ ăsta, da’ erau 
destui pentru noi. Pe-acolo prin pădure erau peşti micuţi, 
da' pă Someş, unde erau mari era mai greu de stat, că 
umbla lumea. Mie îmi plăceau peştii foarte mult. îi frigeam 
pă jar sau îi prăjeam cu un pic de sare. Şi înainte să 
plecăm mâneam mult peşte pentru că Mihai se ocupa şi cu 
paza apei. Mereu avea probleme cu braconierii care 
pescuiau cu furculiţa la lumină de lanternă. Aprindeau 
noaptea lanterna, că păstrăvu' nu mai mişcă dacă-i lumină. 
Şi-atunci cu o furculiţă ascuţită îl înţepa. îl rupea în două 
pă păstrăv. Mihai, dacă-i prindea, le confisca tot. 


Aţi răbdat foame cât aţi stat pe munte? 


Bună-ntrebare. Câtă foame... Că să mai întâmpla şi să 
n-avem ce mânca. S-o întâmplat când am mâncat pâine 
prăjită la jar cu sare şi apă, puse pă ea. Atuncea eram 
numa” io şi cu Mihai şi am fost la Han şi nu ne-o dat decât 
o pâine de aia mare. Era pământu' îngheţat, frunza căzută 
şi cum călcam să rupea gheaţa din frunză. Şi pentru că la 
noi nu aveam decât pâine şi sare, am făcut un foc micuţ, 
am prăjit pâinea, am pus pă ea sare şi apă şi aşa am 
mâncat. N-o fost rău că măcar am avut pâine, da' o fost şi 
cazuri în care n-am avut nici pâine. Atunci când am fost 
încercuiți, o săptămână n-am mâncat, da’ au mai fost şi 
alte dăţi când n-am avut ce mânca. Să terminau alimentele 
şi până când se duceau să facă rost de altele, n-aveam ce 
face. De obicei, când se-apropiau rezervele de hrană de 
sfârşit, mergea cineva să mai aducă, da' nu întotdeauna 

putea să ieie contact cu omul care trebuia să ne deie 
alimentele. Alteori să întâmpla să facă rost de prea puţine. 
Atuncia mâneam cu economie, să ne-ajungă, sau... făceam 
foame. N-o fost niciodată scandal sau discuţii legate de 
mâncare. Nu s-o întâmplat niciodată să fie cineva 
nemulţumit sau să să plângă că nu mai poate de foame. 
Ştiam că nu este şi nu aveam ce să facem, răbdam.'Şi 
stomacu’ îi după cum se-obişnuieşte. Dacă n-aveai mai 
mult timp suficientă hrană, te obişnuiai să mănânci şi 
puţin. O trebuit să să acomodeze şi cei mai mâncăcioşi, 
cum o fost Roman. El nu era înalt, da’ era mai mâncăcios. 
0 fost bărbat puternic Roman, dacă o reuşit să rupă 
cătuşele, atunci în Bealu Boţii... Vă spun că o cătuşă îi 
pălăngănea pă mână când o venit la noi în şură. Iooi, mi- 
amintesc că Roman o mâncat o dată 10 ouă şi un kg de 
pâine. O fost bărbat puternic, da’ era şi mâncăcios. Roman 
săracu... îşi plângea singur de milă. Şi Mihuţ mânca bine. 
Io, Mihai şi Ciota nu prea mâneam. 


Ce obiecte personale - tacâmuri, haine etc. - aveaţi 
fiecare dintre voi? 


Aveam toţi farfurii de tablă, lingură, furculiţă, cuţit. 
Fiecare avea vasele lui pentru că dacă ne despărţeam 
fiecare să poată merge cu vasele lui. Aveam şi lucruri în 
comun, un polonic, o cratiţă şi două-trei oale mai mici şi 
mai mari. Cea mai mare oală pă care o aveam era de 10 
kg, da' pă aia numa' atuncia o căram când ne mutam de 
tot. 

Lucrurile personale şi le ducea fiecare. Că aveam 
fiecare raniţă. Şi eu aveam raniţă, da’ nu aveam prea 
multe lucruri în ea: un maiou, un pantalon, un ciorap. 
Strict ceea ce aveam nevoie, că nu purtam toate lucrurile 
cu noi. Dacă nu mergeam departe şi ne întorceam 

curând, le lăsam într-un loc sigur. Le camuflam 
undeva şi duceam cu noi numa’ ce aveam nevoie. Foloseam 
câte o grotă, câte o peşteră în piatră, unde era uscat, sau 
câte o scorbură în copac. Pă acolo le băgăm şi le camuflam 
până ne întorceam. Hainele le duceam cu noi numa” atunci 
când mergeam şi nu ne mai întorceam. Nu le căram tăt 
timpu” cu noi când umblam, mai ales pă cele groase. Vara 
nu duceam cojocul cu noi, că îl ţineam ascuns. De se- 
ntâmpla să fim în pericol, fiecare ştia ce şi de unde trebuie 
să ia. Oricum, lucrurile nu erau împrăştiate. Tăt timpu' 
erau bine puse la punct, nu erau lăsate în voia sorții. Eram 
mereu pregătiţi să fugim în caz că să întâmpla ceva. 

Cred că ar fi bine să vă povestesc aici şi cum eram 
îmbrăcaţi. Vara, io umblam în pantaloni, da' mai umblam 
şi în fustă, după cum era timpu'. Pantaloni purtam mai 
mult când călătoream noaptea sau în timpu' iernii. în 
picioare io purtam pantofi sau ghete. Bărbaţii umblau în 
pantaloni, în bocanci sau cisme, depinde ce aveau. 
Şuşmanii tăt timpu' aveau haine bune. Nu prea erau uzate, 
că mereu îşi aduceau altele din sat. De fapt, nu umbla 
nimeni cu hainele cârpite. Dacă să rupeau făceam rost 
cumva de altele, nu stătea nimeni să şi le coase. Cu toate 
astea, haine de schimb nu prea aveam. Cam tăt timpu' io 
am avut câte o fustă şi o pereche de pantaloni. Nici 
bărbaţii n-o avut două perechi de pantaloni. Lenjerie 
intimă aveam două schimburi. Totdeauna ne făceam rost, 
să avem două schimburi de lenjerie. Oricum, io purtam 
lenjerie intimă şi nu o fost cazuri să nu am. 

Deşi era vară, pă munte era rece, aşa că aveam mai 
mult haine de lână. Nu puteam să umblăm ca pă câmp, 
vara. Tăt timpul trebuia să fii cu ceva haină mai grosuţă pă 
tine pentru că era frig. Era munte şi era răcoare. Aşa că 
purtam haine de lână că erau călduroase, mai rezistente şi 
ţâneau mai mult. Pentru iarnă, Han, unchiu' lu’ Mihai, ne- 
o dat o bondă de-aia din piei de oaie, ca de ciobani. Cu aia 

ne acopeream. Aveam şi cojoace, care era foarte 
importante. Pe sub cojoc io aveam o bluză groasă de stofă, 
jerseu şi maieu. în picioare purtam ghete sau bocanci şi 
ciorapi de lână. în primul rând, ciorapi de lână aveam. 
Ciorapii îi împleteam singură. Făceam ciorapi pentru 
Mihai şi pentru mine. Pă cap aveam căciulă sau batic în 
funcţie de cum era vremea. Dacă era frig luam căciula. Eu 
aveam căciulă de lână, iar bărbaţii aveau din piele de oaie 
sau de miel. Vara mai umblam şi fără căciulă, sau o băgăm 
în raniţă, dacă era cald. Da’ pă munte tăt timpul era 
răcoare, mai ales că noi umblam numa' noaptea. Noi 
umblam mai mult noaptea, ca liliecii. Nu ne prea ardea 
soarele la cap, ca;să ne fie cald, numa’ dacă stăteam zâua 
la soare. 

în general, de haine ne făceam rost de la oameni, de 
prin sate. O singură dată, în toamna lu’ '50 s-o întrat într- 
un magazin amărât. Asta o fost la Giurcuţa, un cătun de 
munte. Erau numa’ haine, ceva îmbrăcăminte şi materiale. 
Numa' de alea o luat, că alimente nu erau. Oricum, io nu 
am fost acolo. O fost numai băieţii lui Şuşman, Ciota şi cu 
soţu'. Roman nu era atuncea cu noi. Şi-o luat numa’ haine 
de îmbrăcat. Mie mi-o adus Mihai ceva material foarte 
drăguţ, din care îmi puteam face bluză şi rochiţă. Avea 
vreo cinci metri. Mi-am şi făcut bluza aia în care m-o 
arestat. Numa’ atâta mi-am făcut. Bluza, după cum v-am 
spus, o cusut-o o croitoreasă din Poiana de Vaşcău, cu care 
o aranjat cumnată-mea. Asta o fost în iarna lu’ '51, că în 
toamna lv’ '50 o fost ei la Giurcuţa. 


Cum reuşeaţi să rezolvaţi problemele legate de igienă? 


Sigur că umblând de colo-colo, pă munte, ni să mai 
murdăreau hainele, da’ pă acolo erau pârâuri şi le spălam. 
Le spălam în râu, în apă rece. Când mergeam la vreo 
familie, mai spălam şi acolo. Pentru spălat haine aveam 
săpun, că pă satele pă lângă care stăteam noi făcea lumea 

cu sodă caustică şi ne dădeau şi nouă. 

în ce priveşte igena corporală, chiar dacă eram fugari 

pă munte, eram foarte atenţi. De spălat, ne spălam în râu. 
Inclusiv pă cap m-am spălat cu apă rece. Când ieşeam de 
acolo, din apă, eram ameţită de tot. Era tare rece apa. De 
obicei alegeam un loc pă unde curgea apa şi bătea soarele. 
Acolo, apa era mai călduţă. Da’ şi aşa o simţeam rece, mai 
ales când ne spălam pă cap. Când trebuia să mă spăl, io 
fiind singura femeie, mergeam cu Mihai într-un loc mai 
ferit. 
Mă duceam zua, nu noaptea. Erau izvoare destule prin 
pădure ca să mă pot spăla. Pădurea era mare, erau poieni 
şi locuri cu apă destulă. Doară în pădure sunt peste tăt 
izvoraşe. Câte pâraie nu să scurg de acolo în Someş? 
Bărbaţii, mai ales Şuşmanii, să duceau şi în sat să să spele. 
în general să bărbiereau tăt la 2-3 zile. Nu o avut barbă 
nici unv’ în afară de Ciota. 

Baie, aşa cum să face astăzi, niciodată nu am făcut. Nu 
am avut noi curaju' să ne dezbrăcăm şi să ne băgăm în 
apă. Putea da cineva peste noi şi cum eram dezbrăcaţi ne- 
am fi descurcat greu. Nu ştiai cine dă peste tine. Trebuia 
să fim foarte atenţi. Mai rău o fost cu spălatu' în iarna lu’ 
'51-'52, când am stat în munte. Iooi, o trebuit să facem apă 
din zăpadă că nu aveam altă apă. Zăpada era de un metru 
şi o fost foarte greu cu spălatu'. Cu apă din zăpadă topită 
am gătit, ne-am spălat şi tăt de-aia am băut. Nu era prea 
bună la gust, era ca apa de ploaie. 


Pe munte iarna este lungă, iar primăvara şi toamna 
sunt şi ele destul de friguroase. Dumneavoastră cum aţi 
îndurat temperaturile scăzute cât aţi fost în munţii! 

Cu temperaturile scăzute, cu frigu', eram cam 
obişnuiţi. Dacă ne mişcăm, nu ne era aşa frig, dacă ne 
deplasam. Numa' când stam pă loc, era frig. însă atunci 
făceam câte un pic de foc şi ne mai încălzeam mâinile la 

foc. Câteodată mai dormeam şi aşa, câte un pic, amorţiţi. 
Asta era mai ales toamna. Că iarna, vă spun, stăteam pă la 
oameni. 0 singură iarnă din cei patru ani cât am fost pă 
munte, am iernat afară. Cu toate astea în fiecare an erau 
perioade în care ne-am luptat cu frigu'. Pentru că toamha 
stăteam afară până târziu, până când cădea zăpada. 
Primăvara s-o întâmplat la fel, când să putea, ieşeam 
imediat pă munte. Nu stăteam pă capu' omului că şi nouă 
ne era greu să tăt stăm aşa. Ne era jenă. Şi atuncea ne 
săpam în pământ acolo pă munte câte un bordei şi stăteam 
în el. Obiceiu' ăsta l-am apucat mai mult după ce ne-am 
despărţit de băieţii lu' Şuşman, pentru că într-un bordei 
făcut în pământ era mai cald decât la suprafaţă. în plus, 
eram şi mai feriţi de oameni. Că dacă intrai acolo şi trăgeai 

uşiţa aia sus puteai să stai liniştit că nimeni nu dădea 
peste tine. Pentru asta de fiecare dată trebuia să camuflăm 
bordeiu' cu păhuieţi şi lemne, pă care le puneam deasupra 
uşiţei, în aşa fel încât posibilii trecători să nu bănuie nimic 
şi să fie determinaţi să ocolească respectiva zonă. în ce ne 
priveşte pă noi, în timpul zilei nu ieşeam afară din colibă. 
Numa' noaptea, după ce să retrăgea lumea spre sat, ne 
mai puteam mişca, ne făceam un pic de mâncare... Doar 
după lăsarea nopţii eram siguri că nu mai umblă lumea, că 
ziua cam circulau oamenii după una, după alta. Sara nu 
umbla nimeni şi atunci mai puteam merge la izvor după 
apă. Pă munte nu era criză de apă, erau izvoare păstă tot. 
Dificultăţi mari cu apa de băut am avut în iarna lu' '52, 
când am fost nevoiţi să iernăm afară. Atunci am stat o 
iarnă cu apă din zăpadă topită. N-am avut apă pentru că pă 
timpu” iernii izvoarele, mai ales cele mici, îngheaţă. 

Tot iernile, din cauza zăpezilor care cădeau, ne 
îngrădeau mult posibilităţile de mişcare. Ca să nu mai spun 
că de la o anumită înălţime iernile erau foarte lungi şi cu 
foarte multă zăpadă. în '51, ca să vă dau numa’ un 
exemplu, în mai o fost zăpadă de 2 metri. Atuncea erau 
zăpezi mari, nu ca acuma! Trebuia să fim foarte atenţi să 
ajungem în satu' unde urma să iernăm înainte de căderea 
zăpezii. Altfel lăsam urme şi puteam fi descoperiţi. Totuşi, 
dacă prin saţ nu era zăpadă, ci numa’ până la margina 
pădurii, atuncea puteam cobori în localitate, că, deşi să 
vedea pă unde iese urma din pădure, era greu să-şi dea 
cineva seama în ce parte am luat-o. La fel, pă munte 
puteam umbla şi dacă era zăpadă, numa’ nu ne puteam 
apropia de sat. Ăsta era pericolul. 

Greutăţi ne făcea şi ploaia. Mai ales toamna, frunza şi 
crengile îngheţau şi când mergeam păstă ele să rupeau 
sub noi şi făceau zgomot. Orice creangă care să rupea şi 
orice zgomot să auzeau. Eram numai ochi şi urechi peste 
tot. Nu era creangă care să cădă şi noi să nu o auzim. Da' 

pământu' şi frunza îngheţată erau periculoase şi dintr-un 
alt motiv. Cum umblam păstă ea, frunza să lăsa şi făceam 
urmă şi atunci puteam fi decoperiţi. Aşa că trebuia să fim 
foarte atenţi. Tăt când ploua pă munte să lăsa ceața, noi îi 
spuneam negură. 

Atuncea nu puteam face foc pentru că ei, securiştii, să 
uitau după fum. Că fumu' din ceaţă să observă. Câteodată 
mai făceam la risc că ne era frig. Vara nu aveam probleme 
cu focu’. Lemnele erau uscate şi puteam face foc liniştiţi. 
în aşa fel le clădeam că ardeau şi nu făceau fum. Ardeau 
fără fum. Da' când erau umede, în primu' rând toamna şi 
primăvara, sau verzi atuncea făceau fum şi mai trebuia să 
stăm şi în frig. 

Oooo, am răbdat destulă foame şi frig! Degeraturi îi 
adevărat că nu am avut, n-am păţit să ne îngheţe picioarele 
sau mâinile. Când era pericol făceam foc sau ne mişcăm. 
Nu puteai degera numa' dacă stăteai sau adormeai şi erai 
ud sau dacă ai fi căzut undeva şi nu aveai nici o posibilitate 
să te mişti. Dacă te mişcai, nu avea cum să ţi să degere 
picioarele sau mâinile. Odată, prin '53, era zăpada de vreo 
doi metri şi eram pă munte. Da’ nu ştiu cum s-a întâmplat 
atuncea de ne-o prins iarna pă munte. Eram numa’ noi trei: 
eu, soţu' şi cu Roman. Am fost nevoiţi să dăm zăpada la o 
parte şi am făcut un loc de vreo doi metri pă un metru, am 
tăiat nişte lemne groase şi le-am pus jos, aşa ca un fel de 
priciuri. Pă lemnele alea ne-am aşezat noi şi în mijloc am 
făcut foc ca să ne încălzim. Da’ pereţii erau din zăpadă. Şi 
acolo am dormit Nu am stat mult, mi să pare că numa' o zi 
am rămas în „bordeiu” ăla de zăpadă. Apoi am plecat, da' 
nu ne-o fost uşor, că era zăpada mare. Unu’ mergea ‘nainte 
şi în urma lui mergea celălalt Călcam unu' în urma celuilalt 
ca să ne putem deplasa mai uşor. Altă dată, într-o noapte 
din toamna lu’ '52 sau '53, ştiu că era pământu' îngheţat şi 
nu puteam dormi din cauză că era tare rece. Nu am avut 
ce face, deşi oarecum mi-o fost jenă, şi am pus Biblia sub 

şold şi aşa am dormit Numa' să nu stau cu şoldu' pă 
pământu' îngheţat că mă gândeam că-i periculos. Era tăt 
acolo, sus în munţi, pă lângă Vlădeasa. Până la urmă am 
aţipit cu tăt frigu' ăla, că eram obosiţi. 


Au fost cazuri când s-a îmbolnăvit un membru al 
grupului? 


Norocu' nostru o fost că nu am fost bolnavi. Ăsta o fost 
cel mai mare noroc. Probleme mari nu pot să spun ca am 
avut Nu s-o îmbolnăvit nimeni şi nici nu s-o rănit în vreun 
fel. Nici medicamente nu ne-o trebuit. Pă Mihai l-o durut 
măselele atunci când am iernat afară, da' v-am povestit 
cum i-am făcut inhalaţie şi i-o trecut. Bortoş să mai văita 
de stomac, că-l doare stomacu’. Nu ştiu dacă lua 
medicamente pentru asta, că eu nu l-am văzut. Poate lua 
de acasă când mai mergea pe-acasă să-şi întâlnească 
familia. Parcă şi Şuşman bătrânu' avea ceva probleme cu 
stomacu', da’ nu lua medicamente. El nu bea şi nu fuma. 
Era contra la cei care erau fumători şi beţivi. De cafea nu 
vorbesc, că pă munte nu am avut. Poate că la el acasă să 
mai făcea cafele, că avea o casă mare, la care vineau 
oamenii selecţi. Era contra celor care beau să să îmbete, 
că ştia că alcolu' niciodată nu face bine omului. Todor 
parcă fuma, da' nu avea treabă cu el tată-so. Să mă 
gândesc cine mai fuma în afară de Todor... Cred că mai 
fuma Ciota şi Bortoş. Roman, Visalon şi Mihuţ nu fumau. 
Nici soţu' nu fuma, da’ pă urmă, după ce am plecat pă 
munte s-o obişnuit să fumeze. Nu-mi mai amintesc ce ţigări 
fumau şi nu ştiu de unde îşi făceau rost de ele. Io nu am 
fumat. Nici de băut nu să bea. Pălincă nu aveam cu noi 
deşi puteau să aducă din sat. 

Ştiţi dumneavoastră că unii mai beau ca să uite de 
necaz. La noi nu s-o întâmplat aşa ceva. Ca să ne mai 
umplem timpu’, când aveam câte un pic de răgaz, mai şi 
citeam. Io cu Mihai citeam Biblia, da” şi ceilalţi citeau câte 
ceva. Ei aveau cărţi aduse de acasă, da’ nu mai ţân minte 

ce. Bărbaţii mai jucau şi cărţi, Șeptică şi 66. Nu mai ştiu 
care era mai bun. Nu jucau pă bani, numa' aşa să mai 
treacă timpu'. Şah sau Remmy nu jucau că alea trebuiau 
cărate cu noi şi ne-ar fi încurcat. 

Io cu Mihai am fost tăt împreună, aşa că ne trecea 
timpu' mai uşor. Uneori mai mergeam prin poieni şi mai 
rupeam câte o floare de ici de colo. Nu se întâmpla prea 
des să culegem flori, că n-aveam ce să facem cu ele. Mihai 
nu era obişnuit să-mi ofere flori, că unde o crescut el erau 
flori peste tăt şi nu să obişnuia, ca la oraş, să să dea flori. 


Am văzut că populaţia de prin sate era de partea 
dumneavoastră. Ce mai puteţi povesti despre sprijinul pe 
care l-aţi primit de la săteni? 


Mare noroc am avut cu sătenii. Tare mult ne-au ajutat. 
Dacă nu ar fi fost ei nu am fi rezistat. La oricare am fi 
bătut la uşe sau ne-am fi dus ne-ar fi ajutat. Foarte mulţi 
ne-ar fi ajutat. Numa’ că nu prea ne duceam noi că nu 
vroiam să profităm de oameni şi să-i tragem după noi, să 
le facem probleme. Vroiam să ne descurcăm singuri, să 
ştie cât mai puţină lume de noi. Era periculos, pentru că 
dacă îl aresta pă vreounul dintre noi, putea să tragă prea 
mulţi oameni după el. Nu vroiam să sufere oamenii. Tăt 
timpu’ am fost conştienţi de pericol şi am încercat să nu 
facem lumea să sufere. Nu ştiai ce să putea întâmpla dacă 
te aresta. Ne gândeam că dacă ne arestează, o să ne 
forţeze să spunem cine ne-o ajutat şi nu ştiam dacă o să 
putem rezista la teroarea lor. De-aia încercam să avem 
legături cu cât mai puţină lume, iar între noi nu prea 
spuneam unde-am fost, cu cine ne-am întâlnit şi cine ne-o 
ajutat. Ne străduiam să nu implicăm prea multă lume. 

Oamenii ne ajutau în primu' rând cu îmbrăcăminte şi 
alimente. Ne-o dat cojoace de lână cum aveau ciobanii, 
care erau tare bune la frig, da’ şi alte haine. Oamenii pă 
care îi cunoşteam ne spuneau în ce cameră dorm şi când 
veneam seara sau noaptea, băteam puţin la geam şi 

imediat ieşeau afară. Nici măcar parolă sau alte semne să 
ne recunoască, nu aveam. De multe ori la cine ne duceam 
rămâneam până a doua zi sara. Rămâneam sau ne dădea 
ceva alimente şi plecam imediat. în pădure nu ne lăsau 
alimente, că nu puteau intra ziua cu mâcarea în pădure. 
Putea fi ceva patrulă şi dacă-i vedeau îi întrebau unde să 
duc şi ce fac cu mâncarea. Nu puteau. Mai multă mâncare 
decât pachetu' lor nu puteau avea. Nici noaptea nu puteau 
să vină. De îi vedea cineva, imediat era suspect că o fost 
noaptea în pădure. Ce să caute noaptea sau dimineaţa 
devreme în pădure? Erau lucruri care nu să puteau face. 
Nu aveam nici noi pretenţia să vină lumea să ne aducă 
mâncarea în pădure. Dacă aveam nevoie, mergeam noi 
noaptea la ei. 

Tăt timpu' populaţia ne-o fost aproape şi ne-o sprijinit 
cu ce-o putut. N-o fost nevoie să luăm noi... îmi amintesc 
că ne duceam şi ne întâlneam cu ciobanii şi ne dădeau şi 
nouă din ce aveau la stână: brânză, slănină, pâine. O 
sângură dată, pă Valea Bătrânii am luat un berbecuţ de la 
o turmă de oi care ţânea de Scărişoara. Atâta ştiu că s-o 
luat, că nu aveam alimente. Da’ nici pă ăsta nu l-am furat, 
ciobanii o fost de faţă. L-am luat cu înţelegerea lor. Doară 
ciobanii de pă munte tăţi îl cunoşteau pă bărbatu-meu 
pentru că erau în cantonu' unde fusese el pădurar. Ei 
aparținuseră de bărbatu-meu, pentru că el le dădea loc de 
păşunat, iar dacă să băgau cu animalele unde nu era voie, 
tăt Mihai 

putea lua măsuri. Aşa că nu se punea problema să 
intrăm cu forţa sau să-i jefuim. Doamne fereşte! Niciodată 
nu s-o întâmplat să devastăm noi vreo stână, chiar dacă nu 
am avut nimic de mâncare. Dacă ne dădea omu' de 
bunăvoie era bine, dacă nu, n-aveam ce face. Altfel, luam o 
dată şi a doua oară nu mai aveam ce căuta p-acolo. Ar fi 
fost în dezavantaju' nostru, ne dădeam cu firma în cap. 
Acuma să spun drept, prea mult nici nu ne-am dus noi pă 
la stâne pentru că ne gândeam că îs supravegheați. 
Securitatea ştia că ei, ciobanii, îl cunosc pă bărbatu-meu. 
în plus, turmele de oi erau sus pă munte, pă prăpăstiile 
alea, şi nu ne prea urcam aşa sus. Pă unde umblam noi 
erau mai mult oameni de prin Scărişoara cu vacile care, la 
fel, ne-o ajutat foarte mult cu alimente. 

Alături de haine şi alimente, oamenii cu care ţineam 
legătura ne sprijineau şi cu informaţii. Ne transmiteau, 
atunci când puteau, tăt ce aflau despre Miliție şi 
Securitate. Arme sau muniţie n-am primit de la populaţie. 
O mai fi contribuit oamenii la început, însă pă parcurs nu. 
Nici nu mai aveau de unde, că armele care au rămas de la 
război le-o adunat. O venit ordin şi cine avea arme o 
trebuit să le predea. Poate că le-o mai fi ascuns unii, da' 
nici noi n-aveam nevoie de alte arme că abia le căram pe 
ale noastre. Aveam destule. 


în grupul „Şuşman” eraţi singura femeie. Cum aţi 
reuşit să treceţi peste muiteie situaţii critice care s-au ivit? 


Io, deşi eram femeie am reuşit să fac faţă destul de 
bine vieţii pă munte. Reuşam să fug destul de bine, că 
eram mai tânără şi mă puteam ţâne de ei. Am fugit din 
două locuri, am scăpat din două încercuiri şi nu m-am 
pierdut. Când mergeam noaptea ne ţineam unv’ de altu’ 
întotdeauna. Nu s-o întâmplat niciodată să ne pierdem şi 
nu am avut nici accidente, aşa cum umblam noi noaptea, 
că am avut lanterne. Nu mai ştiu de unde o făcut rost de 
lanterne şi baterii. Probabil că le-o dat oamenii de prin 

sate că să găseau la prăvălii. Noi, vă închipuiţi, că nu ne 
puteam arăta în public prin localităţi şi cu atât mai puţin 
puteam merge pă la magazine. Când ne deplasam dintr-un 
loc în altu' io mergeam mai mult în faţa lu' Mihai, nu 
stăteam la coadă. Ciota era primu' de cele mai multe ori. 
Şi în '52 când ne-m întâlnit cu armata, Ciota o fost primu' 
şi cu el am avut noroc că o vorbit cu soldatu’ care era în 
faţă. Da’ când neo atacat dimineaţă, pă Someş, parcă şi 
acuma văd, ne-am împrăştiaţi tăţi... Parcă şi acuma ne văd 
cum fugeam. Atuncea nu ştiu cum de nu ne-am pierdut Nu 
mai ţân minte cum am fugit şi cum am reuşit să ne 
adunăm. Io nu ştiu cum am reuşit să ajung la ei în pădure. 
Nu ne înţelesesem ca, dacă 'om fi atacați, cum să fugim 
sau cum să ne întâlnim. Mi-amintesc că atunci nu 
mergeam unu' după altu', mergeam în grup. Nu ştiam că 
suntem încercuiți. Era o punte şi pă acolo voiam să trecem 
Someşu'. Ei stăteau mai mult, pă la poduri şi pă la punți. 
Atunci să lumina de ziuă. Noaptea ne-am întâlnit cu ei, da' 
noi am crezut că aia o fost o patrulă şi am lăsat-o în urma 
noastră. Le-am dat pace şi ne-am dus mai departe să 
trecem Someşu'. Ne-am văzut de drumu' nostru i-am lăsat 
pă ei să steie acolo. Am crezut că ne-or pierde urma, da' 
dimineaţa ne-o aşteptat pă Someş, la punte. Atunci cu 
noroc am scăpat Mai fără noroc o fost Ciota şi Mihuţ că pă 
ei i-o puşcat.. 

însă, în general, Mihai nu trebuia să-mi poarte de 
grije, că mă ţâneam io după el. Nu mă plângeam niciodată 
că mi-e greu, sau că nu mai rezist Nu trebuia tât timpul să 
mă-mpingă de la spate sau să mă-ncurajeze. Mihai mai 
repede ar fi plâns decât mine, da’ nu-l lăsam. Tare mi-era 
frică să nu facă ceva... Tăt timpu' am încercat să nu-l 
supăr, că mi-era frică să nu se-mpuşte. Că mai zâcea 
câteodată, când nu mai suporta... Dacă n-aş fi fost io, poate 
făcea şi el ca bătrânu' Şuşman. Nici io nu l-am lăsat să să 
descurajeze, da’ cred că, totuşi n-ar fi făcut nimic, pentru 
că ţânea foarte mult la mine. Mereu îi dădeam curaj: Lasă 

c-om scăpa!Lasă... Şi nu mă văităm, nu-i reproşam nimic. 
Asta era situaţia şi nu aveam ce face. Mihai era foarte 
credincios. Credinţa l-o ţânut pă el. Noi citeam Biblia şi ne 
rugam. Ne trăgeam undeva mai la o parte şi ne rugam. 


încercaţi să povestiţi mai pe larg despre manifestările 
religioase din perioada în care aţi stat pe munte... 


Io şi Mihai eram credincioşi. Aveam Biblie, citeam din 
ea, ne rugam. Ne trăgeam mai înăuntru, în pădure şi ne 
rugam. Nu aveam un loc special, da' mergeam într-un loc 
mai ferit, lângă un copac şi acolo ne rugam. De obicei ne 
rugam sara şi dimineaţa, da' uneori stăteam şi citeam 
toată ziua pă Biblie că nu aveam ce face altceva, înainte de 
masă nu ne rugam, că dacă ceilalţi nu să rugau... în rest, 
cum aveam puţin timp, ne retrăgeam, ne rugam şi citeam 
din Biblie. Foarte bine ne simţeam când ne rugam, mai 
liniştiţi, mai împăcaţi, mai relaxaţi. Parcă ni să lua o piatră 
de pă suflet. Eram mai uşuraţi sufleteşte. Rugăciunea ne 
dădea curaj şi ne ridica moralul. Rugăciunea şi credinţa 
ne-o ţânut în toţi anii aceia, pe munte. Erau zile când 
posteam amândoi. Nu ţâneam neapărat posturile mari. 
Țâneam un post de 9 zile, fără să mâncăm nimica. Nu 
consecutiv, ci în fiecare săptămână o zi: începeam de luni, 
pă urmă, săptămâna următoare marţi, cealaltă miercuri şi 
tăt aşa. Miercurea şi vinerea în general mâneam de post 
Făceam şi post negru, că nu mâneam nimic până sara, sau 
până a doua zi dimineaţa. Depinde cum vroiam să-l ţii. 
Posteam amândoi, io şi Mihai. Posteam că aşa era credinţa 
noastră. 

îi mulţumeam lu’ Dumnezeu şi ne rugam să ne deie 
putere. Niciodată nu am spus că di ce mo pedepsit, da' ne 
rugam să ne ajute să rezistăm. îi mulţumeam pentru ce 
neo dat şi pentru că ne ţine în viaţă. Că Dumnezeu îl pune 
pă om la încercare... Dacă atunci când ţi-e bine îl iubeşti 
pă Dumnezeu şi când ţi-e rău trebuie să-l iubeşti. Numa’ 
aşa poţi să treci prin viaţă. Noi tăt timpul ne-am rugat. 

Mihai era întotdeauna de acord să vină cu mine să ne 
rugăm. Nu trebuia să trag de el, că era foarte credincios. 
în genunchi ne rugam şi citeam în Biblie. Uneori citeam 
împreună, alteori separat că aveam tri Biblii la noi. Aveam 
şi cruciuliţe. Icoane şi alte cărţi nu aveam. 

Nu pot să spun că am devenit mai credincioşi după ce 
am mers pă munte decât înainte, că tăt credincioşi am fost 
şi acasă. Da' acolo, parcă mai tare ne-am legat de 
Dumnezeu. Ne-am pus viaţa în mâinile lui. Ne gândeam de 
multe ori că nu ne predăm vii, da’ ştiam şi că îi păcat să-ţi 
iei viaţa. însă nu aveam încotro şi atunci decât să ne 
prindă... Nu ne-am gândit niciodată că ne va aresta. La 
moarte ne-am aşteptat tăt timpul, da’ la arestare nu ne-am 
gândit. De moarte nu m-am temut niciodată. Dacă am 
plecat pă drumu' ăsta trebuia să accept şi moartea. Mihai 
avea un pistol mic şi cu pistolu' lui ne-am fi puşcat 
amândoi, şi eu şi el. Dacă n-ar fi vrut el să mă împuşte pă 
mine, mă împuşcam io după el. Aşa neam înţeles, din timp. 
Oricum nu ne mai gândeam h moarte, că nu ro; mai 
interesa viaţa. Nu-mi pot explica cum o fost viaţa aia, că n- 
am dat pă ea doi bani. Am plecat de acasă fără să mă 
gândesc prea mult la consecinţe. Am plecat la risc. Ne-am 
pus viaţa în mâinile lui Dumnezeu. Că Şuşman mai zâcea 
câteodată către mine: Cerăuaifăcuttulu' Dumnezău de teo 
pedepsit? El nu prea era credincios, era mai degrabă ateu. 
Io, insă, nu mă gândeam că sufăr, îmi înduram suferinţa. 
îmi ziceam că poate o făcut strămoşii mei sau cine şti cine 
din familia mea vreo greşală şi trebuie să spăl io păcatu' 
lor. De multe ori m-am gândit după aceea, şi mă bucuram 
că m-o ales Dumnezău pă mine dintre fraţi, să sufăr. M-am 
gândit că ei n-ar fi putut, nici unu' să ducă Crucea asta. 

Mă gândeam la fiecare frate în parte, da' nu aşa ca să- 
mi fie dor de ei, să nu mai pot dacă nu mă întâlnesc cu ei. 
îmi duceam viaţa de acolo aşa cum era. în plus tătă atenţia 
mea era îndreptată asupra soţului. Eram preocupată să am 
gijă de el. Toată dragostea mea era acuma îndreptată 

asupra lu' Mihai... Atunci când m-am dus la Ponor să mă 
mărit, nu m-am putut despărţi de mama. Mă gândeam 
atunci că de ce trebuie să să mărite fetele, că io nu m-aş fi 
măritat niciodată, numa' să nu mă duc de la mama. Apoi 
toată dragostea pe care o aveam pentru mama i-o revenit 
soţului. Pă munte, toată grija mea era să nu facă ceva. îl 
încurajam, că el era mai slab şi mai repede ar fi cedat. Ar 
fi renunţat la viaţă mai repede, da’ nu l-am lăsat. îi drept, 
că nu s-o întâmplat niciodată să încerce ceva şi eu să fiu 
nevoită să-l opresc, da’ după cum vorbea şi să plângea, mi- 
am dat seama că era descurajat. în situaţii de astea eram 
io lângă el şi încercam să-i schimb starea de spirit. îi 
zăceam: Lasă că a fi bine! Lasă că om scăpa! Aşa o vrut 
Dumnezeu, da” va fi bine. O să vezi că o să fie bine. 

Marele nost' noroc o fost că nu am fost bolnavi. Da' 
încolo, nu îşi poate omu' închipui cât poate să îndure. Noi 
am trecut prin multe nenorociri şi situaţii grele. Că este 
imposibil să descrii momentele âlea aşa cum o fost. Este 
imposibil ca omul să îşi deschidă total sufletu'. De fapt, 
nici nu cred că ar fi crezut. De aia mai are şi reţineri, îi 
este şi jenă să spună prin ce o trecut. 


„N-AM CREZUT NICIODATĂ CĂ POATE SĂ 
CURGĂ DIN DOI OCHI ATÂTA APĂ” 


Povestiţi ce s-a întâmplat după arestare! 


După ce ne-o arestat, din Sudrigiu ne-o dus la 
Securitate în Beiuş. Am ajuns dimineaţa la primele ore, că 
Sudrigiu îi aproape de Beiuş. Acolo ne-o aşezat pă jos. Ne- 
o băgat într-o cameră goală, fără bănci sau scaune. 
Stăteam pă jos şi io îl întrebam pă Mihai ce să fac... Ce să 
fac acum...? Nu o putut să-mi răspundă... Nu mai putea 
vorbi... şi nu putea sta nici în şezut. Cât am stat în camera 
aia, numa' întins o stat. După un timp o venit doi, l-o 
ridicat şi l-o dus. Când l-o luat de lângă mine era viu... îl 
ţâneau doi de sub braţ... şi îl târau... Când l-o dus capu-i 
stătea aşa, căzut... N-o apucat să spună nimic... L-o dus 
şi... nu l-am mai văzut... Rornan o rămas în cameră, da' nu 
am putut să vorbim, că nu ne-o lăsat. O stat între noi. în 
Beiuş nu ne-au bătut, că nici nu au avut când. în aceeaşi zi, 
mie şi lu' Roman ne-o pus cătuşele şi ne-o dus la Oradea. 
Ne-o prins noaptea, dimineaţa am fost în Beiuş şi pă sară 
am fost în Oradea. Tăt cu o maşină de-aia neagră ne-o dus, 
cu o maşina de-aia, ca un Aro. 

La Oradea, pă Roman l-o dus şi l-o băgat într-o celulă. 
Pă mine m-o băgat într-un birou. înainte de asta, m-o dus 
la infermerie şi mi-o pus copcii în cap. Altceva nu mi-o 
făcut atunci, decât mi-o pus copciile. Nu mai ştiu câte mi-o 
pus. în birou, m-o ţânut o săptămână cu pază lângă mine. 
Nu m-o băgat în celulă, cred că de frică să nu mă sinucid. 
O săptămână m-o ţinut într-un birou cu pază lângă mine. 
Era un gardian care nu vorbea nimic cât era ziua de lungă. 
Stătea aproape neclintit pă un scaun lângă uşă. Mă ducea 
la masă, iar dacă mă ceream la baie, venea cu mine. Eu nu 
aveam trebă cu el, că plângeam toată ziua. Mă gândeam la 

soţu', dacă mai trăieşte. Nu mă gândeam la mine, nu 
aveam eu grijă de mine. Săptămâna aia în fiecare zi o venit 
o infirmieră să mă panseze la cap. Atuncia nu mai simţeam 
durerea, parcă eram amorţită. Numa’ când m-am trezit, în 
şură în Sudrigiu, după ce m-au lovit, am simţit durerea. 
Atunci când am dus mâna la cap, am băgat degetu' în rană. 

După o săptămână, când s-o gândit ei că m-am mai 
întărit, m-o băgat în celulă. La câtva timp o mai băgat în 
celulă cu mine o asistentă socială, o călugăriţă maghiară. O 
chema Ersek Maria şi avea 32 de ani. Numele de călugăriţă 
era Dorotea. Tare bună o fost cu mine! Da’, săraca, ea o 
crezut că o băgat-o cu mine ca să o trag de limbă. Nu-şi 
putea da seama ce-i cu mine, de ce plâng atâta. Ea era mai 
de mult arestată, cunoştea mai bine „obiceiurile” din 
închisoare şi s-o gândit că poate o adus-o cu mine în celulă 
să o spionez. Eu nu m-am gândit la aşa ceva, nu ştiam că 
există aşa ceva prin închisoare. Eram la început, nu 
trecusem prin puşcărie şi nu aveam de unde să ştiu că sunt 
oameni la care te destăinui şi pă urmă merg şi te spun. Ea, 
săraca, avea experienţa închisorii şi să temea. Tare mult 
am plâns şi credea că joc teatru. Mai târziu mi-o spus că ea 
n-o crezut că poate să sufere cineva atâta. Pă urmă am stat 
împreună în penitenciar la Oradea şi tare m-o grijit. M-o 
luat sub ocrotirea ei. Nici mama dacă ar fi fost cu mine nu 
mă îngrijea mai bine. Vreau să vă spun, însă, că teama ei n- 
o fost nejustificată pentru că anchetatorii care să ocupau 
de mine mă mai întrebau şi despre ea diferite lucruri. Io le 
spuneam că nu vorbim împreuna, numa’ o văd că merge să 
facă duş. Că puteai să faci duş. Realitatea aşa o şi fost că 
nu prea discutam. Io nu vroiam să-i pun întrebări. Cât am 
stat în închisoare, în general nu întrebam pă nimeni ce o 
făcut, da' nici să nu vorbeşti chiar nimic nu să putea, că 
trebuia să îţi mai deschizi gura. Despre Dorotea ştiam că îi 
călugăriţă. Mi să pare, da' asta am aflat mai târziu, că o 
fost arestată pentru ceva scrisoare cu romano-catolicii. Că 

de religie era romano-catolică. Pentru asta o fost arestate 
şi condamnate mai multe, pentru crimă de înaltă trădare. 
Da' io, la Securitatea din Oradea nu am stat decât o 
perioadă cu Dorotea. Pă ea o mutat-o şi am rămas singură 
până la proces. Cinci luni am stat singură. 

La Securitatea din Oradea, pă palieru' unde eram io, 
erau mai multe celule, pentru bărbaţi şi pentru femei. 
Celula în care am stat era foarte mică. Intervalul între cele 
două paturi era de numa! o jumătate de metru. Era aşa de 
mică celula, numa” cât să intre ţlouă paturi de o persoană, 
pă o parte şi celălaltă. Despre lungime, ce>să mai vorbim... 
Nu era mai lungă ca patu'. Spaţiul era sufocant de mic, 
pentru că nu era nici înaltă. Nu era mai înaltă de 1,80-1,90 
metri. Geam avea da' nu puteam să privim deloc că nu ne 
lăsau gardienii. Foarte des să uitau pă vizetă după noi. în 
plus, era sus şi cum celula era la demisol nu puteam vedea 
decât picioarele trecătorilor. Dacă am fi vrut să ne uităm, 
trebuia să ne urcăm pe pat. Ooo, şi aveam nişte paturi... 
Erau foarte tari că erau din ciment şi aveau puse câte o 
saltea. Pentru acoperit aveam o singură pătură, nu conta 
că îi vară sau iarnă. Un pic de noroc am avut, că nu o fost o 
celulă umedă, că era un calorifer sub geam care mai şi 
funcţiona. 

Mâncarea ce ne-o dădeau ei acolo era aşa ca să nu 
murim de foame. Nu ne dădea să ne săturăm... Era tăt 
timpu' terci şi arpacaş. Orez nu ne-o dat. Dimineaţa ne 
dădea un ceai sau cafea, o cafea destul de ciudată. Mai era 
o felie de pâine cu margarină, sau marmeladă. De fapt 
pâinea ne-o dădea toat-odată, dimineaţa. Erau numa’ 250 
de grame de pâine şi trebuia să ne ajungă toată ziua. D- 
apăi mie, nu ştiu cum să-ntâmpla, că mi-ajungea. Nu mă 
gândeam la mâncare, nu mai aveam chef de nimic. 
Mâneam cât aveam, că atunci când nu ai, îi altfel, îţi 
obişnuieşti corpu' aşa. La' prânz îmi dădeau arpacaş şi 
ceva ciorbe de cartofi şi fasole boabe. îmi puneau câte un 

polonic. Ciorbele astea, cum să vă spun, erau numa' apă 
chioară. Nu puneau aproape nimic în ele, trei-patru cartofi 
şi gata. Nici nu să punea problema să ne dea două feluri. 
Apoi la cină îmi dădeau tăt o ciorbă şi tăt aşa „bogată” în 
vitamine. Mâncarea o puneau în gamele care nu erau 
curate, că erau ruginite. Ca să pot mânca îmi dădeau şi o 
lingură. După o vreme, pă când terminam de mâncat, 
veneau şi adunau gamelele şi lingurile. 

Cât am stat la Securitate, nu am avut îmbrăcăminte 
de puşcăriaş. Ei nu mi-o dat nimic. Eram cu hainele cu 
care eram îmbrăcată, când m-o prins la Sudrigiu. Aveam 
pă mine o bluză şi fustă. Fusta era maro, iar bluza bordo, 
aşa, cu mânecă scurtă. în picioare mi să pare că aveam 
pantofi sau ghete, nu mai ţân minte exact ce-am avut. Tăt 
cu hainele pă care le-am avut pă mine am stat 5-6 luni. îmi 
amintesc că mă duceam la baie şi spălam tăt ce-aveam pă 
mine. Le spălam numa”, cu apă că altceva, săpun sau de 
ăstea, nu aveam. Mă băgăm cu totul sub duş, îmbrăcată şi 
pă urmă, pă rând le spălam. Când eram gata le-mbrăcam 
aşa ude şi veneam în celulă. în celulă mă înveleam în 
cearşaf şi puneam hainele pă calorifer până să uscau. Ce 
era să fac, că nu puteam să stau aşa...? încă zâcea 
anchetatoru' că: Ai haine de schimb de eşti tăt curată? Ca 
să merg la toaletă sau la duş, că vă închipuiţi că uşa de la 
celulă era tăt timpu’ zăvorâtă, trebuia să apăs pă un buton 
şi să aprindea un bec afară deasupra uşii. Atunci venea 
gardianu' sau gardianca, îmi punea ochelarii de tablă, că 
nici nu vedeam dacă trec pă lângă cineva, şi mă ducea la 
baie. Puteai liniştit să treci unul pă lângă celălalt că, dacă 
şi tu şi el aveai ochelari, nu vedeai nimic. Pă coridoru' ăla 
era un mare du-te-vino, că pă unii îi ducea, iar pă alţii îi 
aducea de la anchetă. La baie erau mai multe duşuri, da' 
ne băga numa’ pă câte unv’, iar gardianu’ stătea la uşă şi 
ne păzea. 

O fost greu, că io eram lovită şi la cap, de când m-o 

prins. La infirmerie numa' m-o tuns, m-o bărbierit, mi-o 
pus copciile alea, m-o pansat şi în rest nu so mai interesat 
deloc de soarta mea, nu mi-o mai făcut nici un fel de 
tratament. Cu toate astea s-o vindecat rana şi nu am păţit 
nimic mai grav. Vaai, bine că n-am rămas tuioşă* de cap! 
M-am temut de asta că am văzut că nu mi-o făcut o 
radiografie sau un control mai serios. Mă gândeam că 
poate o rămas ceva sânge acolo, sau cine ştie ce. Tăt 
timpul, tăt timpu' am purtat grija asta... Apoi după ce m- 
am eliberat nu mi-am mai făcut radiografie că deja 
trecuseră 10 ani şi nu mă mai gândeam, nu-mi mai era 
teamă. 

N-am ştiut nici când o fost duminică sau sărbătoare... 
Nu mi-am dat seama nici când o fost Crăciunu' în '54. Am 
ştiut în schimb când o sărbătorit ăştia, comuniştii, 
revoluţia bolşevică. Atuncea am auzit cântând pă stradă... 
Da' asta nu m-o putut împiedica să mă rog la Dumnezeu. 
Ne rugam în celulă împreună cu Dorotea, cu călugăriţa. 
Adică, ea era soră socială, ajuta prin spitale, să ocupa de 
bolnavi. Nu o fost soră de mănăstire. Şi cu ea mai mă 
rugam. Făcea rozariu. Până atuncia eu n-am văzut rozar. 
Nu o fost o problemă că io am fost ortodoxă şi ea catolică, 
nu o avut nici o importanţă. lo nu am făcut şi nu fac nici o 
deosebire din faptu' că unii îs catolici şi alţii ortodocşi. Şi 
cum procedam? Ne rugam separat, fiecare în patu' ei, ca 
să nu ne vadă. N-aveam voie să stăm în pat una la ailaltă şi 
nici nu puteam spune rugăciuni cu voce tare, să nu ne 
audă gardianu'. Să ruga fiecare în gându' ei. După ce am 
ajuns în penitenciar nu ne mai ascundeam aşa tare, chiar 
dacă ne vedeau gardienii. Da' la Securitate trebuia să fim 
foarte atente. Io când mă rugam spuneam Tatăl nostru, 
Crezu', Psalmu'50, şi Născătoarea. Erau rugăciunile pă 
care le învăţasem de când eram copil. Acuma nu mai 
aveam Biblia, că mi-o luat-o... 

Mă rugam, da' nu mai speram... Mă rugam la 
Dumnezeu... aşa de dragul lui. Nu ca să mă scape de-acolo, 

să m-ajute. Atunci, nu ziceam: Dă Doamne să ies de-aicia. îi 
ceream numa’ să-mi dea putere, să rabd. Câteodată parcă 
eram şi fericită că pot să rabd. V-am povestit io că şi când 
eram fugiţi, tăt timpu’ mă rugam cu soţu' şi mai ţineam şi 
post negru. 0 fost foarte credincios Mihai! El nici n-o vrut 
să cadă viu în mâna lor şi Dumnezeu l-o scăpat de chinu’ 
lor. Pă mine credinţa în Dumnezeu m-o ţinut departe şi de 
gândurile rele. Niciodată, în zece ani de închisoare, nu m- 
am gândit să încerc să-mi iau io viaţa. Oai de mine! Am 
făcut io greva foamei, o să vă povestec mai încolo, da' 
numa’ ca să-mi spună unde-i soţu'. Da’ ca să-mi iau viaţa 
nici prin cap nu mi-o trecut. Dacă gândeam aşa nici măcar 
n-ar fi avut rost să mă rog. N-are voie omul să facă aşa 
ceva. 

Despre gardienii de acolo de unde m-o anchetat, nu aş 
putea povesti foarte multe. Nu discutau ei cu mine că să 
temeau, poate, să nu creadă superiorii că transmit ceva 
mesaje. Nici nu m-o bătut. Să purtau ei urât, că zăceau: 
Hai, mişcă bandită! Hai, dude...scroafă! li consideram 
ultimii oameni pentru că n-aveau suflet. Că oricât ar fi fost 
el de supravegheat cred că nu-l obliga nimeni să să poarte 
aşa. Măcar să nu te-njure, să tacă. Nu aveau suflet! Să 
vadă un om muribund şi să-l împingă de la spate. Ăştia toţi 
o fost la fel. Nu pot să zâc că unv’ o fost mai uman ca altu'. 
Prin alte închisori, pă unde m-o dus după ce m-o 
condamnat, o fost şi unii mai buni, care mai vorbeau cu 
noi, da’ nu o fost căzu’ ăsta la Securitatea din Oradea. 

După 1989, memorialistica de închisoare a evidenţiat 
din plin brutalitatea anchetelor instrumentate de 
Securitate. Cum s-a desfăşurat ancheta, în cazul 
dumneavoastră? 


Ancheta o fost groaznică. Mă țineau ore în şir în 
anchetă chiar dacă nu mă întrebau nimica. Numa’ mă 
țâneau pă scaun dimineaţa, după-masă şi sara. Asta din '54 
până în '55 când o fost procesu'. M-o anchetat numa' la 

Oradea, la Cluj nu ne-o dus. Nici lor nu cred că le-ar fi 
convenit. Că ne-o prins ei şi cred că doreau să rămână 
„meritu”' lor. Eram „trofeele” lor. Nu mai ţân minte cine 
mă ancheta, că erau mai mulţi şi nu-şi spuneau niciodată 
pă nume. La anchetă nu participau mai mulţi odată, de 
obicei erau unu' sau doi. Da' numa' unu' singur avea 
calitatea de anchetator principal în căzu' meu şi tăt el mi-o 
făcut dosaru'. Pă parcurs m-o mai interogat şi alţii, însă ei 
nu să ocupau special de mine, ei făceau ancheta cu alte 
persoane din lotu' nostru. Ca şi comportament, erau duri şi 
destul de perfizi. Uneori să arătau mai atenţi cu noi, da' o 
făceau interesat. în realitate, nici unu' nu era blând, numa' 
să prefăceau. Scopu' lor era să mă tragă de limbă. La 
lucruri de astea eram foarte atentă. Că o zâs unu’ că 
trebuia să mă fac actriţă, pentru că nu le spuneam şi nu 
puteau scoate nimic de la mine. Cred că de asta îmi şi 
spuneau Lucreţia Borgia. Limbajul lor, chiar dacă erau 
oameni tineri, era primitiv. De multe ori m-au jignit şi m- 
au ameninţat: Ce am căutat eu pă munte ca femeie? Ce 
am crezut noi, că vin americanii?Şi aşa, şi pă dincolo. 

Cât am stat la Securitate, vreo 5-6 luni, m-o anchetat 
aproape zilnic. Mai era câte o zi când nu mă scoteau, da' în 
general m-o dus la anchetă în fiecare zi, chiar dacă nu 
scriau nimica şi numa' îmi puneau întrebări. Nu o fost 
puţine cazurile în care m-o anchetat şi de două ori pă zi, 
dimineaţa şi după-masa. Când mă anchetau mă scoteau din 
celula mea de la subsol şi mă ducea undeva sus. Nu ştiu 
exact unde mă ducea că îmi puneau ochelari, nişte ochelari 
negri, cu elastic, prin care nu vedeam nimic. Mi-i puneau 
pă ochi şi mă ducea un gardian de braţ. El trebuia să îmi 
spună unde îs scările. Cătuşele nu mi le punea la mâini 
când mă ducea la anchetă. Numa’ dacă te transporta dintr- 
o parte în alta, atunci îţi mai puneau cătuşe. 

Pentru a mă determina să accept diferite acuzaţii pă 
parcursul anchetelor, s-o folosit de metodele cele mai 

mizerabile. Nu mi-o spus că Mihai îi mort... La anchetă îmi 
spuneau altceva: Ooo, că îi bine, că o să-l vezi la proces, 
că, uită, el o recunoscut... M-o ameninţat că n-o să-l mai 
văd pă bărbatu-meu dacă nu recunosc: Că ei nu mi-l arată 
dacă nu vreau să vorbesc, că el o spus şi eu di ce nu spun. 
Io am cerut să mi-l arate să-l văd da' o zâs că nu-l pot 
aduce că-i la spital, încănu-ibine. Tăt n-am crezut c-o murit 
până la penitenciar... Cu asta m-o şantajat mult. Eu nu m- 
am apărat, nu am dat vina pă Mihai ca să-mi uşurez 
situaţia. Dimpotrivă, am zâs că am făcut eu. Am luat din 
“vină” asupra mea, că m-am gândit să ne deie condamnare 
la fel... Să-i mai uşurez lui situaţia, da' nu ştiam io că nu 
puteam schimba nimic. Soarta lui tăt aia era ca şi-a lu' 
frate-so, a lu' Roman. Atunci nu mi-am dat sama că Mihai îi 
mort, că ei niciodată nu mi-o spus că ar fi murit. Zăceau că 
îi bine şi că îi în spital şi că l-o anchetat. Pă urmă, când s-o 
apropiat procesu', mi-o spus că lui o să-i facă proces 
separat. Că el nu poate veni la proces o dată cu mine. Tăt 
aşa m-o dus cu minciuna. Cu asta m-o derutat mult. Dacă 
eu aş fi ştiut din Beiuş că soţu' o murit era altfel, că nu 
luam atâta asupra mea. Da' nu-mi pare rău. Nu-mi pare 
rău! Niciodată, cât m-au anchetat, nu m-o interesat dacă 
scap sau nu scap. Nu mi-am pus niciodată problema asta, 
că îmi pare rău de ce am făcut. Eram aşa de distrusă că nu 
simţeam nimica. t 

O mai încercat ei să mă şantajeze şi cu declaraţiile 
altora. Ziceau că alții o spus şi eu de ce nu recunosc. 
Ziceau: Uită, Oneţ o recunoscut... Eu le răspundeam: D- 
apăi dacă o recunoscut Oneţ, de ce mă mai întrebaţi pă 
mine? lo nu m-am lăsat Că m-o dus odată într-un birou şi o 
venit un colonel. I-am spus şi lui că noi nu suntem vinovaţi 
c-am fugit pă munţi. Ei îs vinovaţi, c-o început să bată 
lumea, să-i aresteze pă oameni şi să vie noaptea cu duba 
după ei. El o zâs către mine: Atuncia aşa o fost, da' după 
aia o făcut reduceri de personal, o pus personal calificat. 

Nu mai sunt ăia care băteau şi chinuiau oamenii. Poveşti... 

Tăt pentru a recunoaşte învinuirile lor o recurs şi la 
confruntări. Pă mine nu m-o confruntat decât o singură 
dată, cu unchiu lu’ Mihai, cu Han. Când l-o adus pă el, eu 
eram în biroul anchetatorului. Parcă şi acuma-l văd. 
Stăteam pă un scaun şi el s-o aşezat pă alt scaun mai 
departe de mine, cam la vreo tri metri. Ne-am uitat unu' la 
altu', nu mi-o fost ruşine, că ştiam că nu-i supărat pă noi. 
Ne-o întrebat, apoi, dacă ne cunoaştem. Io am spus că-l 
cunosc. Ce era să zic, că nu-l cunosc? Tăt aşa m-o întrebat 
dacă ne-o ajutat. Ce era să fac ? Nu ştiam ce-o spus el. Am 
spus: Da, ne-o ajutat De fapt şi Securitatea ştia că ne-o 
sprijinit. Pă Han îl arestaseră şi înainte de a ne prinde pă 
noi, numa” nu l-o condamnat că o crezut că ne-a prinde pă 
la el. Da' Han o fost foarte credincios şi nu s-o supărat pă 
noi. O murit numa' acuma, după Revoluţie şi n-o vrut nici o 
indemnizaţie de la ei. N-o vrut nimic. O fost aproape un 
martir! M-o mai ameninţat ei că, dacă nu spun, osămă 
confrunte şi cu bărbatu-meu. pin păcate, treaba asta nu s-o 
întâmplat şi nu avea cum să să întâmple... 

O mai încercat ei să mă facă să vorbesc spunându-mi 
că o să scap mai uşor, că nu voi primi o condamnare aşa 
aspră, voi primi o pedeapsă mai mică. Pă mine asta nu mă 
interesa, nu mă-ncălzea. Că io ştiam care mi-a fi pedeapsa, 
m-am gândit că nu m-or cruța ei. 

De bătut nu m-o bătut, nu m-au lovit deloc. De ce să 
mint? Nu m-au lovit. Nici nu trebuia că eram total distrusă 
şi lipsită de putere. Da' păntru asta o avut ei alte metode 
de tortură. Pă mine mă ţineau pă scaun cu nişte lumini tari 
aprinse în faţă şi mă lăsău aşa ore în şir. Să stai să te 
topeşti! Era tare obositor. De exemplu, dacă mă ducea 
după-masă pă la patru, mă ţânea până pă la opt seara. De 
fiecare dată erau câte 3-4 ore de chin. însă nu noaptea, ci 
în timpu' zilei, dimineaţă şi după-masă. Spun că... am 
crezut că oi rămânea oarbă. N-am crezut niciodată că 

poate să curgă din doi ochi atâta apă. îmi curgeau 
lacrimile fără să plâng. Poate că nu credeţi. Până şi ei să 
mirau... Asta o fost din cauza luminii şi a stresului, a 
situaţiei grele în care eram. Şi el să plimba roată pă după 
mine şi-mi punea câte-o-ntrebare, uneori ca să “mă-nţape”. 
Aveau chef de distracţie, mă ironizau. Mă tăt sâcâia cu tăt 
felu' de întrebări proaste. Erau lucruri prin care urmăreau, 
ca femeie, să mă jignească: Ce făceam cât am fost fugită? 
Pă unde umblam? Lucruri de-stea care nu aveau nici o 
legătură cu ancheta. Apoi mi să adresau destul de urât Mă 
luau cu: Tu, bandită... îmi spuneau că am fost nişte bandiți. 
Io le-am răspuns că noi nu suntem bandiți. Nu-i lăsam, nu 
acceptam deloc să ne spună aşa... Noi n-am stat la drumu' 
mare să furăm sau să atacăm oameni. După ce-aţi venit 
prin pădure, puteam să vă omoram, că aţi trecut de multe 
oripă lângă noi. Cât ne-aţi lăsat în pace, noi n-am tras. 

No, şi în timpul nenumăratelor interogatorii mi-o pus 
tăt felu' de întrebări. Mă duceau şi mă aşezau pă un scaun 
şi io eram într-o parte şi anchetatoru' în alta. Să uita acolo 
în hârtiile lui şi mă tăt întreba. îmi punea o întrebare după 
care mă mai lăsa să mă macin. Apoi iară mă întreba. Mă 
tăt pisa că aşa o fost, că ăla o spus şi io de ce nu spun, de 
ce neg. Tăt aşa m-o ţânut. Mă întreba cu cine am umblat, 
pă unde-am umblat, cu cine-am avut legături, cu cine ne- 
am întâlnit, de unde am primit armament şi muniţie, ce 
vorbeam între noi. M-o întrebat şi dacă am avut relaţii cu 
străinătatea, dacă am fost implicaţi, sau dacă am luat parte 
la nu ştiu ce răscoale ţărăneşti. C-o fost o răscoală pă la 
Beliş şi m-o întrebat dacă nu am fost noi în spatele ei. 
Despre asta v-am mai povestit înainte. Orice neplăceri o 
avut undeva, zicea că noi am agitat lumea, că am făcut 
răzmeriţă. Noi eram principalii vinovaţi! Le-am şi spus 
următoru' lucru: Tăte furturile şi hoţiile care s-au făcut le- 
aţi pus în cârcă la noi. Nu m-am lăsat. în alte cazuri, n-am 
prea stat de vorbă cu ei. Când mă întreba cu cine ne-am 

întâlnit, cu cine am stat de vorbă, le răspundeam că io nu 
m-am băgat în vorbă cu nimeni, că o vorbit ceilalţi, 
bărbaţii. lo m-am descurcat uşor. Un bărbat să descurca 
mai greu. Mie, ca femeie, mi-o fost mai uşor să-l iau pă 
num braţe. Asupra oamenilor care ne-o găzduit n-o insistat 
foarte mult. Doară ştiau pă unde am stat, că pă tăţi i-o 
arestat înaintea noastră. Şi pă unchiu' Han l-o arestat 
înaintea noastră. Numa’ ăştia din Sudrigiu, unde ne-o 
prins, n-o fost arestaţi. Ş-apoi io le mai spuneam că n-am 
stat mult pă la oameni. Le spuneam că mai tăt timpu' am 
stat pă munte. La fel, nu s-o legat prea mult de ce alimente 
ne-o dat unu' sau altu', că nu era greu să-şi dea seama. 
Mă-ntreba numa' ce mâneam pă munte, pă unde-am 
dormit, cum am dormit. Asta mă-ntreba. S-o mai interesat 
şi despre felu' în care am reuşit să ieşim din încercuire în 
'52, atunci când ne-am ascuns în grotă. M-o întrebat unde 
ne-am ascuns. Le-am povestit exact cum o fost, cum ne-am 
băgat în grotă şi că după aia ne-am despărţit, fiecare în 
drumu' lui. Nici n-o vrut să audă... Poate că s-o dus ei acolo 
să verifice, să vadă grota, deşi nu ştiau unde îi locu', că nu 
cunoşteau muntele. Apăi şi pă mine, dacă m-ar fi luat, nici 
io nu ştiam să-i duc. Numa' dacă-l luau pă Roman, că el 
ştia. Poate că l-o fi dus pă Roman, io n-am ştiut. De fapt, de 
Roman io n-am mai ştiut nimica după ce am ajuns la 
Securitate în Oradea. Nici nu m-o confruntat cu el. Că te 
confruntau atuncia când îl întrebau pă celălalt ceva şi nu 
recunoştea sau invers. Atuncia te confruntau şi te puneau 
să spui în faţa lui ce o fost. Pă mine şi pă Roman nu ne-o 
confruntat. Aşa că pă el nu l-am văzut până la proces şi 
până când ne-o spus sentinţa. 

M-au întrebat la anchetă şi de Şuşmani, că altă sursă 
de a afla despre ei, în afară de mine şi de Roman, n-aveau. 
Vroiau să ştie ce o făcut, pă unde o mai umblat Şuşmanii şi 
ceilalţi. Io le-am spus, şi cam ăsta o fost adevăru', că n-am 
fost cu ei tăt timpu', că umblau mult şi singuri. Ca să nu 

mai spun că prin '54-'55 pă Todor şi pă Visalon încă nu-i 
prinseseră. Nici nu ne-o întrebat de ei, că ştiau că nu mai 
avem informaţii despre ei din '52. Ştiau tăt de la gazda 
care ne-o dat... Ăia cunoşteau situaţia că noi le-am spus că 
nu mai ştim de fraţii Şuşman şi că nu mai suntem cu ei de- 
atâta timp. Atunci o fost siguri că io nu le putem spune 
nimic despre Şuşmani. Mi-o fost mai uşor, cel puţin în 
privinţa asta, că n-o trebuit să mă bată, să mă tortureze 
pentru a spune unde-s şi cu cine să întâlnesc. Dacă am fi 
fost împreună pă munte şi ne-ar fi prins numa’ pă noi, ne- 
ar fi bătut să spunem unde se ascund. Atuncia ar fi fost 
groaznic, să fii nevoit să spui pă unde umblă, ca să-i poată 
prinde. 

Vedeţi şi dumneavoastră că ştiau multe despre noi. 
Spuneau lucruri de care eram surprinsă că le ştiu. 
Probabil că le aflaseră de ceilalţi arestaţi, mai ales de la 
Roman. Numa' aşa îmi explic pentru că Mihai sigur n-o 
vorbit, că nu era în stare. El era grav rănit... Pă Roman 
cred că l-o bătut rău, pentru că el o tras după ei, acolo la 
Dealu Boţii. N-o avut ce face, o recunoscut şi de aia o fost 
condamnat la moarte. Nu c-o omorât. Doară vă spun că noi 
n-am fost condamnaţi c-am omorât pă cineva. 0 fost 
condamnări la moarte numa' pentru c-o tras după 
Securitate. Noi n-am stat în munte să atacăm oamenii, c- 
atuncia ar fi fugit oamenii de noi... Nouă nu ne era frică să 
ne întâlnim cu oamenii... Tătă lumea, chiar dacă nu-i 
cereai, îţi dădea mâncarea lui, tăt ce avea la el. 

Apoi, după ce o terminat ancheta, pă la sfârşitu' lu’ '54 
sau începutu' lu’ '55, o făcut o pauză până la proces. între 
timp ei mi-o făcut dosaru' şi l-o trimis la Tribunal. Cât o 
fost de mare dosaru', io nu ştiu. Nu mi l-o arătat şi nu l-am 
văzut nici când m-o judecat. lo eram jos, iar completu' de 
judecată era mai sus. în orice caz la dosar, pă lângă alte 
materiale pă care io nu le-am văzut, mă gândesc că o pus 
mai multe declaraţii de-ale mele pă care le-o scris ei pă 

parcursul interogatoriilor. Io vorbeam şi ei scriau. La 
sfârşitul fiecărei declaraţii mă punea să o semnez, da' 
niciodată nu-mi dădea să citesc ce-o scris. O putut scrie 
orice. lo am semnat tăt ce mi-o dat. Puteau să scrie că mă 
condamnă la moarte. Tăt semnam. Eram hotărâtă, nu mai 
aveam... chef de trăit. Atuncia eram în aşa hal că nu mă 
interesa ce scrie, ce mă-ntreabă. Nu mi-am revenit nici 
după condamnare, în penitenciar... 


Ce ne puteţi spune despre desfăşurarea procesului? 


înainte de a începe procesu' au venit să mă 
pregătească. M-o anunţat c-o să mă ducă la proces şi că va 
trebui să recunosc tăt ce am spus. Nu care cumva să nu 
mai spun aceleaşi lucruri. O avut grijă că s-o mai întâmplat 
la alte procese că o negat acuzaţiile, nu o mai recunoscut 
declaraţiile pă care le aveau ei la dosar. Aşa că mi-o atras 
atenţia să nu fac figuri şi să spun că nu recunosc ce-am 
declarat. Le-am răspuns că nu am di ce să nu recunosc, că 
nouă nu ni-i ruşine de ce-am făcut. 

După asta, în februarie o putut face procesu'. La 
Tribunal m-o dus cu duba. Mi-o pus din nou ochelarii de 
tablă, da' de cătuşe am scăpat. Pă noi ne-o judecat 
Tribunalul Militar din Oradea. Ne-o băgat în boxă, eram 
mai mulţi. Nu mai ştiu exact cine, că eram tare 
dezorientată şi slăbită. Mă slăbiseră foarte tare lunile de 
anchetă. Roman şi cu Han, erau în orice caz lângă mine. 
Acolo la boxă vineau oamenii lor să mă vadă. Vineau până 
la boxă, să uitau la mine şi plecau. Parcă eram ursu’... 
Vorbeau între ei, fără să comenteze cu voce tare, că nu 
aveau voie. Boxa era lângă un perete, era împrejmuită cu 
un gard de zăbrele mai înalt decât un stat de om şi avea o 
uşă în partea din faţă. Era un fel de cuşcă, iar în juru' ei 
erau gardieni. Capu' lotului, pentru cei care am fost 
judecaţi atunci, o fost Roman, iar după el, a doua, am fost 

io. Pă noi ne-o denumit „lotu' Şuşman”. 

Completu' de judecată o fost format din vreo şase 
persoane. Printre ei o fost preşedintele şi doi asesori 
populari, că aşa era atunci. Pă asesorii ăştia parcă şi 
acuma îi văd cum stăteau pă un scaun în tribuna aia a lor. 
Erau tineri, unu' era aşa mai blond şi stătea în stânga 
preşedintelui. Numele preşedintelui nu-l mai ştiu, da' îmi 
aduc aminte că mi s-o părut un om, aşa între două vârste. 
Preşedintele nu era îmbrăcat în robă, ci în haine militare, 
cum de fapt erau şi asesorii. Avocat am avut, da' din 
oficiu. Era un avocat slab, care n-o vorbit cu mine. Nici nu 
cred că l-am văzut prea bine. De martori ai apărării ce să 
mai vorbim, n-am avut pă nimeni. în schimb, procuroru' o 
fost destul de dur, el tăt timpu' ne-o acuzat. Ne-o acuzat 
că am făcut cheltuială statului pentru că i-am făcut să 
umble după noi ani de zile. Ne-o făcut şi duşmani ai 
poporului. 

Procesu' nostru o fost cu public, da' erau acolo mai 
mulţi oameni de-ai lor. Din familiile noastre n-o fost 
nimeni, că nu i-o lăsat. Sala de judecătă, care avea bănci, 
nu o fost aşa mare, da' o fost destul de multe persoane 
înăuntru. Cred că i-o adus de undeva cu camionul. Publicu' 
nu s-o prea manifestat, n-au huiduit şi nici n-au aplaudat. 
Mai vociferau ei ceva pe-acolo prin spate, da' cine mai era 
atent la ei... lo parcă eram pă altă lume. Nu mă mai 
gândeam la nimic, nici nu aveam la ce să mă gândesc. 
Eram în mâna lor şi acuma mi să pecetluia soarta. 

Procesu’ nu s-o întins mult, mi să pare că s-o terminat 
într-o singură zi, în vreo trei-patru ore. Către sfârşit mi-o 
dat şi mie cuvântul, am avut dreptu’, oarecum la „ultimu' 
cuvânt”. Le-am spus că pot să 

mă condamne şi la moarte că nu mă interesează. lo nu 
le-am cerut iertare. Amzâs:  Dacămi-aţiomorâtsoţu', 
condamnaţi-măşipămine la moarte. Aşa am spus la 
Tribunal: Pot să mor şi eu. Când am văzut că nu-i în boxă 
cu noi, io i-am întrebat despre Mihai. Mi-o răspuns că îi 
bolnav şi lui o să-i facă proces separat. Da' io le-am spus 
atuncia la proces: Pă Mihai l-aţi omorât?! Puteţi să mă 
condamnaţi şi pă mine la moarte. Altceva n-am spus nimic, 
aşa am simţit io. La acest „ultim cuvânt” o avut dreptu’ şi 
ceilalţi, că la fiecare le-o cerut să vorbească. Unii dintre ei 
o mai cerut îndurare, au cerut să nu fie condamnaţi aşa 
tare, că au copii. Roman era şi el foarte năcăjit. 0 ştiut ce-l 
aşteaptă. Presimţea că-l condamnă la moarte. între noi n- 
am putut schimba o vorbă, nu ne-am putut saluta sau 
îmbrăţişa. 

No, şi după ce s-o terminat procesu’, în ziua aia ne-o 
şi dus în penitenciar. Nu ne-o mai dus la Securitate, ci 
direct în penitenciaru' din Oradea. Ne-o transportat tăt cu 
duba şi pă mine m-o Băgat într-o cameră de femei. Erau 
mai multe fete acolo, că era secţie de femei. Bărbaţii erau 
separat. Pă Roman l-o dus în secţia de bărbaţi şi l-o băgat 
singur într-o celulă. Condamnaţii la moarte nu erau băgaţi 
cu mai mulţi, erau izolaţi. 


înainte să ajungem la ceea ce s-a întâmplat în 
penitenciar, ne-aţi putea spune ce condamnări aţi primit, 
dumneavoastră şi ceilalţi membri ai lotului „ Șușman ”? 


Da’ să ştiţi că sentinţele ni le-o spus la câteva zile 
după ce am ajuns în penitanciaru' de la Oradea. Nu ni le-o 
comunicat direct la tibunal. Ne-o dus pă toţi cei din lotu' 
nostru într-o cameră, undeva la intrarea în penitanciar. 
Când ne-o spus sentinţa, io şi Roman am stat amândoi pe-o 
bancă, unv’ lângă altu’. Atuncia el m-o prins de mână şi 
mi-o spus: Pă mine mă execulă!Și într-adevăr l-o 
condamnat la moarte, pentru că o tras asupra Securităţii 


în Dealu' Boţii. De-aia l-o condamnat, nu pentru că ar fi 
împuşcat pă cineva. O zâs el chiar atunci, când am ajuns 
în Beiuş, că îl condamnă la moarte. 

Roman o fost foarte tăcut când ne-o adunat ca să ne 
spună sentinţa. Tare tăcut era! Nici n-o plâns, n-o zis 
nimic. N-am văzut o lacrimă în ochii lui. 0 pus capu-n 
pământ... şi n-o zis nimica. Stătea pă banca aia cu capu' 
aplecat. Era cu ochii duşi în orbite... Era tare, tare slab. N- 
am apucat să-l întreb dacă l-o bătut sau nu l-o bătut, da’ 
cred că o mâncat bătaie multă, că era foarte slăbit. Pă el 
avea hainele cu care o fost arestat. La Securitate nu-ţi 
luau hainele. Despărțirea o fost grea, ne-am strâns de 
mână şi după aia l-o dus şi nu l-am mai văzut. M-am tăt 
gândit la el după asta şi mă gândesc şi acuma... Că ei, 
fraţii, Mihai şi Roman, tare s-o iubit şi o ţânut unv’ la altu’. 
El săracu' o fost foarte bătut şi când l-o adus în Dealu 
Boţii, să ne spuie să ne predăm. O ţânut mult la Mihai şi 
mai bine o suferit el decât să ne ştie prinşi. Despre 
execuţia lui n-am mai reuşit să aflu nimic... 

în aceeaşi zi, mi-o spus şi mie sentinţa. Pă mine m-o 
condamnat la muncă silnică pă viaţă. l-am spus atuncea la 
cel care citea sentinţele: Da’ nu v-o fost ruşine să mă 
condamnaţi pă viaţă, că n-am omorât pă nimeni? Atâta am 
spus... Un locotenent m-o întrerupt şi o zâs către mine: 
Lasă că nu faci mai mult de zece ani. Şi cum avea o cană 
cu apă pă masă mi-o dat să beu. Io am început să plâng... 
Da' n-am plâns pentru sentinţă, pentru faptul că m-o 
condamnat ei pă viaţă. Am plâns pentru ticăloşia şi 
nedreptatea pă care o făcut-o, de a condamna pă viaţă un 
om care n-o făcut nimica... 0 fugit numa’ şi o stat ascuns. 
N-o furat, n-o dat în cap la nimeni, n-o omorât... în sentinţă 
ei m-o încadrat la crimă de uneltire contra contra ordinii 
sociale... Era articolul 209 din Codul Penal şi dacă te 
încadra aici putea să-ţi deie un an, putea să-ţi deie şi 
pedeapsa maximă.* Ceilalţi din „lotu' Şuşman”, care o fost 

judecaţi o dată cu noi, o primit pedepse mai mici, de 6-7 
ani. Han o fost condamnat la 5 sau 6 ani de închisoare. 
Când m-o eliberat pă mine în '64 el ieşise de mult din 
închisoare. Era om în vârstă, doară când ne-o judecat avea 
în jur de 50 de ani. Da' de la pronunţarea sentinţei pă Han 
nu l-am mai văzut niciodată, deşi o trăit până după 
Revoluţie. Nu l-am mai întâlnit că o stat pă acolo prin 
Albac şi nu m-am putut duce la el. M-am întâlnit numa’ cu 
fată-sa cu Jenica. 


Onet Roman în timpul 
anchetei la Securitatea din Oradea 


Lucreția Jurj în timpul anchetei la 
Securitatea din Oradea 


UN DECENIU DE SUFERINŢĂ 
COMUNISTE 


NCHISORILE 


După pronunţarea sentinţei aţi rămas la penitenciarul 
din Oradea sau v-au dus în altă parte? 


Nu. Imediat ce am aflat sentinţa m-o dus înapoi în 
celulă. Când m-o văzut fetele, toate o început să mă 
întrebe: No, cât ai primit? Cât ţi-o dat? Le-am răspuns: M-o 
condamnat pă tăt cât mai am! Mai mult nu mi-o putut da. 
Io niciodată, timp de 10 ani cât am stat arestată, nu m-am 
plâns, nu m-am îngrijit că îs condamnată pă viaţă. Pă care 
să necăjeau, deşi aveau condamnări mai mici, nu le lăsam 
să să supere. Le’ spuneam: Uită-te la mine ce condamnare 
am şi nu plâng. Trebuia să le dau curaj. Unele erau 
amărâte rău, nu puteai vorbi cu ele. Să plimbau întruna, 
nici nu puteau să-ţi răspundă dacă le întrebai ceva. Pentru 
condamnarea pă care mi-o dat-o, io nu mi-am făcut păr 
alb... Deşi, când m-o arestat la Sudrigiu, că am uitat să vă 
spun, am albit. Când m-o prins, la vârsta de 26 de ani mi-o 
apărut o şuviţă albă în păr. N-am ştiu, numa’ m-am trezit 
că mi-o albit păru'. Am io o poză, făcută imediat după ce 
am ieşit din închisoare în care să vede treaba asta. Multă 
lume după ce am ieşit afară zâcea: Ce frumos ţi-ai făcut 
şuviţa! 

Aşa că nu mi-o fost mie că am fost condamnată pă 
viaţă. Când mai veneau inspecții pân celule, cred că erau 
procurori militari, io mă mai trăgeam de pă la uşă mai în 
spate să nu dau ochii cu ei că nu vroiam să vorbesc cu ei. 
Şi atuncea când intrau ăsta era primul cuvânt: Cine are 
condamnarea mai mare? Atuncea trebuia să mă prezint. 
Nu-mi păsa prea tare, la tăte care plângeau le spuneam: 
Nu plânge, că nu stăm noi aicea. 

Da' să mă întorc la Oradea şi să vă spun câte ceva 

despre penitenciara' de aici. Mi se pare că atunci era pă 
strada Traian şi avea două părţi. Era o aripă unde era 
clădirea nouă. Acolo era numa’ bărbaţi, tăţi deţinuţi 
politici. Celulele, la bărbaţi, erau mici. Pă mijloc era un 
coridor, iar pă cele două părţi erau celule. Tătîn 
penitenciarul bărbaţior era celula de pedeapsă, unde m-o 
dus şi pă mine o dată. Unde-am stat noi, femeile, era o 
aripă mai veche a penitenciarului, cu două etaje. în partea 
asta a penitenciarului eram numa' femei. Aici celulele erau 
înalte şi mari, intram acolo până la 28 de persoane. 
Celulele erau numa' pă partea dreaptă a holului, iar pă 
stânga nu era nimic. în capătu' holului era un grilaj gros. 
Pă nivelu' nostru erau tri sau patru celule. Eram noi, o 
celulă cu legionare, numa' vreo 5-6, şi o celulă pentru 
drept comun. în partea veche a închisorii era amenajată 
infirmeria şi birourile personalului închisorii. Infirmeria 
era şi pentru bărbaţi şi pentru femei. Bucătăria era la 
etaju' 1, tăt în partea noastră. 

Programu' era foarte strict, te culcai seara la 10 şi 
dimineaţa la 5 te sculai. Pentru a ne trezi suna ceva, sau 
mai deschidea gaidiana vizeta şi zbiera: Deşteptarea! După 
ora 5, nu te mai puteai culca din nou. în fiecare celulă era 
o şefă pă care o alegeam noi, fetele. Ajungeau şefe de 
celulă cele care erau mai îndrăzneţe, cu mai multă 
„experienţă” de închisoare. La nimeni nu-i plăcea să facă 
lucru' ăsta. Ele trebuiau să bată la uşă dacă era vreo 
problemă, dacă era cineva bolnav sau aveam nevoie de 
ceva. Seara şi dimineaţa, trebuiau să dea raportul către 
ofiţerul de servici. Atunci trebuia să spună: Să trăiţi 
domnu’ comandant, camera cutare face închiderea sau 
deschiderea cu atâtea persoane. Pă urmă spunea dacă sunt 
ceva femei boinave sau dacă avea ceva de cerut. Nu 
puteau să vorbească toate. Dacă şefa de cameră se- 
ntâmpla să nu spună ceva despre ce era în cameră, era 
pedepsită. Spre exemplu, dacă nu spunea cine o cântat sau 
cine-o scris sau cine o croşetat. Pă şefa noastră de celulă 

de la Oradea, din perioada '55-'56, nu mai ţân minte cum o 
chema. Mai târziu am ajuns şi eu şefă de celulă. 

Celula în care m-o băgat pă mine, după ce m-o 
condamnat, era la etajul doi, adică la ultimul. Avea un 
singur geam, da' era mare şi fără oblon. Pă stradă nu 
vedeam nimic numa' dacă deschideam geamul şi atunci ne 
puteam uita ca într-un fel de oglindă. Paturile erau 
suprapuse, câte trei unu' peste celălalt. Erau de fier. Era 
aşa fier peste fier. Salteaua era subţire, numa' de trei 
degete de simţeam împletitura de fier prin ea. La Oradea, 
io am dormit jos, nu sus. Locurile de jos erau mai căutate, 
că sus trebuia să te urci şi să te cobori. Era mai greu. După 
aia, în funcţie de cum ajungeam în închisori, luam patu' 
care să nimerea. 

Hainele cu care m-o prins o trebuit să le las după ce 
am ajuns în penitenciar şi am primit sentinţa. Le-o luat şi 
le-o dus la magazie. Mi-o dat zeghe, fustă şi bocanci. Io am 
avut zeghie de aia cu dungi cum îs deţinuţii acuma. Zeghia 
era jacheta, aşa îi zâce. Ca material, zeghia, fusta şi basca, 
erau făcute din ceva sintetic, că nu era lână. Tăt de acolo 
am primit o cămaşa lungă, pă care foloseam şi în loc de 
bluză. Bocancii erau bărbăteşti, nu erau de femei şi nu 
aveau şireturi. Şosete nu ne dădea, numa' dacă aveam sau 
ne făceam rost. lo am avut ciorapi pentru că o fost fete 
care o plecat acasă şi mi i-o lăsat mie. Pă cap ne-o dat ceva 
bască tăt de zeghie,. Basca nu eram obligate să o purtăm. 
Păru' îl aveam tuns, ca şi acuma. Ne tundeam noi. Tare 
frumos ne tundeam... Aveam o foarfecă şi ne tundeam una 
pă alta. Lenjerie intimă nu am avut. Lenjeria de pat era 
formată dintr-un cearceaf, o pătură şi o perină. Perina era 
făcută din ceva rumeguş. 

Pentru căldură în timpul iernii aveam un godin rotund 
care funcţiona cu cărbuni şi cu lemne. Nu ştiu exact cum îi 
spune, da' era o sobă aşa rotundă. Ne dădeau cărbuni şi 
lemne şi noi făceam foc. Pă o zi, aveam lemn şi cărbune cât 
să umplem o dată soba. Cu asta rămâneam până seara şi 


„Suferinţa nu se dă la frați...“ 233 


era destul de puţin. Soba să răcea destul de repede. Totuşi 
mie, acolo la Oradea, nu mi-o fost frig, da’ simţeam rece la 
cap, din cauza rănii care n-o fost tratată. Nu puteam dormi 
de frig la cap. Simţeam tare frigu'! Trebuia să pun pă cap 
tăt ce aveam. Mă învăleam cu un batic alb şi am cerut de 
pă la infirmeria vată şi o puneam pă locu' unde am fost 
lovită. Şi mai aveam, de la sora asta Doroteea, o bondiţă de 
lână pă care, la fel o puneam pă cap. Alte probleme de 
sănătate nu am avut. Nici restu' fetelor nu o fost aşa 
bolnave să le ducă la spital. Şi ele mai aveau câteodată 
dureri de cap, da’ altceva nu. 

Ce vă mai amintiţi despre fetele cu care aţi stat în 
celulă la Oradea? 

în celulă eram vreo 10-15 fete, cel puţin la început, 
când am ajuns io. Aici nu am avut colege de celulă care să 
fie cunoscute. La Mislea, o fost doamna Maniu, doamna 
Antonescu şi anchetatoarea aia, Vida Nedici. însă personal 
nu le-am cunoscut că plecaseră, pă când am ajuns io. Mi-o 
povestit de ele fetele care o rămas acolo. Fetele de la 
Oradea nu aveau condamnări mari. Numa' la Miercurea 
Ciuc şi la Mislea o fost separate condamnările mari de cele 
mici. No, da' m-o primit bine, că totdeauna erau bine 
primite cele noi venite. Şi pă mine m-o întrebat de unde 
vin, de ce sunt arestată, ce-am făcut. Le-am povestit câte 
ceva, da' nu prea multe că ştiau de lotu' nostru, că mai 
trecuseră pe-acolo altele care o fost arestate pentru 
Şuşman. Am stat în celulă cu femei din lotul de partizani 
din Maramureş, unde o fost grupul „Paşca”. Era chiar 
nevasta lu' Paşca, Anastasia mi să pare că o chema. Era o 
femeie drăguță şi era îmbrăcată ca prin Maramureş, cu 
fustă şi şorţ tradiţional. Pă bărbatu-so încă nu-l arestaseră. 
Mai era Eugenia Hanovici din Bucureşti, doctoriţă romano- 
catolică, specialistă în TBC. Avea 15 ani de condamnare. 
Mai erau călugăriţe de la mănăstiri. De una îmi amintesc 
mai bine, o chema sora Miriam. De pă la Dej era o femeie, 
Nichita Cornelia. Ea avea o condamnare mai mică, de trei 

ani şi s-o eliberat la puţină vreme după ce am ajuns eu. 

Erau multe. Io la început nu am prea vorbit cu ele, 
pentru că după ce mi-o spus sentinţa nu am mai mâncat, 
am intrat într-un fel de grevă a foamei. Adică am spus că 
refuz mâncarea până nu-mi comunică ce-i cu soţu, dacă 
trăieşte sau o murit. Asta am cerut. Am şi scris o declaraţie 
în care am spus treaba asta şi am arătat data de la care nu 
mai mănânc şi intru în greva foamei. Mi-o dat ei creion, m- 
o dus la ei în birou şi acolo am scris cererea. No, şi a doua 
sau a treia zi după ce mi-o adus la cunoştinţă sentinţa, am 
intrat în greva foamei. Sigur că nu am ştiut io atunci că 
gestu' meu îi numit greva foamei. Nu m-am gândit, că nu 
vorbea lumea de aşa ceva. Numa' am zis că nu mai 
mănânc. O fost decizia mea. Am zis că dacă el o murit să 
mor şi io... Să-mi spună dacă o murit sau trăieşte! O urmat 
o săptămână şi vreo tri zile în care nu am mai băgat 
mâncare în gură. Nu am băut apă şi nu am mâncat nimic. 
Gamela ne-o dădea pă vizeta de la uşă, nu să băgau în 
celulă. Mie-mi aduceau zilnic mâncarea da' 
0 refuzam şi o ducea-napoi. Nu le-o dădeam io, 
veneau ei şi-o luau. Nu puteau să o mănânce nici celelalte 
fete. Trebuia să o dau neatinsă ca să vadă că n-am mâncat, 
sau o refuzam de la început. Probleme cu foamea am avut 
în primele două zile, după aia m-am obişnuit şi nu mi-o mai 
fost. foame deloc. în plus, eram aşa de distrusă sufleteşte 
că mâncarea nu mai era o problemă. Nu mă mai preocupa 
mâncarea, era tăt una dacă mâneam sau nu. Stăteam tătă 
zâua în pat, mă mai aşezam pă marginea patului, mă mai 
plimbam prin cameră. Mai puteam umbla. Colegele ieşeau 
zilnic la plimbare. lo n-aveam voie să ies. Pă mine nu mă 
scoteau la plimbare prin curte, pentru gestu' meu de 
revoltă. 

Dureri nu am avut, nu am fost bolnavă, da’ sigur că mă 
simţeam slăbită. Eram slăbită numa'. Nu puteam nici să 
gândesc, eram tăt timpu’ ameţită. Pă ei, cel puţin la 

început, nu i-o interesat starea mea, nu le păsa lor dacă mă 
distrug sau nu. Nu mi-o făcut nici un control în cele 10 zile 
cât nu am mâncat. Dacă era ceva, şefa camerei putea bate 
în uşe pentru ajutor. Apoi ofiţerul de servici cu suita lui 
venea şi ne număra, atât dimineaţa cât şi seara. Câteodată 
mai trecea şi pă la mine pă la pat să mă vadă. Uneori mă 
mai întreba: No, mai poţi?N-aimuritPFetele din celulă o 
fost de partea mea, m-o susţinut. Ele îmi înțelegeau 
suferinţa şi durerea. Câte una mai zicea că să renunţ că n-o 
să-mi spună şi numa * o să mă distrug. 

Pă urmă, după 10 zile de grevă, dacă o văzut că nu 

mănânc, a luat măsuri. O venit şi m-o luat cu forţa din 
celulă şi m-o dus la cabinetul medical. Aici m-o legat de un 
scaun, cu mâinile la spate, o făcut într- un vas un fel de 
lături şi-o vrut să le bage în mine cu un furtun şi cu o 
pâlnie. O vrut să mă alimenteze forţat. Atuncia m-o apucat 
cu putere de-aici de faţă pentru a-mi deschide gura. Să-mi 
rupă maxilarele nu alta! Asta m-o făcut să renunţ. M-am 
gândit, acuma fac şi greva foamei, 
ii rămânea şi schiloadă, că mi-o rupe gura, mi-o 
face cine ştie ce şi tăt n-o să rezolv nimic. Nu m-am lăsat să 
mă chinuie, să bage ei cine ştie ce lături în mine. Că tăt la 
Oradea în penitenciar mai fusese una care o făcut greva 
foamei şi o rămas săraca tuioşă de cap şi tăt n-o rezolvat 
nimic. I-o băgat mâncare cu furtunu' şi cine ştie ce o făcut 
cu ea că şi-o pierdut minţile. Mă gândeam să nu ajung şi io 
ca Aurica. Aşa o chema şi fusese învăţătoare înainte să o 
aresteze. Atunci mi-am dat seama că dacă ei s-o pus să facă 
asta, să-mi bage mâncare forţat, înseamnă că nu-mi 
comunică ce s-o întâmplat cu Mihai. M-am gândit că nu mai 
au ce să-mi spună. Şi-atunci am renunţat şi am spus că m- 
apuc de mâncat. M-o dus înapoi în celulă. Da' fetele s-o 
bucurat, că nici lor nu le făcea plăcere să vadă o colegă 
suferind. Ele ştiau şi de Aurica şi să gândeau să nu mi se 
întâmple şi mie la fel. 

T V-aţi dat seama atunci că Mihai nu mai este printre cei 
vii? 

M-am gândit că poate îi mort, da’ continuam să-l caut. 
Speram că poate totuşi mai trăieşte. Nădăjduiam că poate 
aud de el, poate aud... De aia mă tăt interesam de el pă la 
secţiile de bărbaţi. Pă palieru' unde era celula noastră, era 
infirmeria unde îi aducea şi pă bărbaţi. Şi-apăi când 
mergeam la plimbare fugeam repede la vizeta de la 
infirmerie şi întrebam de Mihai: Nu-l ştiţi pă unu' Mihai 
Jurj? La început nu ştiam că nu-i voie să fac treaba asta. 
Mai şi striga gardianu’ la mine, da’ nu era chiar aşa strict. 
După '89 l-am întâlnit pă părintele Cutcan*. Era şi el închis 
la Oradea în perioada respectivă. El mi-o povestit că mă 
cunoştea, că ştia de mine tăt penitenciaru' de bărbaţi. Am 
fost într-un fel „celebră” pentru că eram singura femeie de 
acolo condamnată pă viaţă. Mai povesteau despre noi şi 
gardienii: Uite acum o venit un lot de-a iu' Şuşman, îs 
atâţia condamnaţi, şi-o femeie. îmi mai spunea părintele că 
la geamu' din celulă făcuseră deţinuţii o gaură ca să mă 
vadă de câte ori mă duc şi vin de la plimbare. Eram tânără 
atunci... 

Mai trimiteam şi bilete scrise pentru a afla ceva despe 
Mihai. Am trimis câteva bilete de ăstea. Le strecuram la 
deţinuţii politici care erau scoşi la curăţenie. Pentru asta 
mă foloseam de unele deţinute 
de la drept comun, pentru că ele aveau mai multă 
libertate. întrebam în scris Ce să mai aude? Dacă nu-i 
acolo un deţinut cu numele Mihai Jurj? Bilete 
trimiteam şi bărbaţilor care erau la infirmerie. Părintele 
Cutcan o fost şi el la infirmerie. Şi aici mă ajutau femeile 
de la drept comun. Când treceau pă lângă uşa infirmeriei, 
care era pă acelaşi palier, numa' deschideau vizeta şi 
aruncau biletu' înăuntru. Am primit şi răspunsuri, tăt 
prin bileţele, da’ o fost rele. Scria că nu este, că nu îi 
nimeni cu numele de Mihai Jurj. 

Am încercat io şi altfel să aflu dacă Mihai trăieşte şi 

dacă nu cumva îi tăt acolo în penitenciar la Oradea. Cum 
am făcut? Regula în închisoare era că de la ora 5 
dimineaţa şi până la ora 10 seara, când să dădea 
stingerea, nu aveam ce căuta în pat. Nu ne puteam culca. 
De multe ori era greu de rezistat atâtea ore. însă dacă te 
videa că te-ai culcat intra şi te pedepsea. îţi dădeau trei 
zile de izolare, fără mâncare, fără nimic. Te băga la 
„neagra”. Noi aşa îi spuneam. Era o celulă de pedeapsă 
din partea de penitenciar unde erau bărbaţii. Ei abia 
aşteptau să ne prindă, că tătă zâua erau cu ochii pă 
vizetă. Iar vizeta era în aşa fel făcută că dacă priveau te 
vedeau în orice colţ al celulei. Dacă li să părea că eşti în 
pat sau că îi ceva în neregulă, imediat intrau în celulă. 
Era o gardiancă tare a dracului. Deschidea vizeta numa' 
ca o semilună, ca să nu ne dăm seama când ne priveşte. 
No şi atunci m-am gândit că să mă trimită şi pă mine la 
„neagra” ca să pot întreba de Mihai. Aşa că io am făcut 
intenţionat să mă bage la „neagra”. Nici n-o trebuit să 
mă străduiesc prea mult. într-o seară, pă la ora 8, m-am 
culcat. N-aveau ce să-mi facă, nu-mi puteau da în cap. 
Imediat o venit gardianca şi o zâs că să mă scol. Atunci 
io i-am spus: Doară nu m-am culcat să mă scol. S-o 
dus după ofiţerul de servici, o venit şi el şi-o zâs să mă 
scol. Le-am răspuns din nou: V-am spus că nu m-am 
culcat să mă scol Ei lasă că mâine îi dormi la 
neagra - m-o ameninţat el . Asta şi doream, de fapt. Şi- 
apoi, a doua zi dimineaţa m-o dus la „neagra”. Era în 
anul 1956, după un an de detenţie şi înainte de revoluţia 
maghiară. O fost prima şi ultima dată în 10 ani de 
închisoare când am fost la „neagra”. 


238 Cornel Jurju M Cosmin Budeancă 


în penitenciarul bărbaţilor, „neagra” era la etajul doi. 
Era o celulă mică, cam de doi pă doi. Abia încăpea patu'. 
înăuntru nu era nimic în afară de o tinetă, înt-un colţ. 
Tineta era pentru necesităţi, da' era bună că mă mai 
puteam aşeza şi pă ea. Oboseam să stau tăt în picioare şi nu 
aveam pe ce să stau pă altceva. Patu' îl băgau în celulă 
seara, iar dimineaţa îl scoteau. Era un pat din fier, cu nişte 
benzi mai late, dar fără saltea, fără perină, fără nimica. 
Aveam o pătură cu care mă acopeream şi în rest stăteam 
aşa pă patu' ăla din fier. îmi era şi frig pentru că celula nu 
avea nici calorifer. La „neagra” lumina ardea în 
permanenţă, că pă întuneric nu te-ar fi putut vedea. Pă 
secţia unde era celula asta era un singur gardian. Nu puteai 
şti niciodată când venea să se uite pe vizetă, să te 
urmărească, să vadă ce faci. Nici nu-i puteam auzi când 
veneau, că erau încălţaţi cu cizme speciale de pâslă, ca să 
nu facă zgomot. 

De mâncare ce să zic... O fost trei zile de înfometare. în 
prima zi nu mi-o dat nimic, în a doua zi mi-o dat apă caldă, 
iar în a treia iarăşi n-am primit nimic. Abia în a cea de-a 
patra zi am primit mâncare, că m-o dus înapoi în celuă. Da' 
am avut noroc în cele trei zile, că m-o mai ajutat bărbaţii 
care împărțeau mâncarea sau care făceau curăţenie prin 
secţie. Şi ei erau tăt deţinuţi politici. Când veneau să 
măture sau să şteargă holu’, deschideau repede vizeta şi-mi 


aruncau pâine, marmeladă sau un pachet cu ceva mâncare. 
Nici o femeie care o fost dusă la „neagra” nu o răbdat chiar 
rău de foame, că o ajutau bărbaţii. Răbdau ei de foame şi ne 
dădeau nouă. Acolo deţinuţii erau fraţi! La bărbaţi poate că 
şi gardienii erau mai blânzi. Erau unii cu care să împăcau 
mai bine şi atuncea când era unu' de ăsta mai blând îşi 
permiteau să facă aşa ceva. 

No, şi io am făcut în aşa fel încât să ajung la „neagra” 
să pot să întreb de Mihai. Aşa mă puteam interesa de el. 
Cum v-am spus, deţinuţii mai ştergeau cimentu' de pă jos şi 
îl lustruiau. Când ajungeau la uşă întrebau încet: Tu cine 

eşti? Eşti politic sau de drept comun? Ce faci aicia? 
De unde eşti? Cum te cheamă? Vorbeau pă la uşă, chiar 
dacă era jniliţianu' p-aproape. Doară nu vorbeau tare, 
spuneau încet ce aveau de spus. Şi-atuncia puteam vorbi şi 
io cu ei. 

întrebam dacă nu ştiu un deţinut cu numele de Mihai 
Jurj. Mi-o răspuns că nu ştiu pă nimeni cu numele ăsta, 
că nu este acolo şi nici nu o fost. Mi-o fost greu să mă 
obişnuiesc cu gându' că Mihai nu mai îi. Mult timp am 
trăit cu speranţa că poate, poate îi încă viu... 


Ce ne puteţi spune despre regimul alimentar din 
timpul detenţiei în penitenciarul de la Oradea? 


După ce am terminat cu greva foamei, când m-o 
adus în celulă m-am apucat de mâncat. Da’ ce să vă 
spun, mâncarea era foarte proastă. Pă zi primeam 250 de 
grame de pâine. Asta era când ne dădeau pâine. Când 
nu, ne dădeau mămăligă, un pătrat de mămăligă. Iarna 
tătă soba era lipită cu mămăligă. Era rea mămăliga şi ca 
să o putem mânca trebuia să o coacem. O lipeam pă sobă 
şi aşa coaptă avea un gust mai bun. 

La micul dejun obişnuiau să ne dădea terci. N-am 
scăpat de el până m-am eliberat. Era un fel de mămăligă, 
da’ o făceau aşa de subţire că o luau cu polonicu'. Era 
mai rău ca la pui, că lor te înduri să le dai mai multă 
făină. Noi, să vede, eram mai puţin importanţi ca 
păsările de curte. Şi ne punea câte un polonic în gamelă. 
Aveam fiecare gamelă. Cu toate astea, terciu' era cea 
mai bună mâncare pă care ne-o dădeau în închisoare. La 
amiază, ne dădeau ciorbă de fasole sau de varză cu 
copite de vită, cu păr cu tăt. Aşa o fost, în loc de carne ne 
dădea copite. Trebuia să iei păru' de pă ele şi apoi să 
mănânci. Nu aveam ce face. Dacă era carne, dădeam 
pielea şi păru la o parte, şi mâneam. Mai băgau 
câteodată carne congelată, da' aşa era de roşie... Nu ştiu 
ce carne era... Apoi primeam ciorbă de cartofi. Ei le 

spuneau cartofi deshidrataţi, nu cred că aţi văzut 
vreodată aşa ceva. Erau negri de tot. Ne mai dădeau şi 
ciorbă de arpacaş. Uneori era tare gros şi eram obligate 
să-l spălăm că nu-l puteam mânca aşa era de bălos şi de 
scârbos. Atunci îl spălam şi puneam, dacă aveam, câte 
un pic de zahăr sau marmeladă. Dacă nu, îţi îndurai 
foamea. Unele nu mâncau deloc, lăsau neatinsă 
mâncarea. Comentarii n-avea rost să faci, că ziceau că di 
ce n-ai stat acasă. N-o văzut nime’ felu’ 

doi la prânz. Doamne fereşte! 0 fost numa' ciorbă şi ciorbă. 
La cină era tăt cam acelaşi “meniu”, bazat pă ciorbe. 
Duminica ne dădeau hrană rece. Primeam marmeladă sau 
ceva salam. Nu era scump, era de ăla ieftin, de cea mai 
proastă calitate. Duminica dimineaţă ne dădeau tăt terci, 
că era la mare cinste, iar la amiază ne dădeau odată şi 
prânzu' şi cina. Mâneam ce ne dădeau că mâncarea era 
puţină şi distanţa mare între mese. Dimineaţa mâneam pă 
la opt, prânzu” ni-l dădea la l-2, iar cina seara pă la 5, că la 
6 sau la 7 să făcea închiderea la bucătărie. Trebuie să 
recunosc că ne era foame între mese. Era mai greu de la 
cină până dimineaţa. Mai târziu, la Mislea aveam în celuă o 
profesoară de gimnastică, Popescu Lia o chema. Ea zicea 
să dormim cu mâinile pă piept, că atuncea corpu' nu cere 
hrană. 

Pe lângă ce ne dădeau ei, mai făceam şi noi rost de 
câte ceva, ca să putem supravieţui. întâi de toate erau 
pachetele pă care le mai primeau fetele. Ele aveau drept la 
pachet, pentru că aveau condamnări mai miei. Mai aduceau 
pachete şi fetele nou-venite, că la Oradea, cum erau 
amestecate pedepsele, era un du-te-vino. Mai vineau, mai 
mergeau... Aşa că, dacă veneau de afară sau primeau 
pachet, păstrau câte un pic de zahăr şi îl împărțeau la 
toate, câte puţin, cât aveau. Sare dacă ne mai trebuia, le 
puteam cere şi ne dădeau ei. 

La Oradea, în perioada '55-'56, am primit şi io dreptu' 
la un vorbitor şi la un pachet. Mi-o dat o carte poştală, mi 

să pare că în toamna lu' '56, ca s-o trimit la cineva din 
familie, pentru pachet. lo am trimis cartea poştală la sora 
mea din Turda, Vana Samfira. Pă cartea poştală i-am scris 
zâua în care să vină şi ce am voie să primesc. Aveam 
dreptu’ la cinci kilograme de alimente în care putea intra 
zahăr, fructe, slănină, pâine sau o haină. Da’ milițienii le 
tăia pă tăte şi le făcea bucățele, să nu fie cine ştie ce obiect 
interzis. Cu Samfira m-am întâlnit la poartă, că acolo să 
ţâneau întâlnirile. Era o cameră cu grilaj, făcută special 
pentru treaba asta. Aşa că io am stat de o parte a grilajului 
şi ea dincolo, iar între noi era miliţianu'. Eram despărțite, 
iar între noi era o distanţă de aproximativ 2 metri. Nu ne- 
am putut atinge. Ea o început să plângă, că-i mai 
plângăcioasă. 

Da’ io nu am plâns, ca să nu plângă ea. Io i-am zâs să nu 
plângă că nu aveam decât vreo 10 minute: N-avem timp de 
plâns. Repede, repede să-mi spui de toţi ce fac. Printre 
lacrimi mi-o spus că-s bine, părinţii, fraţii, nepoţii, toţi. Ea 
mi-o spus că îi angajată, lucrează şi că frate- mio Iosif are 
două fetiţe foarte drăguţe. Despre mine i-am spus să nu fie 
necăjiţi, că a fi cumva. 

Pă lângă slănină, pâine, zahăr şi alte alimente, mi-o 
lăsat o canadiană bordo cu cordon cu care o venit ea 
îmbrăcată. Io i-am spus să mi-o deie şi mi-o dat-o. Era bună 
că puteai să o iei peste mai multe şi era călduţă că să 
strângea pă corp cu cordonu' şi ne lăsa să purtăm aşa ceva. 
în pachet erau şi 600 de ţigări. Mi le-o adus că s-o gândit 
că poate m-am apucat de fumat. Am zâs către ea să le ducă 
înapoi că io nu fumez. Pâna la urmă le-am păstrat că o zâs 
că nu le mai duce. N-o fost rău, că am avut la cine le da’, le- 
am dat la cine fuma. Şi în celulă la noi erau care fumau, da' 
nu prea aveau ţigări, că nu prea puteau face rost. La 
puşcărie sunt destui care dau ţigări pă pâine. Io nu le-am 
dat pă pâine. Cum să dai ţigară pă pâine? Cum să iau 
pâinea din gură de la femeie pă ţigară. Apoi le-am dat la 
fete. M-o bucurat mult vizita lu' Samfira nu atât pentru că 
mi-o adus mâncare. Cel mai mult m-am bucurat că am 
văzut-o pă ea, că mi-o putut spune despre cei de-acasă. 
Timp de 10 ani am avut numa' două pachete. Atunci în '56 
şi mai târziu mi-o mai trimis mama un pachet. 

Ne mai sprijineau cu alimente şi femeile de la dreptu' 
comun. Mai treceau pă la noi şi ne mai aduceau câte ceva. 
Da' acolo era o ceartă şi un haos, că erau şi ţigănci şi 
criminali. însă mai era câte una care mai fugea la noi la 
uşă, la vizetă, şi ne mai arunca câte ceva. Ne dădeau 
mâncare că ele primeau în fiecare lună pachete. Ne 
aruncau zahăr, bomboane, pâine, ori ceva prăjitură şi chiar 
fruc+e. Pentru cele care fumau mai aruncau şi ţigări. Deşi 
erau de drept comun, aveau un tratament mai bun decât 

noi. Pă lângă pachet, aveau voie să iasă afară, le punea la 
curăţenie, împărțeau mâncarea. Mai târziu nu o mai fost 
secţie de drept comun, că o desfiinţat-o. Cât am stat acolo, 
cu legionarele n-am avut nici o legătură. N-am discutat 
niciodată, da’ asta nu pentru că aveam vreo rezervă faţă de 
ele, că le consideram tăt nişte femei care suferă la fel ca 
noi. Da' erau puţine, cinci sau şase, şi erau ţinute separat. 
în afară de asta, aveau acelaşi regim ca şi noi. 

Ca să ne spălăm, ne duceau la baie. Cam o dată pă 
săptămână. Zâua de sâmbătă era pentru baie. Când 
făceam baie, ne puteam spăla şi hainele, că ne lăsa. Săpun 
de spălat rufe ne mai dădeau ei, că nu aveam de unde face 
rost altfel, dacă nu aveam drept la pachet... în rest, pă 
parcursul săptămânii, nu mai aveam acces la apă. Cu toate 
astea paraziți nu am avut, păduchi, purici sau ploşniţe. în 
cameră aveam numa! apă de băut. Apă de băut ne dădeau 
să ne ajungă. Dimineaţa un hârdău şi seara alt hârdău. Un 
hârdău mare aveam pentru apă. 

Pentru necesităţi aveam într-un colţ un ciubăr mare, 
din lemn. Tinetă, aşa-i spunea, că poate aţi mai auzit, şi 
acolo îţi făceai necesităţile. Da’ nu te lăsa să-ţi pui nici 
paravan. Fetele îşi mai făceau ele paravan. Nu ne dădea 
nici hârtie igienică, nici altceva. Apa pă care ne-o dădeau 
pentru băut o împărţeam pentru toate nevoile. Ce să 
facem, trebuia să ne descurcăm cum puteam. Tineta o 
duceam să o golim în fiecare seară şi dimineaţă. O duceam 
afară pă rând. Vara era foarte greu că era un miros 
groaznic. Aci la Oradea, într-un fel, nu o fost chiar rău că 
era geamu' mare, da'era şi camera mare şi noi eram multe. 
Aia era tineta. La tătă lumea o fost, nu cum am văzut 
acuma la Gherla că în celulă era WC. Să n-ajungă nimeni 
aşa cum am ajuns noi... 


Era un regim foarte sever la Oradea şi cu siguranţă că 
nu vă erau permise prea multe lucruri. în aceste condiţii, 
cu ce vă ocupați timpul dintre apelurile de dimineaţa şi 

seara? 


în prima perioadă în care am stat la Oradea, în anii 
'55-'56, nu ne dădea nimic de lucru şi tare greu trecea 
timpu’. Trebuia să stai toată zâua fără să faci nimic. 
Singura bucurie era atunci când ne scotea din celulă şi ne 
ducea la plimbare. Aveam 20 de minute pă zi. După ce am 
terminat cu greva foamei o început să mă scoată şi pă 
mine. Pentru plimbare ne scoteau în „curte”. Asta era 
după-masa. 
Până în „curte” coboram pă nişte scări, da' în cea mai mare 
linişte. Da’ cum era „curtea"? Era un fel de boxă, cu 
zidurile din beton, de vreo 7-8 metri înălţime, făcută 
special pentru ieşirea deţinuţilor la plimbare. Suprafaţa la 
o „boxă” nu era mai mare de 20 de metri. Erau mai multe 
„curticele” de astea, pentru fiecare cameră câte una, şi 
acolo ne băga. Apăi ne tăt învârteam acolo. Ne plimbam 
roată. în tot timpu’ ăsta mâinile trebuia să le ţânem la 
spate şi nu puteam să facem nimica, nici măcar să vorbim. 
Mergeam întruna, fără să putem să ne oprim. Pă zidurile 
„curţii” era un planton care se plimba şi ne urmărea să nu 
facem ceva. Cu toate că era aşa de strict, noi ne bucuram 
când ieşeam afară pentru plimbare, că mai luam un pic de 
aer. Ne plăcea să mai ieşim, că ne mai uitam şi pă sus, mai 
vedeam clădirea bărbaţilor, ne vedeau şi ei. Era sus 
clădirea lor... Nu ştiu câte etaje avea, da' era înaltă. 
Săracii! Nu ştiu cum îşi scoteau mâinile pă geam şi ne 
făceau aşa cu mâna. La ei celulele aveau nişte geamuleţe 
mici, de vreo 20/20 cm şi aveau bătute obloane din 
scânduri ca să nu vadă nimic. Numa’ în sus puteau privi. 
însă nu ştiu cum făceau că tăt ne vedeau, v-am povestit că 
şi părintele Cutcan mă vedea pă mine. Noi nu puteam să le 
facem semn, numa' ne mai uitam... Vedeau că ne uităm 
spre ei, da' nu puteam să le facem cu mâna că paznicu' era 
tăt cu ochii pă noi. 

însă plimbarea asta prin curte de numa' 20 de minute 

era foarte scurtă. De dimineaţa de la cinci când ne trezeau 
şi până seara la 10, când ne dădeau stingerea era foarte 
mult timp. Era greu de trecut păstă atâtea ore în care nu 
puteam face nimic. Nu ne lăsau nici măcar să ne întindem 
pă pat. Puteam să stăm numa’ în şezut. în paturile de sus 
nu aveam voie să ne urcăm zâua. Numa’ pă marginea 
paturilor de jos sau pă nişte bănci care erau pă lângă 
paturi. Stăteam pă bănci şi pă marginea patului sau ne mai 
plimbam. Era greu să stai să nu faci nimic, aşa că o trebuit 
să ne apucăm să facem ceva. Mai povestea fiecare câte 
ceva, da' am început să şi învăţăm: limbi străine, geografie, 
istorie. De activităţile astea io m-am ocupat mai mult în a 
doua perioadă în care am stat închisă la Oradea, între anii 
1960-1964. S-o învăţat şi în '55-'56 da' n-am prea apucat 
atunci, că o fost timpu' mai scurt. 

Cât era ziua de lungă ne mai şi rugam. Fiecare să 
ruga cum vroia. O fost fete de religii diferite acolo, da’ n-o 
fost nici un fel de problemă din cauza asta. Să ruga fiecare 
când avea zâua de sărbătoare, sâmbăta sau duminica. Ne 
adunam câte tri-patru, alteori cinci-şase şi ne rugam. Tăt 
aşa pă grupuleţe, ne rugam. Eram într-un grupuleţ de ăsta 
ortodoxe, greco-catolice sau romano-catolice, nu conta de 
ce religie aparţineam. Cu martorii lui Iehova nu ne rugam, 
da’ cu catolicii ne rugam, cu călugărițele catolice da. Nu 
dădeam importanţă că aia-i ortodoxă, romano- catolică sau 
greco-catolică. Ne rugam împreună, făceam Liturghiile 
Ortodoxă sau Greco-Catolică împreună. Liturghia o făceam 
ca preotu' în biserică. Ştiam tăt conţinutu' Liturghiei. Şi io 
am ştiut Liturgia Ortodoxă, am învăţat-o pă de rost în 
puşcărie. Ţineam Liturghia împreună cu fetele, da’ am 
făcut-o şi singură când plecau fetele care erau mai vechi. 
Liturghiile le ţineam duminica. Ştiam că-i duminică pentru 
că ne dădea altfel de mâncare. Duminica ne dădea hrană 
rece. Ne mai spuneau şi ei că azi îi duminică sau sâmbătă. 
Nu eram chiar să nu ştim, nu eram chiar aşa izolate. Să 

ştiţi că în puşcărie femeile n-o fost tratate chiar cu atâta 
brutalitate ca bărbaţii. 0 fost un pic mai lejere, mai altfel. 
în penitenciarele de femei erau de pază gardience şi nu o 
fost chiar aşa dure ca bărbaţii. Mai aveau şi ele exces de 
zel. Ştiau că ne rugăm şi că ţinem Liturghii şi s-o 
întâmplat, nu o dată, să deschidă uşa şi să ne împrăştie. 
Strigau la noi: Ce faceţi aici? 

Pă lângă rugăciunile sau Liturghiile în grup, ne rugam 
fiecare cum vroiam. lo spuneam rugăciunile pă care le 
ştiam de copil, Tatăl Nostru, Crezul,  Psalmul50, 
Născătoarea. Dacă nu am avut Biblia, recitam Psalmii. 
Biblii sau alte căiţi religioase nu am avut şi nici nu am 
putut face rost. Cineva o avut o perioadă o carte şi de 
acolo o învăţat Liturghia şi apoi de la ea am învăţat noi 
restu’. 0 fost tare importante rugăciunile! Te făceau să nu- 
ti fie foame, îţi dădeau curaj să rezişti. Că te gândeai că şi 
Isus o suferit şi o fost răstignit pentru noi, pentru păcatele 
noastre. Asta i-o ţânut pă oameni în închisori, Credinţa. 

De sărbători ce să mai zic... Zece ani de închisoare io 
n-am simţit că-i Crăciun. La noi nu venea Crăciunu'. Mai 
corindau fetele. Corindau aşa în surdină. Tăt în surdină 
mai corindam şi io. Corindau în primu' rând fetele care 
erau mai vechi. îşi mai făceau şi câte un tort din 
marmeladă şi din pâine. Făceau în aşa fel încât să simtă că 
îi un pic de sărbătoare. La Crăciunu' din '55, o gardiancă 
mai cu suflet, Rafila o chema, ne-o adus sarmale. Le-o adus 
de la ea de acasă. Ne-o dat câte o sarma la una, că eram 
multe, nu numa’ mie mi-o adus. Adică nu chiar la toate ne- 
o dat, eram noi un grup mai apropiate de ea. La fel nu 
ştiam nici când erau alte sărbători. Nu-ţi dădeau o 
mâncare mai bună ca să poţi zice că-i Crăciun sau Paşti. 
Aceeaşi mâncare era. 

Politică nu prea discutam, că erau mai multe 
călugăriţe, erau martore de-a lui Iehova, erau surori 
sociale. Pă ele politica nu le prea interesa. Oricum nici una 

nu am fost de acord cu comunismul. Nu puteam aveam 
decât o părere proastă despre regimu' din România. La 
nici una nu-i părea rău că n-o trecut la comunism. Tăt 
speram că s-a schimba. Ne gândeam la o lovitură de stat, 
sau la o înlăturare din afară a regimului. La grațiere nu ne- 
am gândit. Nu puteam crede că va veni o grațiere aşa de 
mare prin care să ne elibereze, cum s-o întâmplat în '64. 
Ce să mai spun, vedeam posibilă eliberarea noastră numai 
printr-o cădere a regimului comunist. 

Pentru a mai trece timpu', unele fete mai croşetau. 
Aveam nişte andrele în celulă, făcute din ceva sârmă. Mai 
făceau şosete din câte un pulovăr care era rupt şi pă care îl 
deşirau. Io n-am croşetat. Sigur că nu era voie să avem 
andrelele astea şi nici ac. De multe ori făceau percheziţii 
prin celule şi dacă îţi găsea ceva obiecte interzise te 
pedepseau. Nouă nu ni le-o găsit. La Oradea aveam un sac 
şi când era percheziţie, că auzeam sau ne anunţa vreo 
binevoitoare, aveam afară la geam un cui bătut în zid şi 
puneam traista acolo. Pă păretele din afară agăţam traista 
cu acele, andrelele şi ghemele. Altceva nu puteam să 
avem. 


Ce ne mai puteţi spune despre felul în care se 
comportau gardienii cu dumneavoastră? 


Cât am stat la Oradea în '55-'56, gardienii o fost mai 
aspri, mai duri. Atunci nu ne-o pus la lucru. A doua oară, 
când m-o întors în '60, ne-o dat de lucru la împletit de 
coşuri şi damijene. La noi în secţia de femei erau 
gardience. Numa’ ofiţerii de servici erau bărbaţi. Ofiţeru' 
de servici făcea închiderea, deschiderea, lua în primire 
sara şi dimineaţa secţia. Dacă aveai ceva de raportat, lui îi 
raportai şi el mergea mai departe. La fel, dacă aveai ceva 
abatere, gardianca îi raporta lui. Mai aproape de noi, da' 
nu apropiate, erau gardiencele. Oooo, era multe tare rele! 
Ţipau la noi, vorbeau urât cu noi: Hai dă-i drumu’! Nu te 

lăsa să vorbeşti, băteau în uşă să vorbim mai încet. Nu te 
lăsa să comentezi nimic. Ne făceau bandite, da' eram 
obişnuite deja cu jigniri de ăstea. Era una' aşa de rea că 
venea şi ne spiona... Să uita la noi ca o zgripţuroaică. Nu 
ştiu cum o chema, da' ştiu că era unguroaică. Lucra la 
închisoare cu bărbatu-so. Deschidea vizoru' mai mic, că 
aveam şi vizetă mare pă care ne dădea mâncarea. îl făcea 
numa’ ca o semilună cât să vadă ea. Da’ o vedeam şi noi că 
totdeauna era cineva de pază. Dacă cineva învăţa sau 
scria, sau altceva, una era de pază. De nu eram atente şi 
observa ceva pă vizor, deschidea şi să ducea direct unde 
vedea că-i ceva. Direct acolo să ducea! Dacă nu aveai timp 
să ştergi urmele îţi puteai face bagaju' şi la neagra... O mai 
fost una Sofia. Asta era necăsătorită şi era destul de 
brutală. Mai deschidea câte una uşa şi mai stătea de vorbă 
cu noi, stătea de poveşti. Şi după ce vorbea frumos cu noi 
când venea a doua oară era ca o scorpie. Gândeai că nu-i 
aia, aşa să schimba. Erau prost crescute şi needucate. 
Erau proaste! Aşa le vedeam. Nimeni nu avea pentru ele 
nici o consideraţie. 

O fost şi gardience mai cu suflet. Era una Rafila, v-am 
spus că ea ne-o adus sarmale la un Crăciun. Fusese rudă cu 
Mihai, da' io n-am ştiut atunci. Ea o fost tare bună. Cu tăte 
o fost, nu numa’ cu mine. lo nu ştiam de unde-i, o 
cunoşteam bine numa’ pă mamă-sa, care era tăt din 
Apuseni, şi să stabiliseră cu familia într-o comună vecină, 
tăt acolo la graniţa cu Ungaria. Rafila ştia de mine, cine 
sunt, de unde sunt, că io aveam fişa la penitenciar şi s-o 
dus la mama şi i-o spus că îs acolo. Strâga ea pă sală, da' 
cu tătă lumea o fost bună. Orice cereai îţi dădea. Ne-o adus 
şi mâncare de acasă. Nu numai mie. Sau dacă rămânea 
ceva mâncare, te întreba dacă vrei şi te chema să-ţi mai 
deie. Câteodată ne mai scotea p-afară să facem câte ceva, 
ca să mai luăm un pic de aer. Da' săraca o descoperit-o. 
Zice că o pârât-o o femeie, o deţinută. Am vorbit cu ea la 
telefon după '90 şi acuma n-are nici pensie. Dacă o dat-o 

afară, nu o primit nici pensie, deşi îi de vârsta mea. Numele 
complet îi Rafila Silaghi, da' atuncea nu-i ştiam celălalt 
nume. După Revoluţie, după nişte declaraţii de-ale mele, o 
căutat-o televiziunea şi s-o dus la televiziune şi-o vorbit. 


Evenimentele din Ungaria din noiembrie 1956 au 
influenţat în vreun fel regimul dumneavoastră de detenţie? 


Da, sigur că da, că în noiembrie '56, după revoluţia din 
Ungaria ne-o dus de la Oradea. Pă toate ne-o dus din celulă. 
În timpul Revoluţiei, o întărit paza în penitenciar. Noi n-am 
ştiut ce să întâmplă. Mai multe am aflat când am ajuns la 
Jilava, că acolo era lume din mai multe părţi şi erau şi noi 
veniţi care erau mai bine informaţi. Că pă urmă, io am 
devenit un fel de voiajor. în următorii tri ani, am fost în 
vreo cinci închisori, pentru perioade mai scurte: la Jilava, la 
Mislea, la Miercurea-Ciuc, la Cluj şi la Văcăreşti. Oricum, 
de la Oradea, atunci în '56, odată ne-o cărat, odată o golit 
puşcăria. Am plecat şi ne-o dus la Mislea. Nu ne-o spus 
dinainte. Atuncea, înainte să plecăm, o venit şi-o zâs: Tătă 
lumea îşi face bagajele şi iese afară. N-am avut ce zice. 
Ne-am făcut bagajele şi gata. Aveam la magazie o sacoşă. 
Ne-o dus la magazie şi am predat hainele lor: zeghia, fusta 
şi bocancii. Mi-o dat hainele mele, m-am îmbrăcat cu ele şi 
ne-au dus la tren. Până la tren ne-o transportat cu dubele. 

în tren ne-o băgat într-o boxă. Erau amenajate nişte 
boxe speciale, câte patru-cinci într-un vagon. Ca mâncare 
de drum ne-o dat pâine, nu mai ştiu câtă, şi slănină sărată. 
Tăt înăuntru în tren era WC şi ne lăsa să mergem. Erau 
cinci-şase paznici într-un vagon. Cu trenu' ne-am dus 
neîntrerupt, nu ne-am oprit nicăieri până la Jilava. Nu m-o 
dus direct la Mislea, am stat o perioadă la Jilava, într-un fel 
de tranzit, în carantină. Că oriunde te duceai, te ţinea 
prima dată în carantină. Aici ne-o triat, ne-o trimis spre 
diferite închisori. Ne-o verificat dosaru' şi apoi ne-o 
împărţit. La Jilava nu ne-o băgat unde erau închisorile alea 
sub pământ, sau cum erau. Pă noi ne-o băgat în nişte 

barăci, făcute afară, mai într-o parte. Erau dotate cu paturi, 
da’ nu erau cu etaj, nu erau suprapuse. Barăcile astea erau 
construite, cred, din cărămidă, da' erau joase şi 
împrejmuite cu un gard. Da' închisoarea era goaznică. Am 
văzut-o când ne-o dus la baie, că acolo făceam baie. 
Treceam prin curte şi intram în clădirea închisorii. Parcă 
intrai într-o peşteră. Zidurile erau negre, era sinistru. 

La Jilava nu am rămas mult. Nu am stat mai mult deo 
săptămână sau două. Pă urmă, la sfârşitul lu '56, ne-o dus 
la Mislea. Mislea era un sat de lângă Câmpina. N-am văzut 
ce fel de sat era, nici ce fel de oameni erau acolo, pentru 
că am fost izolaţi total. într-o parte era clădirea unde 
locuiam noi şi în partea cealaltă erau alte clădiri. Dincolo 
era o curte împrejmuită cu clădiri. Nu ştiam cât îi de mare 
că acolo o fost şi biserică. Acuma am auzit că iară s-o 
refăcut biserica. Până la Mislea ne-au dus cu duba, nu cu 
trenu’. Pe acolo nu era tren. 

închisoarea de la Mislea fusese mănăstire înainte de 
comunism. Aşa şi arăta clădirea, ca de mănăstire. Era o 
închisoare mare, cu două etaje. Io nu am stat mult în 
Mislea, da' mi-am dat seama de asta. Era o închisoare 
numa' de femei, toate deţinute politic, nu şi de drept 
comun. N-am reuşit să cunosc prea bine închisoarea, că 
am stat puţin şi nu aveam cum să văd multe lucruri, că pă 
mine nu mă scoteau afară decât la plimbare. în partea în 
care erau atelierele şi dormitoarele muncitoarelor nu ne-o 
dus niciodată. Că închisoarea de la Mislea avea ateliere 
unde să putea lucra. Erau ateliere pentru croitorie şi 
covoare. Acolo să lucra. Erau multe muncitoare, şi ele tăt 
deţinute politic, da’ cu pedepse mai mici, care lucrau la 
covoare. Ele aveau mâncare mai bună. Numa' noi care 
eram pă viaţă nu lucram. 

Celula în care m-o băgat pă mine era la etaj. Nu mai 
ştiu dacă la etaju' I sau II. Era micuță, numa’ cu două 
paturi suprapuse. Probabil era o fostă chilie de maici. 0 
fost o celulă călduroasă şi destul de sănătoasă în care 

eram vreo cinci-şase persoane, tăte condamnate pă viaţă. 
Aici nu ne-o mai amestecat, pă cele condamnate pă viaţă 
ne-o băgat separat. Io eram cea mai tânără şi singura nou- 
venită, da’ m-o acceptat foarte bine. Tăte erau drăguţe. 
Fiecare cum venea o primeau cu braţele deschise şi o 
îmbărbătau. Dacă îţi era foame, te întreba şi din ce avea te 
servea. Ăstea o fost Popescu Lia', Wenzel Paula, o 
călugăriţă şi o româncă ce trăise o vreme în Franţa. Ea nu 
ştiu cum o revenit în România, nici care o fost motivu' 
pentru care o arestat-o. Ştiu numa’ că era mai în vârstă. 
Wenzel Paula şi Lia Popescu erau şi ele mai în vârstă ca 
mine, aveau între 40 şi 50 de ani. Paula era avocată, avea 
un băiat şi era din Bucureşti. Popescu Lia era din Arad şi 
avea doi băieţi. Ea era profesoară de gimnastică şi ne 
sfătuia cum ar trebui să ne ţinem mânile când dormim, ca 
să nu ne ia foamea. Nu mai prea avea dinţi, cred că din 
cauza alimentaţiei necorespunzătoare. Unchiu' ei era un 
mare chirurg în Arad şi el i-o crescut băieţii. Tăt medici i-o 
făcut cât o fost ea la puşcărie. Lor le era dor de familie şi 
de casă, mai ales de copii. De obicei, pentru cele care 
aveau copii acasă, era mai greu. 

La Mislea, chiar în celula în care m-o băgat pă mine, o 
stat doamna Antonescu, nevasta mareşalului Antonescu, şi 
doamna Maniu. Pă ele nu ştiu unde le-o dus de la Mislea. 
Doamna Maniu, era în vârstă şi pă urmă o murit. Era sora 
lui Iuliu Maniu, că Maniu nu o fost căsătorit. Tăt acolo o 
stat şi Vida Nedici”. Când m-am dus nu le-am mai găsit nici 
pă una. însă cu ele o stat Popescu Lia şi Paula Wenzel şi ele 
mi-o povestit. Că la Mislea numa io am fost nouă, restu' o 
fost mai vechi. Mi-o povestit că Vida Nedici o fost 
anchetatoare de Securitate şi o fost foarte sadică. Ea o 
anchetat bărbaţi şi i-o maltratat, i-o bătut foarte tare. 
înainte să o aresteze, ea o fost spioana lu' Tito. Mi să pare 
că o fost condamnată la moarte. Şi pă sârbii ei i-o bătut ca 
să s-ascundă, să-şi camufleze acţiunile de spionaj şi să nu o 

trădeze pe ea. Mai era una la Mislea în închisoare, da’ nu 
cu noi în celulă. Era din lotu’ Arnăuţoiu. Aia din bătaie avea 
cancer la sân. Nu ştiu cum o chema. Ziceau fetele că să 
vede şi cum îi bate inima aşa-i mâncase canceru' sânu'. Mi 
să pare că era ceva cumnată de-a Arnăuţoilor, avea 
facultate şi era mai în vârstă. 

Mâncarea pă care o primeam avea cam acelaşi 
conţinut. Tăt 250 de grame de pâine neagră. Era de fapt o 
pâine de un kilogram pă care o tăiau în patru şi revenea 
câte un sfert de persoană. Era coaptă bine măcar, da' 
oricum nu făcea nimeni mofturi. Pentru dimineaţă, terciu o 
rămas mâncarea de bază. La amiază primeam arpacaş, 
varză, fasole şi cartofi deshidrataţi. Ştie Dumnezeu cum 
erau, congelaţi sau degeraţi, da’ ei îi denumeau cartofi 
deshidrataţi. Cine era bolnav primea mâncare la regim. 
Totuşi la Mislea nu am dus-o aşa rău cu alimentaţia ca la 
Oradea. însă nu pentru că ne dădeau ei mâncare mai bună, 
ci pentru că ne ajutau deţinutele care lucrau. Ele aveau 
mâncare mai bună decât noi, aveau raţia de pâine mai 
mare, le dădea marmeladă. Apoi primeau pachete de acasă 
pentru că munceau. Aşa că ne aduceau zahăr, în primul 
rând zahăr, da’ şi slănină, pâine sau marmeladă. Numa’ le 
vedeam că vin şi ne aduc mâncare, că fugeau de la lucru 
din atelier. Ele puteau veni că nu erau ţinute aşa strict, iar 
cu gardiencele să înțelegeau mai bine şi închideau ochii. 
Că şi la Mislea, fiind închisoare de femei, s-o ocupat de noi 
tăt gardience. 

Ca haine de pat aveam cearceaf, o pătură şi perină. 
Cearceafu' ni-l schimba, da' pătura nu o mai schimba 
nimeni. Pentru a ne spăla mergeam la baie. Ne duceau la 
baie şi ne spălam o dată pă săptămână. Pentru necesităţi 
foloseam aceeaşi tinetă pă care o goleam în fiecare zi de 
două ori, dimineaţa şi seara. îmbrăcămintea o fost ca la 
închisoare. Când am ajuns la Mislea, mi-o luat din nou 
hainele cu care m-o transportat şi mi-o dat zeghe şi haine 
de la puşcărie. Măcar era bine că nu erau rupte. De multe 

ori să întâmpla să fie mai mari, da’ asta nu era o problemă 
că le transformam după noi, le mai aranjam. Le modificam, 
că dacă ceream, ne dădea foarfecă. Nu aveam voie să 
tăiem din ele, da' o cută puteam face la ele. Cu ce te 
descurcai mai greu era încălţămintea, că era mare, era 
grea. Erau bocanci de bărbaţi. Când ieşeai la plimbare, te 
auzea de departe cum făceai zgomot. 

La plimbare ne scotea în fiecare zi o dată, între 10 şi 
20 de minute, după cum aveau chef. Ne plimbam prin 
curtea închisorii, că 

aici nu erau „curţi” de ălea „speciale”, ca la Oradea. 
Nu era nevoie de aşa ceva, că numa’ pă noi ne scotea la 
plimbare. Pă restu', care lucrau la atelier, nu le scotea la 
plimbare. Plimbarea o făceam după aceleaşi reguli. Mâinile 
trebuia să le ţinem la spate, nu aveam voie să vorbim, nu 
aveam voie să ne uităm nici în stânga nici în dreapta. Nici 
măcar nu aveam ce şi pă cine să vedem că era un gard şi 
diferite clădiri. De fugit nu trebuia să fugim, numa’ că nu 
puteam să ne oprim din mers. Nu puteai să zici: No, 
acuma-i soare, stau un pic la soare şi mă uit 

La Mislea, în ce priveşte regimu'general de închisoare 
m-am simţit mai izolată. Eram numa’ noi în celulă acolo 
sus, cele cu pedepse viețaşe. Aşa spuneau despre noi la 
Mislea: Acolo sus îs vieţaşele! în comparaţie cu ce era la 
Oradea, unde era un du-te- vino, mai mergeau, mai veneau, 
aici la Mislea nu mai venea nimeni la noi. La Oradea, 
condamnările mari erau amestecate cu cele mici şi cele cu 
mai puţini ani de închisoare mai primeau pachete. Aici 
nimic, nici vorbă nu era de pachet. Am stat la cucurigu 
izolată, iar fetele care munceau erau mai departe şi nu le 
puteam vedea sau să ne întâlnim cu ele. 0 fost greu de 
îndurat izolarea asta. 

Ca să trecem păstă situaţia asta, mai stăteam de 
vorbă. Fetele mai povesteau câte o carte, mai ascultam la 
ele, mai povesteau din viaţa lor. Mi-am povestit şi io 
experienţa că nu aveam ce să ascund. Am povestit ce am 
pătimit, cum am fost partizan prin munţi. O fost interesate 
de ce le-am spus, că nu o mai cunoscut alta cu această 
experienţă. Io am fost prima femeie care o luptat în munţi 
şi care am ajuns la ele. La Miercurea-Ciuc o mai venit cu 
noi şi Maria Plop. Că ele o aflat despre mine imediat ce am 
ajuns la Mislea. 0 mers una dintre deţinutele care lucrau 
pă acolo şi le-o spus: „O mai venit o vieţaşă aicea. Vine Ia 
voi. Mai fugeau, că nu era chiar aşa strict. 

La Mislea am învăţat să vorbesc morse. M-o învăţat 
fetele. La perete vorbea foarte bine Popescu Lia. Ştiam şi 

io toate literele. Ştiam foarte bine morse. Puteam să scriu 
o carte întreagă cu literele morse. Io puteam să vorbesc 
mai bine linie-punct, dar să poate vorbi şi în puncte. în 
funcţie de literă trebuia să baţi linie sau punct. Litera U 
era reprezentată prin două puncte-două linii. L era linie- 
două puncte. 

în perete băteam cu periuţa de dinţi. Aveam periuţă de dinţi 
şi am avut şi la Oradea. Numa’ că în loc de pastă foloseam 
săpun. Cine ne dădea nouă pastă? Nu ne-o dat! Ne mai 
auzeau gardiencele când vorbeam morse, d-apoi puteau să 
audă, că, dacă deschideau uşa, noi ne opream. Şi mai 
stăteam şi noi de pază. Dacă ele făceau de pază afară, noi 
făceam înăuntru. 

Apoi, nu am stat mult nici la Mislea. Aici nu m-o ţânut 
mai mult de un an. Pă la sfârşitul lu’ '57, ne-o dus la 
Miercurea-Ciuc. Ne-o mutat că s-o făcut ceva renovare, sau 
s-o schimbat puşcăria, mi să pare că o făcut închisoare de 
drept comun. La Miercurea-Ciuc ne-o dus cu trenu’. Trenu’ 
l-am luat din Câmpina, vagoanele erau tăt aşa sub formă de 
boxe. De mâncare, am avut slănină şi pâine. Asta era 
mâncarea de drum a deţinutului politic, slănină şi pâine. 


Ce ne puteţi spune despre închisoarea de la Miercurea- 
Ciuc? 


închisoarea era cu etaj, avea un singur etaj. Nu avea 
mai multe curţi decât una singură şi pă acolo ne plimbau. 
Curtea nu era pavată, sau cimentată, era numa' pietruită. 
La plimbare, cum o fost obiceiu' la Oradea şi la Mislea, ne 
scotea în fiecare zi. leşeam în curtea închisorii, pă rând, 
fiecare celulă. La fel ca la Mislea, închisoarea de la 
Miercurea-Ciuc o fost numa' de femei, deţinute politic. Era 
o puşcărie destul de mare, că ne-o dus acolo pă foarte 
multe dintre cele care am fost la Mislea. Nu chiar pă toate, 
că pă unele le-o împrăştiat prin alte locuri, da’ pă multe ne- 
o dus la Miercurea-Ciuc. Ca amplasament, închisoarea era 

aşezată cam prin centru” localităţii. 

La Miercurea-Ciuc, celulele nu erau mari. în celula în 
care m- o băgat pă mine, nu am fost mai mult de nouă 
persoane. A noastră o fost la etaj. Da' eram pă un coridor 
cu toate, nu eram separate de celelate fete. Era aşa o 
terasă lungă şi din terasa aia să intra în celule. Nici aici nu 
cred că fusese puşcărie înainte de comunism. Clădirea era 
tăt cu uşi multe, iar celulele erau aşezate pă o singură parte 
a holului. Celula noastră era dreptunghiulară, avea un 
singur geam şi paturi pă o parte şi pă alta. între paturi nu 
era mai mult spaţiu decât lăţimea acestei mese. Nu era mai 
mult de 30 de cm. Tare mică era distanţa între ele! Paturile 
erau suprapuse câte trei. La Miercurea-Ciuc io am avut 
patu' chiar sus, pă al treilea nivel. Am stat sus până când m- 
am putut ridica, când nu m-am mai putut ridica, pentru că 
m-am îmbolnăvit, m-am dat jos. Celula asta de la Miercurea- 
Ciuc era destul de friguroasă, mai ales iarna. Tăt ce aveam 
prin celulă, tăte hainele le puneam pă noi. Pentru încălzire, 
aveam o sobiţă rotundă şi foloseam pentru încălzire cărbuni 
şi lemne. 

Pă fetele care am fost împreună şi în celulă la Mislea - 
Paula Wenzel, Lia Popescu - ne-o mutat pă toate la 
Miercurea-Ciuc. O mai venit pă lângă noi o asistentă Sisi 
Cristea, care m-o învăţat nişte canţonete în limba italiană. 
Ea cânta canţonetele ăstea. îmi pare rău că le-am uitat, una 
mi să pare că era despre un porumbel alb. Cu noi o fost şi o 
educatoare iehovistă, Bohotici Maria. Şi ea mi să pare că 
era de prin Ardeal. Erau condamnate şi ele tăt pă viaţă şi 
erau tinere, aşa ca mine. Mai era o doamnă mai în vârstă, 
soţia colonelului Mihăilescu. Ea, săraca, era imobilizată pă 
pat, nu să putea scula. De vorbit, vorbea, da' nu să putea 
scula, că era bolnavă, era paralizată. Celelalte fete o grijeau, 
mai ales Paula şi cu Lia. O fost tăte fete foarte bune. Mai 
târziu io am plecat de acolo, m-am despărţit de ea şi nu mai 


ştiu ce i s-o mai fi întâmplat. No, da' între noi, cele care 

eram acolo în celulă, nici nu o fost bănuieli că unele ar 
putea face rapoarte. La noi nu a fost aşa ceva. Asta şi pentru 
că în celula noastră nu era un du-te- vino. Lucru' ăsta să 
putea întâmpla eventual acolo unde să venea şi să pleca 
mult. Atuncea puteau băga pă cineva pentru câteva 
săptămâni şi apoi să spună că pleacă. La noi nu puteau face 
aşa ceva pentru că tăte eram condamnate pă viaţă şi eram 
mai puţine. Dacă venea cineva nou, trebuia să ne spună de 
unde vine şi să povestească cine o cunoaşte. 

La Miercurea-Ciuc m-am întâlnit şi cu Maria Plop, am 
stat amândouă în aceeaşi celulă. Maria era moldoveancă, 
era brunetă şi cam de vârsta mea. Era o fată mai micuță, 
cred că era mai micuță şi decât mine. Acuma şi, io arăt mai 
voluminoasă, da’ atunci eram mai slăbuţă. Eram amândouă 
la fel de „grase”, ca să glumesc. Avea faţa 

ovală şi era foarte tăcută, nu vorbea. Era tare supărată. 
Mi-o povestit cum i-o prins pe cei din grupul „Arnăuţoiu”%* 
şi cum i-o luat ei fetița”. Pă ei i-o prins că le-o dat cineva de 
băut şi le-o pus somnifere, că era înţeles cu Securitatea. S- 
or zăpăcit de cap şi i-o prins. Apoi Securitatea s-o dus la 
adăpostu' lor, făcut undeva într-o peşteră, şi-o luat-o pă 
fetiţa Măriei. Ei aveau totul amenajat într-o peşteră şi acolo 
stăteau şi iarna. Era ca şi o cameră, cu pat, cu tăt ce 
trebuia. Acolo înăuntru şi găteau. Maria avea o fetiţă de doi 
ani cu unv’ dintre fraţii Arnăuţoiu, cu Toma. Celălalt era 
căsătorit. Sigur că n-am întrebat-o io prea multe în privinţa 
asta, că n-am vrut să intru în amănunte. N-o puteam io 
întreba cu cine are fetiţa, care dintre cei doi fraţi îi tatăl 
fetiţei. N-am vrut să o jignesc. însă o zâs ea că Tomiţă îi 
tatăl fetei. Erau ca şi căsătoriţi, că stătuseră mult 
împreună, aveau şi copil. Numa’ hârtia de la Primărie le 
lipsea, da' asta era aşa, de formă. în rest, tare multe lucruri 
nici nu am povestit cu Maria, pentru că era şi proaspăt 
venită şi era prea mare durerea ca să vorbească foarte 
mult. Nici nu am avut când să ne cunoaştem mai bine 
pentru că ea o. stat puţin şi apoi am plecat io. Nu plângea, 
da’ era tăcută şi foarte slabă. Era suferindă sufleteşte şi în 
tăt sensu' cuvântului era pă nicăieri. Ea avea, săraca, şi fata 
şi soţu' în situaţii grele. Pă Tomiţă îl condamnaseră la 
moarte. Prăbuşiri sufleteşti n-o avut, numa' stătea aşa 
liniştită. Era tare necăjită pentru fată, că nu ştia unde îi. 
După ce am plecat io de la Miercurea-Ciuc, am auzit că s-o 
îmbolnăvit de TBC. Apoi ea o murit, că ei nu i-o aprobat 
spitalizarea. Că nu te spitaliza dacă nu îţi aproba de la 
Bucureşti. Io atâta am avut noroc, când m-am îmbolnăvit, 
că mi-o aprobat spitalizarea, că simţeam că nu mai am oase 
în mine. 

Totuşi, cât am stat io la Miercurea-Ciuc, o murit o 
femeie la noi în cameră. O avut ciroză, săraca. Ea dormea 
în patu’ al doilea, că erau paturi pă tri nivele, cum v-am 

spus. Era pă al doilea nivel. Săraca, nu mai era în toate 
minţile... Era numa’ o mânuţă de femeie, într-o noapte s-o 
cerut jos. Cineva, nu mai ştiu cine, o dat-o jos şi o pus-o pă 
oliţă. Dup-aia o ridicat-o şi-o pus-o în pat. Imediat după ce o 
aşezat-o în pat, o şi murit. Dimineaţa o adus gardienii o 
ladă făcută din nişte scânduri adunate de pe-acolo, de prin 
curte. Era o cutie mi prea mare, că nici ea nu era 'naltă. 
Parcă şi acuma văd lada. O venit cu lada în celulă, o băgat-o 
pe femeie acolo şi gata. Despre ea nu îmi mai aduc aminte 
prea multe lucruri, decât că era din Orăştie. Nu mai ştiu 
nici cum o chema, nici de ce o fost arestată. Are o fată care 
îi avocată aicia-n Cluj. Numa' femeia asta o murit prin 
celulele pe unde am trecut io, în zece ani cât am fost 
închisă. 

Cu paza noastră, să ocupau şi aici tăt gardiencele. Era 
o gardiancă pă care noi am botezat-o Gioconda. Nu ştiam 
cum o cheamă şi de aia i-am spus Gioconda. Acuma, chiar 
dacă am fi ştiut noi cum le cheamă, nu le ziceam pă nume. 
Le botezam pă fiecare ca să nu-şi dea seama că vorbim de 
ele dacă ascultau la uşă. Aşa că dacă auzeau că vorbim de 
Gioconda şi ne întrebau cine îi, noi spuneam că discutăm 
de o carte. Gioconda era micuță şi nu era tare frumoasă, 
da’ era mai tolerantă. Nu să ţânea de noi că nu face aia, nu 
face aia. Mai închidea ochii. Aia era mai drăguță cu noi, aia 
mă mai scotea să mai fac câte ceva. Tare drăguță era! 
Totdeauna, aşa mă bucuram când mă scotea să adun 
vasele. Gamelele tăte erau pă coridoare. Io aveam păru' 
natural şi zâcea către mine: Hai, creațo, şi adună vasele! 
Aşa bine îmi părea când mă scotea afară să adun vasele. 
Aşa mai ieşam din celulă... Ne mai scotea şi să lustruim 
cimentu' de pă coridoare. Că să spăla şi pă urmă îl 
lustruiam, cu cârpe. Aşa bine ne părea că ne mai scotea 
afară. Mai luam aer, mai era şi altă lume afară. Nu numa' 
pă mine mă scotea la lucru, mai erau şi din alte celule. Da' 
din celula noastră, io eram mai tânără. Apoi când era ea de 
servici, mai puteam şi noi învăţa, mai puteam scrie, mai 

puteam vorbi. Eram mai lejere, nu trăbuia să stăm tăt cu 
ochii pă uşă că: Oare ne pândeşte? Nu aveam probleme. 
Mai era o asistentă medicală, la Miercurea-Ciuc, care făcea 
injecții şi ştiu că venea în fiecare zi, dacă era cineva bolnav. 
Era de loc din Miercurea-Ciuc şi vinea de ne făcea injecții, 
sau întreba cine are nevoie de ceva. Avea şi ea grijă de noi. 
Pentru alte gardience, o fost şi porecle mai urâte. Nu erau 
cuvinte murdare, însă nu le mai ţâu minte pă toate. Da’ 
nume aşa frumoase ca Gioconda, nu am mai pus. La unele 
le spuneam scorpii sau alte cuvinte din astea, că erau rele. 

Apoi în '58, nu la multă vreme după ce am ajuns la 
Miercurea- Ciuc, m-o adus la Cluj pentru a fi martor în 
procesul lu’ Gheorghe Şuşman şi al părintelui Ieronim 
Şuşman. Era vară şi ştiu că erau flori pă câmp. Că Miliția o 
venit cu un jip de ăsta după mine şi ne-am oprit undeva pă 
câmp ca să mănânce. Io n-am mâncat deşi aveam mâncare 
dată de la Miercurea-Ciuc. Aveam ce ne dădea nouă, pâine 
şi slănină. Altceva ce să ne deie? Asta era mâncarea de 
drum a deţinutului. Da’ io nu am mâncat. Am ieşit afară din 
maşină, că m-o lăsat, şi mi-am rupt câteva flori de pă 
marginea drumului. Nu aveam cătuşe pă mâini. looi, ce 
frumos era câmpu.... 


Cum a fost ca martor la procesul fraţilor Ieronim 
şi Gheorghe Şuşman? 


Când am ajuns în Cluj, nu m-o dus direct la proces. 
Prima dată am stat în penitenciaru' Securităţii din Cluj. 
Atunci sediul Securităţii aici la Cluj era pă actuala stradă a 
Republicii unde îi Palatul Copiilor. M-o băgat într-o celulă 
de la subsol cu patru paturi. Două erau suprapuse şi două 
simple. Am nimerit în aceeaşi celulă cu Lia Lazăr“. O mai 
fost cu noi o legionară, o chema Dina Teclaru. Ea nu era 
clujeancă, da' făcuse Facultatea de Matematică la Cluj şi 
era profesoară. Acuma îi în Focşani. Când o arestat-o, Dina 
avea doi copii mici. Şi ea era tăt o martoră la procesu' 
părintelui Ieronim. Pă ea o arestat-o pentru că o publicat în 

ziare legionare şi pentru o scrisoare trimisă lui Leon 
Şuşman, fratele părintelui Ieronim. lo numa’ după aia am 
aflat povestea ei, atuncia nu ştiam că îi martor în acelaşi 
proces ca şi mine. Ea nu era ca mine, că io am povestit, nu 
am ţânut secret că di ce îs acolo. Era mai tăcută, era şi 
bolnavă, avea conjunctivită. lo m-am apropiat tare de Lia, 
apoi ea mi-o fost prietenă şi după ce m-am eliberat. Ooo, 
Liuţa atâta mi-o povestit... Povestea că tată-so o fost 
prieten cu Petru Groza, când ăsta o fost închis, că i-o dus 
plapumă şi mâncare la puşcărie. Lia o fost condamnată la 
doi ani de închisoare, da’ mi să pare că i-o făcut numa’ aici 
la Cluj. No, şi după ce m-am eliberat, mi-o fost cea mai 
bună prietenă. 

La Securitatea din Cluj nu ne-o anchetat, nu eram 
pentru anchetă, numa' pentru a depune mărturie la proces. 
îi adevărat că o venit la mine Gruia, un anchetator de 
Securitate, da' o venit din curiozitate, să mă vadă, că el nu 
m-o cunoscut. Şi şefu' Securităţii de la Oradea, în '54 când 
m-o prins, o venit să mă vadă şi o zis că are toată admiraţia 
pentru mine, că am avut curaju' să stau fugită pă munte 
atâţia ani. Da' Gruia, ăsta din Cluj, mă lua păstă picior, era 
aşa flegmatic cu mine. Mă tăt întreba: Ce am crezut, că 
vin americanii? Ce am crezut, că răstumăm lumea? 
Ştiu că şi io m-am luat în gură cu el, că nu mă temeam de 
el, că nu mă putea ancheta. Numa’ mă întreba de Şuşmani, 
că spunea că o umblat după noi şi tăt nu ne-o prins. îşi 
amintea cum ne-o scăpat de aicea din Dealu’ Boţii şi m-o 
întrebat cum am scăpat. Discuţia asta, că numa’ o dată o 
venit la mine, am avut-o în celulă de faţă cu Lia şi cu Dina, 
nu m-o chemat la el în birou. După ce m-am eliberat, l-am 
căutat şi ăia o râs: O, de când nu mai îi Gruia aici!\\ 
arestaseră şi pă el. Tăt Gruia mi-o spus, atunci în '58, că 
m-o adus la Cluj pentru a fi martor în procesu' lu' 
Gheorghe şi Ieronim Şuşman. Până ce mi-o spus el, nu am 
ştiut că di ce îs la Cluj, că nu mi-o spus nimeni. Nu m-am 
temut nici când am aflat, nu-mi mai era frică de ei nici 

dacă'ziceau să pun capu' la tăietor. Nu mă mai lăsam la 
[: 

Din beciurile Securităţii clujene, unde n-am stat numa’ 
vreo două săptămâni, m-o dus în nişte celule care erau pă 
la Tribunalul Militar din Cluj. O urmat imediat p'rocesu'. 
Celula în care m-o băgat pă mine cred că era în aceeaşi 
clădire cu Tribunalu', că, atunci când m-o dus la proces, nu 
am ieşit afară. Am mers pă un coridor şi numa' m-am trezit 
în sala de judecată. Era o sală mare. Era şi public, nu ştiu 
cât, că nu te lăsa să te uiţi în sală, să nu-ţi faci semne. Da' 
înainte de a ajunge în sala de judecată, când o venit după 
mine în celulă, o zâs că să am grijă ce vorbesc. M-o 
avertizat, credeau că o să zâc tăt ce-mi cer ei. N-o fost aşa, 
că nu aveau ce să-mi facă, nu-mi puteau da' pedeapsă mai 
mare. lo eram îmbrăcată în haine de puşcărie, cu zeghie, 
nu mă putea duce în haine civile, că eram condamnată. în 
sala de judecată m-o dus la boxa unde era părintele 
Ieronim şi frate-so, 

Gheorghe. Ei erau îmbrăcaţi civil, că nu erau 
condamnaţi. Erau în haine obişnuite. Că numa' atunci te 
îmbracă în haine de puşcăriaş când te duce la 
penitenciar, după ce eşti condamnat. Pă Ieronim îl mai 
arestaseră, tăt aşa în etape, nu definitiv. îl tăt arestau şi 
iară îi dădeau drumu'. M- o întrebat dacă-i cunosc. Am 
zâs că da, deşi pă părintele nu l-am văzut niciodată, 
numa' pă Gheorghe. De părintele ştiam numa’ că o stat 
mult la mătuşa mea. îmi povestea mătuşa de el. Zicea că 
mai au un frate teolog şi stă pă aicea. Ei din '46 
stăteau la părinţii lu' Mihai, Leon, Gheorghe şi cu 
Ieronim. După care m-o dus la o masă unde să- jură şi m- 
o întrebat dacă recunosc că i-am văzut în '49 pă Leon şi 
pă Gheorghe. Le-am spus că recunosc. Tăt aşa am 
recunoscut că le-am dus mâncare. Probabil că le-o fi spus 
Gheorghe că i-am alimentat şi io, că altcineva nu avea 
cine. El ştia că io îs arestată şi că nu mai au ce-mi face. 
Poate că o spus şi socru-meu că le-am dus mâncare, că 

pă el l-o arestat şi apoi ce bătaie o mâncat... Doară 
spunea părintele Ieronim, după '90, că odată era şi el la 
Securitate, înainte să-i prindă pă fraţii lui, şi numa' 
răsuna beciul aşa striga bătrânu', socru-meu. M-o mai 
întrebat dacă am văzut armament la ei, da' aici am zâs că 
nu am văzut pentru că nu aveau ce să-mi facă. Ar fi 
trebuit să zic că am văzut un tun. Că eram în stare să le 
spun şi asta. Ei sigur că aveau armament. Păi da' cum să 
fie un partizan fără armă? Io văzusem la Leon un pistol 
automat. însă Leon nu o mai ajuns la Tribunal că pă el l-o 
împuşcat în gât când l-o prins. Erau numa’ Gheorghe şi 
Ieronim. Gheorghe era un bărbat solid, era un om foarte 
puternic. în zece ani să mai schimbase şi el. Io, ultima 
dată, îl văzusem în '49, când le-am dus de câteva ori 
mâncare. La anchetă, cred că-l şi bătuseră, că pă bărbaţi 
îi bătea rău. Atâta o fost participarea mea la proces. 
Imediat după ce am depus mărturia, o venit doi gardieni 
care mă şi duseseră în sala de judecată şi m-o dus înapoi 
în celulă. Nu m-o mai lăsat ei pă mine să văd cum merge 
procesu'. 

Cât am fost pentru proces la Cluj, nu ştiu sigur dacă 
la Securitate sau la Tribunal, m-am întâlnit cu câteva 
fete arestate pentru Leon şi Gheorghe Şuşman, da’ şi cu 
fete care o fost în relaţie cu cei din grupu' nostru, cu 
Todor şi Visalon. Erau nişte ţărănci tinere, tăte era 
ţărănci. Şi să ştiţi că suportau destul de bine situaţia, nu 
erau supărate. Mi-o rămas în minte Leontina Moldovan şi 
cu Anica. Ele o fost amândouă 

prietenele lu’ Todor. Nu erau din Răchițele, ci de pă la 
Brăişor. Că după ce ne-am despărţit, băieţii s-o dus de pă la 
Răchițele, unde erau tare urmăriţi, spre Brăişor. Leontina 
era o fată înaltă, blondă şi cu păru' lung. Anuţa era mai 
bruneţică, da’ era şi ea drăguță. Eu nu le cunoscusem pă 
ele dinainte. Mi-o spus că îs pentru Şuşmani şi le-am spus 
că io am fost cu ei pă munte. De mine ştiau după nume că 
auziseră dinainte. De fapt, tâte satele de pă la Huedin şi 
din zona Beiuşului ştiau de mine. Le-am întrebat de băieţi, 
de Todor şi Visalon: Pă unde o fost, ce-o făcut din '52, 
cândneram despărţiVMi-o spus că i-o alimentat şi cum o 
pierit atunci în '58. Ele ştiau ce s-o întâmplat, că fuseseră 
în legătură cu ei în ultima perioadă, de aia le-o şi arestat în 
'58. Nu am fost surprinsă de sfârşitu' lor, că am ştiut că ei 
nu să dau, nu să predau. Nu ne-am fi predat niciunu', că nu 
vroiam să ne mai chinuie ei. 

Cu Leontina şi cu Anuţa, ne-am bucurat că ne-am 
întâlnit Pentru noi era o bucurie şi dacă ne întâlneam cu 
una de prin cine ştie ce capăt de ţară. Acolo, la puşcărie, 
nu o fost certuri între noi. Tâte ne ajutam şi ne consolam 
când eram în dificultate. O fost o adevărată frăţie. Cu atât 
mai mare o fost plăcerea să le întâlnesc pă fetele ăstea cu 
care aveam în multe privinţe un trecut comun. Că ele o fost 
apropiate de băieţii lu' Şuşman, mai ales de Todor. Nu le- 
am întrebat io până unde a mers relaţia lor cu Todor, că nu 
puteam intra în amănunte de astea. Nici nu era nevoie că 
ştiam io “marfa”. Pentru că Todor era o „lichea”. Ştiam io 
ce vorbeau şi când veneau din sat, în anii în care am fost 
împreună partizani. Nu să ferea de mine. Zâceau că o fost 
acolo, că o fost acolo. într-o sară merea la una’, într-o sară 
merea la alta. Ăsta era mai ales Todor, că Visalon era mai 
tăcut, mai moale, mai altfel. Avea şi el o prietenă, nu-i mai 
ţâu minte numele, da’ ştiu că era din Răchițele. în rest, tăte 
credeau că s-or mărita cu Todor. Fiecare în parte nădăjduia 
că va fi nevasta lui. Şi Jenica, fata lu' Han, o crezut că să va 
mărita cu Todor. Acuma chiar tâte nu să putea mărita cu el, 
nici nu cred că i-o promis el la vreuna că să căsătoreşte cu 

ea. Ele totuşi sperau. 

După ce am terminat cu procesu', m-o dus din nou în 
celula aia de la Tribunal. Eram vreo 13 persoane. Am mai 
stat vreo lună jumate-două şi apoi m-am îmbolnăvit. M-am 
îmbolnăvit că era o celulă mică şi cu paturi suprapuse. Era 
tare mică şi aveam o vizetă mare şi sara nu aveam unde mă 
ascunde ca să dorm un pic, că îmi era tare somn. Ne 
supraveghea încontinuu, iar de dimineaţa de la cinci până 
seara la 10 nu puteam rezista, că mă lua somnu'. Şi atunci, 
ca să pot să mai dorm un pic în plus, mă băgăm sub pat, să 
nu mă vadă. Aşa am făcut în mai multe seri şi cum era rece, 
că era ciment, am răcit. O început să mă doară şi să mă 
împungă spatele. Apoi m-o luat tusa. Simţeam că mi-i frig 
şi, oai, mă gândeam, ce bine ar fi să am o vană şi să mă bag 
în apă caldă... Aşa frisoane aveam... Şi vroiam să dorm, că- 
mi era somn. Atuncea o început să mă doară spatele şi să 
am junghiuri. Nu m-am gândit atunci ce ar putea fi. 

Bolnavă cum eram, fără să mă trateze deloc, m-o dus 
înapoi la Miercurea-Ciuc. M-o băgat în aceeaşi celulă din 
care am plecat când am venit la Cluj. Boala mi s-o agravat, 
că am ajuns de nu mai puteam mânca, nu puteam să stau 
sus şi nici să mă scol. Nimic nu mai puteam face. Şi 
doctoru' mă învelea în cearceafuri ude şi îmi dădea 
aspirină. Erau fără efect. Mă omora cu zile. Doctoru' era 
tânăr, era îmbrăcat în haine militare, da’ nu mai ţâu minte 
ce fel de om era. Pă urmă, v-am spus că aveam patu' la 
nivelul trei, mi-o făcut loc jos, că nu am mai putut să mă 
urc. într-o zi, când m-am ridicat un pic, am făcut un abces 
pulmonar. Din cauza frigului şi a răcelii, s-o făcut o bubă 
pă plămâni şi aia s-o spart. Numa’ am simţit că să mişcă 
apă în mine. Dacă îmi mişcăm corpu' parcă aveam o sticlă 
cu apă în mine. O venit doctoru' şi i-am spus: Domnu’ 
doctor, io am apă în mine. M-o întrebat aşa repezit: De 
unde ştii? D-apoi aud! Abia atuncea o început să îmi facă 
streptomicină, injecții. Injecţiile mi le-o făcut asistenta, una 
sara şi una dimineaţa. Doctoru' nu prea venea către mine. 

După injecţiile ăstea am început să vomit puroi, câte un 
kilogram o dată. îmi ţâneau fetele şi câteodată asistenta o 
tăviţă din aia şi acolo vomam. Până atunci şi tratamentu’ 
ăla de formă mi-l făcuse în celulă, nu m-o dus la infirmerie. 
Mâncare, pentru că nu îmi puseseră încă diagnosticu', era 
ca la toată lumea. De fapt nici nu avea rost să-mi deie 
mâncare pentru că nu puteam mânca, numa' mai 
ciuguleam. 

Ce era mai dureros era că aveam o febră foarte mare 
şi cum închideam ochii începeam să delirez şi nimeni nu 
mai putea dormi în cameră de mine. Nu ştiu ce vorbeam, 
numa’ fetele îmi spuneau dimineaţa. Io atâta mă chinuiam 
să nu dorm, că să nu deranjez fetele... Patruzeci aveam 
febră. Erau şi ele săracele chinuite şi io. Asta o fost mai 
mult, că le supăram pă colege. Câte una să mai văita. îi 
spuneau la asistentă sau la doctor că ele nu pot să să 
odihnească şi ziceau să mă puie separat în altă celulă sau 
să mă ducă la spital. Acuma io nu cred că făceau treaba 
asta cu răutate, numa” că vroiau şi ele să mă ducă la un 
doctor, să mă poată salva, îşi dădeau seama că nu-i o 
soluţie să mă ţână acolo. Mie sigur că îmi cădea greu că nu 
le las să doarmă. Am căutat atuncea să nu dorm. 
Cunoştinţa nu mi-am pierdut-o, da’ eram slăbită tare. De 
aia îmi pare rău pentru Sisi Cristea, care atunci era 
asistentă, iar acuma îi doctoriţă, că o spus la Memorialul 
Durerii, că o îngrijit-o pă Maria Plop când o fost bolnavă. 
M-am gândit atunci: Ai îngrijit-o pă Maria... aşa cum m- 
aiîngrijit pă mine... Acuma îi măritată, are alt nume. Sigur 
că nu avea ce să îngrijească, pentru că eram căzută la pat, 
nu mâneam nimic, nu făceam nimic, da' trebuie să fim 
drepţi. 

La Miercurea-Ciuc, deşi vedeau că-s tăt mai rău m-o 
ţânut mai multe săptămâni. într-un târziu s-o hotărât şi 
doctoru' închisorii să facă demersuri la Bucureşti, pentru 
a-mi aproba spitalizarea. Am fost norocoasă că mi-o 
aprobat, pentru că eram la capătul puterilor. Apoi, pă la 

sfârşitul anului '58, m-o dus la Văcăreşti, că acolo era o 
închisoare spital. Nu mă mai mişcăm, nu mai puteam 
umbla. M-o pus într-o pătură şi aşa m-o scos din, celulă. 
Până la Văcăreşti nu m-o transportat cu salvarea, probabil 
că era prea mult pentru o „bandită” ca mine. M-o dus cu o 
maşină de-a lor, tot cu un fel de Aro. M-o pus acolo pă un 
scaun, d-apoi io nu puteam să stau nici în şezut. Eram ca 
fără oase. Picioarele erau mai subţiri ca mâna. Atât că mai 
puteam vorbi... Eram foarte slabă, numa” piele şi os. în trei 
luni de zile, cât am stat la Cluj şi apoi la Miercurea-Ciuc, 
am slăbit 21 de kilograme. D-aia mă mir că mai trăiesc şi 
sunt cum sunt. Numa' o putere Dumnezeiască o căzut 
asupra mea. Atâta că am fost întotdeauna foarte optimistă, 
am avut o fire mai tare... 


Ne-aţi spus că la Miercurea Ciuc nu vi s-a aplicat un 
tratament corespunzător, care a fost situaţia la Văcăreşti? 
Când am ajuns la Văcăreşti, m-o băgat în celula unde 
mor oamenii... Apoi m-o dus într-o celulă cu două 
paturi, undeva la demisol. Nu era 

mare, era micuță. Patu’ era din ciment şi peste el era o 
saltea şi perină, da' frig nu mi-o fost că era căldură 
înăuntru. Deosebirea faţă de o celulă obişnuită era că avea 
înăuntru WC, da' fără paravan. Aici am scăpat de tinetă. 
WC-ul era la capătu' patului, sub geam. Geamu' nu era 
mare, era ca la demisol. Chiuvetă de spălat nu era. în 
mijlocul celulei era o masă micuță de ciment, pă care 
aveam o cană pentru apă. Pă jos era tăt ciment. Uşa la 
intrare era tăt ca la puşcărie, cu zăvor şi cu vizetă. 

Norocu' meu o fost că am dat păstă doi doctori buni. S- 
o ocupat de mine doctorii Popescu şi Niculescu. Foarte 
cumsecade o fost medicii ăştia. Erau mai în vârstă amândoi 
şi erau îmbrăcaţi civil. M-o îngrijit bine şi mi-o dat 
medicamente. Vorbeau frumos cu mine, nu ţâpau. Nu mi să 
adresau cu „tu” ci cu „dumneavoastră”. Aici nici nu mai 
eram îmbrăcată în haine de puşcăriaş, că primisem un 
halat de spital, colorat da' nu mai ştiu, albastru sau bordo. 
Doctorii îmi făceau control de câteva ori pă săptămână şi 
veneau la mine de câte ori îi chemam. îi anunţam prin 
santinela care era la uşa celulei. Nu mai ţân minte ce 
diagnostic mi-o pus, da’ atuncea nu am avut TBC, am avut 
o răceală puternică. Numa' după ce am venit acasă din 
închisoare am făcut TBC, sau atunci mi l-o descoperit 
Răceala asta o fost la plămânu' stâng, la lobu’ inferior. 
Când m-am eliberat am făcut complicaţii la lobu' superior, 
am făcut cavitate şi am dat în TBC. Ca tratament, îmi 
dădeau ceva loţiune tonică. Era tare rea, alţi bolnavi nu o 
beau. lo tăt am băut, tăt am băut. Aia era pentru poftă de 
mâncare. îmi mai dădeau nişte tablete care să numeau 
PAS, erau ca alunele şi luam câte 30 într-o zi. Mai primeam 
5-6 Hidrazide, după câte kilograme aveam. Hidrazida 
reface ţesutu' plămânului. Am mai luat şi ACTH care mă 
ajuta să nu am nevoie de mâncare sărată. Mi-o făcut şi 
injecții cu vitamine Bl şi B6. 

Aşa mă durea corpu' şi mâinile, că nu puteam nici să 
mă acopăr cu pătura. Am fost copleşită de puroi în tăt 

corpu’ nu numa” la plămâni. Mi-o intrat şi pă sub piele. Din 
cauza puroiului, mă dureau şi mâinile. Mi s-o deformat 
unghiile şi nu puteam să trag nici cearceafu' pă mine, lă 
storc o batistă sau să stau în genunchi. Nu puteam... Să 
uita doctoru' la mâinile mele, cum mi să bombaseră 
unghiile şi mi le freca. Şi atunci io am zâs: Domnu' doctor, 
daţi-mi nişte alifie, sau ceva să mă ung pă mâini că nu mai 
pot. Lasă că îţi dau io altceva mai bun - mi-o răspuns el. Şi 
mi-o făcut tri serii de B-uri, Bl şi B6 şi m-am mai liniştit. 
Până atunci, nu puteam să fac nimic cu mâinile. 

După ce mi-o făcut tratamentu' ăsta, la două-trei luni 
am început să mă simt mai bine. Da' puroi tăt dădeam 
afară la vomat. Că şi după ce am ajuns la Văcăreşti, am 
continuat să dau afară puroi, că eram plină. Pentru a da 
mai mult afară, mă întorceam pă o parte şi pă alta. Când 
mă întorceam pă partea stângă, simţeam cum să duce 
încolo, când mă întorceam pă cealaltă parte, simţeam cum 
să duce dincolo. 

Acum, mâncarea era un pic mai multă şi mai bună. Pă 
zi primeam 750 de grame de pâine. Nouă cel puţin, la 
bolnavii de plămâni, ne dădea raţie mai mare de mâncare. 
Apoi io mă sculam dimineaţa şi pâinea care rămânea de 
seara o mâneam cu apă. Io ştiam că aia-i raţia unui bolnav 
ca să să facă bine şi mă străduiam să o mănânc. Mă sculam 
dimineaţa la şase şi apa era pă post de ceai. Pă la ora şapte 
eram gata, când venea ailaltă pâine. Meniu’ zilnic era şi el 
mai consistent. Dimineaţa ne dădea ceva cafea cu lapte, 
ceva margarină sau unt şi marmeladă. Era o bucăţică mică, 
un cubuleţ. Tăt dimineaţa ne mai dădea ceai, îl aducea în 
gamelă, cum să întâmpla şi cu laptele cu cafea. La amiază 
ne dădea de multe ori şi arpacaş sau fasole, 
depinde... .Seara primeam mai mult ciorbe, sau ceva 
mâncăruri scăzute. Mâncarea şi apa ne-o dădea tăt pă 
vizetă, nu pă uşă. Acolo, cel care ne dădea mâncarea nu 
avea nici cheile să deschidă uşa. Nici n-avea de ce să o 
deschidă dacă aveau WC-ul înăuntru. Dacă erai la regim 

alimentar special, cum am fost şi io, îţi făceau mâncarea 
aşa cum aveai voie să o mănânci. îţi dădeau la regim sărat 
sau nesărat. Da io, indiferent cum era, când vedeam 
mâncarea aşa greţuri aveam... îmi venea să mă întorc cu 
spatele, să nu o văd. Cu tăte astea, mâneam tăt ce-mi 
dădeau ca să mă fac bine. Puneam gamela pă pat, luam 
două- tri linguri de mâncare, beam apă şi mă duceam la 
geam unde inspiram aer curat până îmi trecea greaţa. 
După aia iară mă duceam la gamelă şi iară la geam până 
mâneam tăt. îmi umpleam stomacu' ca şi o gâscă. 

Pă mine m-o ajutat foarte mult un vis. Io tăt timpu’ m- 
am rugat, că la noi în casă credinţa o fost foarte 
importantă. Cam la o lună după ce am ajuns la Văcăreşti, 
într-o noapte am visat cu Maica Sfântă şi cu Isus, erau aşa 
în formă de icoane. Cum aveam patu’ pă colţ, Iisus era la 
capu' meu şi Maica-Sfântă era în lateral. Şi atunci când m- 
am trezit am ştiu că io nu mor. Aşa curaj mi-o dat visu' 
ăsta... Şi am început să mănânc, să mănânc, să mănânc. 
Luam toate medicamentele. Că Dorina Dombrovski, colega 
de celulă, mai stătea de vorbă cu gardienii şi îi spuneau că 
alţi deţinuţi, care erau tăt bolnavi, nu luau loţiunea aia 
tonică pă care mi-o dădea şimie.-Eu o beam! toată. 

în celulă am stat cu Dorina Dombrovski, fata 
generalului Dombrovski. Era bolnavă şi ea, avea epilepsie. 
De asta o şi băgat-o cu mine, ca atunci când -are crize să-i 
pun o lingură în gură sau un căluş. După ce m-am mai 
întărit am şi ajutat-o, că tăt făcea crize. Mă puneam pă pat 
şi îi puneam mâna pă piept şi îi băgăm ceva în gură ca să 
nu-şi înghită limba. 'Când. o lua criza să făcea ca şi o 
coardă, să încorda tare şi arăta foarte rău. lo numa' o 
tineam şi când îşi revenea era istovită. Avea către patruzeci 
şi'ceva de ani şi suferea de boala asta de tânără, înainte de 
arest. Atunci nu am întrebat-o de ce o fost arestată, da' am 
aflat după '90. O fost la Memorialul Durerii şi o zâs că o fost 
arestată pentru ceva transport de arme sau că o ascuns 
nişte arme. La ea venea tată-sa la fiecare două săptămâni 

cu pachet. îi aducea portocale, lămâi, banane, ciocolată. 
Mai mâneam şi io împreună cu ea. Pă tată-so nu l-am văzut, 
că să ducea ea să să întâlnească cu el, nu venea în celulă. 

Când m-am mai pus pă picioare, o început să mă 
scoată şi la plimbare. în primele trei luni, n-o putut fi vorba 
de aşa ceva că nu mă puteam da jos din pat de slăbită ce 
eram. Mă mai ridicam numa' pă marginea patului. După tri 
luni, am ieşit afară. La ieşirea din spital, adică din 
închisoare, erau făcute nişte cuşti din ciment, cam de 20/20 
sau 10/10. Ca înălţime aveau 2,5-3 metri. Nu aveam pă ce 
sta, nu erau bănci, era numa’ ciment. lo nu mă plimbam, că 
stăteam jos, stăteam la aer. Gardianu' mă ducea acolo, mă 
închidea şi gata. leşeam singură că nu mă scotea cu 
altcineva. Pă deasupra, pă cuştile alea din ciment era 
santinela. Umbla, ne supraveghea pă tăţi. Să nu arunci 
ceva, să nu vorbeşti cu cineva. 

Aşa m-am chinuit io şase luni. Da' m-am refăcut bine 
că doctoru' o crezut că mă umflu'. Ştiu că o venit şi s-o 
aşezat pă pat lângă mine 

şi m-o apăsat pă frunte, păstă tăt, să vadă dacă nu-s 


umflată, dacă nu mă umflu. O fost şi lupta mea că am făcut 
eforturi să mănânc şi am luat tăte medicamentele, n-am 
aruncat nimic deşi erau câte un pumn. Perioada asta, cât 
am fost bolnavă, o fost una dintre cele mai grele din viaţa 
mea. Spun asta deşi io am avut multe pietre de încercare. 
Mă gândeam, cum eram bolnavă la Văcăreşti, că sunt 
precum un lemn putred, cum găseam mai demult prin 
pădure, care atunci când dădeam cu picioru' în el să făcea 
praf. Aşa eram şi io. Când vedeam că numa’ puroi iese din 
mine, aveam impresia că îs ca un putregai de care nu mai îi 
nimic. Nu mai eram om. Eram ca un lemn putred. Numa' 
atâta că mai suflam, nici nu mai puteam să gândesc. Mare îi 
puterea lui Dumnezeu că am ajuns la vârsta asta, după cele 
prin care am trecut... I-am mulţumit şi îi mulţumesc la 
Dumnezeu şi acuma că m-o ajutat. Şi când ies pă uşă şi 
când mă duc pă drum şi îs în maşină, oriunde aş fi, îi 
mulţumesc lui Dumnezeu că mi-o dat putere şi m-o ajutat de 
am dus Crucea asta aşa de grea. Nu mă refer numa' la 
îmbolnăvire ci la o bună parte din viaţa mea. Vă spun, 
totdeauna i-am mulţumit lui Dumnezeu că m-o ales pă mine 
să trec prin experienţele ăstea şi nu pă un alt frate. Dacă m- 
ar fi întrebat cineva: Vrei să dai suferinţa la alt frate?, aş fi 
zis că nu. 

M-o ajutat Dumnezeu şi, după şase luni, am părăsit 
închisoarea- spital de la Văcăreşti. M-o băgat într-o maşină 
şi m-o dus prin Jilava şi am mai stat un pic în bărăcile alea. 
Apoi m-o dus la Miercurea-Ciuc. M-am întors bucuroasă la 
colege. Mă simţeam bine şi mă îngrăşasem, aveam vreo 57 
de kilograme. Mă îngrăşasem bine. Totuşi, cred că era o 
grăsime nesănătoasă, mai mult din cauza medicamentelor, 
a tratamentului pă care mi l-o făcut la spital. Da' arătam 
bine. Fetele, că erau aceleaşi, nu mă mai recunoşteau. O 
fost fericite că m-am întors, ne-am îmbrăţişat, ne-am pupat. 
M-o întrebat cum o fost. Apoi nu am stat mult cu ele, că pă 
urmă m-o dus iară. Şi gardiencele s-o bucurat când m-o 

văzut că am venit sănătoasă. Ooo, Geocondiţa tare mult s-o 
bucurat... S-o bucurat şi-o zis că-i foarte bine că am scăpat. 

La puţin timp după ce am revenit la Miercurea-Ciuc, 
după aproximativ două-tri luni, m-au dus la Oradea. Asta o 
fost pă la sfârşitul anului 1959 sau în '60. Totuşi cred că era 
toamna lv’ '59, că iarna am prins-o la Oradea. M-o dus cu o 
maşină, că numa' io am plecat de la Miercurea-Ciuc. Am 
aflat după aia că trebuia să particip la ceva proces. Atunci 
nu mi-o spus că unde mă duc. Niciodată nu-ţi spuneau unde 
te duc. Te duceau şi acolo vedeai unde eşti. Despre drum 
nu îmi amintesc nimic pentru că mi să pare că am mers 
noaptea. Da'..., că sara o venit după mine, ţâu minte. N-am 
apucat nici să-mi iau rămas bun de la fete. Aşa să întâmpla 
întotdeauna când o luau pă una. Numa’ vedeai că să 
deschide uşa şi te strigă pă nume: Bagaju' şi repede afară! 
Cel care venea după tine stătea în uşă şi nu aveai ce să mai 
vorbeşti. Nu venea din timp să zică să-ţi faci bagajele 
pentru ca apoi să vină să te ia. 


Cum aţi regăsit penitenciarul de la Oradea, după trei 
ani? 


Vă spun, numa” întâi să lămuresc povestea cu procesu’ 
pentru care m-o dus înapoi acolo, şi care s-o dovedit a fi o 
greşală. Nu am participat la nici un proces şi am rămas 
acolo la penitenciaru' din Oradea. Nu m-o mai chemat 
nimeni nicăieri şi de data asta am rămas la Oradea până m- 
am eliberat. Am stat până în '64, până în iunie. M-o băgat în 
aceeaşi celulă unde am fost înainte. în celula de unde am 
plecat în 1956, că numa' aia era pentru femei deţinute 
politic. Da' nu m-am mai întâlnit cu fetele cu care am fost 
prima dată. Erau altele acuma pentru că atuncea, după 
revoluţia din Ungaria, ne-o dus imediat şi ne-o împrăştiat în 
tăte părţile. Acuma am întâlnit altă lume, eram cam 28 în 
celulă. Multe dintre ele aveau condamnări mici şi erau de 
puţină vreme arestate şi atuncea o trebuit să fiu io şefă de 
cameră. Nimeni nu vroia să fie şefă de cameră. O zâs să fiu 

eu că îs mai îndrăzneață. Ca şefă de cameră, trebuia să baţi 
în uşă dacă să întâmplă ceva, dacă îi bolnav cineva. Apoi nu 
toate aveau curaju' ăsta... 

Mă simţeam bine când m-o dus la Oradea, eram 
sănătoasă. Cu toate astea aveam mâncare la regim pentru 
TBC. Când m-o mutat, mi-o dus şi fişa de sănătate în care să 
spunea ce boală am şi de ce medicamente şi regim 
alimentar trebuie să beneficiez. Aşa am rămas cu porţie mai 
mare de pâine, o jumătate de kilogram, sau 750 de grame. 
La fel mâncarea era mai consistentă era mai grasă un picuţ. 
Dimineaţa îmi dădea un pic de margarină, un pic de 
marmeladă şi lapte fiert cu cafea. Era cafea cu un pic de 
lapte fiert. Să nu vă închipuiţi că era cacauă, că n-o văzut 
nimeni aşa ceva în puşcărie. Da' cafeaua nu era naturală, 
era un surogat. îmi dădea pireu de cartofi şi alte mâncăruri, 
d-apoi io nu puteam mânca tot şi mai dădeam şi la altele. în 
pireu mai era şi carne de aia congelată. Iooi, rea era carnea 
aia congelată! în orice caz nu eram în situaţia în care să mă 
invidieze cineva că primeam puţin altfel de mâncare. Fetele 
erau fericite că nu îs nevoite să mănânce ca şi mine la 
regim. 

Şi-apoi aici la Oradea, a doua oară, am învăţat foarte 
mult Mai făcusem io treaba asta şi prima dată la Oradea, la 
Mislea, la Miercurea- Ciuc, că peste tăt erau femei culte, 
da’ nu ca acuma. Am zâs că eu vreau să învăţ foarte mult 
Le-am rugat să mă înveţe, şi tăt ce văd că nu fac bine să-mi 
spună, că nu mă supăr. Aveam o colegă maghiară, o chema 
Murăşan Iren şi era căsătorită cu un român. Ea ne 
povestea cărţi citite sau filme, dar şi văzute şi nevăzute. 
Mai completa filmu' sau cartea din imaginaţie, numa’ ca să 
ne petrecem timpu' cu ceva. Mai adăuga, le mai lungea. Ce 
era să facem până la ora 10 sara, când era stingerea? Iren 
ne povestea în fiecare seară şi povestea foarte bine. Pă 
urmă mai învăţam poezii, învăţam matematică, învăţam 
istorie. Scriam pă săpun, scriam pă cârpe, pă gamele, de 
fapt pă fundu' de la gamelă. Când veniţi altădată, vă fac o 

demonstraţie şi vă arăt cum scriam pă săpun. Fac eu un 
săpun şi cu un ac să vedeţi ce frumos să scrie. Că şi în 
închisoare luam o bucată de săpun, cam de 10/ 10 cm, care 
să fie netedă. Apoi cu un ac sau cu o sârmuliţă scriam 
mărunt, mărunt, cu litere de tipar. în felu' ăsta scriam 
foarte mult. Pă o bucată de aia de săpun scriam şi două 
strofe dintr-o poezie. Scriam o lecţie sau cuvinte în limba 
franceză. Mă mir de multe ori şi acuma cum ţineam minte 
tăt. Citeam seara ce am scris pă săpun şi dimineaţa tăt 
ştiam. Doară ce scriam o dată pă săpun învăţam şi apoi 
trebuia să ştergem. Udam săpunu' şi iară îl lustruiam. Io m- 
am apucat foarte serios să învăţ limba franceză. Ajunsesem 
să vorbesc foarte bine franţuzeşte. Am început cu povestea 
lu’ Albă ca Zăpada. Am învăţat-o şi am scris-o în franceză. 
După aia am început să vorbesc în franceză şi să traduc ce 
vorbesc. De scris nu am învăţat la fel de bine ca şi să 
vorbesc. Franceză am învăţat cu o profesoară de francez 
Aveam profesoare de tăte materiile. Mai făceam şi 
geografie. Luam o cârpă mare neagră şi scriam pă ea cu 
săpun.  Făceam continentele, ţările... Mai făceam 
matematică. Geografia şi matematica o preda o singură 
persoană, era o învăţătoare de la Satu-Mare. Alte fete 
învățau engleză sau germană. Aveam două săsoaice, erau 
cumnate, şi ele predau limba germană pentru care vroiau 
să ştie germană. Numele lor nu-l mai rețin că erau nemţeşti 
şi erau greu de reţinut. Io am vrut să învăţ şi maghiara. Da’ 
nu am putut că îi tare grea limba maghiară şi mi-o părut 
rău. Am rămas cu franceza că îi mai uşoară. Multă lume o 
ieşit de la închisoare cu limbi străine bine învăţate. O fost 
ţărani care o învăţat engleză, germană şi franceză. Cu ce 
era să ne omorâm timpu? Unele predau, altele învățau. Era 
o ocupaţie. Altceva nu ne dădeau nimica de făcut, cel puţin 
până după '62, şi ne plictiseam, eram dornice să ştim, să 
cunoaştem. 

V-am spus că scriam şi pă gamelă. Făceam rost de praf 
de humă. Dacă ne dădea cineva un păhărel de humă aveam 

foarte mult timp. Şi-atuncea udam prafu' ăsta de humă îl 
întindeam pă fundu' de la gamelă şi îl lăsam să să uşte. 
Apoi cu un ac sau cu sârmă zgâriam huma uscată şi în felu’ 
ăsta scriam. De ac şi de sârmă mai puteam face rost. Le mai 
găseam şi când ieşeam la plimbare prin curte. Ne mai 
foloseam şi de vreun băț ascuţit, că şi ăla era bun să zgârii. 
Făceam noi lucrurile astea, da’ trebuia să ne ferim să nu ne 
prindă. Dacă ne găseau că scriem, ne pedepseau. Norocu' o 
fost că nu ne-o prins că ne feream. Scriam şi învăţam când 
ştiam că-i cineva pă sală, mai indulgent şi nu ne urmăreşte 
aşa amănunţit. 

Pă urmă, la Oradea, m-o pus şi pă mine la lucru, la 
împletit de coşuri şi dimigene. Asta o fost de prin '62, că 
atuncea mi-o comutat pedeapsa de la muncă silnică pă viaţă 
la 25 de ani. Altfel nu mă puteau scoate la lucru, însă io de 
treaba asta nu am ştiut numa’ când m-am eliberat. Atelieru' 
unde lucram era în curte, în incinta închisorii. împletitura o 
făceam din nuiele fierte şi din nailon. Dimigenele le mai 
împleteam cu nailon şi aveau o capacitate de de 3kg şi de 5 
kg. Coşurile pă care le făceam noi erau pentru gunoi în 
birouri. Programu' de lucru era greu, că ne ducea 
dimineaţa, la amiază era masa, şi apoi iară până seara. Ca 
să mâncăm, la prânz ne ducea în celulă. Da' munca asta o 
făceam numa’ noi femeile. Era numa’ un bărbat, maistru”, şi 
încă o femeie care ne arătau cum să facem. Nu mai ţâu 
minte câte lucram în atelieru’ ăla, da’ ştiu că io nu puteam 
să-mi fac norma. Aveam o normă mare şi nu puteam să 
lucru ca altele care erau mai tinere, mai ales că fusesem şi 
bolnavă, în plus, nici nu ştiam să fac prea bine împletitura 
aia pentru că nu aveam experienţă suficientă. Pedeapsa, 
pentru neîmplinirea normei, era că nu-ţi dădea dreptu' să 
primeşti pachet şi aveai o mâncare mai slabă. Dacă îţi 
făceai norma la coşuri, îţi dădeau mâncare de muncitori, 
adică era mai consistentă şi cu mai multă pâine. Dacă nu 
lucrai cât aşteptau ei, îţi dădea numa’ un sfert de pâine. Era 
o fată de aicea din Cluj, Leontina, era mai tânără şi era 

arestată pentru că era iehovistă. Numele ei complet era 
Mircean Leontina şi avea bărbătu' condamnat pă viaţă. Ea 
şi cu încă una erau singurele care îşi făceau planu’. Pentru 
asta primeau în fiecare lună pachet şi aveau amenajată 
separat o celulă cu masă, cu faţă de masă şi scaune. Erau 
aranjate frumos acolo. Leontina, care ştia că îs de pă aici de 
pă la Cluj, îmi mai trimetea câte ceva şi mie din pachetu' ei, 
din ce primea, slănină, zahăr... După ce ne-am eliberat, 
amândouă am lucrat la tricotaje, la Someşu', aici în Cluj. 
însă, prima dată, ne-am întâlnit la spital. Avea pă tată-so la 
spital şi o vinit la el şi m-o găsât şi pă mine la spital. Pă 
urmă, că io am început iară’ să slăbesc, nu am mai împletit 
coşuri. Nu am stat mai mult de o lună la împletit de coşuri, 
că apoi m-o dus la cusut. 

într-o zi o venit maioru' administrativ, ăla care mi-o 
dat apă atunci când ne-o comunicat sentinţa în '55, şi o 
zâs: Cine vrea să coasă? Că sunt de cusut nişte costume 
naţionale pentru un grup artistic. Şi am zâs: Io cos. îmi 
convenea, că atunci puteam sta toată ziua în pat. O zâs, 
maioru ăsta, că pune un bec în celulă, deasupra patului, 
numa’ să stau tătă ziua în pat şi să cos. Mi-o mai promis că 
îmi dă şi scrisoare să pot scrie acasă. Atuncea m-am 
apucat de cusut. Trebuia să fac porturi populare pentru 
şase perechi, băieţi şi fete. Cusătura am făcut-o cu mătase 
şi pă stofă neagră. Poalele pentru fete le-am cusut în 
partea de jos, iar pentru bărbaţi am cusut cămăşi tăt aşa la 
mâneci şi pă jos. Treaba asta mi-o luat cam un an. N-o fost 
o perioadă rea, că stăteam în pat şi coseam. Restu’ fetelor 
care mai rămâneau prin celula nu aveau voie, săracele, să 
steie în pat. 

Am cusut şi pă urmă iară am început să mă simt mai 
rău, m-am îmbolnăvit. Am slăbit, am ajuns iară ca degetu'. 
Nu ştiu cum de m-am îmbolnăvit că nu m-am răcit, însă am 
făcut o pată pă lobu’ superior de la plămânu' stâng. Sigur 
că diagnosticu' ăsta l-am aflat abia după ce m-am eliberat, 
când mi-am făcut radiografie, că în închisoare nu să putea. 

Cum să zâc, nu eram chiar aşa bolnavă să nu mă pot scula, 
da’ nu mai puteam mânca, nu puteam dormi, transpiram, 
eram tăt obosită. Tratament, oricum nu mi-o mai făcut 
deloc, am dus, cum să spune, boala pă picioare, până am 
ieşit din puşcărie. De fapt, după ce m-am îmbolnăvit iar, 
nici nu o mai fost mult până când m-o eliberat. Un an cred 
că o mai durat. Slăbisem iară destul de tare. Vă arăt eu 
pozele să vedeţi cum arătam când am ieşit, cât eram de 
slabă. Că mi-am făcut imediat poze, la vreo patru zile după 
ce am ieşit, că avea frate-meu un aparat de fotografiat şi 
mi-o făcut poze. Am slăbit şi pentru că ştiam acuma că ne 
eliberăm. Nu mai puteai dormi, nu mai puteai mânca, nu 
mai puteai... Era gându' că te întorci acasă. Mă gândeam 
ce voi face, unde oi merge, cum a fi. lo doream să fac 
şcoală mai departe. Ăsta o fost gându' meu că ies afară şi 
mă apuc de şcoală. Apoi planurile s-o modificat şi m-am 
internat în spital. 

în perioada asta nu am mai primit vizite, numa” pachet. 
De fapt o fost mama prin '60-'61, da' n-o lăsat-o să mă 
vadă. 0 venit atunci mama cu fratele meu, Iosif, da’ nu m-o 
chemat la poartă să îi văd. Le-o luat numa’ pachetu!'. Pă 
mama nu am văzut-o cât am fost la închisoare. în afară de 
soră-mea, Samfira, care o venit la mine înainte, n-am mai 
văzut pă nimeni din familie. 


PLECATĂ DIN „ROMÂNIA 
DOMNILOR”, ÎNTOARSĂ ÎN 
„ROMÂNIA TOVARĂŞILOR! 


În perioada premergătoare eliberării, aţi simţit cumva 
o ameliorare a regimului de detenţie? 


Cu vreo doi ani înainte să mă elibereze, cam prin '62, 
am simţit într-adevăr că suntem mai bine tratate. în 
perioada asta nu ţipau la noi, erau mai indulgenţi şi ne 
spuneau că ei ne înţeleg că am greşit. Spuneau că 
pedepsele o fost mai mari decât gravitatea faptelor 
noastre, da' o trebuit să ne condamne că aşa s-o dat 
atunci, pedepse exemplare. Aşa o fost articolele de lege. 

. în ceea ce priveşte alimentaţia nu s-o simţit nici o 
schimbare, da' în schimb o făcut cu noi muncă educativă. 
Ne-o adus filme. Atunci ne-o arătat filmu' Lupeni '29 şi alte 
filme propagandistice. Ne-o arătat ce s-o schimbat în 
agricultură, ce-i în ţară, turme de oi, tractoare, lucruri din 
ăstea. Veneau zâua, ne adunau pă toate din camera 
noastră şi ne făceau proiecţii, într-o cameră pe-un perete. 
Cărţi nu ne-o dat de citit, cum am auzit că s-o întâmplat în 
alte părţi. în schimb, cam o dată pă lună vinea ofiţeru' 
politic şi ne mai ţânea câte-un discurs în celulă. Ne zâcea 
numa’ palavre de-a lor, vorbea despre ce-o făcut ei şi câte 
o făcut. Parcă noi nu ştiam ce o făcut ei... Noi de ce eram 
acolo? Ne spunea cât o progresat ţara şi că ei îşi dau 
seama că nu suntem aşa vinovate. Discursuri din astea 
propagandistice. Ofiţerul politic nu era în vârstă şi era mai 
slăbuţ. încerca să fie amabil şi să pară un om bun. Făcea 
pă mierosu' de câte ori venea la noi, da’ noi îl vedeam ca 
pă o lichea. Era un om rău. Nu ne cerea să vorbim, să ne 
mărturisim greşelile, să regretăm. Nu ne-o cerut părerea 
faţă de ce ne spunea el, da' ne zâcea că dacă ieşim şi 
mergem acasă să ne vedem de treabă, de gospodărie... Mai 

zâcea că să nu mai facem ce-am făcut că acuma stătu' ne 
iartă, da’ dacă mai facem... „Tare-mi venea să plâng” când 
îl auzeam... Mă înduioşa... Licheaua. Pentru noi era totuşi 
bine că ne-arăta tăt felu’ de lucruri şi ne mai trecea timpu’. 
Atunci am văzut şi noi pentru prima dată un televizor. Era 
un program cu turme de oi, cirezi de vaci şi piese de care 
făceau ei în fabrici. în tăt timpu' ăsta noi mai faceam 
comentarii în celule, ziceam că să vedem şi cu ochii noştri 
dacă aşa o fi, cum ne zâc ei. Aveam o colegă mai glumeaţă 
şi zăcea: Când om ieşi afară şi-om videa vaca om zac 
Doamne, ce-o fi aia? Mai şi glumeam că nu mai puteam nici 
să mai plângem... Cam astea o fost modificările, în rest nu 
s-o schimbat nimic, plimbarea zilnică era la fel, gardiencele 
o rămas aceleaşi. 

Oricum, ne-am dat seama că ne pregătesc pentru a ieşi 
afară. Am înţeles că o să ne elibereze în curând. Fiecare îşi 
făcea planuri că ce o să facă atunci când o să iese afară. 
Mai discutam şi noi. Ce să facem altceva toată zâua? Eu, de 
exemplu, zăceam că o să învăţ, alta avea copii şi vroia să să 
ocupe de ei. 

Apoi cu două-tri luni înainte de a ne elibera, ne-o dat o 
carte poştală să scriem acasă şi să cerem adresa unde 
vrem să ne facă bilet de domiciliu. Că atunci când ne 
elibera puteam să cerem să ne stabilim unde voiam noi, cu 
condiţia să avem pă cineva acolo. Atunci ne-am dat seama 
că în curând ne eliberează. După zece ani, nici nu mai ştiai 
ce să mai zâci... Ne-am bucurat, nu mai puteam mânca, nu 
mai puteam dormi... Parcă nu mai ştiai pă ce lume eşti... Şi 
o început să ne dea drumu”, pă rând. Venea ofiţeru' şi 
zâcea: Cine-şi aude numele să-şi ia bagaju' şi să iasă afară. 

Am primit şi eu carte poştală. Am scris-o şi am trimis-o 
acasă la mama. l-am cerut să-mi scrie adresele fraţilor, că 
încă nu eram hotărâtă unde să mă duc. După un timp am 
primit scrisoare de la ea cu toate adresele. între timp mă 
hotărâsem să mă duc la Otilia, care stătea în Turda, da' 

tocmai adresa ei nu mi-o trimis-o. Ea era moartă... şi eu nu 
ştiam... Avea 36 de ani când o murit... M-am gândit că mi-o 
dat numa' o adresă din Turda, de la una dintre surori că 
atunci o să o găsesc şi pă cealaltă. Nu m-am gândit de ce 
nu mi-o trimis şi adresă ei. Aşa că am cerut să-mi dea bilet 
pentru Turda. îmi amintesc că una dintre cadre, nu mai ţân 
minte cine, mi-o spus să nu mă cer în sat sau în comună că 
nu mă mai pot muta după aceea la oraş. Atuncia am cerut 
domiciliu în Turda. 

înainte să ne elibereze, ofiţeru' politic ne-o atras 
atenţia să nu spunem cum o fost în închisoare. Să nu 
spunem absolut nimic despre ce să întâmplă acolo. Nimic, 
nimic, nimic. Cum o fost, ce-am mâncat, cum am fost 
trataţi. Nimic. Ne-o spus că îs pă urmele noastre. 0 vrut să 
băge spaima în noi. Maioru', care o fost de faţă când ne-o 
dat sentinţa în '55, mi-o dat următoru' sfat: Când ieşi afară, 
să n-ai nici prieteni, nici duşmani! Era  maioru' 
administrativ care, atunci când am primit sentinţa mi-o dat 
apă să beau şi mi-o zâs: Nu plânge că n-o să stai! FA m-o 
încurajat că n-am să fac pă viaţă. N-am să fac mai mult de 
10 ani. Nu mai ştiu cum îl chema, da' v-am mai zâs de el. 
Tăt el mi-o dat să cos şi acum, înainte de eliberare, mi-o zâs 
să n-am nici prieteni, nici duşmani. Pentru că duşmanu' îţi 
face rău că te duşmăneşte, iar în prieten te-ncrezi şi-ţi 
poate face şi el rău. Da’ atunci ne-o spus că n-avem voie să 
divulgăm nimic. Angajamente că o să colaborăm după ce 
ieşim nu ne-o pus să semnăm, numa’ atâta că să nu spunem 
nimic. 

Cam la o lună după ce am primit adresele, am fost 
eliberată. Era 21 iulie. O fost o zi frumoasă. Ştiam că nu 
mai durează mult şi-mi dă drumu”. Aşteptam, că începuseră 
deja să le elibereze pă colegele de celulă. Dimineaţa ne-am 
trezit fără să bănuim ce să va întâmpla. O venit mai târziu 
un ofiţer cu o listă şi o zâs: Cine-şi aude numele să să 
pregătească, să-şi facă bagaju'. Aveam atunci o fustă pă 
care mi-o croit-o şi mi-o cusut-o fetele din celulă. Mi-o 

cusut-o fetele cu mâna, că n-aveam cu ce să mă-mbrac. Am 
avut ceva material nou, bleomarin, ca docu’. L-am primit de 
la cineva da' nu mai ştiu de la cine. Să făcuse un obicei 
între noi ca atunci când pleca cineva acasă, dacă avea 
haine mai multe să le dea şi la cele care n-aveau. La 
Oradea, v-am spus, nu eram numa' cu condamnări mari, că 
mai erau şi cu condamnări de şase luni, de un an, de trei 
ani. No, şi cineva care o plecat acasă mi-o lasat materialu' 
din care mi-o făcut fetele fusta. Că nici nu aveam cu ce să 
mă îmbrac dacă mă elibera. M-am îmbrăcat cu fusta aia, cu 
o bluză şi ceva pantofi. Ne-am făcut bagajele, ne-am 
pregătit şi am aşteptat să vină să ne scoată. Eram cinci sau 
şase. înainte să ieşim ne-am îmbrăţişat toate şi ne-am luat 
rămas bun. Dimineaţa ne-o anunţat, da' numa' după masa 
la 5 am avut tren. 0 venit un ofiţer şi ne-o strigat să ieşim 
afară din cameră. Am ieşit şi ne-o dus la magazie să 
predăm ce ne dăduseră ei, zeghea, haina, fusta, bocancii 
Că aşa să proceda când te elibera, te ducea la magazie să 
predai şi să-ţi primeşti lucrurile tale înapoi. Şi sacoşa mea 
cu haine era acolo. Eram tri sau patru. Ne-am luat fiecare 
hainele şi am ieşit pă poarta închisorii... După zece ani, 
eram din nou liberă. 

La gară, îmi amintesc că ne-o dus un gardian, da' nu 
mai ştiu cu ce ne-o dus. Parcă şi acuma mă văd în gara din 
Oradea... Ne-o urcat pă tren şi pă la 12 noaptea am ajuns 
în Câmpia Turzii. Am mers cu personalu'. Eram tare 
speriată... Nu vorbeam cu nimeni, nu mă uitam la nimeni. 
Eram tare speriată că nu mai umblasem cu trenu' de atâta 
timp. No, şi am ajuns la Câmpia Turzii şi m-am dat jos în 
gară. Era 12 noaptea. Unde-o fi Turda? Ştiam că în Turda 
nu să poate ajunge cu trenu’, numa’ cu maşina. No, ce să 
fac? Şi Dumnezeu m-o ajutat şi atunci, că am văzut o 
bătrânică. Zâc către ea: Ascultă lele, nu te supăra, cu ce 
mă pot duce şi eu în Turda? Zâce: feste maşină, da'stai 
liniştită că acolo mă duc şi eu. Da ’ unde te duci, la cine te 
duci în Turda? o zâs ea. Mă duc pă strada Traian, nr. 7. 

Bătrânica o zâs; Acolo mă duc şi eu. Şi m-o dus bătrânica 
până la uşă la soră-mea. N-am povestit cu ea nimic tăt 
drumu'. l-am spus unde mă duc şi atât. Nu i-am spus de 
unde vin. Fata ei locuia la demisol în clădirea unde locuia 
soră-mea. Dumnezeu o trimis-o pă femeia aia de-acasă să- 
mi fie călăuză. N-am să uit niciodată. 


Cum a fost întâlnirea cu familia după zece ani de 
suferinţă şi de depărţire? 


Am ajuns, am urcat pă scări şi bătrânica mi-o spus: 
Uite acolo stă sora dumitale. Ea mi-o arătat unde stă sora 
mea, şi mi-o zâs că fratele meu stă cu o uşă mai încolo. 
Atunci eu m-am gândit să mă duc la frate-meu, nu la soră- 
mea. Am bătut la o uşă da' am nimerit la un vecin. O venit 
o bătrână după ce-am bătut şi mi-o zâs că fratele meu nu 
stă acolo, că stă la uşa cealaltă. Să bat acolo. Am bătut 
până 

la urmă la soră-mea la uşă. Ei dormeau că era târziu. 
O venit soră- mea la uşe şi i-am spus: Să nu țipi! Nu strâga, 
nu te speria, că-s io. Şi am intrat înăuntru. S-o sculat şi 
frate-n”e” s-o sculat toţi, să vorbească cu mine. loaai și- 
acuma îl văd pă frâţ”jneu cum plângea... Săracu' Petrică, 
aşa s-o bucurat... Şi soră-mea o plâns şi s-o bucurat. Oooo, 
n-o mai dormit nimeni până dimineaţa. 

A două zi am scris acasă, la mama, să-mi trimită 
certificatu' de naştere, să-mi pot face buletin. Atunci o 
venit fetele lu’ Iosif, Lucica şi Letiţia, şi mi-o adus 
certificatu’. Da’ ele o venit şi din cauză că o vrut să-şi vadă 
mătuşa, că nu mă cunoşteau. Sora mea din Turda era 
măritată. Pe bărbatu-său îl chema Vana Ion şi nici el nu mă 
cunoştea. El făcuse armata la Securitate şi o fost după 
mine pă munţi. Mi-o povestit el dup-aia cum ne-o căutat 
Securitatea pă munte, cum vorbeau de noi şi că aveau tăţi 
poza mea. Aveau ordin că dacă mă prind să nu mă bată. El, 
săracu, era militar în termen, o fost obligat să meargă, n-o 
avut ce face. No, şi după ce o terminat cu armata o 
cunoscut-o pă soră-mea, pă Samfira. Şi n-o avut ce face şi 
i-o spus: Jo am fost după soră-ta pă munte. Era să-l coste 
scump, că pentru asta ea n-o vrut să să mărite cu el. îi era 
ciudă pă el că de ce-o fost după mine pe-acolo, pă munţi. 
Greu o convins-o să accepte să să mărite cu el. lo nu am 
avut nimic cu el pentru asta... că el n-o fost securist şi nici 
membru de partid. Nu i-am reproşat niciodată nimic, că nu 
era el vinovat de nimic. 

La fraţi, la Turda, am stat ceva timp. Nu mă simţeam 
bine şi m-am dus la Spitalul TBC din oraş. Era aproape, pă 
aceeaşi stradă, pă Traian. Acolo mi-am făcut o radiografie 
şi mi-o spus doctoru' că am o pată pă lobul superior de la 
plămânu' stâng. Eram slăbită şi mi-o dat să fac injecții cu 
vitamine Bl şi B6, să mă mai întăresc. După ce m-am mai 
refăcut m-am pregătit să mă duc în Scărişoara. Nu m-am 
dus imediat că nu mă simţeam bine şi nici nu mă atrăgea 
gându' de a mă duce în sat. Mă gândeam că mă duc acolo 

şi tătă lumea o să vină să mă vadă. Toţi o să vină să vadă 
cum arată o puşcăriaşă. îmi era groază de oameni. Aş fi 
vrut să stau undeva unde să nu mă cunoască nimeni. 

Totuşi m-am hotărât să mă duc în sat, că-mi era dor de 
părinţi. M-am dus cu Samfira. Am mers cu trenu' şi îmi 
amintesc că la gară o venit două căruţe după mine. Nu mai 
ţân minte cine, da’ două familii din sat o trimis căruţe după 
mine. Aşa m-am întors acasă. D-apăi să vedeţi când s-o 
aflat în sat că am venit... Toată lumea o venit să mă vadă. 
Ca la minune o venit... 

Tare s-o mai bucurat părinţii când m-o văzut... Oooo, 
săracu' tata... Mă pupa pă haine, pă cap, pă unde-apuca... 
Mama o fost cea mai necăjită, că ea o insistat să mă duc, 
să mă căsătoresc cu Mihai, la Ponor. Ea o tăt zâs să mă 
duc acolo, să mă duc că-i bine. Zâcea: Di ce să fii şi tu 
săracă cum am fost noi? Că aşa sunt părinţii, vor binele 
copiilor. Ea îşi făcea reproşuri şi să simţea vinovată. Măcar 
o fost bine c-o mai trăit până-n '72, de o apucat să mă mai 
vadă. Atunci tare mult o plâns amândoi, şi mama şi tata. 
Mă-ntreba cum o fost, dacă m-o bătut, dacă... Nu le-am 
povestit cum o fost... Cred că mama, dacă ar trăi şi-ar citi 
ee-am păţit... ar muri. Mama, săraca, zâcea: Ce să-ţi fac să 
mănânci? Ce-ai mânca? Mama o fost o femeie aşa de 
frumoasă şi de bună... Mă întreba mereu ce să-mi facă să 
mănânc, da' io n-aveam poftă de mâncare. Chiar dacă 
eram după atâţia ani de foamete, nu puteam mânca, Şi- 
atunci mi-o făcut soră-mea ouă cu lămâi puse la macerat. 
N-aveam poftă de mâncare şi tăt slăbeam. 

0 venit la mine cunoştinţele şi neamurile să mă vadă, 
da' io nu stăteam de vorbă cu ei. Nu-mi plăcea să vorbesc. 
Nu-mi plăcea să mă-ntrebe nimeni de nimic. Fiecare era 
curios să-mi afle povestea, da' mie nu-mi plăcea să 
vorbesc. Ca să îi descurajez, să mă lase în pace, vorbeam 
altceva sau schimbam subiectu'. Aproape că nici cei din 
familie nu vroiam să mă plictisească. Simţeam nevoia 
singurătăţii. Oamenii erau curioşi să afle tăt felu' de 

lucruri despre mine că în timpu' cât am fost fugită circulau 
tăt felu' de zvonuri şi nu mai ştiau ce să creadă. în 
perioada cât eram noi pă munte, pă la Răchițele, Beiuş, 
Dealu Boţii şi prin Beliş să vorbea că m-o văzut cineva la 
Cluj, la maternitate, c-am născut. Io am aflat de asta când 
am ieşit, că mi-o spus oamenii ce să vorbea. După ce m-am 
eliberat m-o-ntrebat mulţi că unde mi-i copilu... Bine-ar fi 
să am un copil. Mi-ar prinde bine acum... 

Chiar când am ajuns, o făcut ca o petrecere, acolo la 
noi în curte. Un prieten a lu' Ghiţă, văru-meu din 
Scărişoara Veche, avea acordeon şi o venit de ne-o cântat. 
Frate-meu o făcut poze. Mai am şi acum poza, o să v-o arăt. 
Petrecerea o fost în curtea casei lu’ soră-mea, unde stăteau 
acuma şi părinţii mei. Ei o avut înainte o casă destul de 
mare, da’ o vândut-o şi s-o mutat în casă la soră-mea care o 
plecat în Banat. 

În ce priveşte satu’, de 16 ani de când nu-l mai 
văzusem, parcă să mai lăsase, parcă nu mai era aşa cum îl 
ştiam. După atâţia ani... mi să părea pustiu. Nu-mi vinea să 
mă duc pă nicăieri... Mă simţeam străină şi parcă îmi lipsea 
ceva... Nu mă simţeam în largul meu... Mă dezobişnuisem 
să trăiesc în societate. Devenisem o singuratică. Ocoleam 
oamenii şi evitam să stau de vorbă cu ei. Dacă vedeam doi 
oameni că vorbesc mă trăgeam la o parte. Dacă mă întreba 
cineva ceva, repede scăpăm de el. 

Aşa că la mama şi la tata nu am stat numa’ câteva zile 
şi m-am întors la Turda. Soră-mea era barmană la Expres, 
în centru' oraşului şi cu asta am avut puţin noroc, că m-am 
mai obişnuit cu lumea. Cumnatu-meu lucra 12 cu 24 la 
Cheile Tureni, la exploatarea de piatră de acolo. Când 
vinea de la servici sau când avea zi liberă, mă ducea la 
servici la soră-mea. Io singură nu mă duceam. Mergea cu 
mine la restaurant la Sanifira, stăteam un pic, beam şi eu 
un suc sau un sirop, mai povesteam cu ei, dup-aia mergeam 
acasă. Asta era plimbarea mea. Mai era şi frate-meu, 
Petrică. El era agronom şi lucra la Mihai Viteazu, lângă 

Turda. Mai vinea şi el şi mă ducea la plimbare. Cu ei 
acceptam să ies din casă. Mă duceau la o cofetărie şi îmi 
luau o prăjitură sau un suc, că nu beam cafea. Aşa mai 
ieşeam şi io că altfel nu aveam curaj. Mă simţeam nesigură 
şi nu-mi vinea să zburd, să mă avânt, să mă bucur că sunt 
liberă... 


Din punctul de vedere al sănătăţii cum vă simţeaţi? 


Eram tăt slăbită. Nu mă simţeam bine. Mi-amintesc că 
odată, m-am dus la cofetărie cu frate-meu şi am mâncat o 
spumoasă. Atuncia mi-o fost foarte rău şi am început să fac 
febră. Am venit acasă şi am zâs către soră-mea că sunt 
răcită şi că: Ar fi bine să mă duc io-n spital, pentru o 
săptămână, că acolo totuşi mă tratează mai bine. Io ştiam 
că-s bolnavă, da' nu voiam s-o speriu. l-am spus că sunt 
răcită. M-am dus la spital, deşi n-aveam încă buletin, numa’ 
foaia de eliberare. Ce era să fac? Eram aşa de slăbită că nu 
mai aveam de ales, trebuia să mă duc. 

La spital, acolo în Turda, era doctoru' Nosa. Până 
atunci nu-l cunoscusem. l-am dat lui biletu’ de eliberare, că 
m-am gândit că dacă jo să ştie de unde vin o să înţeleagă di 
ce-s aşa distrusă, şi o să ştie de ce-am nevoie şi ce să-mi 
facă. El s-o uitat la mine şi o zâs: Cine te-o trimis la mine? 
I-am răspuns: Nimeni. Io am venit singură. Erau tri doctori 
în spital care fuseseră arestaţi şi printre ei să afla şi el. 
Atunci doctoru' Nosa mi-o zâs: Noi trei am fost închişi. Eu 
am făcut 10 ani. Şi m-o luat sub protecţia lui şi o-nceput să- 
mi facă tratament. îmi făcusem deja radiografie şi ştiam că 
am cavitate. Aveam gaură în lobul superior al plămânului. 
La lobu' de jos o fost abcesul în închisoare şi la cel de sus 
am făcut cavitate. Doctoru' Nosa m-o internat şi m-o ţânut 
acolo. 

Eram de o lună de zile în spital la Turda, la tratament, 
când o venit o comisie de la Cluj şi m-o găsit pă mine, 
bolnavă de plămâni. Nu era voie să ţie doctoru' în saloane 

bolnavii de plămâni cu alţi bolnavi. Pentru asta doctoru' 
Nosa o fost sancţionat. Comisia o zâs că să mă trimită în 
ceva sanatoriu, da’ doctoru' Nosa n-o fost de acord..O zâs 
că nu mă trimite la nici un sanatoriu, numa' la Cluj. 
Comisia i-o spus că că n-au locuri acolo şi că nu să poate, 
da’ doctoru' Nosa o insistat. O zăs că pot să-l amendeze cât 
vor, că el tăt nu mă trimite la sanatoriu. Până la urmă, la 
insistenţele lui, mi-o făcut internarea la Cluj. 

în septembrie '64, am venit la Cluj cu trimitere de la 
Turda şi mi-am făcut internarea. Aici erau două pavilioane 
pentru bolnavii de plămâni, da’ unv’ era'în reparaţie. Aşa 
că spitalu' era foarte aglomerat. îmi amintesc că mi-o pus 
într-o rezervă un pat în plus. în fiecare rezervă era un 
număr de paturi şi ştiu că pă al meu l-o băgat mai lângă 
uşă, că nu mai era loc. Trebuia să aştept să plece cineva să 
să facă loc. Aici erau mai mulţi doctori şi cu timpu’ i-am 
învăţat ş: io după nume. Doctoru' Hanovici era pă salon, iar 
doctor primar era doctoru' Niculescu. Când m-am internat 
o venit doctoru' Hanovici. mi-o luat toate datele personale 
şi s-o interesat de ce m-am îmbolnăvit. Acuma n-am mai 
avut ce face şi o trebuit să-i spun tot. Că aşa să procedează 
atunci când îţi face fişa: te-ntreabă de părinţi, de fraţi, cine- 
o fost bolnav în familie, cum te-ai îmbolnăvit. N-am putut 
minţi şi o trebuit să-i spun în ce mediu am fost când m-am 
îmbolnăvit. Mi-o făcut fişa, da' numa' noi doi am ştiut ce 
era scris acolo. Am stat sub tratament până în decembrie 
sau în ianuarie când o venit doctoru' Niculescu şi mi-o zâs 
că singura vindecare sigură este operaţia. Mi-o mai zâs că 
ar putea să mă trimită şi într-un sanatoriu şi cu anii poate 
că m-oi vindeca. l-am spus că nu pot accepta a doua 
soluţie. Nu eram io omu' care să bolească... Atunci el o zâs: 
Trebuie să facem operaţie. Am venit repede la Turda, la 
doctoru' Nosa şi i-am spus ce o zâs doctoru' Niculescu, că 
trebuie să fac operaţie. El m-o încurajat şi o zâs să stau 
liniştită, să nu mă speriu, că mă trimite el la un prieten al 
lui care să-mi facă operaţia. Aşa o şi făcut. Mi-o dat un bilet 

şi m-o trimis la prietenu' lui, doctoru' Hica. 

M-am dus la doctoru' Hica, la Policlinica TBC, i-am dat 
biletu' şi i-am spus că m-o trimis doctoru' Nosa. El o zâs: 
Dacă te-o trimis doctoru'Nosa, chiar dacă mor tăţi, pă tine 
te salvez. Aşa o zâs, c-o ştiut el că Nosa nu-i trimite pă 
oricine, numa' pă oameni de-ai lui. După asta am stat în 
spital şi-n februarie. Venea doctoru' Niculescu tăt timpu' şi 
mă-ntreba: No, când facem operaţia ?lo zăceam: Domnu * 
doctor nu mă luaţi aşa cu hei-rupu' că nu mă duc. Lăsați- 
mă să mă decid io singură, da” când oi spune că acuma 
vreau să fac operaţie să nu mă mai. ăihânaţi. Era totuşi 
greu să te decizi să ţi să facă operaţie la plămâni. 

Oricum, io m-am pregătit pentru operaţie, da' n-am 
spus la nimeni, nici la părinţi, nici la fraţi, la nimeni. Am 
vrut să mă descurc singură. Totuşi, în perioada asta o venit 
în vizită un fost consătean, cu nevastă-sa. I-o spus mama 
unde sunt şi o vinit în vizită la mine. Erau ceva prieteni de 
familie, da’ acuma stăteau în Baci, aici lângă 
Cluj?. O vinit la mine, însă nu m-am bucurat. El m-o 
cunoscut de când o intrat în salon. Atunci mă simţeam mai 
bine şi care cum intra în salon îl întrebam pă cine caută. Şi 
când am zâs pă cine căutaţi?el o răspuns chiar pă tine te 
caut. M-o recunoscut deşi nu mă mai văzuse...ioai, de câţi 
ani... de prin '49. O venit atunci la mine şi nevastă-sa şi 
sora lu' nevastă-sa, că noi eram şi puţin rude cu ei. O venit 
da' mai bine nu veneau, că m-aş fi simţit mai bine. Vroiam 
să-mi îndur singură suferinţa. Părinţii nu o venit, că le-am 
spus să nu vină. 

No, şi după vreo 5 luni m-am hotărât să fac operaţia. O 
durat atâta că o zâs că trebuie să mă fortifice să pot rezista 
la operaţie. După 5 luni, m-o dus în sala de operaţie şi... m- 
o operat. 5 ore o durat totul. Când ce s-o terminat, m-o dus 
înapoi jos, la parter, în salonu' meu. Avea număru' 27 
salonu’ în care stăteam io. Operația o reuşit şi după tri zile 
m-am sculat din pat. Numa’ tri zile am stat că o zâs 
doctoru' că nu-i voie să stau prea mult. Trebuia să fac 

mişcare, să am grijă să mă duc dreaptă, să nu rămân cu un 
umăr mai jos sau mai sus. Pentru asta purtam o coadă de 
mătură, la spate între mâini şi mă plimbam. Aşa că după 
operaţie am rămas cu un singur plămân, în plămânu' stâng 
îs numa’ doi lobi. Pă unv’ din lobi o fost abcesu', iar pă 
celălat l-o scos. Lobu inferior, pă care o fost cu abcesu' o 
fost curăţat şi o rămas pleura lipită de coaste. Am rămas 
numa’ cu plămânu' drept care mai lucră, că stângu' îi 
terminat. 

La Policlinica TBC, m-am simţit foarte bine. Surorile 
de atuncia nu erau ca şi acuma. La TBC erau nişte foste 
surori sociale, care făcuseră ceva şcoală sau cursuri de 
surori medicale. 0 învăţat să facă injecții şi lucruri din 
astea. Ele îngrijau de bolnavi, făceau injecții şi nu erau aşa 
sofisticate ca surorile de-acuma, care nu pun mâna pă om. 
Erau mai simple, mai ataşate de bolnav, vorbeau frumos, îl 
înțelegeau pă om şi nu-l repezeau. Nu beau nici cafele, nici 
nu fumau. Nu era ca şi-acuma că până-şi beau cafeaua poţi 
să mori. S-o ocupat de mine că m-am simţit ca într-o 
familie. Lor le-am spus situaţia mea, că mă duceam seara-n 
poveşti la ele la oficiu. Aveau o cameră a lor, unde stăteau 
noaptea. Era una cu care mai mergeam şi la biserică. Mă 
simţeam cu ele ca într-o familie. Nu mai vroiam să plec de- 
acolo. 

După operaţie, l-am cunoscut şi pă viitorul meu soţ. Şi 
el era internat acolo, în salonu' 26, chiar alături. La fel ca 
şi mine, avea probleme cu plămânii şi trebuia să facă 
operaţie da’ îi era frică. Io după ce m-o operat mă simţeam 
bine şi mai mă plimbam de colo- colo. Odată, o călugăriţă, 
sora Valeria s-o îmbolnăvit. Ea aducea de obicei presa din 
oraş, de unde era chioşcu' şi o-mpărţea prin saloane la 
bolnavi. Aducea ziare, reviste, fiecare cumpăra ce-i 
trebuia. Atunci, dacă s-o îmbolnăvit, o zâs către doctoru' 
Niculescu: Hai s-o punem pă doamna să aducă presa de 
Jos, să se-nveţe şi cu banii. Aşa mai face şi un pic de 
plimbare... Doctoru' o fost de acord-şi de atunci m-am dus 

după ziare jos, pă strada Clinicilor, unde-i Oftalmologia. 
Mă duceam, luam ce ziare erau şi le împărţeam prin 
saloane. Cui îi trebuia ceva, cumpăra. După ce vindeam 
ziarele mă duceam şi duceam banii şi ce nu am vândut 
înapoi la chioşc. Aşa s-o gândit sora Valeria că o să mă 
învăţ şi cu banii, că ştia de unde am venit şi doară acolo io 
nu am umblat cu bani. N-am umblat cu bani pă munte şi în 
închisoare... 

No, şi într-o zi m-o rugat nişte fete de la etaj să le-aduc 
din oraş plicuri de scrisori. M-am dus, le-am luat plicuri şi 
cum eram îmbrăcată în hainele mele şi peste haine aveam 
un halat de spital, am băgat scrisorile în buzunaru' de la 
halat. Când m-am băgat printre paturi cu ziarele, cineva 
mi-o băgat mâna în buzunar la halat şi mi-o luat plicurile. 
Io m-am dus la fete sus să le duc plicurile şi când am băgat 
mâna-n buzunar să le dau nu mai aveam nimic. Unde le-am 
lăsat? Am coborât în salon... nu-s acolo... Aaaa, ştiu! Numa’ 
Costescu mi le-o luat. Pă el îl ştiam, că toată ziua eram pe- 
acolea. Era afară o verandă mare şi sara mâneam toţi, 
împreună. îl cunoşteam pă Costescu, da' nu-i dădeam 
importanţă. Nu vorbisem cu el până atunci niciodată, 
numa’ când îi duceam ziaru’. El cumpăra numa’ Sportul. 
Atunci când mi-am dat seama cine ar fi putut să-mi ieie 
plicurile, am zâs către sora lui de salon: Doamna Rozeta, n- 
ați văzut cumva la Costescu ceva plicuri pă noptieră? Ba 
da, am văzut loai, atâta mi-o trebuit. M-am dus la el în 
salon... Mânca... Ioai, ce-am făcut cu el... Ioai, săracu... şi 
n-o zâs nimic. I-am zâs atunci să nu facă glume cu mine 
numa’ când i-oi da io voie. Aşa urât m-am purtat cu el... N- 
am vorbit urât, că io nu vorbesc urât, da’ tare rău l-am 
certat. Şi el o tăcut, n-o zâs nimica. Aaaa, l-am spus şi la 
doctoru' Petrescu, doctoru' lor... că mi-o furat plicurile... 

După ce mi-o mai trecut supărarea... mi s-o făcut milă 
de el. Apoi când ieşeam afară la plimbare, parcă eram mai 
drăguță cu el. Vroiam parcă să dau cu buretele peste ce- 
am făcut, că mă gândeam că tare urât m-am purtat cu el. 

Şi el n-o zâs nimic... Dac-ar fi zâs ceva, nu m-aş fi simţit 
aşa... vinovată. Da’ el absolut nimic n-o zâs... No, şi aşa o- 
nceput... Azi aşa, mâine aşa. El avea o motocicletă Scuter 
şi s-o oferit să mă ducă la soră-mea la Turda. Sâmbăta sau 
duminica mai mergeam pă la Gilău că avea el acolo un 
prieten. La sfârşit de săptămână puteam să ieşim, că ne 
lăsa dacă doream. Ne plimbam cu motocicleta, mergeam la 
Turda, mergeam pă câmp şi culegeam flori. Am fost 
amândoi la cimitiru' mare, la mormântu' mamei lui şi am 
dus buchete de flori...Tare mult şi-o iubit mama... M-o dus 
şi la părinţii lui acasă. Tatăl lui, după ce i-o murit prima 
soţie, s-o recăsătorit. Treptat-treptat, s-o legat mai strâns 
relaţia între noi. Timpu’ o trecut, se-apropia momentu’ ca 
eu să plec şi el încă nu făcuse operaţia. Atunci, de frică să 
nu mă piardă o zâs că face şi el operaţia. O acceptat, da' 
cu o condiţie: să-l îngrijesc io. Am uitat să vă spun, 
Grigorie, că aşa-l chema, era cu 5 ani mai mic decât mine. 
Avea 32 de ani. 

în spital, am stat destul de mult, însă am avut noroc. 
Doctorul Niculescu tăt voia să mă trimită la un 
preventoriu, că aşa să proceda cu cei operaţi. în fiecare 
săptămână vinea la vizită, să uita la fişă şi spunea: Dânsa 
poate pleca. Zâcea că de ce să mai stau io în spital că sunt 
bine. Da’ io nu voiam să plec. Nu din cauză că l-am 
cunoscut pă Grigorie, da' mă obişnuisem şi mă simţeam ca 
acasă. în plus, mai vedeam că mulţi vineau din sanatoriu 
sau din preventoriu mai bolnavi. No, şi cum împărţeam io 
ziarele, duceam revista Lumea la profesoru' Danielu. O 
murit săracu'. Odată, cum mă vedea el că eram mereu 
tăcută, o zâs să stau pă canapea. Avea canapea în birou. 
M-o întrebat numa’ de unde sunt şi io în loc să-i răspund 
am început să plâng. Aşa eram atunci, numa’ să nu mi 
ntrebe cineva ceva că m-apuca plânsu'. 

Am început să plâng şi, după ce m-am liniştit, l-am rugat să 
mă mai ţână acolo. I-am zâs că doctoru' Hanovici nu mă 
mai poate ţânea, că Niculescu vrea patu’ gol, că nu-i cade 
nimica. Da’ io le spusesem şi înainte de operaţie: Domnu” 
doctor, dacă credeţi că reuşiţi să mă tăiaţi, bine, dacă nu, 
lăsaţi-mă, că io n-am de un’ vă da’ bani. Voia să mă trimită 
acasă, că nu-i cădea nici un ban. Io de unde să-i dau? 

Lu’ profesoru’ Danielu' nu i-am spus cine sunt, da’ l- 
am rugat să mă mai lase să stau în spital, să nu mă trimită 
la sanatoriu. I-am spus că io numa’ acolo mă simt în 
siguranţă, că vreau să mă fac bine, să mă însănătoşesc şi 
să muncesc. Pă mine n-avea cine mă-ntreţine şi trebuia să 
muncesc. I-o fost milă la bătrânel de mine şi o zâs să stau 
liniştită. 0 intervenit el, profesoru’ Danielu, şi aşa am 
rămas mai departe în spital. N-o mai avut Niculescu ce 
face. Mai târziu o venit doctoru' Mladin, care era şeful 
circumscripţiilor medicale pă judeţ. 0 venit şi el în vizită pă 
salon, şi cred că el ştia situaţia mea, că-s de la Turda, că o 
zâs cătră doctori: Faceţi-o sănătoasă, că servici i-oi dau. 
Aşa o zâs cătră doctori. Niciodată n-am aflat de ce, măcar 
că l-am întâlnit acum doi sau tri ani pă stradă, l-am 
îmbrăţişat şi i-am mulţumit. Nu mai vedea săra cv’, orbise. 
I-am mulţumit şi i-am zâs: Domnu” doctor, vă mulțumesc 
din suflet că mare bine mi-aţi făcut. Că după ce am ieşit 
din spital nu vroia nimeni să mă angajeze că eram bolnavă. 
Atunci doctoru' Mladin o trimis o asistentă la Someşul? şi 
o zâs că el răspunde de mine. Aşa m-o angajat la Someşul, 
în toamna lui '66. 


Spuneaţi că se apropia momentul să ieşiţi din spital; ce 
puteţi povesti despre perioada imediat următoare 
externării? 


Da, aşa o fost, în iunie '65 am ieşit din spital. Stătusem 
zece luni, din septembrie '64 până prin iunie '65. Când mi- 
o făcut ieşirea, Grigorie nu m-o lăsat şi m-o dus la el acasă. 
0 vorbit înainte cu părinţii lui şi m-o dus acasă. Pă el îl 

programaseră la operaţie pentru noiembrie. 

Apoi, la scurt timp după ce m-o externat, ne-o trimis 
pă amândoi la sanatoriul sau preventoriul din Aiud. Acolo o 
fost tare frumos. Pă mine m-o băgat cu nişte femei, că 
eram numa' pentru refacere, eram sănătoasă, iar pă el l-o 
băgat în altă parte că el era bolnav. Directorul tăt îi zăcea 
că de ce nu ia exemplu de la mine. El de zece ani era tăt 
bolnav, da’ nu vroia să facă operaţie, că îi era frică. Până 
nu m-o cunoscut pă mine n-o vrut să facă operaţie. Dup- 
aia, de groază să nu mă piardă, s-o decis să o facă. No, şi 
am stat la Aiud şase săptămâni după care io am venit acasă 
şi el s-o internat. Când l-o operat, doctoru' o zâs că viața 
lui îi în mâna mea. Numa' aşa îl operează dacă am io grijă 
de el. Şi l-o operat. Operația lui o durat tăt cinci ore. lo am 
fost acolo cu el, l-am îngrijit şi l-am încurajat când l-o dus. 
Am stat cu el până l-o operat. 

După ce s-o făcut bine, Grigorie şi-o pus în cap să ne 
căsătorim, da' erau probleme cu analizele. Trebuiau să fie 
analizele bune. Şi cum analizele o ieşit bine, în februarie 
'66 ne-am putut cununa. lo când m-am eliberat am zâs 
cătră ăştia de la Securitate să-mi deie act de deces pentru 
Mihai, că dacă vreau să mă recăsătoresc o să am nevoie. 
Nu mi-o dat şi o zâs că dacă mă întreabă cineva să spun că 
n-am mai fost măritată. Aşa mi-o zâs de la Securitate. No, şi 
când mi-am făcut buletinu', după ce am ieşit din închisoare, 
mi l-am făcut după certificatu' de naştere, după numele lu' 
tata. Acuma io nu mai figuram în acte cu numele de Jurj, ci 
cu numele de Lazea, după tata. Când m-am dus cu Grigorie 
la Sfat, în Cluj, n-aveam certificatu’ de deces al lu’ Mihai şi 
buletinu' mi-era pă numele de fată. M-o-ntrebat atunci dacă 
am mai fost măritată, da’ cum în buletin nu mai scria, n-am 
zâs c-aş mai fi fost. Ce era să fac? Am zâs că nu şi totul s-o 
terminat. Acuma mă chema Costescu. 

După ce ne-am cununat ne-am dus amândoi peste 
drum, la un local Ursus, unde să mânca în picioare. Am luat 
câte o tocăniţă de cartofi, am mâncat amândoi şi ne-am dus 

acasă. Stăteam cu socrii pă strada Galaţi. Aveam acolo o 
cameră în casa în care stăteau ei. Aşa m-am cununat a doua 
oară. N-am făcut masă mare că nu aveam cu ce. Nu aveam 
bani pă atunci, eram ca vai de noi. După un timp, soră-mea 
de la Recaş*, Sofia, o zâs să mergem la ea, că vine şi mama 
şi tata. Da’ o zâs să ducem şi certificatu’ de căsătorie cu 
noi. M-am gândit că poate mama nu crede că ne-am 
cununat şi vrea să să convingă. Cum nici io nici Grigorie nu 
lucram, ne-am dus. Acolo ne-o aşteptat o mare surpriză că 
ei o aranjat tăt, să ne facă şi nuntă. Ne-o căutat naşi, o 
pregătit masă, o făcut tăt. Aşa ne-am cununat şi la preot. 
Tare mult m-o iubit şi Sofia... îmi amintesc că mă culcam şi 
venea şi mă acoperea, să nu m-atingă nici o muscă. lo nu 
dormeam şi o simţeam că venea şi mă mângâia pă haine. 
Săraca de ea, atât de tare să bucura că am scăpat de la 
închisoare. 


Aţi putea să-i descrieţi în câteva cuvinte pe membrii 
familiei lui Grigorie ? 


Da, să vă spun câte ceva şi despre ei. Când am ieşit 
din spital, Grigorie m-o dus la el acasă, la părinţii lui, pă 
Galaţi numărul 11. Casa în care stăteau era închiriată, că 
familia lui era din Turnu Severin, nu era din Cluj. Tatăl lui, 
Costescu Dumitru, fusese croitor în Tg. Jiu şi-o venit c-o 
secţie la Flacăra”. Pentru copii mai mult o venit, că avea 
patru băieţi şi-o crezut c-o să facă facultate. Socru-meu o 
fost maistru croitor cu diplomă din Franţa. Prin 
corespondenţă o urmat cursurile şi o primit diplomă. I-o 
învăţat şi pă băieţi croitorie. Şi Grigorie ştia. Socru-meu, 
după ce o venit la Cluj, o lucrat la Flacăra o perioadă, după 
care o intrat ca maistru militar la armată. Pă mama lu' 
soţu' o chema Elena, da’ nu mai trăia. Grigorie avea tri 
fraţi. Stelică fusese boxer la Steaua, da' după ce s-o lăsat 
de sport nu mai ştiu cu ce s-o ocupat că s-o dus la Drobeta- 
Turnu Severin. Costel o lucrat la Flacăra, croitor şi 
manechin. Nelu, o fost şef de unitate la cabana de la 

Căpuş, şef de unitate pă la Hotel-Restaurant Astoria, pă la 
Restaurantul Bucureşti. Mai târziu o ajuns şi inspector 
financiar, da’ nu terminase nici o facultate. 

Cu socrii împreună, în aceeaşi casă, am stat zece ani. 
Socru-meu îmi dădea câteodată multă bătaie de cap, că să 
tăt lua de mine. Era cam ironic. Că ei o* trebuit să mă 
primească în familie, la domiciliu’ lor, ca să-mi facă buletin 
de Cluj. Altfel nu să putea, că venea de la spaţiu şi măsura 
casa să vadă dacă au loc pentru încă o persoană. Am tăt 
tăcut io până mi-o făcut buletinu', pă urmă nu m-am mai 
lăsat. Am zâs: Gata/Până aci v-o fost!N-am nimic cu 
dumneavostră, da ’ respectaţi-mă. Mama vitregă a lu’ 
Grigorie era maghiară, de pă la Miercurea-Ciuc şi o chema 
Barbara. La început ea o fost femeie de servici în casă la 
socru-meu, era mai tânără. Lucra, spăla, că mama lu' 
Grigore mergea pă la Teatru, era mai educată. Din milă, că 
avea doi copii, îi mai dădeau haine şi mâncare. însă după 
ce i-o murit soţia, socru-meu s-o îndrăgostit de Barbara şi 
s-o căsătorit cu ea. Apoi, până ne-am cununat, soacră-mea, 
Barbara, să mai ocupa de intrigi, mă mai cicălea. Nu mă 
cunoşteau. Credeau că io am vrut numa’ buletin de Cluj şi 
de aia m-am măritat cu Grigorie. Nelu, cumnatu-meu, 
Doamne iartă-l pentru aia că de câte ori o venit la noi l-am 
primit bine, zicea către nevastă-sa: Cunoaştem noi femeile 
astea la care le trebuie numa * buletin de Cluj. Nu ştiau 
cine sunt şi de unde am venit, că nu-mi cunoşteau trecutu'. 
Nu ştia nimeni nimica, de aia erau neîncrezători. Mă 
gândeam: N-am ce să vă fac, credeţi ce vreţi că io nu pot 
să vă pun trecutu' meu pă tavă, da ’ cu timpu ”, o să vă 
lămuriţi că nu-i aşa cum credeţi voi. 

Grigorie zâcea cătă mine: Dă-le pace, nu vezi că nu-s 
întregi la minte? Nu să certa, niciodată, cu ei. Numa’ zâcea 
câteodată către tată-so: Dumneata nu poţi vorbi mai 
frumos? Era un om paşnic, nu era arţăgos, nu-i plăcea 
cearta. Cât priveşte buletinu', n-o fost vorba de aşa ceva. Io 
am vrut să stau în Cluj pentru că în Turda dacă m-aş fi dus 

n-aveam unde să lucru cu boala mea. Era industrie grea şi 
praf de ciment şi ar fi fost greu pentru sănătatea mea. Apoi 
mie mi-o plăcut de Grigore, l-am iubit foarte mult. Da' şi el, 
iooi, o ţânut groaznic de mult la mine. Poate că el o ţânut 
mai mult la mine decât am ţânut io la el. 0 fost un om bun. 
însă io am plâns foarte mult la început, până săracu', 
odată, şi-o pus mânile în cap, că nu mai ştia ce să facă cu 
mine. îmi amintesc că ne plimbam cu Costel, fratele lui, 
prin parcu' mare, aici în Cluj. Mergeam în parc la o bere, 
sau la ce ne duceam şi io tăt timpu' plângeam. Mă vedeam 
în situaţia aia că nu am nimic. Nu aveam nici servici, nu 
aveam nici casă, depindeam încă de alţii şi era foarte greu. 
Numa’ un om inconştient putea să nu să gândească. Să 
trăieşti de azi pă mâine, fără să te gândeşti ce va fi. Grigore 
să supăra când mă vedea aşa necăjită, da' apoi, după ce m- 
am angajat, am trecut păstă situaţia asta, nici nu mai 
aveam timp să mă gândesc la lucruri supărătoare. 


Ne-a ţi spus că în toamna anului '66 v-aţi angajat A 
veaţi o familie şi un soţ care vă iubea. Cum era acum viaţa 
dumneavoastră? 


Într-adevăr, viaţa mea s-o schimbat după ce am ieşit 
din spital. Mă simţeam bine, vroiam să mă angajez. Chiar o 
venit atunci de la forţele de muncă să mă prezint la ei să-mi 
dea servici. Că aşa erau instrucţiunile pentru cei care 
ieşeau din închisoare, să ne dea servici. Acum erau tăt felu' 
de probleme din cauza sănătăţii mele. La SpicuP* era praf, 
la Farmec trebuia să lucrez noaptea. Până la urmă, am avut 
noroc şi m-am angajat la Someşul. Acolo mie mi-o plăcut 
cel mai mult, la confecţii. 

' Cu acomodarea în libertate nu mi-o fost uşor nici după 
ce m-am angajat. Vroiam în continuare să trec cât mai 
puţin observată, să nu mă-ntrebe nimeni nimica, să nu-mi 
pună întrebări. Nici măcar la servici, cât am fost, nu o ştiut 
decât câteva persoane care a fost trecutul meu. Am lucrat 
19 ani şi 4 luni la Someşul, da' în afară de cadre nimeni n-o 

ştiut că io am fost deţinut politic. Foarte multe a trebuit să 
îndur şi atunci, la început, pentru că mă întrebau colegele 
ce-am lucrat pân-atuncia, că ele o lucrat şi au ani de 
servici. lo nu aveam vechime în câmpu' muncii... Sau că io 
m-am odihnit, am stat la umbră, am statla soare şiele-o 
lucrat Ce era să le răspund când zăceau aşa? Am zâs că da, 
am stat la umbră şi la soare. Am fost casnică şi n-am lucrat 
nimica... Am avut 38 de ani când m-am angajat. 

în orice caz, probleme cu Securitatea după eliberare n- 
am prea avut. 0 sângură dată m-o mai căutat, la puţin timp 
după ce am ieşit din spital. Nici nu eram angajată atunci. 0 
venit acasă la părinţii lu' Grigorie, pă Galaţi, doi civili şi m- 
o chemat la Securitate. M-o chemat unde-i acum Miliția, pă 
fosta stradă Karl Marx. M-am dus acolo cu Grigorie. M-o 
întrebat: Cine-i?km zâs că vreau să mă recăsătoresc cu el. 
Mi-o zâs atunci să colaborez cu ei, că-mi dau locuinţă, îmi 
dau 
servici. Ani stat cam o oră acolo în birou. Dacă eram de 
acord, trebuia să colaborez cu ei, iar dacă aud ceva sau 
pă cineva, să mă duc să le spun. Am zâs atunci: Domnilor, 
io acum am ieşit din spital. Lăsaţi-mă-n pace că io-s 
femeie bolnavă, am probleme cu plămânii. M-aş bucura 
dacă mi-aş putea câştiga pâinea, nu să mai fac şi altceva. 
Şi m-o lăsat. „Domnilor”, le-am zâs atunci, că io n-am zis 
niciodată tovarăş. Io n-am folosit cuvântul tovarăş nici 
după aceea, nici la servici sau la magazin. Mă adresam 
cu doamnă sau cu domnule. Pentru mine cuvântul 
tovarăş... Nu puteam să-l folosesc... 

îmi amintesc o întâmplare interesantă de când eram 
în servici. Odată ne-o dus pă toţi de la întreprindere la 
poligon, la Sfântu’ Ion. Atunci trebuia să tragem cu arma 
automată. M-am pus pă burtă, mi-o dat arm-aia şi am 
traS'într-o ţintă rotundă, care era în faţă. M-am gândit 
atunci Dac-aţi şti voi cui daţi arma... Mai era acolo un 
deţinut politic, da’ nu ştiam unv’ de altu’. N-am ştiut că şi 
el o fost deţinut, până după Revoluţie. 

După ce m-am angajat şi am luat primul salar, mi- 
amintesc că' am cumpărat farfurii şi ceşti, că n-aveam din 
ce mânca. Pă urmă, cu al doilea salariu ne-am luat un 
covor pă jos. Aşa ne-am gândit ca din fiecare salar să ne 
luăm câte ceva. în '69 o trebuit să ne mutăm de pă Galaţi, 
că s-o vândut casa. Da’ cine o cumpărat-o ne-o dat un 
apartament într-o casă pă strada Ady Endre, în cartierul 
Andrei Mureşanu. Era un apartament exact cum îi ăsta în 
care stau io acuma. Acolo eram numa' noi doi, tată-so şi 
mamă-sa vitregă. Ne convenea să stăm împreună că aşa 
ne era mai uşor să adunăm ceva bani. 

No, şi după ce o ieşit şi Grigorie din spital, trebuia să 
se angajeze. Avea o şcoală de croitorie, da' lui nu i-o 
plăcut meseria asta. Lui i-o plăcut mai mult piesele, 
mecanica. După asta, o făcut şcoala de electricieni şi s-o 
angajat la IJIL. Să vă mai spun câte ceva despre 
Grigorie. El s-o născut în 9 decembrie '33. Era mai mic ca 
mine cu 5 ani, da' nu mă deranja. Am uitat să vă spun că 
după ce m-am eliberat m-o curtat şi un inginer de la 
Marghita. El nu ştia ce vârstă am, da’ io ştiam vârstă lui. 
Avea 26 de ani, iar eu 36. Era mult mai tânăr şi io n-am 
vrut să mă căsătoresc cu om sănătos, că dacă eram 
bolnavă. 
m-am gândit că tăt cu un om bolnav o să mă înţeleg cel mai 
bine. Cinci ani, cât era între mine şi Grigorie, era altceva. 
în ce priveşte înălţimea, Grigorie era mai mare ca mine, 
da’ nu pot zice că era un bărbat înalt. Era brunet, că soră- 
mea, când I-o văzut prima dată o zâs că-i ţâgan. Da’ mie 
mi-o plăcut bruneţii. Ea o zâs aşa, că bărbatu-so era blond. 
Mie îmi plăcea Grigorie că avea gropiţe în obraji. Avea un 
păr bogat. Pă urmă, cu timpu”, l-o mai părăsit păru'. însă o 
fost bun la suflet, tare bun, ar fi sărutat şi pământu' pă 
unde am păşit io. Totdeauna când făceam mâncare şi 
mânca, nu să scula de la masă să nu-mi pupe mâna. Şi 
spunea că aşa îmi făcea şi mămica. Numa’ mămica făcea 
aşa mâncare. Tare şi-o iubit mama. Religios nu era. Da’ i- 

am spus: Tu crezi, nu crezi, da” să taci, nu vorbi de ce nu 
ştii. Am avut unele discuţii cu el pă tema asta, că io, după 
ce am ieşit din închisoare, mergeam la biserică de câte ori 
aveam timp. Uneori mai lucram duminica sau sâmbăta 
noaptea şi atunci nu mai puteam merge la biserică. Era 
greu... 

Oricum, Grigorie o ţânut mult la mine. Era un băiat 
tare bun. O fost foarte bolnav timp de 10 ani şi n-o vrut să 
facă operaţie, până nu m-o cunoscut pă mine. Era foarte 
sufletist, bun şi cinstit. Nu m-o întrebat niciodată că: unde- 
ai fost sau ce-ai făcut. Nu m-o întrebat nici de primu' soţ, 
cum arăta, cum o fost, ce-am făcut în munţi. Despre ce o 
fost înainte, nu i-am povestit foarte multe şi nici el nu o 
fost curios să afle. Ştia numa’ că am fost fugită şi că m-o 
arestat. Nu l-am mai necăjit şi pă el. După ce m-o 
cunoscut, cât umblam împreună şi chiar după ce ne-am 
căsătorit, s-o plictisit de plânsu' meu. Io, întruna 
plângeam. Nu mă puteam opri. începeam să plâng din 
orice şi atunci ce să mă mai întrebe şi el? I-am spus că nu 
vreau să mai afle nimeni ce am făcut în trecut, da’ el tăt o 
mai divulgat secretu’ pe-aicia prin bloc. El să mândrea cu 
mine, cu ce am făcut io. Nu s-o putut abţine deşi i-am spus 
să nu spuie la nimeni nimic. lo n-am ştiut de asta, numa’ 
după Revoluţie am aflat. Atunci mi-o spus vecinii că: Uite, 
ne-o povestit domnu 'ce aţi făcut dumneavoastră... El să 
mândrea cu mine... îmi spunea Cuţă, iar io lui Guriţă. Am 
uitat să vă spun că mie nicăieri nu mi se mai spunea 
Lucreția. Mi-o „schimbat” numele la spital. Cineva, mi să 
pare că un băiat de la CFR, mi-o spus Luci. îmi ştia 
numele, da' nu ştiu de ce mi-o spus aşa, probabil de la 
Lucreția. Mie mi-o părut bine şi am rămas Luci. Grigorie 
nu-mi zicea numa' Luci, pă urmă o apucat să-mi spună 
Cuţă. Lucreția nu mi-o zâs niciodată. La fabrică şi aicea în 
bloc nu mă ştia lumea de Lucreția, numa’ de Luci. Mi-o 
părut bine că am scăpat de... 

La fabrică, io câştigam foarte bine. îmi plăcea lucrul 

care-l făceam şi eram bine plătită. Problema era că el nu 
era obişnuit să mai aibă un ban în plus, sau să puie pă 
CEC. Aşa o fost învăţat. Nu toată lumea-i învățată să aibă 
un ban pus deoparte. Io începusem să mai adun ceva, da' 
el nu. Şi atunci l-am luat cu frumosu': Haide, Guriţă, vezi 
tu că noi nu suntem sănătoşi, suntem oameni bolnavi şi ar 
fi bine s-avem noi bani, în caz că o să avem nevoie, să nu 
trebuiască să cerem la nimeni împrumut. Aşa am început 
cu o sută, două sute, cinci sute. Am început să punem pă 
CEC. l-am zâs, hai să punem până avem 10.000 de lei şi pă 
urmă nu te mai bat la cap. M-am gândit că o să prindă şi el 
gustu’ banilor. 

După ce am strâns primele 10 mii o început şi el să 
strângă, că s-o gândit să-şi cumpere maşină. Până atuncea 
umblam cu motocicleta, că bătrânu' avea două motociclete. 
Avea un Scuter şi o Java şi cu ele umblam. Da' pentru noi 
nu era aşa sănătos să umblăm cu motocicleta. Şi era la noi 
în curte un vecin care avea o Dacie 1100. lo nu mă 
pricepeam la maşini. într-o zi, zâce Grigorie către mine: fi- 
arplace o maşină ca astaPŞi io am zis: Mi-arplace, de ce să 
nu-mi placă? fio, şi am adunat până a am avut 50 de mii. 
Când am avut 50 de mii s-o dus în târg la maşini şi o 
cumpărat o Dacie 1100. O cumpărat-o de la un mecanic din 
Aiud, da’ era foarte bine îngrijită. Am luat-o cu banii jos. O 
fost mulţi bani 50.000 în 1975. 

Ceva bani totuşi ne-o mai rămas. No acuma - am zâs 
cătră el - ştii ce ar fi bine? Să ne facem şi casă că noi nu 
suntem oameni sănătoşi, ani de servici nu om avea mulți, 
pensie nu om avea mare şi pentru casa aia ne-a îngriji 
cineva. Să ne luăm o casă şi om plăti-o noi cu timpul. Aşa 
am dat avans la casă, 33 de mii din 83 de mii, cât era suma 
totală. Dacă dădeam numa” 28 de mii, cum era avansu’, 
suma ce o mai aveam de plătit depăşea 50 de mii şi ne lua 
dobândă 5 mii, nu 3 mii. Atunci ca să nu depăşim 50 mii 
am mai dat 5 mii în plus. O fost bani mulţi şi nu ne-o ajutat 
nimeni. Cu mâncare ne-o mai ajutat surorile şi o rudenie 

din Scărişoara Veche, Gheorghiţă. El tare mult ne-o ajutat, 
că ne trimetea prin poştă pachete cu găini tăiate, cu 
untură, cu de toate... După ce am dat avansu’, de la 
întreprindere de la el o zâs să mergem să vedem unde ne 
place: în Grigorescu, în Mănăştur (zona Minerva), sau în 
Mărăşti, „în Groapă”. Am zâs către bărbatu-meu: Io nu mă 
duc în nici un Mănăştur, io numa * în Grigorescu vreau. Am 
vrut în Mărăşti, da' acolo nu o vrut el. O zis că îs multe 
fabrici. Până la urmă ne-am hotărât să venim aicea în 
Grigorescu. Şi aşa, în '77, ne-am mutat aici, unde stau şi în 
momentu' de faţă. 

Da' înainte de a ne muta, ne-am cumpărat şi mobilă. 
Când am venit aci şi mobila am adus-o. Ne-o costat 21de 
mii, din care, sub formă de avans, am plătit 10 mii sau 11 
mii. Ştiu că o rămas să mai plătim 10 mii şi îmi reţânea pă 
lună 500 de lei din salar numa’ pentru mobilă. Io n-am vrut 
orice mobilă’, mi-am dorit să fie mai frumoasă. Am tăt 
umblat prin groapa aia din Mărăşti după mobilă şi abia am 
găsit-o. Asta mi-o plăcut şi am luat-o. Mai târziu ne-am luat 
televizor de la un prieten a lu' Grigorie. Era o familie de 
bătrâni. Televizoru’ nu era nou, era model mai vechi. Nu 
mergea bine, avea imaginea neclară. Şi ne-am tăt chiorât la 
ăla nu ştiu cât timp, până am zis către Grigorie: Ştii ce 
Guriţă, hai să ne cumpăiăm un televizor ca lumea, că noi 
aci ne-om strica ochii. Ne-om chiori la ăsta şi om cumpăra 
altu”, pă când om muri să să uite alţii la el. Până la urmă 
ne-am luat, prin '80, Diamantu' ăsta care îi în camera mică. 
Acuma am şi unu' color... Aşa am avut noi maşină, casă şi 
tăt de ce aveam nevoie. Am reuşit cumva, da' noi, până 
când nu ne-am făcut situaţia asta, nu am văzut filme, n-am 
văzut cofetărie, numa’ cât ne uitam pân vitrină pă la ce era. 
Dacă nu renunţi, nu poţi să-ţi faci nimic. O fost lucru mare 
ca de la 40 de ani să-mi fac tăt ce-mi trebuie, să fiu în 
rândul celor care o pornit de la 20. Numa’ noi doi, io şi cu 
săracu' Grigorie, că pă el de la tare multe l-am tras. 

După aia, treptat, am încercat să ne obişnuim cu 
noua casă. Lui Grigorie, la început, nu îi plăcea foarte 
mult nici zona şi era necăjit că nu avea garaj. în Andrei 
Mureşanu avea garaj. Nici io nu eram foarte încântată în 
prima perioadă, da’ ca să-i susţin moralu’, zăceam că mie 
îmi place extraordinar. Despre garaj, că asta era marea 
lui problemă, îi spuneam: Dă-ipace, că nu numa’ maşina 
noastră stă afară. Ce să zâc cătră el? Să începem să 
bocim amândoi că nu ne place aci? Trebuia unu' să fie 
mai optimist. Io îi spuneam: Taci mă, că uită ce bine îi 
aici! Uite, să vede şi pădurea... Adevăru-i că îi şi frumos 
aicea. Io nu aş schimba apartamentu’ ăsta cu nimic în 
lume. El s-o gândit atuncea să schimbe apartamentu’ cu 
soacră-mea, că bătrânii îşi cumpăraseră casa din Andrei 
Mureşianu. După ce o murit socru-meu, o zâs către 
soacră-mea să vină în locul nostru şi noi să mergem în 
Andrei Mureşianu. Io nu am fost de acord că m-am gândit 
că ne-om obişnui noi şi aicea. Asta ziceam că mie tare îmi 
place aici, da' nu era chiar aşa. Mă simţeam străină, 
singură, şi mi să părea departe de oraş. 

N-o fost simplu să-ţi faci casă şi maşină numa' din 
două salarii. Grigore lucra la întreţinere la IJTL, lua un 
salar destul de bun. Cât o făcut şcoala era salaru' mai 
mic, da' pă urmă o luat destul de bine. Ne descurcam 
pentru că nu era fumător şi nu bea. Salaru' meu era după 
cum lucram. Câştigam şi 1700-1800, da' şi 1200 sau 
1300. Salaru' meu depindea de cum aveam de lucru, că 
io lucram pentru export. Executam faza manuală, adică 
broderia. Ce nu făcea maşina făceam io şi colegele mele. 
Foarte mult mi-o plăcut faza la care am lucrat. De aia am 
şi câştigat aşa bine. Că zicea maistra: Costeasco, iei salar 
ca directorul Multe mă invidiau, da’ nu furam lucru”. Era 
lucru” bine plătit, da’ şi mai prost plătit, după cum lucrai. 
Erau nişte duzine şi în fiecare intra câte 10 bucăţi. Şi 
pentru broderia pă care o făceam la o duzină eram plătită 

şi cu 90 de lei. Brodam şi jacheţele mici de co 
plăcea foarte mult broderia, lucru’ pă care îl făceam. Io 
făceam tăte omologatele, tăte mi le aduceau mie. Am 
pierdut la salariu' foarte mult că lucram bine, şi atunci 
veneau tăt la mine cu lucrurile pretenţioase da’ care 
cereau timp’. Mai pierdeam 
timp şi cu elevele pă care le învăţăm. Erau fete de la o 
şcoală profesională de aici din Cluj, de la MIU. Uneori mă 
enervau că nu să ţâneau de lucru şi io mă grăbeam. Sau 
chiar dacă făceau ceva, făceau rău şi trebuia să repar după 
ele, că nu puteam da' drumu' la produse fără să le 
controlez. 

în anii '70, când ne-am organizat şi noi viaţa, pă lângă 
salarii ne-am mai completat veniturile şi cu ajutorul unei 
grădini de trandafiri. Asta o fost prin '72, '73, '74. Frate- 
meu, Petrică făcuse şcoala horticolă din Turda şi un fost 
profesor de-al lui locuia în capătu' Clujului, cum să merge 
spre Oradea. Era acolo o casă mare, roşie, unde locuia 
profesoru' şi mai mulţi locatari. Lângă casa asta era o 
grădină destul de întinsă, da’ n-o lucra nimeni. Şi atunci l-o 
rugat Petrică pă profesor să ne dea nouă grădina în 
folosinţă. O trebuit să plătim 1 leu pă metru pătrat, iar 
grădina avea 700 de metri pătraţi. Aşa că pă an dădeam 
700 de lei. După ce am luat grădina noi am plantat 
trandafiri. Vreo 4 000 de trandafiri puneam. Pentru asta o 
trebuit să o săpăm tătă grădina, că era acoperită cu iarbă. 
Ce muncă titanică am făcut noi acolo... Lucram împreună 
cu Petrică, iar la altoit am angajat şi oameni. în grădină 
erau şi pruni, am pus praz, am pus ceapă, fasole, usturoi. 
Frate-meu ştia prepara prazu', că nu-i bun aşa cum îl 
culegi. Câtva timp după ce-l culegi trebuie pus la macerat 
în nisip unde se gălbeneşte. Doară când îl culegi îi verde şi 
dacă nu-i copt în nisip nu-i bun! Apoi Grigorie, cum lucra la 
IJTL, o adus nişte scaune de la'maşini casate şi o făcut 
bănci. Aşa că de la servici puteam mergea direct la grădină 

şi lucram până seara la sapă, la plivit. Trandafirii sigur că 
îi vindeam, ca să mai facem un ban. îi vindeam în cantităţi 
mai mari, însă mai dădeam şi la cunoştinţe, la colege, 
direct de la grădină. La piaţă era un leu bucata, da' noi 
vindeam firu' de trandafir cu 50 de bani. Cine ştie ce nu 
câştigam, da’ ne rămâneau ceva bani şi în plus nu trebuia 
să dăm banii pă diferite produse pe care le cultivam. Tare 
frumoasă era grădina, însă după vreo trei ani am fost 
obligaţi să renunţăm, că n-am mai rezistat cu atâta muncă. 

La servici io am fost harnică şi bine apreciată. 0 vrut, 
cam la 10 ani de la angajare, să mă facă şi membră de 
partid. M-o pus să fac cursuri politice, că o ales muncitorii 
cei mai buni. Mergeam la cursuri şi dormeam. Ce era să 
fac? Trebuia să mă duc. Acuma, până să mă facă membră 
mai era. Ăsta era numa’ instructaju'. Pă când ar fi ajuns să 
mă bage în partid, le-aş fi spus cine îs. însă s-o calmat 
lucrurile şi nu o mai făcut lecţii politice, s-o destrămat tătă 
povestea asta care era tăt mai deranjantă pentru mine. Mai 
târziu o început să ducă din muncitorii mai tineri la Ştefan 
Gheorghiu. 

Probleme la servici din cauza trecutului nu am avut. O 
singură dată o venit cineva şi ne-o întrebat pă fiecare dacă 
am avut probleme cu justiţia. N-am putut minţi, da' pă urmă 
mi-o părut rău că am recunoscut. Era o maistră de la 
fabrică, însă nu era din secţia noastră. Am rugat-o, după 
aia, să tacă şi o tăcut. Nici nu m-o mai supravegheat 
nimeni, poate că mai era cu ochii pă mine securistu' 
fabricii. însă io nu i-am mai dat ocazie să-mi facă probleme. 
în rest, nu mi-o ştiut nimeni trecutu'. Mai râdeau colegele 
de mine, că io m-am angajat târziu şi atunci zăceau că până 
atunci am stat la umbră şi m-am odihnit. Ferească 
Dumnezeu să fi ştiut că am făcut închisoare, că erau 
membre de partid şi maistra şi distribuitoarea. Şi 
mentalitatea oamenilor era greşită atunci, că nu puteau să 
facă dosebirea între un deţinut politic şi unu' de drept 

comun. Aşa că, dacă nu puteam tăcea io, ar fi putut tăcea 
prietena mea? Pentru ele o fost o mare surpriză după 
Revoluţie, când o văzut că am carnet de fost deţinut politic. 
M-o întrebat fosta mea maistră cât am dat de am primit 
legitimaţia. Că m-am dus la ea la fabrică în 1990. lată cât o 
fost de limitată, că imediat o crezut că aşa ceva să poate 
cumpăra. Abrudan Maria o chema. După Revoluţie o ajuns 
cea mai mare ţărănistă, ea, care înainte o fost membră 
PCR. 

După ce ne-am mai aranjat, ne-am făcut un rost în 
viaţă, am început să călătorim. Ne-am dus pă la mare, ne- 
am dus pă la munte. La Scărişoara Veche am mers mult, la 
o rudenie de-a mea, la Gheorghe Matei. Noi îi zicem 
Ghiorghiţă. Casa lui îi într-un loc foarte frumos, între şosea 
şi Someş. No, şi mergeam pă la Ghiţă când 


eram în conferinta ge dàda fraţizmână RNA la 
el. Ne duceam şi la Jenica, fata Tăuarului, a lu’ Han. Ea 
stătea tăt în Scărişoara Veche, sus pă un deal. Am mers şi 
în staţiuni, la Poiana Țapului şi la Sângeorz-Băi. 

Apoi în '85, am ieşit la pensie. 0 trebuit să muncesc 
până la 57 de ani, că nu aveam suficientă vechime. Când 
am ieşit la pensie aveam numa' 19 ani şi patru luni de 
servici. De aia am şi avut o pensie destul de mică, numa’ 
1100 lei. Cu spor cu tăt, sau ce era, ajungeam la 1400 de 
lei. O contat în calculul pensiei şi faptul că am lucrat la 
confecţii şi faza unde am fost io avea o categorie mică. 
Numa' acuma, după Revoluţie, mi-o ridicat vechimea la 40 
de ani de servici. 

Cam aşa o fost viaţa noastră până în '87, când Grigorie 
o făcut un accident cerebral. Era tânăr, avea 53 de ani. I- 
am spus io: îngrijeşte-te că ai să plângi mai târziu. Dă-ţi 
păstă gură! - zicea el către mine. Bine/Să apucase să vină 
târziu de la servici,. mai venea şi ameţit câte un pic. Lui 
nu-i trebuia să beie mult, că imediat să vedea, da' era grav, 
că nu avea voie să beie nici un pic de alcool. Pă urmă, iară 
o început să fumeze şi io nu puteam suferi, că mă gândeam 
la sănătatea lui. lo am fost altfel. Dacă ştiam, şi acuma fac 
la fel, că ceva nu-mi face bine, nu mănânc. Orice ar fi, eu 
nu bag în gura mea otravă. El n-o vrut să mă asculte şi pă 
urmă, când era bolnav, mi-o dat dreptate. Io nu i-am mai 
zis nimic, da’ o zâs el: Mi-am făcut de cap! I-o fost însă 
prea târziu. O murit în '87, în iulie şi l-am înmormântat în 
Cimitiru' Mare din Cluj. 

Am rămas iarăşi singură. Imediat după ce l-am 
înmormântat, o venit soră-mea şi cumnatu-meu la mine şi 
am mers la Felix, la Oradea. Pă urmă am luat în chirie un 
băiat, coleg cu ceva nepoate de-ale mele. Nelu îl chema. 
Era băiat bun, să nu mă fi văzut plângând, că alb să făcea. 
Când mânca el, trebuia şi io să mănâc. El îmi ungea pâinea 
să mănânc. Acuma îi căsătorit cu nepoată-mea şi îi 
inspector la Finanţe, aicea în Cluj. M-am mai dus pă la 

Recaş, la  soră-mea. Aşa m-am mai obişnuit cu 
singurătatea. M-am refăcut un picuţ, după ce o murit 
Grigorie, da’ atunci, imediat, am avut nopţi întregi în care 
nu am dormit. Cred că am luat un pumn de diazepan într-o 
iarnă. 

108 g ce fel v-a schimbat viața Revoluția din decembrie 


Ei, când o venit decembrie '89... nu mai aşteptam 
nimica, nu mai vedeam scăpare. Mai multă încredere am 
avut când eram închisă decât după ce am ieşit din 
puşcărie. Vedeam că tare îs înfipţi la putere comuniştii 
ăştia. Totuşi, în decembrie '89, de la „Europa Liberă", că 
ascultam des postu’ ăsta de radio, numa’ am auzit despre 
revolta de la Timişoara împotriva comuniştilor. La câteva 
zile, într-o seară de joi, eram în parcare, în faţa blocului, 
şi am auzit cum să * trăgea în Mănăştur împotriva 
oamenilor. Să trăgea şi să auzea până aicea. Nici atunci 
nu am putut crede că să întâmplă minunea. A doua zi... 
Iooi, eram chiar la vecina când o apărut pă ecran Dinescu 
şi cu Caramitru. Atunci mi-am dat sema că-i gata cu ei. 
Vai, ce am mai plâns... 

în zilele următoare, am tăt aşteptat să văd ce să 
întâmplă. Şi cum mă uitam la televizor, am văzut în Piaţa 
Mihai Viteazu' de aici, din Cluj, un grup de foşti deţinuţi 
politici, membri în Asociaţia Foştilor Deținuți Politici. Era 
părintele Brânzaş, părintele Cutcan, Petre Rebreanu şi 
alţii. I-am ţinut minte numele lu’ Petre Rebreanu şi l-am 
căutat repede în cartea de telefoane. L-am sunat, i-am 
spus că şi io îs fost deţinut politic şi l-am întrebat unde ar 
trebui să mă adresez. Mi-o spus să mă duc la Prefectură 
şi să-l caut pă Ioan Gherasim. Atunci el era preşedintele 
asociaţiei. Aşa am intrat în AFDPR. Am fost chiar printre 
primii, că am avut legitimaţia cu nr. 54. 

După asta am fost şi io băgată în seamă. Mi-o dat la 
fiecare an de închisoare 1,5 ani în câmpu' muncii. în felu' 

ăsta mi-o crescut vechimea la 34 de ani şi am beneficiat 
de recalcularea pensiei. Da’ mi-o calculat numa’ nouă ani 
de puşcărie pentru că până la zece ani, îmi mai lipseau 
vreo câteva luni. în '90 am mai primit 1900 de lei, sub 
formă de indemnizaţie, tăt pentru anii de puşcărie. Atâta 
am primit atunci în '90. Pă urmă mi-o luat în considerare 
şi anii în care am fost partizan în munţi şi mi-o măi dat 
şase ani de câmpu' muncii. Am ajuns la o vechime de 40 
de ani. Calculu' l-o făcut tăt aşa, adică la 1 an mi-o dat 1,5 
ani vechime. Când o venit la putere ăştia ai fyoştri, 
ţărăniştii, am crezut că o să ne ieie mai bine în 
considerare. N-o fost aşa, că în '97 cei 6 ani de vechime 
mi i-o retras. Acuma recent, un coleg de la AFDPR, 
Macarie, care o fost în situaţia mea, o dat în judecată 
stătu' român şi o câştigat. Tăt el o vorbit pentru noi cu un 
avocat, că mai suntem vreo doi-tri, să ne ajute să ne 
recâştigăm drepturile. Doară scrie în ziar că nu o avut 
dreptu' să ne ieie respectivii ani de vechime. După câtva 
timp ne-o majorat indemnizaţia, la 150.000 pentru un an 
de închisoare, iar în toamna lu' 2000, la 300.000 pentru 
un an de închisoare. Sigur că io îs mulţumită de banii 
ăştia, că mă descurc, da’ faţă de cât am suferit şi de cât 
cred că aş merita, nu sunt mulţumită. 

Apoi, din '90 am început să mai povestesc, să mai 
vorbesc despre trecutu' meu. Până atunci, vreo 15 ani din 
viaţa mea o trebuiţ să-i uit. Am apucat a povesti la câte o 
prietenă sau la câte o vecină, însă nu la. tăţh Treptat o mai 
aflat ei din câte o carte sau ziar, că o început să să mai 
scrie despre mine”. S-o mirat şi să miră şi acuma. Am în 
bloc o asistentă, şi când am apărut în Clujeanu”, în vara lu’ 
2000, o zâs către mine: Jooi, o adus una’ Clujeanu şi te-am 
văzut! Am spus că eşti prietena mea, că stai în bloc cu 
mine. Ziariştii o aflat de mine şi o început să mă caute încă 
din '90. Am colaborat cu ei, le-am spus ce m-o întrebat. Cu 
toate astea, deşi nu m-am simţit dispreţuită, s-o mai 

întâmplat să fiu ignorată. O fost un simpozion prin '96, mi 
să pare că la Institutu’ de Istorie de aici din Cluj, despre 
luptele partizanilor din munţi. Era invitat şi Ion Gavrilă 
Ogoranu. lo chiar eram afară ca să-mi ieie un interviu la 
televiziune. N-o putut, că io am început să plâng, n-am 
putut vorbi. Apoi, aşa roşie cum eram la faţă de plâns, am 
mers înăuntru şi m-am aşezat lângă Lia Lazăr. Tocmai 
vorbea cineva de Gavrilă şi zicea c-o fost un erou. Atunci 
Liuţa s-o sculat în picioare şi o spus că şi noi avem eroi. S-o 
referit la mine. Cineva o zâs: Să vină sus/Era un scaun liber 
şi m-am urcat la tribună şi m-am aşezat acolo. O mai fost şi 
alţii care nu şi-o dat seama de asta, de suferinţa mea. De 
exemplu, de Muşlea*, tare dezamăgită îs. Când m-am dus 
la el, la Tribuna, prin '90, cu un articol pentru Şuşmanii 
noştri, pentru lotu’ nostru, o luat manuscrisu' şi o 

zâs că-l dă în ziar. Nu l-o dat niciodată. Pă urmă şi-o 
cerut iertare când m-am întâlnit cu el, acasă la Dana 
Ţăranu*. Dana o ţânut şi ţâne foarte mult la mine. Sigur că 
am întâlnit şi oameni adevăraţi, care o ştiut aprecia 
suferinţa noastră. O amintesc aici pă Doina Cor- pea, care 
m-o prezentat Reginei Ana, când o venit la Cluj. Cu ocazia 
asta, a-o organizat un cockteil la UMRL“ la care am fost şi 
io. Cei care ştiau limba franceză puteau să stea de vorbă cu 
Regina, da’ pă mine m-o ajutat Doina Cornea să mă înţeleg 
cu Majestatea Sa. lo am cam uitat franceza pă care am 
învăţat-o în închisoare. 

Dorinţa mea după Revoluţie o fost să fac cunoscut cine 
am fost noi, cei din grupul “Suşman”. N-am vrut să vorbesc 
atâta pentru mine, mai mult m-am simţit obligată să fac în 
aşa fel încât să ştie lumea de Şuşmani, de cei care o pierit. 
N-am vrut să rămână fără să să ştie cine o fost, de ce o fost 
fugiţi şi ce-o făcut. Pentru asta m-am zbătut, să-i scot şi pă 
ei la lumină, să vorbească cineva şi de ei. Era păcat să nu 
să ştie, că tătă lumea s-ar fi întrebat: De ăia nu vorbeşte 
nimeni, oare cum s-o prăpădit? Ce s-o ales de ei? N-ar fi 
ştiut nimeni cum o dispărut. Suntem datori să ne amintim 
de ei că, Doamne, mult o suferit. De multe ori erau necăjiţi 
şi plângeau. 0 fost vremuri grele să fii tăt timpu’ hăituit de 
Securitate şi să umbli cu raniţa în spate după alimente, 
prin frig şi prin ploaie... 

Merită multe povestite. Multe nu ţi le mai aduci 
aminte, cum o fost ele atuncia, cât erau de tragice. Cât de 
tristă era viaţa aia, de om hăituit, fără să fi făcut nimic, 
numa’ că nu ai gândit ca ei. Că dacă ai fi făcut ceva ai fi 
zâs: No, am făcut o faptă pentru care îmi merit soarta. Te- 
ai fi simţit vinovat. Am greşit, am făcut, acuma suport 
consecinţele, da' aşa... Pentru ce? Că n-ai gândit ca ei? Că 
am vrut să fim liberi? Să ne exprimăm liber? Da' nu mai 
aveam ce să mai facem. Am intrat în horă şi am vrut să o 
ducem până la capăt. Şi aşa o trecut anii... Şi din an în an 

am aşteptat să să schimbe ceva şi o fost tăt mai rău...şi tăt 
n-am scăpat. lo am scăpat, trăiesc... Da' ceilalţi... Nici nu 
şi-ar fi închipuit ei că io voi scăpa şi ei vor muri toţi... 

După ce aţi ieşit din închisoare, v-aţi mai interesat de 
soarta lui Mihai? 

Da’, cum să nu, în '66 m-am dus la Răchițele să mă 
interesez de el. Am fost cu motocicleta cu Grigorie. El ştia 
acum că io am mai fost căsătorită şi că primul meu soţ îi 
mort. l-am spus că vreau să văd dacă îi înregistrat la 
Primărie şi el o fost de acord să vină cu mine. M-am gândit 
atunci că ăia de la Beiuş o fi trimis scrisoare la primăria din 
Răchițele să-l şteargă dintre cei vii. Am crezut că poate 
găsesc vreun act înregistrat, da’ n-am găsit nimic. Nu am 
stat mult în Răchițele. Ne-am dus dimineaţa, cu 
motocicleta, am căutat la Primărie şi-am plecat. Nu aveau 
nimic despre el. Nici măcar unde este înmormântat nu 
ştiu... 

în Răchițele, la Primărie, miliţianu' o vorbit tare urât 
cu mine. M-o luat la-ntrebări şi m-o insultat. Nu mai ştiu 
exact ce mi-o zâs, da’ tare m-am supărat. Tăt atuncea m-am 
întâlnit şi cu mama lu' Mihuţ. De fapt, mai mulţi oameni din 
Răchițele o venit să mă vadă, că nu mă văzuseră niciodată. 
Care o îndrăznit m-o mai întrebat una-alta. Nu m-o jicnit 
nimeni, erau prietenoşi. Da’ vă spun că mama lu’ Mihuţ era 
tare năcăjită. Săraca bătrânică... 0 venit la mine şi o plâns. 
Ce era să fac? O trebuit să-i spun cum o pierit băiatu' ei. 
Prea multe nu am apucat să povestim că o venit miliţianu' 
şi m-o luat în şuturi. 

No, şi când ne-am întors la Cluj, ne-am băgat pă la 
Securitatea din Huedin şi l-am reclamat pă miliţian. Când 
ne-o eliberat pă noi din penitenciar ne-o zâs că nimeni n- 
are voie să ne reproşeze ceva sau să să lege de faptul că 
am fost în puşcărie. Dacă miliţianu' s-o purtat urât cu mine, 
l-am reclamat. Mai târziu m-o-ntrebat cineva: Ce i-ai făcut 
că l-o mutat de-aici?|| mutaseră disciplinar în altă parte. O 
fost vina lui, că io nu i-am făcut nimic. Nu trebuia să să 

lege de mine. 

Io tot timpu’ am continuat să mă gândesc la Mihai. Am 
avut şi o poză cu el când era militar, pe care am păstrat-o 
mult timp. Lui Grigorie nu i-am arătat-o, da’ nu că ar fi fost 
gelos, că nu o zâs niciodată nimica, da' m-am gândit că-i 
mai bine aşa. 

După '90, am revenit Ia numele de Jurj, că pă mine aşa 
mă cunoaşte lumea. Degeaba m-ar cunoaşte lumea de 
Costescu că nu m-ar şti nimeni că am fost fugită în munţi. 
în buletin am rămas mai departe Costescu, însă mi-o plăcut 
ca lumea să-mi spună Jurj. Tare mult mi-o plăcut să mă 
întorc la Jurj. Că Mihai o rămas tăt timpu' în sufletu' meu. 
Oooo, Mihai, tare bun o fost, o fost un copil fără mamă... 
Era şi foarte deştept, asta am apreciat foarte mult la el. 
Părintele Ieronim zăcea că Mihai o fost ucenicu' lu’ Leon. 

Eram tare fericită când mergeam cu Mihai pă munte, 
pă la colibele unde erau moţii cu vite şi cu oi. Mai cântau 
fetele din bucium şi io aşa de fericită mă simţeam. Eram în 
al nouălea cer. Oriunde mergeam, bătrânele mă rugau cu 
lapte, cu jintiţă, cu balmoş. Apoi ne aducea acasă câte un 
caş de 5-6 kilograme, îl puneam în cămară şi numa' tăiam 
felii şi mâneam dacă vroiam. Nu-mi trebuia pâine. Am fost 
tare apropiată şi legată sufleteşte de Mihai. De aia I-am şi 
urmat şi nu am nici un sentiment de regret. Aş fi regretat 
dacă nu l-aş fi urmat. N-aş fi avut linişte dacă l-aş fi 
abandonat. Pentru că şi el, săracu', prin orice greutăţi ar fi 
trecut, trebuia să mă vadă. De aia, atunci în '50, o şi zis 
şefu' ocolului silvic către securişti să fie cu ochii pă mine că 
mă iubeşte soţu' şi vine acasă. Cine ştie unde l-o aruncat 
după ce o murit... Nu i-o pus nici lumânare, nici nimica. Io 
îi aprind câte o lumânare de câte ori mă duc la biserică. 
Aşa că io îs liniştită că mi-am făcut datoria de soţie 
adevărată. L-am urmat pă munte şi mi-aş fi dat viaţa pentru 
el. Şi în anchetă multe am luat asupra mea ca să nu-l 
îngreunez pă el că nu eram sigură că o murit. Păcat de el 

că o murit... Da' şi dacă nu murea când ne-o prins, tăt îl 
executau... Tăt la moarte îl condamnau... Numa’ atâta l-am 
mai întrebat când ne-o pus jos acolo la Beiuş: Ce să fac? 
Ce-iputea! Noi n-am vrut să cădem în mâna lor... 


Noi vă mulțumim mult. Cred că am stat de vorbă până 
acuma câteva zeci de ore. V-am obosit şi de multe ori 
credem că nu v-a fost simplu să vă amintiţi anumite 
momente din viaţa dumneavoastră. Ne-am dat seama pe 
parcurs că tot acest efort de reconstituire a reprezentat 
încă un sacrificiu pentru dumneavoastră. 


„iSuferinţa nu se dă la fraţi... “ 15 


N-o fost simplu, da' mi-o făcut plăcere, pentru că 
românii de azi şi de mâine trebuie să ştie prin ce am 
trecut noi. Am făcut un efort, da’ cred că merită pentru că 
trebuie să rămână ceva după noi, iar vorbele-s vorbe şi 
scrisu-i scris. 


Note 


1 Scărişoara Nouă, plasa Valea lui Mihai, în 
perioada interbelică în jud. Sălaj, actualmente în jud. Satu Mare. 
Populaţia conform Recensământului din 1930 era de 662 
locuitori, dintre care români 651, maghiari 11. Din punct de 
vedere religios ortodocşi erau 636 iar restul greco-catolici, 
romano- catolici şi reformaţi, Recensământul General al 
Populaţiei României (1930), publicat de Sabin Manoilă, voi. II, 
Bucureşti, 1938, în continuare Recensământul general... 

Bârca, localitate centru de plasă, jud. Dolj. 
Populaţia era în 1930 de 4.632 , dintre care 4.332 români iar 
restul ţigani, unguri, germani, albanezi, evrei, etc. Din punct de 
vedere religios 4.603 erau ortodocşi iar restul romano catolici, 
reformaţi, mahomedani, Recensământul General... 

Scărişoara Veche, plasa Câmpeni, fostul judeţ 
Turda, actualmente în jud. Alba. Populaţia era în 1930 de 5.252, 
dintre care 5213 români iar restul ţigani, unguri etc. Din punct 
de vedere religios ortodocşi erau 5.246, iar restul greco-catolici, 
romano catolici, Recensământul General... 
“în cursul lunilor septembrie şi octombrie 1940 au fost expulzați 
toţi locuitorii români din comunele: Sălard, lanculeşti, Marna 
Nouă, Scărişoara, Diosig, Salonta, Sălacea, Ghenci, Tiriam, 
Pişcolţ, Lazuri, Peleşu Mare, Gelu, Baba Novac (judeţele Satu 
Mare, Sălaj, Bihor). Totalul acestor expulzări se cifrează la peste 
10.000 de suflete. Cei care a trebuit să plece au pierdut o parte 
din bunurile mobiliare şi imobiliare (16.876 iugăre de pământ), 
Arhiva Ministerului Afacerilor Externe, fond Conferinţa de pace 

de la Paris, anul 1946, voi. 108, apud Teroarea horthysto- 
fascistă în nord- vestul României, septembrie 1940- 
octombrie 1944, coordonatori Mihai Fătu, Mircea Muşat, 
Bucureşti, 1985. 
* Holod, plasa Ceica, în perioada interbelică în jud. 
Bihor. Populația era în 1930 de 774 persoane, din care 731 
români. Din punct de vedere religios 692 greco-catolici, iar restul 
ortodocşi, romano-catolici, reformaţi, Recensământul General... 
Este vorba de Emil Marian, cel mai mare proprietar din zonă. A 
fost foarte iubit şi respectat de cei care l-au cunoscut. Datorită 
şicanelor autorităţilor comuniste s-a sinucis. Pentru detalii se pot 
consulta mai multe înregistrări aflate în Arhiva Institutului de 
Istorie Orală din Cluj-Napoca. Subiecţii intervievaţi sunt locuitori 
din Bîrca, foşti angajaţi sau persoane care l-au cunoscut direct pe 
Emil Marian. 
5 Cooc, Plasa Câmpia Turzii, jud. Turda. Populaţia 
era în 1930 de 1176, din care români 1150, iar restul ţigani, evrei, 
maghiari. Din punct de vedere religios 1162 erau greco-catolici, 
iar restul ortodocşi, reformaţi şi mozaici, Recensământul 
General... 
Și Jadova, plasa Flondoreni, în perioada interbelică 
în jud. Storojineţ, Bucovina. După al doilea război mondial a intrat 
în componenţa URSS. Populaţia era în 1930 de 3458, din care 
2591 ruteni şi ucraineni, 468 evrei, 199 români, 107 polonezi, 73 
germani, 19 ruşi. Din punct de vedere religios 2760 ortodocşi, 
468 mozaici, 174 romano-catolici, etc, Recensământul 
General... 
$ Țibeni, plasa Şiret, în perioada interbelică în jud. 
Rădăuți. Populația era în 1930 de 3239 din care 3045 unguri, 105 
germani, 38 evrei, 34 români, 3 ruşi şi un polonez. Din punct de 
vedere religios 3099 romano-catolici, 63 protestanți, 41 mozaici, 
23 ortodocşi, Recensământul General... 
3 Băileşti, oraş, jud Dolj. Populaţia era în 1930 de 
13.169 din care 13.030 români, restul germani, bulgari, unguri, 
sârbi, ruşi, cehi, polonezi etc. Din punct de vedere religios 13.116 
ortodocşi, restul romano-catolici, mahomedani, etc. 
Recensământul General... 
3 Răchițele, plasa Huedin, jud.. Cluj. Populația 

conform Recensământului din 1930 era de 1512 locuitori, toţi 
români. Din punct de vedere religios, 1503 erau greco-catolici şi 9 
ortodocşi,. Recensământul General... 

10 Gilău, centru de plasă, jud. Cluj. Populaţia 
conform Recensământului din 1930 era de 3330 locuitori, din care 
2041 români, 944 maghiari, 160 evrei, restul germani, ruşi, sârbi, 
armeni. Din punct de vedere religios 1970 greco-catolici, 886 
reformaţi, 173 ortodocşi, 161 mozaici, 113 romano catolici etc, 
Recensământul General... 

i Leon Şuşman s-a născut în 1910 în comuna 
Măhăceni, a absolvit Liceul „Titu Maiorescu” din Aiud şi 
Facultatea de Drept din Cluj. A lucrat la Garda Financiară, după 
care a practicat avocatura la Ocna Mureş. După al doilea Război 
Mondial, la propunerea autorităţilor comuniste de a intra în 
partid şi de a deveni judecător, a refuzat. De teama represaliilor, 
s-a refugiat în munţi. în noaptea de 19:20 iulie 1957, la Poşaga, 
pe Valea Arieşului, a avut loc o confruntare armată cu 
Securitatea. Leon Şuşman a fost rănit grav, fiind lovit de mai 
multe gloanţe în gât. A mai trăit cinci ore după care a decedat. în 
urma lui a rămas soţia şi patru copii, din care mezinul, Nicolae, 
nu şi-a cunoscut tatăl. 

i Gheorghe Şuşman s-a născut în 1921 în comuna 
Măhăceni. După absolvirea şcolii primare a urmat şcoala de arte 
şi meserii din Arad. A luptat atât pe frontul de Răsărit cât şi pe 
cel de Apus, fiind decorat de mai multe ori. I s-a alăturat lui Leon, 
fratele său, în momentul în care acesta a fugit pe munte. Au 
rămas împreună până în noaptea de 19-20 iulie 1957, când a fost 
capturat de Securitate. A fost judecat de Tribunalul Militar din 
Cluj, ca şef de lot, condamnat la moarte şi executat la Gherla în 
1958. 

3 Măhăceni, plasa Mihai-Viteazul, în perioada 
interbelică în jud. Turda. Populația era în 1930 de 967 locuitori 
din care 860 români, restul evrei, unguri, polonezi. Din punct de 
vedere religios 938 erau greco-catolici, restul ortodocşi, 
reformați, mozaici, Recensământul General... 

14 Ieronim Şuşman s-a născut în 1924 în Măhăceni. 
A urmat Facultatea de Teologie din Blaj şi a devenint preot greco- 
catolic. în această calitate s-a exprimat făţiş împotriva 
comunismului. Pentru activitatea sa religioasă, dar şi pentru 

legăturile avute cu fraţii săi, a fost arestat şi închis în mai multe 
rânduri. Prima arestare a avut loc la 26 octombrie 1948, de Sf. 
Dumitru, la 3 zile de la hirotonisirea sa, iar ultima, în noaptea de 
înviere a anului 1967, la Cluj. A petrecut aproape 17 ani în 
temniţele comuniste şi a trecut prin închisorile Gherla, Cluj, 
Sibiu, Alba-lulia, Turda, Caransebeş, Piteşti, Balta Brăilei 
(Giurgeni, Strâmba, Salcia) şi Aiud. 

' în decembrie 1925 a fost redactat un memoriu Plângerile 
moţilor la treptele tronului, prin care era evidenţiat modul 
defectuos şi defavorabil moţilor în care fusese aplicată reforma 
agrară din 1921 în satele din Munţii Vlădeasa. Todor Şuşman, 
primar în Răchițele, împreună cu Aurel Munteanu, protopop 
ortodox al Huedinului, Amos Frâncu şi Emil Siancu, s-au deplasat 
la Bucureşti pentru a înainta Regelui Ferdinand respectivul 
memoriu. Pentru detalii a se vedea Nicolae Şteiu, Protopopul 
Aurel Munteanu erou şi martir al neamului, Cluj-Napoca, 
1998. 
n Ioan Popa zis Ciota, în continuare Ioan Ciota. 
Dealu Botei, plasa Huedin, jud. Cluj. Populația 
conform Recensământului din 1930 era de 172 locuitori din care 
171 români şi un maghiar. Din punct de vedere religios 142 erau 
ortodocşi, 27 greco-catolici şi un reformat, Recensământul 


General... 
17 


16 


Ioan Bortoş, în continuare Nuţu Bortoş. 

18 Călata, plasa Huedin, jud. Cluj. Populaţia conform 
Recensământului din 1930 era de 1.128 locuitori din care 1.111 
români, 13 maghiari, 4 evrei. Din punct de vedere religios 1092 
erau ortodocşi, restul greco-catolici, romano-catolici, reformaţi, 
mozaici, Recensământul General... 

' Revolta de la Beliş a avut loc la 20 iunie 1951.(Arhivele 
Naţionale Direcția Județeană Cluj, (ANDJC), Fondul 
Inspectoratului de Poliție Cluj, dosar 68/ 195D f- 32. 

A: Poiana de Vaşcău, plasa Vaşcău, jud. Bihor. 
Populația era în 1930 de 787 locuitori, toți români. Din punct de 
vedere religios 785 erau ortodocşi. Recensământul General... 

' Păhuiet - regionalism desemnând o pădure tânără şi foarte 
deasă. 

’ Petrică a murit la Timişoara după Revoluţia din 1989. Avea doi 
copii. 

20 11/12 noiembrie 1951, ANDJC, Fondul 
Inspectoratului de Poliţie Cluj, dosar 68/1951, f. 78. 

a Această zonă este recunoscută pentru potențialul 
carstic, reprezentat de nenumărate peşteri şi avene. 

za Ferice, plasa Beiuş, jud. Bihor. Populaţia conform 
Recensământului din 1930 era de 1029 locuitori din care 1026 
români şi 3 evrei. Din punct de vedere religios 1025 erau 
ortodocşi, iar restul mozaici şi greco-catolici, Recensământul 
General... 
Ca Budureasa, plasa Beiuş, jud. Bihor. Populaţia 
conform Recensământului din 1930 era de 933 locuitori, din care 
880 români, 7 maghiari, 6 evrei şi un german. Din punct de 
vedere religios 891 erau ortodocşi, 19 greco- catolici, iar restul 
romano-catolici, reformaţi şi mozaici, Recensământul 
General... 

Li Bunteşti, plasa Beiuş, jud. Bihor. Populaţia 
conform Recensământului din 1930 era de 708 locuitori, din care 
699 români, 7 evrei, un ceh şi un ungur. Din punct de vedere 
religios 698 erau ortodocşi, restul mozaici, romano-catolici, 
greco-catolici şi reformaţi, Recensământul General... 

d Sudrigiu, plasa Vaşcău, jud. Bihor. Populaţia 
conform Recensământului din 1930 era de 662 locuitori, din care 
501 români, 95 unguri, 52 evrei, 

germani, sârbi, polonezi. Din punct de vedere religios 472 erau 
ortodocşi, 58 mozaici, 50 reformaţi, 47 romano-catolici, 26 
greco-catolici, 9 baptişti. 

* Aproximativ 2 cm adâncime. 

za Traniş, plasa Huedin, jud. Cluj. Populaţia 
conform Recensământului din 1930 era de 1203 locuitori din 
care 1197 români. Din punct de vedere religios 1176 erau 
greco-catolici, 26 ortodocşi şi un mozaic, Recensământul 
General... 

' Pr. Gheorghe Dragoş Braica, Medicullosif Capota, în 
„Renaşterea”, anul XI, 7-8 (127-128) iulie-august 2000. 

' Pentru detalii a se vedea studiul introductiv din volumul de faţă. 
" Pasăre răpitoare de noapte asemănătoare cu bufnița. 

să Tuioşă - regionalism care exprimă un dezechilibru 
mintal. 

' Pentru evoluţia articolului 209 Cod Penal în perioada 1948- 

1960 a se vedea Octavian Roske, Accente în strategia 
colectivizării. Articolul 209 Cod Penal, în „Arhivele 
Totalitarismului”, an II, nr. l-2/1994. 

T Eusebiu Cutcan, preot greco-catolic, devine 
fugar după 1948 odată cu desființarea abuzivă a Bisericii 
Greco-Catolice. în 1950, după ce intrase într-un grup înarmat 
de luptători anticomuniști, a fost arestat A fost anchetat, bătut 
şi condamnat la 14 ani de închisoare. 

* Fiică de ministru național țărănist. 

gi Nedici Vida (Vidosa), originară se pare din 
Turda. în septembrie 1949 lucra la Securitatea din Timişoara 
ca translatoare şi anchetatoare. Era vestită pentru 
neverosimila ei cruzime şi pentru metoda de tortură preferată: 
bătaia cu creionul la testicule. în august 1950 a fost 
condamnată la moarte într-un grup de persoane acuzate pentru 
spionaj în favoarea lui Tito. A fost graţiată când s-au reluat 
relaţiile României cu Iugoslavia şi pensionată cu gradul de 
colonel. După eliberare a fugit în Iugoslavia de frica deţinuţilor 
pe care îi torturase îngrozitor şi care juraseră să o ucidă. 

a: Grupul „Arnăuţoiu-Arsenescu” s-a format în 
1949 pe versantul sudic al Munţilor Făgăraş, în judeţul Argeş. 
Grupul şi-a desfăşurat activitatea anticomunistă în zona 
localităţilor Nucşoara, Slatina, Corbi, Domneşti, Poenărei, 
Stăneşti. Grupul şi-a încetat activitatea în mai 1958, când au 
fost prinşi ultimii partizani, Maria Plop, Toma Arnăuţoiu, Petre 
Arnăuţoiu. Pentru a nu fi prins, Constantin Jubleanu s-a sinucis. 
După ce au fost prinşi, Maria Plop a fost condamnată la muncă 
silnică pe viaţă şi a murit în timpul detenţiei, iar fraţii 
Arnăuţoiu au fost condamnaţi la moarte şi executaţi. Pentru 
detalii a se vedea loana-Raluca Voicu-Arnăuţoiu, Luptătorii 
din munți, 


Toma Arnăuţoiu. Grupul de la Nucşoara, documente ale 
anchetei procesului şi detenţiei, Bucureşti, 1997. 
Fiica Măriei Plop este loana-Raluca Voicu- 


Lia Lazăr, fiica fruntaşului naţional țărănist Ilie 
Lazăr. Pentru detalii despre personalitatea lui Ilie Lazăr a se 
vedea Ilie Lazăr, Amintiri, Bucureşti, 2000. 

a La interogatoriu, Mihuţ Gheorghe a fost întrebat 
dacă Lucreția Jurj a fost sau este însărcinată. Mihuţ Gheorghe a 
răspuns negativ la ambele întrebări. 

bzi Baci, localitate lângă Cluj-Napoca. 

' Este vorba despre profesorul Leon Daniello. 


= Someşul, întreprindere de tricotaje în Cluj- 
Napoca. 

Es Recaş, localitate în jud. Timiş. 

i-a Flacăra, întreprindere de confecţii în Cluj-Napoca. 
58 Spicul, fabrică de pâine în Cluj-Napoca. 

h Articole publicate despre Lucreția Jurj şi grupul 


„Şuşman”: Voix de effroi La Roumanie sous le 
communisme. Récits et témoignages, Bucureşti, 2000, p. 
200-206; Clujeni ai secolului XX, dicționar esențial, Cluj- 
Napoca, 2000, p. 165; Constantin Mustaţă, Amintiri pentru 
Mileniul III, Cluj-Napoca, 2000, pg. 131-137; România Liberă, 
15 octombrie 1991; NU, nr. 73, aprilie 1992; Memento, 
publicație periodică a Asociaţiei Foştilor Deținuți Politici Timiş, 
an II, nr. 16(24), octombrie 1992; an VII, nr. 3(49), august, 1997; 
Cotidianul, 24 februarie 1995; Clujanul, nr. 16/ 20-26 iunie 
2000. 
ui Directorul Postului de Radio-Televiziune din Cluj. 
30, Dana Ţăranu, profesoară de engleză, preşedinta 
Fundaţiei Culturale „Memoria”, filiala Cluj. Fiica psihologului 
Nicolae Mărgineanu, profesor la Universitatea din Cluj, deţinut 
politic între 1948-1964. 

20 Uniunea Mondială a Românilor Liberi, Filiala Cluj. 

Grigorie 
Costescu Lucreția Jurj 
Lucreția Jurj în ăzi 
Lucreția Jurj astăzi 
EPILOG 


în 26 septembrie 2001 am fost împreună cu 
dumneavoastră în Călata, Mărgău, Răchițele, Scrind şi 
Brăişor. Nu aţi mai văzut aceste locuri din 1966, când aţi 
fost să vă interesaţi de Mihai. Cum vi s-au părut satele, 
oamenii, ce impresii aveţi acum, după 35 de ani? 


în 1966 nu am stat de vorbă decât cu mama lui 


Gheorghe Mihuţ. Atunci m-o luat Miliția la întrebări, că ce 
caut eu în sat... 

Acum... am avut emoţii, că mi-o spus Teodor Morar din 
Mărgău să nu mă duc acolo, că cine ştie cum o să mă 
primească lumea. Da' mi-am făcut curaj şi m-am dus. O fost 
o mare bucurie să-l întâlnesc pă lanc Onuţ, pă Teodor 
Morar, pă nepoata lui Ion Ciota, Susana, pă fata şi pă 
ginerele lu’ Bortoş, pă fratele lu’ Gheorghe Mihuţ, pă 
Teodor Suciu, pă Vasile Moldovan şi pă fata lu' Neag 
Teodor. Toţi îs oameni deosebiți, care în vremuri foarte 
grele o fost alături de noi şi care o pătimit foarte mult. Pă 
mulţi dintre ei nu i-am văzut niciodată, da' parcă i-aş fi 
cunoscut de când îi lumea. Parcă mi-o fost toţi fraţi şi 
prieteni. Când am văzut pe unu' care am ştiut că o suferit 
cu mine, m-am bucurat ca şi când aş fi văzut un frate. 

Fratele lui Mihuţ era aşa de emoţionat că nici nu avea 
cuvinte să-şi exprime bucuria. Nici soţiei lui parcă nu-i 
venea să creadă că suntem acolo. El o spus că o vrut să mă 
caute, da’ i-o fost teamă că n-o să-l primesc. l-am lăsat 
adresa să mă caute... 

De fiica lui Nuţu Bortoş tare mi-o plăcut. Ea o ţânut 
mult la tatăl ei şi, săraca, nu mai are nimic care să-i 
amintească de el... 

Şi de întâlnirea cu Leontina Moldovan m-am bucurat... 
Ea nu îşi mai aduce aminte că am fost împreună la 
închisoare... Cred că o bătut-o tare de tot Securitatea... 

Cel mai dificil mi-o fost să o văd pe fata lui Teodor 
Neag din Dealu Boţii. Ea era mică atunci când ne-am 
adăpostit la ei în şură şi nu ne-am văzut. Avea trei ani când 
l-o împuşcat Securitatea pe tatăl ei... Pe tatăl acestei fete îl 
am pe conştiinţă, că l-o omorât Securitatea şi o rămas în 
urma lui trei copii, iar soţia lui era însărcinată şi o născut 
apoi la Securitate în Cluj. Foarte greu mi-o fost, însă n-am 
avut ce face altceva decât să-mi cer iertare pentru ce-o fost 
în toamna lu’ 1951... Da’ îi mulţumesc la Dumnezeu că o 
avut grije de familia lui Teodor. Cel puţin fata care îi 

căsătorită în Scrind şi cu care m-am întâlnit io are o 
situaţie bună şi una dintre cele mai frumoase gospodării 
din câte am văzut în zonă. 

După ce am venit acasă, parcă eram alta. Aveam 
senzaţia că am scăpat de o povară, da' din cauza emoţiilor 
nu am putut să dorm. 

Acum îs mai liniştită că m-am întâlnit şi am stat de 
vorbă cu oamenii. Aţi văzut că nici unu nu regretă nimic, 
nu îi supărat, chiar dacă o suferit... Ei se mândresc că ne-o 
sprijinit... Şi cei pe care i-am întâlnit pe vale sunt puţini, 
doar o parte din cei care ne-au ajutat... 

A fost o zi plină de emoţii, pe care n-am s-o uit. Mi-o 
părut rău că o fost vremea rea, o plouat şi nu ne-am putut 
duce până în Ponor. Aş vrea să merg acolo deşi casa 
noastră nu mai îi... Aş vrea să mai văd, măcar odată, locul 
unde l-am întâlnit pe Mihai... şi de unde am plecat în 
munţi... 


Ioan Mihuţ, fratele lui Teodor Neag din 
Gheorghe Mihuţ Dealu Boţii 
(septembrie 2001) (septembrie 2001) 
Florica Pleşa, fiica lui 


Nicolae şi Catrina Giurgiu - ginerele şteRdaniN(RraBostsţinător al grupului „Şuşman” (septembrie 
(septembrie 20019001) 


rupalui „Şuşrnan” 
septembrie 2001) 


itia Sârzia, nepoata 


loan Papa (Ciota), 


-ptembrie 2001 


anc Onuţ, 
susținător al 
grupului 
„Şuşman” 
(septembrie 
2001) 


Teodor Suciu, 
membru al grupului 
„Şuşman* 
{septembrie 2001) 


Leantira Mokovan, 
susținătoare a grupului 
7 (septembrie 2001) 

„Dorinţa mea, după Revoluţie, o fost să fac cunoscut cine am fost 
noi, cei din grupul „Şuşman“. N-am vrut să vorbesc atâta pentru mine, 
mai mult m-am simţit obligată să fac în aşa fel încât să ştie lumea de 
Şuşmani, de cei care o pierit. N-am vrut să rămână fără să să ştie cine 
o fost, de ce o fost fugiţi şi ce-o făcut. (...) Suntem datori să ne amintim 
de ei că, Doamne, mult o suferit. (...) O fost vremuri grele să fii tăt 
timpu' hăituit de Securitate şi să umbli cu raniţa în spate după 
alimente, prin frig şi prin ploaie... 

Cât de tristă era viaţa aia, de om hăituit, fără să fi făcut nimic, 
numa' că nu ai gândit ca ei. Că dacă ai fi făcut ceva, ai fi zâs: No, am 
jcicut o faptă pentru care îmi merit soarta. Te-ai fi simţit vinovat. Am 
<; greşit, am făcut, acuma suport consecinţele, da' aşa... Pentru ce? Că 
n-ai gândit ca ei? Că am vrut să fim liberi? Să ne exprimăm liber? 

Merită multe povestite. Multe nu ţi le mai aduci aminte, cum o fost 
ele atuncia, cât erau de tragice (...) N-o fost simplu, da' mi-o făcut 
plăcere [să povestesc], pentru că românii de azi şi de mâine trebuie să 


ştie prin ce am trecut noi. Am făcut un efort, da' cred că merită pentru 
că trebuie să rămână ceva după noi, iar vorbele-s vorbe şi scrisu-i 
scris.“ 


LUCREŢIA JURJ 


